Р) 


“99 
ра 37 


Тертип эткенлер 


А. Велиев ве Р. Ахтемов 


© Гъафур Гъулам адына Эдебият ве саньат нешрияты — 1976 с. 


ОЗЕНБАШЛЫ АХМЕТ АХАЙ 


Ахмет ахай лятифелеринен таныш олур экенмиз, козюмиз 
алдында юксек дагълар этегинде ерлешкен аджайип манзаралы 
Озенбаш коюнде догъгъан, яшагъан, окъумагъа-язмагъа биль- 
месе де, кескин акъылнен мырзаларны, косебайларны, молла 
сумалакъларны айтып кульген, «эки якъасы бир кельмеген» 
факъыр шакъаджы бир адам джанлана. Халкъ агъызында 
онынъ адындан юрген шакъа-къораталарнынъ ады-эсабы ёкъ. 

Акъикъатен, Ахмет ахайнынъ лятифелерини сайып чыкъ- 
макъ мумкюн дегильдир, чюнки онынъ акъыл ферасети, сёз 
мергинлиги, азырджеваплыгъы ве уйдурмаджылыкъ усталыгъы 
халкънынъ омюринден яратылып, тюкенмез бир чокъракъ ола- 
ракъ чокъ йыллардан ве асырлардан берли фышкъырып тур- 
макъта. 

Ахмет ахай догъгъан ерини де догъру косьтере, чюнки онынъ 
адынен айтылгъан бутюн лятифелер Озенбаш коюнен багълы 
олалар. Лякин Озенбаш коюнен багъланып айтылгъан базы бир 
шакъа-къораталарда онынъ ады анъылмай, лятифелер «озен- 
башлылардан бири...» деп башлана. Итимал, умумен озенбатилы- 
лар акъкъында уйдурылгъан бу лятифелернинъ догъмасына 
шу ортаяыкъта яшагъан эалининъ омюр тарзындаки базы бир 
хусусиетлери себеп олгъандыр. Эгер бу сой лятифелерде олар- 
нынъ акъылданеликлери, байларны, молла-сумалакъларны ве 
ахмакъларны тузакъкъа тюшюргенлери макътанылса, олар икяе- 
ни меракънен динълей я да къакъылдап куле, лякин оларгъа 
бир такъым акъылсызлыкълар такъыладжакъ олса, динъле- 
мектен сабырлары тюкене, ачувлана ве затен Ахмет ахайнынъ 
озю де Буюкозенбаштан дегиль, Кучюкозенбаштан олгъанына 
сылтав эте, кимерде исе бойле яман тиллн икяеджилерни тек- 
миль козьден чыкъарып, оларны баштан аткъармагъа ашыкъа 

эдилер. Эгер Юнанстанда мешур «Иллиада» ве «Одиссея» эпо- 
пеяларынынъ эфсаневий авторы Гомер «бизде догъды» деп, еди 
шеэр: Насреддин оджа «бизде догъды, къабири де биздедир» 
деп, онларнен шеэр озьаралары дава эткен олсалар, мындаки 
дава эки кой арасында кете: кимерде Ахмет ахайны «озьлери- 
нинъки» деп таныйлар, кимерде исе ондан къуртулмагъа тыры- 
шалар. Лякин Ахмет ахай лятифелери четтен джыйылып кети- 
рильген ве Ахмет ахай характерине ят олгъан эр сой къошум- 
тылардан арынып, бир бутюнликке чевирильдикче, онынъ мекя- 
ны ве ватаны Буюкозенбаш олып къалгъаны анълашыла. 

..Аякъларында баш пармагъы атылып чыкъкъан чарыкъ, 
устюнде къыркъ ямавлы джуббе, башында йыртыкъ ктъалпакъ... 
Кимерде эшек, кимерде ат устюнде, базан джаяв-джалпы... Бу- 
гунь токъ, ярын ач... Эльбет, Ахмет ахай факъыр эди. Ыргъат, 
чобан, сабанджы, байнынъ азбар хызметчиси... Омюрнинъ бутюн 
къыйынлыкъларына къатлана, лякин ич бир вакъыт кечиниши- 
не шикяетленмей. Къарысы къаргъап: «Эки якъанъ бир ере 
кельмесин» дегенде, «байлам тасманен» дей; «Ашамагъа оть- 
мек тапма» — «ашарым къатлама»; «Койге барып етме» дегенде, 
«Ятарым Татар-Османда» дей (бу кой Озенбашкъа якъындыр). 
Ахмет ахайны динълегенде я да окъугъанда, истер-истемез Ро- 
мен Ролланнынъ, Кола Брюньоныны хатырлайсынъ. Зан этерсинъ, 
оларнынъ экиси де: гонъюлинъ эр даим бол ве хош олсун, 
яныкъкъа къапылып янып кетме, демек истейлер. 

Ахмет ахайнынъь яшы да белли дегиль: бир бакъасынъ, 
яп-яш бир бала, байнынъ азбарында чапкъалап юре ве адым 
сайын оны кулькюнчли вазиетлерде къалдыра; бир даа бакъа- 
сынъ, энди кьырджыман бир адам олгъан, молла сарыгъыны, 
сарып, моллаларны масхара эте; кимерде чал сакъаллы бир их- 
тияргъа чевириле, косебайларны, бир такъым арамтамакъларны 
шериат боюнджа джезаланмалары ичюн къадыгъа чеке, нети- 
джеде исе къадыны да, къадыгъа кетирильген адамларны да 
дубарагъа огърата. Ахмет ахай келишине коре яшарып-къарта- 
йып турса да, кимерде бир мевта олып табуткъа салынса да, 
ич бир вакъыт ольмей, озюни яраткъан халкъ киби эбедий 
яшай. 

Эльбет, земанесипе коре кеманеси. Ахмет ахай эр даим озь 
кеманесини чалды. Озюни эр даим бейлерден, косебайлардан, 
атта ханлардан да устюн тутты, чюнки онынъ байлыгъы малда 
дегиль, битмез-тюкенмез зийреклигинде, ольдюриджи кулькюсин- 
де, биберли тилинде эди. Онынъ лятифелери ханларнын ве 
бейлернинъ юкъусыны къачыра, молла-сумалакъларнынъ кейфини 
боза, яланджыларны, куньджюлерни, ахмакъларны аджджы сёз- 
леринен къамчылай эди. О шу девирдеки адалетсиз дюньянынъ 

устюне чыкъты, кок гудюрдиси киби яйгъара къопарып, шемшек- 
лерини залымларнынъ башына яндырды. О халкънынъ истеги- 
ни, арзусыны ве умютини ифаделеди. Шунынъ ичюн де авам 
халкъ онынъ лятифелерини севе, меракъ этип динълей, тоя-тоя 
куле эди. Олар Ахмет ахайнынъ янъы лятифелери пейда олма- 
сыны дёрт козьнен беклей эдилер, чюнки истисмарджыларгъа 
къаршы курешмеге кучю етмеген факъыр-фукъаре бу лятифе- 
лерде оларны кулип, ит масхарасы этип, рухий зевкь ве кейф 
ала, олардан интикъам алгъан киби ола эди. 

Ахмет ахай халкъ ичинде акъикъат ве адалет курешчиси 
эди. Халкъ ферасети, икмети, зекилиги, залымларгъа беслеген 
нефрети ве гъадабы онда эсас ер алды. 

Базы бир лятифелерде, ильк бакъышта, Ахмет ахайнынъ озю 
де кулькюнч ве къолайсыз вазиетлерде къала, акъылгъа ятма- 
гъан ишлернен огъраша. Меселя, икяелерден биринде тотланЫып 
къалгъан балтасыны ерге комип, онынъ терек олып осьмесини 
беклей. Бойле алларгъа башкъа халкъларнынъ агъыз яраты- 
джылыгъындаки бу сой къараманларнынъ арекетлеринде де 
расткелине. Лякин оларнынъ бу вахмакълыкълары», эксери ва- 
къыт, башкъаларынынъ акъылсызлыкъларыны ачып косьтер- 
меге хызмет эте. Меселя, Ахмет ахай, япыладжакъ ишнинъ 
«эльверишлилигини» анълатып, байгъа туз сачтыра, моллагъа 
кунеште сары ягъ ве тазе хыяр къуруттыра. Асылындан алып 
бакъкъанда исе, бу къурназ адам захмакъ» ролюни ойнап, 
озюнинъ душманларыны мыскъылгъа ала, оларнынъ не дере- 
дже анъкъав ве къалпазан олгъанларыны косьтере. 


Фольклорымызда Озенбаш коюнен багъланып яратылгъан 
Ахмет ахай образы джиан фольклорынынъ бу типтеки ко- 
рюмли бир образы олды. Онынъ акъкъында, хусусан, рус ти- 
линде чокъ язылды, чешит йылларда ве чешит авторлар тара- 
фындан лятифелери дердж олунды. 1940 сенеси Мирернинъ ав- 
торлыгъында, Москвадаки «Советский писатель» нешриятында, 
«Озенбашлы Ахмет ахай» серлевасынен бу лятифелернинъ ресим- 
лернен яраштырылгъан буюк бир китабы басылып чыкъты. Ав- 
торнынъ мерамы кениш эди. Китапкъа автор адындан язылгъан 
сезлерде шойле денильген эди: «Мен он алты йыллыкъ ишим 
девамында (бу ишке 1924 сенеси кириштим) ялы боондаки чет- 
буджакъ койлерде, шеэр базарларында, эалиси чокъ олгъан къа- 
сабаларда, чобан къошларында ве ёлларда расткельген адам- 
лардан, ялы бойларындаки балыкъчылардан бу шенъ-шерамет 
адамгъа — Ахмет ахайгъа багъышлангъан беш юзге якъын 
икяе-масал, лятифе ве къыскъа левалар эшитип къалдым... Язы- 
лып алынгъан материаллардан бу китапкъа къарарнен учьте бир 
къысымы дердж олунды, Ахмет ахай икяелерининъ ве левала- 


рынынъ эки томуны даа бастырып чыкъармакъ козьде тутула. 
Бундан сонъ автор, якъын бир келеджекте, бутюн бу материал- 
лар эсасында кьрым татарларынынъ бир ерге топлангъан комик 
эпосыны «Ара да бул» серлевасынен шекиллендирмек ниетинде- 
дир». Лякин авторгъа озюнинъ бу алидженап мерамыны амельге 
кечирмек къысмет олмады. 

1972 сенеси Москвада Шаркъ эдебиятынынъ баш редакция- 
сы тарафындан нешир этильген «Къурназларнынъ» айын-оюн- 
лары («Проделки хитрецов») китабында, башкъаларь»нен бир 
сырада, Ахмет ахайнынъ «Ахмет ахай моллагъа акъыл огрете», 
«Тюпсиз мети», «Ахмет ахай къарысынен къавгъа эте», «Ахмет 
ахай халкъкъа къурбан терилерини къайтара», «Ахмет ахай хан 
хазинесини толдура», «Ахмет ахайнынъ акъыллы таягъы», 
«Озенбаш устюнден домуз уча» лятифелери басылды. Къалын 
ве колемли бу китапнынъ тертип этиджиси Г. Л. Пермяков ки- 
риш сёзюнде шойле дей: «Абу Навас, Ахмет ахай, Бирбал, 
Кемине, Ким Сон Даль ве Насреддин киби антропоморф къара: 
манларнынъ образларында фикир трансформациясы даа ачыкъ 
корюле. Олардан эписи кимерде акъыллы, кимерде ахмакъ, ба- 
зан факъыр, базан зенгин, де динджи. де динсиз, де ярамаз, 
де мераметли ве иляхри вазиетлерге тюшелер. Шу ери меракъ- 
лы ки, бойле трансформацияларгъа атта айны бир сюжетнкнъ 
черчивесинде де расткелине. Меселя, «Эшекнинъ чевирилюви» 
адлы узбек лятифесинде Насреддин имамны алдатып, онынъ 
эшегини алып кеткени ве эшек ерине озю дёртаякълап тургъаны 
айтыла. Айны шунъа ошагъан туркмен лятифесинде чапкъын- 
лар кене шу усулнев Насреддиннинъ эшегини хырсызлайлар. 
Бойле сюжет чифтликлерине сыкъ расткелине». 

Ахмет ахай сыфатындаки типлерге деерлик бутюн халкъ- 
ларнынъ фольклорында расткельмек мумкюн. Кърым татарла- 
рында Ахмет ахай олса, русларда — Балакир, Шималий ве 
Шаркъий Африкада — Абу Навас, Орта Асия ве Къазахстанда — 
Алдар Косе, къытайларда Бао-гун, индлерде — Бирбал, бурят- 
ларда — Будатма, Шималий Америка индеецлеринде — Вак- 
джункага, еудилердг -- Гершеле Острополер, Суматра халкъла- 
рында — Джонаха, тибетлилерде — Дэнба, туркменлерде — Ке- 
мине, корейслерде — Ким Сон Даль, Вьетнам халкъларында — 
Куой ве даа бир чокъ башкъаларыны анъмакъ мумкюн. Бу ме- 
шур ве икметли къурназларнынъ бир вакъытлары реаль шахс 
оларакъ яшап-яшамагъанларына бакъмадан, эр бир халкъ озго- 
нинъ яшап кечирген тарихий девирине ве шараитларына, адет 
ве аньанелерине, дюнья бакъышына, яхшынен яманны анъла- 
вына коре. бу образларны маневий джеэттен гъыдаландырып 
тургъан, олар вастасынен биревлерини джезалагъан, кульген, 

мыскъылгъа алгъан, дигер биревлерини оплагъан, макътагъан, 
яхшылыкъ мисали этип косьтерген — яни бу сой къараман- 
ларны яратыджы халкъ кутьлелери олар вастасынен фикир- 
лерини беян эткенлер. Бу образлар бир чокъ джеэтлерден, хусу: 
сан, яхшынен яманлыкъкъа мунасебет ве сюжет меселелеринде, 
бири-бирине бенъзеген ве бири-бирини текрарлагъан киби корюн- 
селер де асылындан алып бакъкъанда, олар текрарланмайлар, 
озьлернинъ яратылгъан шараитларына, озьлерини яраткъан 
халкъкъа аиттирлер, айны вакъытта, умумий инсаниетлик ис- 
лери ве фикирлери ташыгъанларындан, бутюн халкълар ичюн 
де махпул образлардыр. Бу фикирни пек чокъ халкъларнынъ 
фольклорындан дегерли ер алгъан Насреддин оджа образы акъ- 
къында да айтмакъ мумкюн. Насреддин оджа акъкъындаки 
фольклор материаллары эр бир халкъта бири-биринден фаркъ- 
ланмакънен къалмайып, бу агъыз яратыджылыгъы къараманы- 
нынъ ады биле чешит тиллерде башкъа-башкъадыр: бизде — 
Насреддин оджа, азербайджанларда — Молла Насреддин, уз- 
беклерде — Насреддин Афандий уйгъурларда — Ходжа Насыр 
Афанди, тюрклерде — Ходжа Насреддин ве иляхри. Кутьлевий 
шекильде даркъалгъан бу образгъа эр бир халкъ озь «пайыны» — 
лятифелерини къошмакънен къалмайып, оны озюнинъ миллий 
агъыз яратыджылыгъы хусусиетлеринен байытты. Мына бунынъ 
ичюн де Насреддин оджанынъ эр анги бир халкънынъ тилинде 
нешир этильген лятифелерини алып козьден кечиргенде, «Одж- 
аны» янъыдан окъугъан айны бир сюбеттеки къурназлыкъ 
ларыны ве икметли суаль-джевапларыны янъыдан, башкъа бир 
муиетте, башкъа бир алларда ве услюбде эшиткен киби оламыз, 
кимерде исе лятифеге бам-башкъа бир мана берильгенини коре- 
миз. Бизим Насреддин оджанен дигер Насреддинлер акъкъында 
ла айны шуны айтмакъ мумкюн. Къайсы бир халкъ олмасын 
онынъ фольклорына кирип къалгъан ве темеллешкен бу образ 
шу халкънынъ агъыз яратыджылыгъынынъ узвий бир къысы- 
мына чевириле. 

Кърым татар агъыз яратыджылыгъында эгизлер я да агъа- 
къардашлар киби, айны бир вакъытта Ахмет ахай ве Насреддин 
оджа яшал кельдилер. Фольклор материалларында кимерде бир 
оларнынъ атта расткелишкенлери биле икяе олуна. Эки къур- 
назнынъ — икметли бу эки къараманнынъ корюшювлери, адети 
узре, шакъа-къоратанен кече ве олардан ич бири ийлекярлыкъта 
бири-биринден устюн кельмей ве бунъа тырышмайлар да. Халкъ 
озюнинъ бу севимли фольклор къараманларынынъ дост-муаббет 
яшамасыны истесе керек. Лякин олар агъыз яратыджылыгъы- 
мызда чифт олып догъсалар да, экиси де эшеклерге минип юрсе 
де, бири-бирине чокъ ошамайлар: Насреддин оджа бир чокъ 

халкъларнынъ агъыз яратыджылыгъы къараманы олып, бизим 
халкъ эдебиятында да озюне мунасип ер алды ве темеллешти, 
Ахмет ахай исе тек Кърым шараитында яратылды, асырлар 
девамында онынъ лятифелери анда шекилленди ве джуляланды: 
эгер Насреддин оджа образынен багълы фольклор материалла- 
рында пек чокъ мемлекетлернинъ, шеэрлернинъ адлары, бир 
такъым эфендилер, падишалар ве султанлар анъыла исе, Ах- 
мет ахайнынъ арекетлери, эсас итибарынен, Кърым ичинде олып 
кече, оларда, хусусан, Багъчасарай районына аит пек чокъ ер- 
лернинъ, дагъларнынъ, атта белли къаяларнынъ, тёпелернинъ, 
озенлернинъ адларына, ханларгъа, муфтилерге, къадыларгъа, 
моллаларгъа, сохталаргъа, туджджар ве базиргянларгъа, айны 
вакъытта ыргъатларгъа, эснафларгъа расткелине; лятифелерде 
тасвирленген вакъиалар (Багъчасарайнен Ялта мустесна олмакъ 
узре) шеэрлерден зияде белли бир койлерде, хусусан, Озенбашта 
олып кече. Эр бир лятифе халкънынъ о, ве я да, бу урф-адет- 
лери, анъанелери ве мерасимлеринен, турмуш тарзынен багъ- 
лана, озюне хас шакъа-къората ве кульдюриджи усулларынен 
тасвирлене; эксери алларда гъает къыскъа сюжетли олгъан Ах- 
мет ахай лятифелеринде характерлернинъ мергин ве толу та- 
рифленмеси ичюн татар аталар сёзлеринден, айтымлардан, халкъ 
тилине кирип къалгъан ошатувлардан, къыяслардан, кинаелер- 
ден, мубалягъалардан (гиперболалардан), умумен, бутюн тасвир 
васталарындан кениш файдаланыла; Ахмет ахай лятифелери- 
нинъ сюжетлери де озюне хас ерли характер ташып, оларнынъ 
эксериси, сейяр сюжетлерде адет олгъанларына бакъмадан, ди- 
гер тиллердеки сюжетлерни текрарламайлар. Бу фаркъ халкъ 
агъыз яратыджылыгъы мухлислерине яхшы белли олгъанындан, 
олар бир де-бир ерде бу эки къурназнынъ адлары денъишти- 
лип айтылгъан лятифелерни эшитселер, буны шу саат сезип ала 
ве икяеджини токътатып: «Сен, къардашым, агъызынънынъ къа- 
шыгъы олмагъан шейге къарышма, буны Насреддин оджа де- 
гиль де, Ахмет ахай сёйледи», я да «Сен Насреддин оджадан 
алып кочьтинъ, къардашым, бу шейге Ахмет ахайны къарыш- 
тырма, чюнки о вакъыт Ахмет ахай Озенбаш молласынынъ эвин- 
де бакълава ашай эди» деп, оларнынъ «авторлыкъ» укъукъла- 
рыны къорчалар ве экисини де озь ерлерине отуртырлар. 
Фольклорымызда Ахмет ахайгъа ошап кеткен башкъа образ. 
лар да бар. Меселя, Кель огълан. О да факъырлардан: ятмагъа 
эви, якъмагъа агъачы, ашамагъа отьмеги ве ичмеге суву олма- 
гъан яш бир йигит. Онынъ шу дар дюньяда ялынъыз бир къарт 
анасы, генчлиги ве бейлерге, мырзаларгъа ве чешит сой агъалар- 
гъа къаршы беслеген сынъырсыз кини ве къурназлыгъы бар. 
Ахмет ахайнынъ «торунларындан» бири олса керек. Яман тиллер 
онъа мыскъылнен Кель (таз) огълан лагъабыны такъсалар да, 

озюнинъ атиклигинен залымларнынъ башына бинъ бир тюрлю 
дубара кетире, кимерде бир везирлерни, сарай бекчилерини ал- 
датып, тою олаяткъан хан къызыны сарайдан алып къача, 
озюнинъ дам эвчигине келин этип тюшюре... Ахмет лятифеле- 
ринден фаркълы оларакъ, Кель огъланнен багълы вакъиалар 
колемдже нисбетен буюк масалларда икяе олуна, агьаларнынъ 
ве ханларнынъ башына кетирген айын-оюнлары сёз чарпышма- 
ларында дегиль де, Кель огъланнынъ арекетлеринде, япкъан иш- 
леринде тасвирлене. 

Орта Асия ве Къазахстан халкъларынынъ фольклорларында 
Алдар-Косе лятифелери муим ер тутмакъталар. Алдар-Косе озю- 
нинъ ферасетли къурназлыкъ силясынен барлыларгъа къаршы, 
джеаллет ве хурафаткъа къаршы куреше. Онынъ акси оларакъ, 
кърым-татар халкъ агъыз яратыджылыгъында Косебай образы- 
на расткелине, лякин бизде о ялынъыз менфий роль ойнай, 
истисмар сыныфларнынъ энъ гъарез, нефисхор ве куньджи бир 
векили оларакъ косьтериле. Косебайнынъ эр шейни ялмап-ют- 
магъа азыр тургъан ачкозьлюлиги оны чешит сой кулькюнчли 
вазиетлерде къалдыра, чобан ве ыргъатларнынъ къураштыргъан 
тузакъларына тюшюре. Косебайнынъ арекетлери динълейиджи- 
де эр даим онъа къаршы кулькю, мезек ве мыскъыл къозгъа- 
макънен бирге, эм де бийсинмемезлик ве джийренюв дуйгъулары 
догъура. Косебай кулькюге алынгъан менфий бир образдыр. 

Нетиджелеп айткъанда, шуны демек истеймиз ки, джиан 
фольклорында юзлернен икметли къурназларнынъ олгъанына 
ве оларнынъ аз-чокъ бири-бирине ошагъанына бакъмадан, олар- 
дан эр бирининъ озюне махсус хусусиетлери бар. Бу хусусиет- 
лер шу образларнынъ яратылгъан тарихий девирлеринен, арекет 
эткен ерлеринен, яратыджыларынынъ — халкъ кутьлелерининъ 
бакъышларынен, ичтимаий-медений севиелеринен ве даа бир чокъ 
дигер себеплернен шартлангъандырлар. Халкъ, коллектив бир 
яратыджы оларакъ, озюнинъ севимли фольклор образына белли 
бир характер бере, онъа муайен бир бакъышлар, козетювлер, 
адетлер, къылыкълар ашлай; несиллер келип кечсе де, бу образ- 
лар арекетте къалалар, ольмейлер, девирине коре янъы социаль 
вакъиаларгъа къошулалар, янъы гъаелерни ифаделейлер, лякин 
эр даим эбедий акъикъатнынъ — яхшылыкънынъ тарафдары, 
яманлыкънынъ душманы олып къалалар. Ахмет ахай да хал- 
къымызнынъ асырлар бою несиллерден несиллерге кечип кель- 
ген, къартаймагъан, ольмеген ве ольмейджек фольклор къара- 
маныдыр, чюнки бу образ, тарих девамында халкънынъ башына 
келип кечкен пек чокъ зорлукъларгъа бакъмадан, халкътаки 
битмез-тюкенмез аятийлик къуветининъ, омюр эшкъы ве зевкъы- 
нынъ, шадлыкъ ве къуванчнынъ шенълик ве кулькю арзусы- 
нынъ джанлы бир темсилидир. 

Мына шунынъ ичюн де джемаат шенъленген ерлерге — той 
ве джыйынларгъа, къонушув ве отуршувларгъа мытлакъа Ах- 
мет ахай да келе. Эки сёзнинъ биринде, башкъаларынынъ тили: 
нен олса да, лафкъа къошула. Әм ойле бир къошула ки, о агъыз 
ачкъан сайын кульмектен къатып къалгъан джемаат, къурса- 
гъына япышып, «эшкъ олсун Ахмет ахайгъа, бинъ яшасын!» 
деп, Ахмет ахайнынъ шерефине ичер киби, къаде котере. 

Демек, Ахмет ахай шимди де халкъ арасында. Халкъ шенъ- 
лиги, халкъ кулькюси ве халкъ шакъасы эбедий олгъаны киби, 
Ахмет ахай да эбедий яшайджакъ, янъы ве янъы несиллерни 
кульдюреджек ве шенълендиреджек бир образдыр. 


Юсуф Болат. 

Бир ачлыкънынъ 
бир токълугьы да бар 


АЛДАВ 


Ораза туткъан адамгъа ашамакъ, сув ве тютюн ич- 
мек олмай. Буны пейгъамбер ясакъ эткен. Ахмет ахай 
дагъда чалаш къурып, саба эзандан акъшам къаран- 
лыгъынадже чалыша. Араба япмакъ ичюн агъач кесе, 
ёна, копчек тогъумлары ясай. Бу ишнен огърашмакъ- 
нынъ озюне аит кейфи ола. Лякин ава сыджакъ эке- 
нинден, Ахмет ахай пек сувсай. 

Чалашнынъ янашасында исе чокъракънынъ сал- 
къын суву шырылдап тура. Сув деген шей сувсагъан- 
да, шербет киби ола, лякин не къадар татлы ве сал- 
къын олса-олсун, шимди оны ичмек мумкюн дегиль. 
Ичсенъ оразанъ бозуладзжкакъ. Не япмалы? 

Ахмет ахай бакъса, къобадан бузавчыкъ чыкъып, 
догъру чокъракъкъа келе, тойгъандже сув ичип, 
артына къайтып кете. Онынъ ичюн не къоркъу бар, 
не де сакъынув. 

— ӘЙ, вах, — дей Ахмет ахай, — бузавгъа мумкюн, 
манъа мумкюн дегиль э! Бу насыл ола? 

Ахмет ахай барып сув ичеджек ола, амма кене 
сакъына. Джеэннемге тюшип, къатран къазанларын- 
да къайнамакътан къоркъа. Чокъракъ суву исе эп 
шырылдап, сукъландыра. О гизлиден этрафны козь- 
ден кечире. Кимсе корюнмей. 

— Дагъда менден башха адам ёх,— дей о озь- 
озюне, — сув ичсем, мени кимсе корьмейджек. Раб- 
бим еди хат кокте турып, меним мында не япханым- 

ны насыл кореджек? Я мен чекменимни, япынып, 
дёртаяхлап чохрахха барсам, мени хайдан таный- 
джах? Ёх... олмайджах шей, мени ич де танымаз, 
бузавчых беллер. 

Ойле де япа. Чалашкъа кирип, чекменини япына, 
дёрт аякълап барып чокъракътан тойгъандже 
салкъын сув иче Къайтып чалашкъа кирер-кир- 
мез: 

— Ана, корьдинъми ишни, — дей озь-озюне ве 
къакъылдап куле, — алланы алдаттым. Зарары ёх, 
алла мени чох алдатхан эди. «Ораза тутсанъ, алла 
сенинъ бутюн истеклеринъни ерине кетирир», дёп 
молланен айттыргъан эди. Хач йыллардан берли ора- 
за тутам, амма алла манъа сарымсах хабугъы биле 
бергени ёх. Хызметиме коре хазанам, — дей Ахмет 
ахай. 


НЕ ИЧЮН АХМЕТ АХАЙ ЭБЕДИЙДИР? 


Бир кунь Ахмет ахай Озенбаштан чыкъып, боде- 
не авламакъ ичюн яйлягъа кете. О юксекликтеки тар 
бир ёлчыкъкъа чыкъкъанда ерде яткъан ошлу бир 
шей коре. Эм о токътамадан чыкъылдай. О саат эди. 
Ахмет ахай саатни къолуна ала ве къулагъына якъ- 
ынджа кетирип динълеп бакъа. Саат исе «чыкъ- 
чыкъ-чыкъ» эте. 

— Не ичюн манъа «чых» дейсинъ, хайда чыхай- 
ым,— дей Ахмет ахай. Сонъ чевирилип этрафкъа 
козь ташлай. Бакъса, къаршысында юксек бир къая 
тура. «Анъладым, анъладым, демек мен шу юксек 
хаяя чыхмах керек экеним» дей ве о къаянынъ тёпе- 
сине тырмаша. Анда чыкъкъан сонъ саатни бир даа 
динълеп бакъа, о кене «чыкъ-чыкъ-чыкъ» эте. «Бу 
шей менден не истей я, энди чыхмая юксеклик хал- 
мады» деп тургъанда къаянынъ бир четиндеки терек- 

ни коре. «А-а, таптым, таптым, сен манъа шу терек- 
ке чых, дейсинъ, яхшы чыхайым, лякин бунынъ 
санъа не кереги бар» дей де, чарыкъларыны чыкъа: 
рып, терекнинъ устюне чыкъа. Чыкъа амма, саат 
эп «чыкъ-чыкъ» эте. 

Ахмет ахай ачувлана «энди анъладым, сен мени 
ольдюреджек ола экенсинъ» дей де, теректен тюшип, 
саатни бир таш устюне ура. Саат токътай. Оны алып 
Ахмет ахай эвине къайта. Оны раф устюне къоя, саат 
кене чалышып башлай ве «чыкъ-чыкъ-чыкъ» эте. 

— Ай сени ахылдан эксик,— дей Ахмет ахай, — 
мен сени сувух яйлядан алып сыджах эве кетирдим. 
Әйбетледим, ёлунъа юрдим, раатлан, деп сени раф 
устюне хойдым. Бу яхшылыхларым ичюн сен не хай- 
тардынъ, «чых-чых-чых» деп мени озь эвимден чы- 
хараджах оласынъ э?! 

Ахмет ахай саатни алып азбаргъа чыкъа, таш- 
нен ойле бир ура ки, о парча-кесек олып кете. 
Бакъса саатнинъ ичинден сары бир шей атылып 
чыкъа. 

— Ана корьдинъми, джинасир, манъа чых, чых, 
чых, деп озюнънинъ башынъа еттинъ,— дей. 

Шу арада ёлдан бир адам кече экен. О Ахмет 
ахайнынъ, йылан корьген киби, тикилип бакъкъаны- 
ны эслеп, онъа якъын келе ве: 

— Хайыр ола, озенбашлы, не олды я? — деп со- 
рай. 

— Не олса да онъа олды, шейтан баласынынъ 
отю патлады, юреги, атылып чыхты... 

Елджу бакъса ерде парча-кесек олгъан бир саат 
ята. 

— Бу сенинъ тапкъанынъ, Ахмет ахай, аягъы 
ёкъ лякин юре, тили ёкъ амма сёйлей, о — куньлер- 
ни, саатлерни, дакъкъаларны идаре эте. Адамларгъа 
«чап-чап-чап» деп эр вакъыт эмир эте. Бу, азраиль- 

нинъ хызметчиси олса керек, вакъыт не къадар тез 
кечсе, олюм де о къадар тез келе. 

— Айса мен оны ольдюрип янълышмагъан эке- 
ним, вахытны тохтаттым, демек мен озюме эбедий- 
ликни темин эттим,— дей Ахмет ахай. 


БЕШ ЧЕШИТ ЕМЕК 


Ахмет ахай шеэрдеки чарыкъ базарына келип, бир 
эшек териси сатын ала. Оны устюне япынып, урба тю- 
кяны янына келе ве тюкянджыдан сорай: 

— Манъа керек шейинъ ёхмы? 

— Менде эр шей бар, тек айт, алыр беририм? 

— Манъа эшек хамуты керек, мен оны сенинъ тю- 
кянынъда корьмейим де? 

— Инсан урбасы сатылгъан ерде айван хамуты не 
япсын? 

— Шорбаджыларым инсан хияфетиндеки адам- 
ларны эшек киби чалыштыралар. Мен эшек хияфе- 
тине кирип, инсанлар киби чалышып бахаджах 
эдим,— дей Ахмет ахай ве хамут олмагъанына 
языкъсынып, кетеджек олып чевириле. Шу заман 
тюкянджы беяз борнен Ахмет ахайнынъ сыртына, 
иыртыкъ джуббесине «Ахмет ахай — Озенбаш дели- 
си» деп язып къоя. 

Бу тюкяннынъ къаршысында къавехане бар экен. 
Къаведжи Ахмет ахайнынъ джуббесиндеки языны 
окъуп, оны мыскъыллайджакъ ола: 

— Әй, Ахмет ахай, хош кельдинъ, хавеге кир, 
мен сенинъ огюнъе беш чешит емек хоярым,— 
дей. 

Ахмет ахай къавеге кире. Къаведжи онынъ огюне 
бир фильджан сют къоя. Ахмет ахай сютни иче ве 
къалгъан дёрт чешит емекни беклей. Беклей амма, 
къаведжи бир шей кетирмей. 

— Сен даа не бахасынъ, Ахмет ахай, мен айтха- 
нымны яптым. 

— Мен тек сют ичтим, халгъан дёрт чешити даа 
хайда? 

Къаведжи шакъылдап куле: 

— Сен янъгъыз сют ичтим беллеме. Бу сюттен 
хатых — бир, пенир — эки, хаймах — учь, сарыягъ — 
дёрт ола. Мына бу дёрт чешит емекни сен сютнен бе- 
рабер ашадынъ, урьметли Ахмет ахай, — дей къа- 
веджи. 

— Ой, Сулейман хаведжи, чох сагъ ол, лякин 
санъа бир риджам бар, мени насыл сыйлагъан олсанъ, 
меним дёрт баламны да ойле сыйласа, бир ичип той- 
сынлар, — дей Ахмет ахай. 

— Я олар хайдалар? 

— Сен кетиребер, шимди келирлер. 

Къаведжи дёрт фильджан сют кетире ве: 

— Даа кельмедилерми огъулларынъ, Ахмет 
ахай? — деп сорай. 

— Сенинъ сютюнъде хатых, пенир, хаймах, са- 
рыягъ насыл олса, меним де оладжах балаларым 
бар: Асан — бир, Усеин — эки, Фатма — учь, Зоре- 
дёрт, — деп джевап бере Ахмет ахай ве софрадаки 
дёрт фильджан сютни алып иче де, чыкъып кете. 
Онынъ артындан бакъып къалгъан Сулейман къаве- 
джининъ козю кене «Ахмет ахай — Озенбаш делиси» 
деген языларгъа тюше ве шойле дей: 

— Ёх, Ахмет ахай дели дегиль, о сёзлерни яз- 
гъан адамнынъ озю дели. 


АГЬЫР ТЮШЮНДЖЕЛЕР 


Яйля этегинде, озенбашлы бир байнынъ боста- 
нында, къавун-къарпызларнынъ тамам пишкен вакъ- 


18 


ыты экен. Бай юксек терек устюне чалаш къурып, 
анда ята, озь байлыгъыны къаравуллай экен. 

Озенбашлы Ахмет ахай саран байгъа акъыл къой- 
макъ истей. Яры геджеде бостангъа дала, чувалыны 
къавун-къарпызнен толдурып башлай. Лякин не къа- 
дар мукъайтлыкънен арекет этсе де теректе юкъла- 
гъан бай уяна. О деръал ашагъы тюшип, фенерини 
якъа. Бакъса не корьсин, бир адам ерде ята ве къар- 
пыз орькенини чеккелей. Янында исе толдурылгъан 
буюк бир чувал тура. Бай Ахмет ахайнынъ якъасы- 
на япыша: — Сен не ичюн меним бостаныма тюш- 
тинъ? 

— Бильмейим. Мен яйляда эдим. Дешетли бир 
боран хопты. Шу боран мени айдаштырып, догъру се- 
нинъ бостанынъа учурып кетирди. * 

— Айтайых, керчектен де хуветли боран олды, 
сен керчектен де яйляда эдинъ, о сени керчектен де 
котерип алып, меним бостаныма учурып кетирди. 
Лякин не ичюн ерде ятасынъ, меним хавун-хар- 
пызларым сенинъ чувалынъа насыл толушты- 
лар? 

Ахмет ахай: — Мен де шимди буны тюшюнип ята 
эдим. Коресинъми, тюшюнджелеримнинъ агъырлыгъы 
мени тап ерге серильттилер, — дей. 


ТЮПСИЗ ЧАПЧАКЪ 


турсыз, къургъакъ кечсе Озенбашта бере- 
экен. Ахмет ахай тюшюне: багъ-багъчалар- 
ак керек, лякин адамлар сувны юк- 
ташымагъа къыйналалар. Не япмакъ 

керек? 
О чокъ тюшюне ве онынъ чаресини тапа, Ахмет 

ахайнынъ бир бекмез чапчагъы бар эди. О чапчакъ- 
нынъ тюбюни тешип, озюнинъ багъчасына къоя. 
Онынъ багъчасы исе Озенбашта эр кеснинъкинден 
юксекте экен. Ахмет ахай минаренииъ тёпесине чы- 
къып, койнинъ бутюн халкъына мураджаат эте: 
«Джемаат, мени динъленъиз! Мен багъчамда 1охлай 
эдим. Ойле бир сес ишиттим ки, онъа итаат этмеме- 
ге чарем ёх. 

О сес манъа шойле деди: — Огълум, бекмез 
чапчагъынъны багъчанынъ ортасына хой, Озен- 
баш адамларына айт, кельсинлер, оны сувнен толдур- 
сынлар. Оларнынъ эмеклерини тахдирлемек ичюн 
исе, огълум санъа айтам, чапчахха сонъки бир хоп- 
ха сувны ким тёксе, багъчанънынъ ярысыны онъа 
бер!..» 

Ахмет ахайнынъ багъчасы кучюк олса да, бир 
къопкъа бедава сув ичюн багъчанынъ ярысыны ал- 
магъа истемеген адам тапылмай. Эр кес къолуна 
къопкъа алып, сувгъа чапа, Ахмет ахайнынъ багъ- 
часындаки чапчакъкъа сув ташымагъа башлай. Эр 
бир адам чапчакъны биринджи оларакъ толдурмакъ 
истей. Олар ашагъыдан юкъарыгъа, юкъарыдан аша- 
гъы чапалар. 

Баягъы вакъыт кечкен сонъ базы бирев- 
лери: 

— Бу насыл шей я, Ахмет ахай, арыхтаки сув 
энди битип отура, сенинъ чапчагъынъ исе аля даа 
толмай, — деп къычырышалар. 

— Сабурнынъ тюбю сары алтындыр, учер кере 
даа барып кельсенъиз, сонъ толар, — дей Ахмет 
ахай. 

Олар учер кере дегиль, алтышар кере даа къат- 
найлар, арыкътаки сувны ташып битирелер, лякин 
Ахмет ахайнынъ чапчагъы толмай. Ахыр-сснъу олар 
чапчахнынъ тюбсиз олгъаныны анълайлар ве Ахмет 
ахайгъа дарылып башлайлар. 

Ахмет ахай оларгъа бакъып кулюмси- 
рей де: 

— Нафиле ерде ачувланманъыз, джемаат, башла- 
рынъызны котер де бир бахынъыз ташыгъан сувынъыз 
хайда аха,— дей. 

Чапчахнын тюбюнден токътамадан озьлери- 
нинъ багъчаларына догъру акъкъан сувны корьген 
джемаат пек хошнут ола, Ахмет ахайны алгъыш- 
лайлар, 


КЪАНАТЛЫ ДОМУЗЛАР 


Ахмет ахай хазине къыдырмакъ пешине тюше. 
Юксек Кильсе-Бурун харабесине барып, чокъ вакъыт 
топракъ авдара, чукъур къаза, андан алтын толу 
эски бир бардакъ тапа. Алтынларны ерге тёкип сая: 
отуз учь дане. Бакъса, эр бирининъ устюнде домуз 
башынынъ ресими оюлгъан. Бу айваннынъ мусуль- 
манлар ичюн арам олгъаны акъылына тюше. Не яп- 
малы? 

Молладан изин алмагъандже бу алтынлардан 
файдаланмамагъа къарар бере. Лякин молла койде 
ёкъ экен. Ахмет ахай молла кельгендже алтынларны 
бир де-бир ерге сакълайджакъ ола. Лякин къайда 
сакъласын? 

Чокъ тюшюнген сонъ озь эвининъ артына чукъур 
къазып, анда сакълайджакъ ола. Акъшам къаран- 
лыкълашып, сокъакътан юрген адамлар сийреклеш- 
кен сонъ алтын бардагъыны котерип чыкъа. Чыкъа 
амма, кене тюшюнджеге дала. Озь эвининъ янында 
алтын сакъласа насыл олур экен? Ёкъ, ёкъ, бойле 
итни атта хырсызлар биле япмазлар. 

Ахмет ахай шу саат алтынларыны алып, койнинъ 
о бир башына барып чыкъа. Козьяшы киби тыныкъ 
суву олгъан сакин озен бою кимсе корюнмей. Ялы- 
даки ташлар тюбюне бардакъны сакълагъан сонъ, 
Ахмет ахай бираз тюшюне де озь-озюне дей: «Ёх 
джаным, сен хазине сахламагъа ич де бильмейсинъ. 
Ким таш тюбюне алтын сахлай? Айтайых эки адам 
бу ерден кечип кеткенде хавгъалашты, олардан бири 
зияде ачувланса? Ерден таш алып достыны ураджакъ 
олса? 

Я барып да онын холуна тамам шу таш 
илишсе... Олар шу саат хавгъаларыны тохтатыр ве 
алтынларны болюштирип алырлар. Ёх, мен бу хадар 
алтыны о тентеклерни узлаштырмах ичюн гъайып эт- 
мек истемейим.» 

Бойле тюшюнджелерден сонъ Ахмет ахай кене ал- 
тын бардагъыны котерип ёлгъа чыкъа. Ёл бою кеткен- 
де апансыздан онынъ огюнде Озенбаш молласы раст- 
келе. Оны корип Ахмет ахай пек къувана. Чюнки 
энди алтынларыны не япмакъ керек олгъаныны мол: 
ладан сорап бильмек мумкюн. 

— Эй, алланынъ севген хулу, бутюн озенбашлы- 
ларны гуняхлардан хуртарып юрген моллахам,— мен 
Кильсе-Бурундан алтын толу бардах таптым, лякин о 
алтынларнынъ устюнде домузнынъ башы тасвирлен- 
ген. Бу мунасебетнен сизден эки шей сорайджам: би- 
ринджиси — мусульман адамгъа шу алтындан фай- 
даланмах мумкюнми, ёхмы? Экинджиси — бу хази- 
нени мен хайда сахлайым да оны хырсыз чалып кет- 
месин? 

Ахмет ахайнынъ алтын тапкъаныны эшиткен мол- 
ла эфенди байлыкъны тез-тез озюнинъ элине кирсет- 
мек истей. Вакъытыны кечирмейип койлюге шойле 
дей: 

— Котер огълум, башынъны, кокке бах да манъа 
айт, нени коресинъ? 

— Тереклернинъ уджларыны корем, эфен- 
дим. 

— Энди огълум шуны айт манъа, сен шу терек- 
нинъ уджуна чыхып олурсынъмы? 

— Эльбетте чыхып олурым. 

— Ойле олса, огълум, улу Мухаммед азретлери 
санъа шойле тевсиеде булуна: бир узун сырых тап 
да, онынъ уджуна алтын толу бардахны илиштир, шу 
терекке чыхып, энъ юксек пытагъына оны асып хой. 
Иншалла, алланынъ ярдымынен сенинъ алтынла- 
рынъа бу гедже ич бир кимсе тиймез. Ярын саба 
озюнъ келип, бардахны алырсынъ, о ягъыны сонъ 
бахармыз. 

Ахмет ахай молланынъ айткъаны киби япа ве 
эвине къайта. Эфенди Озенбашта домуз бакъкъан бир 
урумнынъ эвине барып, бир торба домуз кубреси ала, 
къайтып келип терекке чыкъа, алтынларны алып, 
бардакъны домуз кубресинен толдура. 

Ахмет ахай саба эрте турып терек янына келе, 
онъа чыкъып, барадкъны ала ве догъру молланынъ 
янына бара. Бардакъны эфендининъ огюне бошата. 
Бошата амма озюнинъ козьлерине озю инанмай. До- 
муз кубресини корип шашып къала. 

— Бу да насыл иш я? — дей Ахмет ахай. — До- 
музнынъ арам олгъаныны мен эвель де биле эдим, ля- 
кин бу хадар юксек дирекке чыхаджагъыны ахылыма 
биле кетирмей эдим. 

— Алтынлардаки домуз башлары тири олса ке- 
рек, олар хачып кеткенлер. Санъа исе, хатире оларах, 
мына нени халдыргъанлар,— дей. 

Ахмет ахай меселени бир тамам анълай ве шойле 
дей: 

— Догъру айтасыз эфендим, бойле арам ишни ялы- 
нъыз домузлар япа биле. 

ЭР БИР КЪАВГЪАМЫЗ БОЙЛЕ КЕЧСИН... 


Ахмет ахайнынъ джебинде бир капиги къалмай. 
О чокъ тюшюнип ташынгъан сонъ къавеге кирип 
шойле дей: 

— Динъленъиз, джемаат, сагъ олгъанда мени 
бильген, корьгенлер, ишитинъиз! Мен ачлыхтан оль- 
дим, энди мени джыймах керек. Онынъ ичюн исе па- 
ра керек. Шу паранынъ онда бир пайыны кунь-эвель- 
ден озюме беринъиз! 

Ахмет ахайгъа аш берелер. О ашап тойгъан сонъ, 
дженазе мерасимини бир кунь даа арткъа сюре. 

Экинджи куню Ахмет ахайнынъ ичини кене мы- 
шыкълар тырнап башлай. Озенбаш къавесинде исе 
джебинде парасы олгъанлар ичюн кебап пишириле, 
чиберек азырланыла. Бу ашларнынъ юз тюрлю къо- 
къусы Ахмет ахайнынъ бурнуна келип урула. 

Ахмет ахай парадан фукъаре олса да, акъылдан 
зенгин эди. О бунынъ да чаресини тапа. 

Апайыны чагъыра. «Динъле, Айше-шерфечигим, 
дей, мен бир яхшы таях алып, сени хуварым, сен исе 
хычырып, агълап хачарсынъ... 

Догъру хавеге барыр, зияфет бериджилер арасына 
кирерсинъ сонъ олардан имдат сорарсынъ. Хавенинъ 
саиби зенгинлер ичюн донатхан софранынъ башына 
кечип отур, сонъ не оладжагъыны корерсинъ». 

Ойле де япалар. Ахмет ахай къалын бир къызыл- 
чыкъ таягъыны алып Озенбаш сокъагъы бою апай- 
ынынъ артындан чапа. Апайы исе ёл бою «хуртары- 
нъыз» деп багъыра-чагъыра догъру къавеге барып ки- 
ре. Онынъ пешинден, арслан киби къутургъан, Ахмет 
ахай корюне. 

— Хуртарынъыз! О мени ольдюреджек! — деп 
къычырабере Айше-шерфе. 

Онынъ къычыргъаныны эшиткен зенгин къомшу 
бей бирден абдырап, софра башындан сычрап 

— Ой алла белянъны алсын! Не олды!— деп ба- 
гъыра. Ахмет ахай исе бейнинъ лафына къулакъ ас- 
магъан киби апайына: «Эгер сен мени динълемейджек 
олсанъ, шимди эр кеснинъ огюнде...» деп къызыл- 
чыкъ таягъыны котерип, бейнинъ башы устюнден 
апайына атыла. Таякъ аз къала бейнинъ башына 
тюшмеге. Бундан къоркъкъан бей яваш бир сеснен 
Ахмет ахайгъа: 

— Вай-вай, алла! Бу хадар ачувланмах олурмы?! 
Риджа этем, ялварам, тохтанъыз, бираз раатла- 
нынъыз. Менимнен берабер софрагъа отурынъ- 
ыз, — дей. 

Ахмет ахай ве онынъ апайы чокъ ялвартмайлар. 


Зенгиннинъ софрасы башына чёкелер. Тамам шу 
вакъыт бибер, согъан ве магъданознен къавурылгъан 
ве бувы чыкъып тургъан этнен толу табакъны кети- 
рип бейнинъ огюне къоялар. Буны корьген ве аш- 
нынъ лезетли къокъусына артыкъ даянып оламагъан 
Ахмет ахай кене еринде къыбырданып, раатсызла- 
нып башлай. Къомшу бей оны апайына ачувлана 
беллеп: 

— Аллаи-тааля азретлери ве Мухаммед эшхына 
айт манъа, не ичюн бу хадар раатсызланасынъ, эе- 
джанланасынъ, харшынъда отургъан апайынъа аля 
даа тишинъни хайрайсынъ? 

Ахмет ахай бейнинъ айткъанларына чокъ къу- 
лакъ асмай, табакъта тютеп тургъан эттен козюни 
алмайып, къаршысында отургъан апайына сёйлене: 
«Әгер мында кельген вахытынъда ёлда тутхан ол- 
сам, сенинъ сачларынъа япышып, мына бойле коте- 
рип алып ерге урар эдим». 

Шу сёзлерни айта-айта Ахмет ахай эки къолунен эт 
толу табакъны котерип алып, софранынъ о бир башын- 
дан бу башына, озюнинъ алдына кетире ве лафыны 
девам эте: «Сенинъ башынъдан мына бойле тутар ве 

мына бойле этип айландырыр эдим...» деп, табакътаки 


этнинъ энъ семиз ерини озюне айландыра... 
Эвине къайткъанда Ахмет ахай апайына шойле 


дей: — Айше шерфечигим, бизим бутюн хавгъалары- 
мыз бойле кечсин. 


———4 

Динсизнинъ акъкъындан 
имансыз келир 


АХМЕТ АХАЙНЫНЪ ЫРГЪАТЛЫГЪЫ 


Бабасы, къарт чобан эбедий козь юмгъанда, 
Ахмет ахай анасынынъ къурсагъында алты айлыкъ 
бала экен. О бабасынынъ не себептен ольгенини биль- 
мей экен. Айткъанларына коре, яйляда кучьлю боран 
вакъытында эляк олгъан. Лякин бу лафнынъ догъру 
олгъаныны Ахмет ахайнынъ озю бильмей экен. Баба- 
сынынъ къабири не ерде олгъанындан да хабери ёкъ 
экен. 

Догъып, осип-буюген сонъ, Ахмет ахай да яйлягъа 
чобанлыкъ япмагъа кете. Юксек яйляда, къаялар, 
къобалар арасында, сыджакъ-сувукъ еллерге дая- 
нып чалыша. Ашагъан ашы: бир коше къара отьмек, 
согъан, къатыкъ ве сарымсакъ олгъан. Ахмет ахай 
дердини кимге айтмагъа, кимден имдат сорамагъа 
бильмеген. 

Бир кунь чарыкъларыны кие, къой терисинден ти- 
кильген бурдюгини, ыргъагъыны ве тулупыны алып, 
юксек яйлядан ашагъы энип башлай. 

Къаранлыкъ дагъ ичине кире. Бир терек янына 
кельгенде,. токътап къала, чюнки терекнинъ кевдеси 
къыбырдай экен. Яваш-яваш бир сакъал, козьлер ко- 
рюне, сонъра терекнинъ артындан къарт бир адам 
чыкъып келе. 

Чобан пек къоркъа ве къачаджакъ ола. Лякин 
ъарт оны токътатып шойле дей: 

— Тохта, санъа лафым бар. 

— Сен кимсин? — деп сорай Ахмет ахай. 

— Бильмейсинъми? Сенинъ бабанъ олам. Мени 
шу орманда ольдюрдилер. 

— Сен озь эджелинънен ольмединъми? 

— Ёх, огълум, мен озь эджелимден ольмедим. 

— Айса ким ольдюрди сени? 

— Мени йылан киби зеэрли, хашхыр киби хутур- 
гъан бир залым адам ольдюрди. Мен онынъ хойларыны 
баха эдим. О исе мени даима ура эди. Бир кунь юксек 
дагъларда хой бахыл юргенде бирден боран котериль- 
ди, хасыргъалы Фуртуна хопты. Чаптым-чапхаладым, 
хан терге баттым, лякин бунъа бахмадан кене де дёрт: 
хой гъайып олды. Бунынъ ичюн шорбаджым мени 
яйлядан къувды. Мына бу хараных ормангъа алып 
кирди. Хызылчых чубугъынен ура-ура еди хат терим- 
ни сыдырды. Огълум сен бу хараных ормандан чых- 
хан сонъ, адам корюнишиндеки бир йылангъа раст- 
келирсинъ. Ким онынънен достлашса, халх душманы- 
на чевирилир. Ким онъа сырыны айтса, тувгъан эви- 
ни сатар. Ким онъа хол тутса, озь башына етер. Айт- 
ханларымны унутма огълум. 

Шойле дер экен, о козьден гъайып ола. 

Ахмет ахай баягъы вакъыт тюшюнджеге далып 
тура, сонъ ормандан чыкъып, ашагъы юрип башлай. 
Акъшам устю онъа зенгин Косебай расткеле. Устюнде 
сары кольмек, сары дон, беяз къушакъ. Ахмед ахай: 
«бабам айтхан махлук шу олса керек», деп ойлана. 
Косебай чобан Ахмет ахайнынъ янына якъыиджа 
келип ондан: 

— Эй, яш огълан, сенинъ адынъ недир? ~- деп 
сорай. 

— Меним адым Делихая,— дей Ахмет ахай. 

— Хайда кетесинъ, Делихая? 

— Иш хыдырып кетем. 

— Мен исе ыргъат хыдырып юрем. Менде ча- 
лышмагъа истемейсинъми? 

Ахмет ахай Косебайнынъ эвине барып, кягъыт- 
къа шойле язалар: «Ыргъат Делихая Косебайгъа ча- 
лыша. Берекет байгъа, къойларнынъ тёли байгъа, 
чыплакъ къаялар устюнде не оссе, о ыргъат Дели- 
хаягъа. Эгер Делихая бунъа ачувланса, бай онынъ 
еди къат терисини сыдырып, ярасына еди батман 
туз сепмеге акъ къазана. Эгер бай ачувланса, ыргъат 
онынъ ялынъыз бир къат терисини сыдыра биле, туз 
сепмеге акъкъы олмайджакъ». Кягъыткъа бай да, 
ыргъат да имза чекелер. Сонъ къадыгъа барып оны 
тасдыкълатып келелер. 

Акъшам ола. Косебай ыргъаткъа аш бермей, онъа 
бом-бош сувукъ аранны косьтере. Анда ятып-турар- 
сынъ, дей. Озю исе йымшакъ тёшек устюнде, йипек 
ергъангъа сарылып ята. 

Саба ола. Косебай еринден турып, этли-ягълы 
емеклер ашай, шишман къурсагъыны даа да шиши- 
ре. Косебай ач Делихаяны чёльге ёллай. янына ёл- 
даш оларакъ бир кучелек бере ве шойле дей: 

— Шу кучелек хайда чапып барса, о ер меним- 
кидир. Эки огіознен сабан сюр, эм мен кельмегендже 
ишни тохтатма. 

Озюни Делихая деп адландыргъан Ахмет ахай 
эки огюзнен берабер бутюн кунь кучелекнинъ пе- 
шинден юрип ер сюре. Акъшам устю кучелек де бол- 
дура, чапа-чапа ыргъатнынъ да эси кете. Делихая 
кучелек киби, кучелек исе Делихая киби ачыкъа. 
Экисининъ де ичеклери согъан зары киби ин- 
джере. 

Акъшам къаранлыкълашып башлагъанда узакъ- 
тан Косебай корюне. Кельмесине йигирми-отуз адым 
къалгъанда къолундаки отьмекнен бир ташны ерге 
ташлай. Ташлай амма, Делихая етип кельгендже, 
отьмекни копек алып къача. Ыргъаткъа таш къала. 

— Сен тохсынъмы шу Делихая, копектен артта 
халгъансынъ?! Ёхса манъа джанынъ агъырдымы? 

— Ех, ёх, шорбаджым, ич де джаным агъырма- 
ды,— деп джевап бере Ахмет ахай. 

— Сен пек ачсынъ, Делихая, ачувлан, ачувлана- 
бер, — деп онынъ зытына баса Косебай ве ыргъатына 
бутюн гедже чалышмагъа эмир эте, озю исе эвине 
къайта. 

Бичаре Ахмет ахай не япсын? Шу саат бир огю- 
зини соя, балабан бир атеш якъып, кебап пишире. 
Ашап тойгъан сонъ, огюзнинъ аякъларыны ерге къа- 
дап къоя. 

Саба шорбаджы келе Юксек къаядан ашагъы. 
бакъа. Козюне тек бир огюзи илише. 

— Я экинджиси хайда? — деп къычыра юкъары: 
дан. 

— Яры геджеде хашхырлар уджюм эттилер, ля- 
кин мен оларны айдап йибердим. Сонъ афатлы бир 
боран хопты ве бир огюзни ерге йыхты, ач козь топ- 
рах оны аман ютып йиберди. Ана коресинъми аях- 
лары ерде тикленип тура, — деп джевап бере Ахмет 
ахай. 

— Не чаре, ольген огюз ерине озюнъ екиль де, о 
биринен берабер ерни сюребер,— деп эмир бере Косе- 
бай. 

— Яхшы, сенинъ айтханынъ киби япарым,— дей 
Делихая. 

Шорбаджы кеткен сонъ, ыргъат къоллары ве аякъ- 
ларынен сабаннынъ агъачына ясланып ала. Огюз эм 
сабанны, эм Ахмет ахайны чеке... 

Акъшам олгъан сонъ, Косебай кене келип юксек 
къаядан бакъа. Экинджи огюз де йыкъылгъан. 
Онынъ янында исе сабангъа екильген Ахмет ахай 
тура. 

— Ой, олюнъе янайым! Бу япханынъ недир, ко- 
пек огълу копек?! 

Делихая шорбаджысынынъ янына бара. 

— Селямалейкум, Косебай, шу олмайджах шейге 
де ачувланаджах оласынъмы? 

Ачувлангъаныны дуйдурмагъа къоркъкъан Косе- 
бай: 

— Ёх, джаным, неге ачувланайым, санъа ойле 
корюкедир, — дей. 

Эртеси куню Косебай озь ыргъатына шойле 
дей: 

— Огюзлер ольдюлер. Энди озюнъ екилип ер сю- 
реджек, эшек киби чалышаджахсынъ. Ачлыхтан 
йыхылмамакъ ичюн мына санъа бир чёльмек хай- 
мах. Ал да бар, чалыш, Лякин шартымны унутма, 
ахшам къайтханда чёлмек толу олсун. Әгер толу ол- 
маса, мына бойле япарым,— о бир къолунен чёль- 
мекни узата, экинджи къолунен исе Делихаянынъ 
янагъына бир шамар яндыра, шу саат Ахмет ахай- 
нынъ янагъы морара. 

— Бу шамарнынъ себеби неде, шорбаджым? 

— Я барып да чёльмекни бош кетирсенъ? 

— Бош кетирсем сонъ урарсынъ. 

— О вахыт кеч олур. 

Ахмет ахай джан агъырысыны дуйдурмай, чёль- 
мекни алып кете. Баргъанынен отурып, къаймакъны 
ашай. Чалышмай. Чёльмекке топракъ толдура. Акъ- 
шам устю къайта ве шорбаджысына: 

— Мына, инанмасанъ бах, берген чёльмегинъни 
толу кетирдим, — дей. 

Косебай бир сёз айтмай, теренден кокюс кечире. 

Экинджи куню Косебай Ахмет ахайны янына 
чагъырып: 

— Бар, Делихая, кумеске кир де, хайсы тавух 
санъа бахса, оны сойып мында кетир, — дей. 

Ахмет ахай кумеске кире. Бакъса, бутюн тавукъ- 
лар онъа бакъып туралар. Эписини тутып соя. Сонъ 
шорбаджысына: 

— Не айтхан олсанъ яптым. Бутюн тавухлар 

манъа бахтылар, сен айтхан киби эписининъ башыны 
кесип аттым, — дей. 

Шорбаджы бу кересинде де Делихаягъа бир шей 
айтып оламай. Чюнки эр эки тараф ачувланмамагъа 
тырыша. 

Арадан кене бир кунь кече. Косебай озь ыргъа- 
тына янъы вазифе бере: 

— Ферманымны эшит, Делихая! Меним хойла- 
рымны озеннинъ о бир тарафындаки отлахха алып 
кеч, лякин бах, сюрюмдеки ич бир хойнынъ аягъын- 
даки тюкю сыланмасын. 

Ыргъат олгъан сонъ не чаре, шорбаджынынъ бу 
айткъаныны да ерине кетирмек керек. 

Делихая къойларны айдап, озен кенарына кети- 
ре. Бутюн къойларнынъ аякъ терилерини тизлери- 
недже сыдыра ве озенден айдап кечире. О бир тараф- 
къа кечкен сонъ сыдыргъан терилерини кене эвель- 
киси киби ашагъы тюшюре ве отлакъкъа айдай. 

Шорбаджы атына минип, озь сюрюсини козьден 
кечирмек ичюн келе. 

— Сонъ, насыл Делихая, хойларны озенден ке- 
чирдинъми? — деп сорай. 

Ана, корьгенинъ киби, кечирдим, шорбаджым. 

— Аяхларыны сылатмадынъмы? 

— Ёх, шорбаджым, сылатмадым, инанмасанъ 
бах. 

— Насыл ола да, сувдан кечкен хойнынъ аягъы 
сыланмай? 

Делихая «Хойлар балахларыны тиреп кечтилер» 
дейджек ола, лякин бираз тюшюнген сонъ башкъа 
тюрлю айта: 

— Сенинъ айтханынъны ерине кетирмек ичюн 
мен аллагъа дуа эттим. Алла исе манъа Джебраиль: 
ни ёллады. Биз онынънен берабер, хойларнынъ аях- 
ларыны сылатмайып о тарафха кечирмек аххында 
чох баш ёрдых. Башта озеннинъ сувуны хурутмах 


З 33 


истедик. Джебраиль озеннинъ эр эки тарафына бой- 
дан-бойгъа атеш яхаджах олды. Бу иш пек хыйын 
эди. Бу фикримизден вазгечтик. Сонъ Джебраиль- 
нинъ озю хойларны котерип о бир тарафха кечирмек 
харарына кельди. Хойларны бирер-бирер онынъ сыр- 
тына юкледим. О бир кереден бутюнини о бир та- 
рафха кечирди. Мына бу себептен ич бирининъ аягъы 
сыланмады. 

Шорбаджы къой сюрюси янына бара. Бакъса не 
корьсин, къойларнынъ аякълары къанлы-манлы. 

— Не ичюн хойларымнынъ аяхлары ханлы? 

— Я не ичюн ханлы олмасын? Джебраиль олар- 
ны озь омузларында алып кечти. Хойларынъыз, 
бильмем кимге ошайлар, пек инат экенлер, чох чапа- 
ландылар ве онынъ демир сыртына урулып, аяхла- 
рыны ханаттылар... 

Косебай акъшам устю бир даа къойларыны барып 
бакъа. Бакъса, къойларынынъ бутюни яталар, аякъ- 
лары шишкен. Лякин ачувланмакъ мумкюн дегиль. 
Косебай онъа шойле дей: 

— Хардашчыгъым, сайгъылы Делихая, мен энди 
фухарелешип башладым. Бойле кетсе сенинъ аххынъ- 
ны бермеге де шей тапып оламайджам. Эрте-ярых ах- 
хынъны ал да, ёлгъа чых. 

— Сен бир шейге ачувланасынъмы? — деп сорай 
Делихая. 

— Ёх, ёх, Делихая, не ичюн ачувланайым? 

— Айса, меним мераметли шорбаджым, мен сизге 
даа чох хызмет этерим, — дей о. 

Бир къач куньден сонъ Косебай Делихаяны чагъ- 
ыртып: 

— Огюзлер гъайып олды, хойлар ольдюлер, — деп 
башлагъанынен Делихая шорбаджысынынъ кедерине 
къошулып: 

— 9, не япаджанъ, бир кунь ола эпимиз де оле: 
джекмиз, — дей. 

— Олян, Делихая, ярын саба бугъаны маджаргъа 
ек де, дагъгъа агъачха кет, эм унутма, дагъдан хайт- 
ханда, озюнъ хавал чаларсынъ, бугъа ырджайып 
кульсин, маджар да домпа-домпа ойнасын. 

Делихая: 

— Баш устюне, шорбаджы, айтханларынъны 
япарым,— дей де ятмагъа кете. Экинджи куню тарь 
маалинде бугъаны маджаргъа екип, дагъгъа кете. 
Агъач кесип маджарны юклеген сонъ бугъанынъ 
дудакъларыны кесе, маджар копчеклерининъ бир 
къач обутларыны чыкъара, къавал агъачындан озюне 
бир къавал япа, Онынъ къайткъаныны корьген кёӧй- 
люлер кульмектен къатып-къатып къалалар. Делихая 
къавал чала, кемерлери ачылып къалгъан бугъа 
кульген киби корюне, копчеклеринден обутлары чыкъ- 
арылып ташлангъан маджар исе къавал нагъмесине 
«ойнай». Бундан да зевкълы шей олурмы? 

Косебай тургъан еринде къатып къала. Бугъа яра. 
лангъан, маджар хараплангъан, Делихаянынъ озю де 
текмиль делирген. 

— Ой джинасир, езит огълу езит, сен кене не яп: 
тынъ?!— деп багъыра Косебай. 

Делихая озюни сыкъмайып: 

— Не яптынъ дегенинъ не я, шорбаджы, айтха- 
нынъны яптым, — дей.— Бугъагъа бах, о кульмейми? 
Маджаргъа бах, насыл ойнай. Я мен къавалны яра. 
май чаламмы? Истесенъ маджаргъа минип, койни бир 
даа доланып чыхайым. 

Косебайнынъ чырайына бакъылмай. О не япа- 
джагъыны бильмей, о якъ-бу якъ юрип башлай. Буны 
корьген Делихая: 

— Санъа не олды, шорбаджы, ачувлы корюнесинъ, 
мен ярамай бир шей яптыммы ёкъса? 

Ә, бу дели огълу делиге не айтырсынъ? Ачувла- 
нам, деп Делихаягъа озь терисини сыдыртсынмы?! 

— Ёкъ, джаным, неге ачувланайым я!— дей Косе- 

бай.— Айды, бар бугъаны тувар, огюне пичен хой, ба- 
шыны котермейип ашасын. 

Әр шейни кереги киби япмагъа алышкъан Делихая 
бугъаны тувара, огюне пичен къоя. Бакъса, дудакъ- 
ларынынъ агъырысындан бугъа пичен ашап оламай. 
Не япмалы? Шорбаджы, башыны котермесин деген 
сонъ бир чаре тапмакъ керек. Делихая аман янында- 
ки пычагъыны чыкъарып, онынъ башыны кесип пи- 
чен ичине тыкъып къоя. 

Буны корьген Косебай: 

— Олян, пезевенк, сен не яптынъ, меним сонъки 
ишанчымны да о бир дюньягъа ёлладынъ да! — дей. 

Делихая шорбаджысынынъ ачувлангъаныны ко- 
ре де: 

— Айтханынъны яптым. Бугъанынъ башыны пи- 
ченге ойле тыхтым ки, энди о ич бир вахыт башыны 
котермез. Санъа не олды я, шарбаджы, чырайынъ пек . 
агъаргъан, бельки манъа ачувланадырсынъ? 

Ачувы богъазына келип тыкъылгъан Косебай ар- 
тыкъ шашкъанындан: 

— Джаным, неге ачувланайым я,— дей. Дей 
амма, ачувындан патлайджакъ дереджеге келе. Косе- 
бай ондан интикъам алмагъа ант эте. «Баре шуны 
ачтан ольдюрейим» дей. 

Косебайнынъ къадыны ахайынынъ огюне акъ- 
шамлыкъ бир чанакъ сарма къоя. Делихаягъа исе 
бир тепси тары шорбасы бере. Меселени анълагъан 
Делихая насыл этип софрадаки бу ашларнынъ ер- 
лерини денъиштирмекнинъ чаресини къыдыра. Сонъ 
софра башындан турып, азбаргъа чыкъа. Эв устюне 
чыкъып деллял киби багъыра: 

— Эй, джемаат! Хады эфендининъ эвине эйилик: 
ке буюрынъыз, ишитмедим деменъиз, хадынынъ эви- 
не эйиликке буюрынъыз! 

Косебай бу сесни эшиткенинен, чанагъыны четке 
сюрип, кийинир-кийинмез къадынынъ эвине чапып 

кете. Делихая исе деръал эвге чапып кире ве софра 
башына къурулып, Косебайнынъ сармаларыны буюк 
бир иштианен ашап битире. 

Косебай къадынынъ эвине барып чыкъа. Чагъы- 
рылмагъан бу мусафирнинъ апансыздан пейда олма- 
сына шашкъан къады тертип ве низам, чагъырыл- 
магъан ерге бармакъ пек чиркин бир шей олгъаны 
акъкъында саатлернен насиат айта. Заваллы Косебай 
ач къурсагъыны къадынынъ насиатларынен тойдурып, 
яры геджеде эвине къайтып келе. Эвде бакъса не 
корьсин, сарма да ёкъ, тепсидеки тюй шорбасы да 
ёкъ. Ачувлангъанындан ве ачлыкътан такъаты ке- 
сильген Косебай тёшегине йыкъылып, байылып къа: 
ла. Экинджи куню уйле вакътына къадар башыны 
ястыкътан котермей. Шу арада исе деллял келип, 
оны къомшу койге тойгъа чагъыргъанларыны хабер 
эте. Косебай сычрап еринден тура ве Делихаягъа: 

— Эй, ыргъат, мен тойгъа кетем. Сен эвде хара- 
вул олып халырсынъ, эки козюнъни хапудан алма, 
мухайт ол, хырсызлар келип кирмесинлер. 

— Айтханынъ киби япарым, шорбаджы, эки ко- 
зюмни хапудан алмам. Сен ич бир хасеввет чекме, — 
дей Делихая. 

Шорбаджы тойгъа кете. Ыргъат эвде къала. Къала 
амма, тойдаки шенълик, шераметлик, лезетли ашлар 
ич де козю огюнден кетмей. Ахыр-сонъу: «Косе тойда 
кейф-сефа сюрген бир вахытта, меним мында тар. 
сыхханым да не я» деп еринден тура, къапуны чыкъ: 
арып ала, сыртына ура ве догъру тойгъа кете. Той 
эвине кирип, «артта халмадыммы экен» деп не тапса 
оны ашамагъа, ичмеге тырыша. Бу арада шарап те: 
сиринден башы айланып, «Дисталгъа» ойнап тургъан 
Косебай къапунен берабер, софра башына чёккен Де. 
лихаяны коре ве саргъушлыгъындан нам-нишан биле 
къалмай. 

— Олян, зырзоп, сен не ичюн мында кельдинъ?! 

— Тойгъа бир сени дегиль де, эр кесни чагъырды- 
лар. Хапуны да озюмнен берабер алып кельдим. Эки 
козюмни ондан алмайым. Бу хапудан хырсыз дегиль, 
хуш биле кечмез. 

Косебай ишкинъ чаталлашкъаныны анълап, таба- 
на къувет, эвине догъру чапа. Кельсе не корьсин, 
хырсызлар эвнинъ ичини там-тахыр темизлеп кеткен- 
лер. Косебайнынъ къадыны, къайнанасы сачларыны 
юлкъуп фигъан къопарып агълайлар. 

Косебай не япаджагъыны бильмей, къайнанасы ве 
къадынынъ янына кечип, озю де агъламагъа башлай. 
Олар эм агълайлар эм де бу хурназдан къуртулмакъ- 
нынъ чаресини тюшюнелер. Азмы тюшюнелер, чокъ- 
мы тюшюнелер ниает, ондан къуртулмакънынъ чаре: 
сини тапкъан киби олалар. 

Таз Косебай ыргъатны чагъырып, онъа шойле дей: 

— Ыргъатлых вахытынъ битмесине аз вахыт 
халды. 

— Аз халды дейсинъми? Ойле деме, мен сизден 
пек хошнутым, бунынъ ичюн азбарынъызда омюрлик 
халмах истейим. 

Косебай «эй сени алланынъ харгъышлы хулу» 
деп ичнден сёгюне, сонъ Делихаягъа чевирилип: 

— Мен де сени пек бегендим, сенден айырыла- 
джагъым да кельмей, лякин не чаре, эр шейнинъ 
башы ве сонъу олгъаны киби, сенинъ ыргъатлыгынъ- 
нынъ да сонъу кельди, — дей.— Акъылынъда ол- 
сун, терек устюнде байгъуш къычыргъанынен сенинъ 
ыргъатлыгъынънынъ муддети бите. 

Делихая: 

— Ойле лахырды олгъан эдими шу, аслы хатыр- 
лап оламайым, — дей де, аселет тюшюнджеге дала. 

— Олгъан эди, хардашым, олгъан эди, хатыр- 
лап бэх, — деп ялвара Косебай.— Сен биринджи кере 
меним азбарыма келип мени бахтлы эткен кунюнъ 
«Байгъуш хычыргъангъа хадар ыргъатлых этмеге ра- 

зым» деген эдинъ. Козь-хулах ол, барып да ярын саба 
байгъуш хычырмасын! 

Делихая козь-къулакъ олмагъа ишандыра ве пи- 
чен черени ичине комюлип, юкъугъа дала. 

Экинджи куню саба Косебай эр кестен эвель ту- 
рып, къайнанасыны уята, оны дут терегининъ устю- 
не чыкъара ве байгъуш къушу киби къычырып тур- 
масыны эмир эте. 

Делихая юкъу арасында насылдыр бир сеслер 
эшитип уяна. Элине къалын бир таякъ алып терек- 
ке чыкъа. Бакъса не корьсин, терек устюнде бай- 
гъуш дегиль де, башы-сачы чаларгъан бир обур оту- 
ра. Я джин, я шейтандыр, дей Делихая ве обурны ер- 
ге итеп йибере. Къапу арасындан бакъып тургтан 
Косебай къайнанасынынъ йыкъылгъаныны корьгени- 
нен, азбаргъа атылып чыкъа: 

— Олян, сен делирдинъми шу! Бирден-бир къайна- 
намны ольдюрдинъ де! — деп багъыра. 

— Демесе! Вай, языхлар олсун, эмиралла башынъ- 
ыза сагълых. Мен халпазан исе оны байгъуш беллеп 
учурып йибердим. 

Косебай эвине къайтып кире ве къара тюшюндже- 
лерге дала. Онынъ артындан Делихая эвге кирис: 

— Эй, шорбаджым, санъа мен ачувланаджах киби 
бир шей яптыммы шу? — деп сорай. Не чаре, Косебай 
бу кересинде де озюни зорнен эльге алып: 

— Ёх, джаным, ойле айтыладжах киби ич бир 
яманлых япмадынъ, — дей. 

Косебайнынъ апайы бир къазан сув къайната, 
сонъра Делихаянынъ тёшегини оджакъ янына къоя. 
Акъайына айта: 

— Ыргъатымыз бугунъ оджахта ятсын. Яры ге- 
джеде биз оджахха хайнах сув тёкермиз ве Делихая- 
дан хуртулырмыз. 

Буны дуйгъан Ахмет ахай тёшегине бир хоразны 
къойып, озю четке чекилип сакълана. 

Яры геджеде Косебай еринден турып динълене: 
хоразнынъ «хурр-хурр» эткенини эшите. Делихая ху- 
рулдап юкълай беллей. Оджакънынъ устюндеки къай- 
нагъан сувны онынъ устюне тёке, ве «шукюрлер ол- 
сун, энди Делихаядан хуртулдых» деп енгиль нефес 
ала. 

Апай-акъай сабасына турып бакъсалар не корь- 
синлер, Делихая сагъ-селямет. Эр вакъыттакиси киби 
ишке азыр тура. Оларнынъ мийлери бузлай, кемик- 
лери сызлай. 

— Етер энди, — дей Косебай апайына, — хамур бас 
да, чиберек пишир, сандыхха толдур. Гедже ятсы ма- 
алинде эвден чыхып хачармыз. Бу Делихая бизим 
кечмишимизни — сенинъ ананъны, меним хайнанам- 
ны ольдюрди. 

Косебайнынъ апайы бир сандыкъ чиберек пиши- 
рип, Делихая яткъан ерге — аяткъа къоя. Ёл азыр- 
лыгъы корюльгенини дуйгъан Делихая озюнинъ йыр- 
тыкъ тёшегине бир къучакъ одун къойып, озю сан- 
дыкъ ичине кирип сакълана. 

Эр шей азыр олды дегенде, Косебай сандыкъны 
юклене, Делихая дуймасын деп, ымпыс-тымпыс къа- 
дынынен берабер ёлгъа чыкъа. Ёлда Косебай: 

— Апай, бу не маразнынъ чиберегидир я, пек 
агъыр да? — деп шикяетлене. 

— Этини чох хойдым, котермеси агъыр олса да, 
ашамасы енгиль олур. 

Олар азмы кете, чокъмы кете, бир озенге раст- 
келелер. Онынъ устюндеки копюр саллана экен. О 
копюрден къоркъа-къоркъа кечкенде, Косебайнынъ 
башы айланып, озенге йыкъыла, сыртындаки сан: 


дыкъ ичинден Делихаянынъ: — Мухайт олмайсынъмы, 
эй шорбаджы!— деген сеси эшитиле. 
Косебай сувдан чыкъар-чыкъмаз: — Эшитесинъ- 


ми апай, Делихая артымыздан чапа, эй шорбаджы, 
деп хычыра, ор тездже хачайых, чап, чап! — дей. 

Дёрт бир тарафкъа бакъалар: аллагъа шукюр, 
Делихая корюнмей. Лякин оларнынъ къуванчы чокъ- 
къа бармай. Бир сюрю чобан копеги тишлерини къай- 
рап, яйгъара къопарып, оларгъа догъру келелер. 

Косебайнынъ отю патлай: — Апай, тез ол, терек- 
ке чых, — дей, — о копеклер етип кельсе, бизни хый- 
ма этерлер. 

Экиси де терекке чыкъа. Сандыкъны да чекип 
чыкъаралар. Етип кельген копеклер козьлерини ал- 
мадан, оларгъа бакъып афыра, ырылдай ве терекни 
кемирип башлайлар. 

Косебай копеклернинъ тез кетмейджеклерини анъ- 
лагъан сонъ: — Сандыхны ач, бираз хапынайых, — 
дей апайына. Дей амма, сандыкъны ачкъанларынен, 
онынъ ичинден Делихая атылып чыкъа: 

— Селям алейкум, — дей о, — баягъы ёл юрдикми 
шу? 

Косебай ве онынъ апайы неге огърагъанларыны 
бильмей шашып къалалар. 

— Шорбаджы селям биле алмайсынъыз,— дей Де- 
лихая, сизнен берабер ёлгъа чыхханыма ачувланасыз- 
мы ёхсам? 

Косебай: 

— Джаным, неге ачувланайым я, — дей де, ачу- 
выкдан башы-козю айланып теректен ашагъы юварла- 
на. Гумбюрдеп тюшкен шейден урькип, копеклер де 
дёрт бир тарафкъа къачып кетелер. Бираздан Косебай 
эсини топлай, сандыкъны сыртына ура ве учеви бир: 
ликте ёлларыны девам этелер. Кете-кете бир учурым- 
кынъ янына барып етелер. 

Делихая Косебайны аджыгъан адам киби: 

— Сиз ёрулдынъыз, энди ятып раатланмах ке- 
рек, — дей. 

Учурымнынъ кенарына Делихая, онынъ янында 
Косенинъ апайы, онынъ янашасында исе Косебай- 
нынъ озю ята. Чокъкъа бармадан Делихая хурулда- 

магъа башлай. Буны эшиткен Косебай апайынынъ 
къулагъына фысылдай: 

— Эй, апай, танъ атар вахытында мен сени ите- 
рим, сен исе анавы маразны ите, эшитесинъми, учу- 
румдан ашагъы аттыр кетсин, — дей. 

Яландан юкълагъан Делихая буны эшите, Косе- 
байнен апайы юкъугъа кеткенде тура да, оларнынъ 
арасына кечип ята. Танъ атайым деген вакъытта 
Косебай апайы беллеп, Делихаяны итей, Делихая 
псе Косебайнынъ апайыны итеп, учурымдан ат- 
тыра. 

Косебай къуванып аякъкъа атылып тура: 

— Шукюрлер олсун, не исе де бу бешареттен хур- 
тулдых,— деп багъыра. Багъыра амма, бакъса не 
корьсин, Делихая кейф чатып юкълай. 

— Вай, анам, не яптым мен, озь апайымны учу- 
рымдан аттырдым, энди невбет манъа кельген гъали- 
ба, — деп тутуштырып къачмагъа башлай. Къача-къа- 
ча бир койге барып чыкъа. 

— Эй, джемаат, пешимден Делихая хувып келе, 
шимди етип келир, ялварам сизге, мезарлыхта гиз- 
ленгенимни онъа айтманъыз, — дей. 

Косебай оолгъан бир къабир ичине кирип сакъ- 
лана. Бу арада Косебайны къыдырып койге Делихая 
келип чыкъа. 

— Эй, джемаат, Косебайны корьмединъизми? — 
деп сорай. 

Косебайны корьмеге козьлери олмагъан койлю- 
лер: 

— Ёх, корьмедик,— дейлер амма, козь къыйы- 
гъындан Делихаягъа мезарлыкъны косьтерелер. 

О мезарлыкъкъа чапып бара. О аякъ-бу якъ бакъа, 
ахыр-сонъу оюкъ бир къабирни тапа. Таягъыны 
оюкъкъа тыкъып, тюрткючлемеге башлай. Таякъ- 
нынъ уджу йымшакъ бир шейге тие — Косебайнынъ 
къурсагъына санчыла. 

— Эгер бу хабирде адий йылан олмаса, демек 
бу меким шорбаджымдыр,— дей Делихая. Косебай 
исе таякъны къаранлыкъта корьмей, оны бугъанынъ 
бойнузлары беллей ве: 

— Әй, бугъа, кет джёюл мындан, бойнузларынъ- 
ны уруп хырарым!— деп багъыра. 

— Бугъанынъ бойнузларыны уруп хыраджах 
пельван менден бу хадар хорхармы, хана чых мын- 
да! — дей Делихая ве аякълары корюнип тургъан Ко- 
себайны чекип чыкъара. 

Косебай олюмге макюм этильген бир джанавар 
киби Делихаянынъ устюне атыла: 

— Әки огюзим бар эди — экисини де ёх эттинъ, 
бир сюрю хойым бар эди — арам ольдюрдинъ, бир 
бугъам бар эди — башына еттинъ бир кумес тавугъым 
бар эди — хыйыр-чыйыр этип ташладынъ, хайнанам- 
ны теректен, апайымны учурумдан аттырдынъ, сан- 
дыхха кирип, мени эшек киби ектинъ, сонъ менден 
даа не истейсинъ? 

— Шорбаджы, сен манъа ачувланасынъмы шу? — 
деп сорай о. 

— Эбет, ачувланам, тез ол, бир хат теримни сы- 
дырып ал, ёхса мына бу ерде ачувымдан патлап оле- 
рим! Делихая, деген адынъ батайды... 

— Ёх, мен тери сыдыраджахлардан дегилим, — 
ыргъатым.— Әм меним адым Делихая дегиль, Ахмет 
ахайдыр. Сен де башхасынынъ терисини сыдырмагъа 
авес олма. Ахылынъда тут, башхасына хабир хазан 
адам, бир кунь ола озю тюшер, дегенлер. 


ЭНЪ ИШАНЧЛЫ АДАМ 


Халиль къарт Меккеге бараджакъ ола. Эр вакъ- 
ыттакиси киби чокъ азырлана, лякин кетип оламай. 
Бутюн себеп онынъ байлыгъында экен. Оны къалды- 

рып кетмекни кимсеге ишанмай экен. Ахыр-сонъу 
Ахмет ахайнен акъыл таныша. 

— Мен Меккеге кетеджем. Юз хоюм бар. Кимге 
халдырсам экен? — деп сорай. 

— Зенгинлерге халдырсанъ, хойларынъны сояр- 
ашар, дагъытыр йиберирлер, фухарелерге халдырсанъ, 
ач хурсахнен куньде баха-баха назарларлар. Олар- 
ны манъа халдырып кетеджектирсинъ даа. Бойле 
япсанъ раат-раат кетерсинъ Меккеге, авада асылы 
тургъан мухаддес кябе ташына барып, бутюн гунях- 
ларынъдан арынып келирсинъ,— дей Ахмет ахай. 

Халиль къарт Ахмет ахайнынъ айткъанына разы 
ола. Юз баш къойны онъа къалдырып, озю Меккеге 
ёл ала. Арадан алты ай кечкен сонъ Халиль къарт 
Меккеден Озенбашкъа къайтып келе. 

Ахмет ахай аджы олып къайткъан Халиль къарт- 
ны хайырламакъ ичюн кире. Башында далфеси ве 
аджылыкъ саргъысы олып, бир эфендиге чевириль- 
ген къарт буюк бир мадденен къатыкъ ашай, чюнки 
о, ярым йыл девамында, къатыкъ ашамагъан экен. 

— Хойларымнынъ эписи сагъ-селяметлерми? — 
деп сорай о Ахмет ахайдан. 

— Ёх,— дей Ахмет ахай, — бири де халмады. 
Сен Меккеге кябе ташы янында озь гуняхларынъны 
хахыштыргъан вахытынъда сенинъ сюрюнъ тёпесин- 
де кок гудюрдеди, йылдырым олды. Аювдагъ тюб:он- 
де ер тепренди. Бундан хорхуп сенинъ дохсан 
хоюнънынъ отю патлады. 

— Вай аллам, дохсан хой десе! Я халгъан он да- 
неси хайда? 

— Халгъан он хойнынъ алтысы халаджах олып 
тырмаланды, лякин тёпеден юварланып тюшкен хая 
парчалары оларны эзип ольдюрди. 

— Дохсан алты хой эляк олды десе, вай алла, 
вай алла! Я халгъанлары сагъмы? 

— Экисини хашхыр алды, тюневин бири ольдю, 

халгъан бирисининъ териси исе мына меним холум- 
да— дей Ахмет ахай ве бир хой терисини косьтере. 

Меккеге барып кельген Халиль эфендининъ тили 
тутула. Ачувлангъанындан ашап тургъан къатыгъы- 
ны бардагъынен берабер Ахмет ахайгъа ата. Ахмет 
ахайнынъ бети- козю къатыкънен былаша. 

— Аллая бинъ кере шукюр, о сенинъ мухаддес 
холунънен ве хатыгъынънен меним гуняхларым да 
ювулды. Манъа энди Меккеге барып, кябе ташына 
дуа этмеге аджет халмады, — дей Ахмет ахай. 


МОЛЛАНЫНЪ ТИЛИ ТУТУЛГЪАН 


Озенбаш имамы джемааткъа айта: 

— Сиз манъа, озь молланъызгъа хурбан чалын- 
гъан хойларнынъ терилерини бермекнен пек буюк се- 
вап хазанасынъыз. Сизинъ моллагъа адагъан мына 
бу терилеринъиз сач киби индже, устра киби кес- 
кун сырат копюринден сизни дженнетке алып кечер. 
Эгер ким хурбан чалынгъан хойнынъ терисини мол- 
лагъа, яни манъа бермез экен, о адам шу сыраат ко- 
пюрден кечалмаз, йыхылыр ве хара хатран хайнап 
тургъан хазангъа тюшер. 

Бутюн озенбашлылар моллагъа инана ве байрам- 
лыкъ сойгъан хурбанларынынъ терилеринен эр йыл 
молланынъ азбарыны толдура эдилер. Лякин Ахмет 
ахай озюнинъ байрамлыкъ чалгъан бирден-бир къой- 
ывынъ терисини моллагъа бермезден эвель, алла- 
нынъ бу оразлу хызметчисининъ сёзлери догъру я 
да янълыш олгъаныны бильмек ичюн онъа бир къач 
суаль бере: 

— Сиз, молла эфенди, шу терилеринъизнен о бир 
дюньяда озюнъизге дженнетке ёл ачарсынъыз, цей- 
синъиз... 

— Пек догъру анълагъансынъ, алланынъ севген 
хулу, сенинъ берген теринъни мен дуаларнен куф- 
суфлеп дженнетке ёлларым. О анда мухаддес бир 
териге чевирилир, сени сыраат копюринден дженнетке 
алып кечер. Эгер сен хурбанлых терини манъа, яни 
моллагъа бермекни ред этсенъ, алланынъ эмиринен 
дженнетке дегиль де, — джеэннемге тюшерсинъ... 

Ахмет ахай молланынъ лафыны боле. 

— Бу сёзлерни мен сизден энди чохтан берли 
эшитем, эм манасыны да яхшы анълайым. Лякин 
бир шейни сорайджах олып юре эдим. Шу хурбан- 
лых тери ерине сизге онынъ ахчасыны берсек мум- 
кюн олур экенми? 

Молла эфенди тери ерине Ахмет ахайдан пара ал- 
магъа да разы ола. 

— Яхшы. Айтайых мен тери ерине сизге пара- 
сыны бердим, — дей Ахмет ахай экинджи суальни 
бермеге азырланаракъ, — териден исе озюме чарых 
тикип кийдим ве парладым. Сонъ насыл этип бу 
дюньяда ипрангъан тери о бир дюньяда мени сырат 
копюринден дженнетке алып кечеджек? 

Бекленильмеген бу суальге молла не джевап бе- 
реджегини бильмей сусып къала. 

— Не ичюн индемей халдынъыз, тилинъиз ту- 
тулдымы ёхса? — дей Ахмет ахай. 

Молла кене не демесини бильмей башыны саллай. 

Шу вакъиадан сонъ озенбашлылар арасында 
«Молла Ахмет ахайны алдатаджах олгъан, лякин ти- 
ли тутулгъан» деген сёз даркъай. 


АДЖЫ БАБА ВЕ АХМЕТ АХАЙ 


Бир кунь Ахмет ахай Озенбаш озенине барып ур- 
басыны юва. Шу арада бир къаргъа учып келип, 
онынъ бир топач сабуныны алып кете. 

Ахмет ахай еринден атылып тура, амма... Къар- 
гъаны тапсанъ ал. О къаргъанынъ сим-сия къанат- 
ларына бакъып: 

— Онынъ къанатлары меним урбаларымдан да 
кирли-хара экен. Ювунсын, арынсын, — дей. 


хх С 


Ахмет ахайнен Аджы бабай къомшу яшай экен- 
лер. Аджынынъ пек чокъ топрагъы олса да, озю 
къызгъаныч бир адам экен. Язда армутлар пишкенде 
Аджы баба тереклер тюбюнде ятып, сары боздыр- 
гъан, коксулы армуты, бера, дюгене, ильямс, миски 
армут, халиску армут, кирез армут, чубар армут- 
ларнынъ онълыгъынен фераланмагъа пек севе экен. 
Бойле куньлернинъ .биринде, армутларнынъ энъ бал- 
ланып пишкен вакъытында, къайдандыр бир къар- 
гъа учып келип терекке къона да шербет киби сары 
боздыргъанны чокъып башлай. Аджы баба къурса- 
гъыны котерип турмагъа эрине ве яткъан еринден 
сёгюне: 

— Ой чёкючинъ хырылсын, хара мараз! Энъ 
яхшы армутларымны хараплайсынъ. Бу армутлар- 
дан мен не хадар хуру ве бекмез япар эдим... 

Ахмет ахай исе бу арада озенден къайта экен. 
Аджы баба оны чагъырып: 

— Эй сайгъылы хомшум, кельсе бир ахыл таны- 
шайых. Мына бу хара мараз энди алышты гъалиба, 
бир хач куньлен берли учып келип, меним энъ ях- 
шы армутларымны хараплай. Не япмах керек? — деп 
сорай 

Ахмет ахай: 

— Оны тут да, бир чёльмек ичине хой, сонъ юк: 
сек бир дагъ тёпесине чыхып ашагъы юварлат, — дей. 

Аджы баба шойле де япа. Къаргъаны тута, чёль- 

мекке къоя, агъызыны яхшы багълай ве дагъдан 
ашагъы юварлата, лякин чёльмек таштан-ташкъа 
урулып парлана, ичинден къаргъа чыкъып учып ке- 
те. Къайда десенъиз, догъру Аджы бабанынъ чайы- 
рына, айни шу армут терегине келип къона. 

Аджы баба бир даа Ахмет ахайны чагъыра ве 
онъа элемнен: 

— Сенинъ айтханынъны яптым, лякин сонъу не 
олып чыхты бунынъ? О мараз кене меним багъчям- 
да... Кельсе оны тутайых. 

Ахмет ахай разы ола. Берабер чайыргъа чыкъа- 
лар. Бакъсалар къаргъа буюк бир пичен черенининъ 
тёпесинде тура. 

— Яваш-яваш, — дей Ахмет ахай, — сесинъни чы- 
харма. Биз яваштан черен янына барыр ве оны гю- 
бюнден яхармыз. Алев тёпеге котерилир, харгъа да 
янар кетер. 

Хасис ве анъкъав байнен Ахмет ахай аякъ уджун: 
да пичен черени янына баралар. Къурып хъаврагъан 
пичен черенини бир къач еринден якъалар. А лев ми- 
наре юксеклигине котериле, лякин къаргъа «къар: 
къар» эте де уча кете. 

Молла янмакъта олгъан пиченине бакъып: 

— Вай, вай, вай, ярдым беринъиз, пиченим яна!.. 

Ахмет ахай учып кетмекте олгъан къаргъанынъ 
артындан: 

— Биз сени тутып оламадых ямма, сенинъ де хор- 
худан отюнъ патлагъандыр я?!— дей. 


ххх 


Арадан бир къач кунь кече Ахмет ахай башкъа 
бир къаргъа тутып, Аджы бабагъа кетире. 

— Не ичюн бу хушны манъа кетирдинъ, — деп со: 
рай о. 

— Бу сизге раатлыкъ бермеген харгъадыр. Менден 
бир топач сабун алгъан эди. Ювунгъан, темизленген, 
япхан ярамазлыхларына пешман олгъан. Сен бу на- 
муслы харгъаны менден сатын алса. 

— Вазгеч шуны! Сен мени масхара этеджек ола- 
сынъмы?! 

— Ёх, мен шаха этмейим. Мен оны тутмагъан ол- 
сам, о сенинъ ким бильсин, не хадар армутынъы даа 
ашар эди. Эгер алмасанъ, учурыр йиберирим. Догъру 
сенинъ чайырынъа барып хонар, бутюн армутларынъ- 
ны тешип чыкъар. 

— Ахылынъны топла Ахмет, оны бир даа хачыр- 
ма!.. 

— Мен хачырмам, амма озюнъ хочырмасанъ. 

— Яхшы, яхшы, анълаштых. Энъ яхшы армуттан 
он дане ал. О хыянет махлюхны манъа бер. Мен онъа 
эйи хыймет кестим, он армут берем... 

— Беш юз армуттан эксигине аслы разы деги- 
лим. 

— Алла, алла, сенинъ бу хара маразынъ мени 
текмиль делиртеджек. Манъа бу хара мараз аслы не- 
ге керек? 

— 9, молла сен даа чох шей, билмей экенсинъ. 
Мени динъле, харгъа учь юз йыл яшай деп эшиттим. 
Әй, алланынъ севимли хулу, сен бу харгъайы ал да, 
озюнъ сынап бах. О керчектен де учь юз йыл яшар: 
мы, ёхса эки юз дохсан дохуз йыл яшап, сенинъ хо- 
лунъда олерми? Танърым озюнинъ ишини исбат эт- 
мек ичюн сени де о хадар яшатыр. 

Аджы баба тюшюнджеге дала. Агъыз толдурып 
чокъ сёйленсе де, лякин алла ёлуна даа ич бир тюр- 
лю севап иш япмагъаныны хатырлай. «Озюм де энди 
ана-мына о бир дюньягъа ёлджу оладжах киби хар- 
тайгъан бир адамым. Онынъ маначыгъынен барем 
бир яшап халайым» деп тюшюне ве къаргъаны ал- 
магъа разылыкъ бере. 

ЭКИ БУЮК АДАМ 


Бир кунь хан дервиш урбасыны кийип, терек тю- 
бюнде отургъан Ахмет ахайнынъ янына келе ве он- 
дан сорай. 

— Эй, адам, сен манъа айтса, халкъ озь ханын- 
дав мемнюнми? 

— Ех, — деп Ахмет ахай догърусыны айта,— халх 
разы дегиль, чюнки хан пек залым. Алла белясыны 
берсин. Эр кеснен берабер мен де онынъ тездже ге- 
бермесини беклейим. 

Хан ачувлана, устюндеки, дервиш урбасыны 
чыкъарып ата ве: 

— Я сен, пезевенк, билесинъми, мен кимим? — 
дей. 

— Ёх!— дей Ахмет ахай. 

— Мен ханым! 

Умютсизден бойле дубарагъа огърагъан Ахмет 
ахай бирден къоркъа, лякин шашмаламай, ханнынъ 
суалине суальнен джевап бере: 

— Я сиз озюнъиз, эй худретли хан, меним ким 
олгъанымны билесинъизми? 

— Ёкъ, — дей хан. 

Ахмет ахай еринден турып, устюндеки йыртыкъ 
джуббесини ве ич урбасыны чыкъарып ата ве: 

— Мен Арадабул коюнден чыххан Чаретапа- 
рым. Айда бир кере делирем. Мына бугунь дє тамам 
ахылымны ойнатхан кунюмдир. Сен менден не со- 
райсынъ шу? 

Хан бу чыр-чыплакъ, дели адамнынъ джевабыны 
эшитип, тез-тез кетмеге тырыша. Онынъ къаралтысы 
козьден гъайып олгъан сонъ: 

— Сен хан олсанъ, мен Ахмет ахайым,— дей 
Ахмет ахай ве бирев корьмедими экен деп, сагъына- 
солуна бакъына. 

БИР ЧУВАЛ БАХТ 


Бир кунь Ахмет ахай чувалына от толдурып, 
къомшу койге бара. 

Язнынъ сыджакъ куньлери экен. Койнинъ мыр- 
засы къандалайдан юкълап оламай экен. Ахмет ахай 
онынъ сарайы янына келип шойле багъыра: 

— Бир чувал бахт сатам, кимге керек! Хандалай 
ольдюрген от сатам! Алмагъа ашыхынъыз! Хан- 
далайгъа олюм, инсанларгъа кейф! Онынъ иляджы 
янъгъыз менде — озенбашлы Ахмет ахайда! Гъаф- 
летте халманъыз, гедже бахты меним чувалымда, 
кейф чатмах истегенлер эвлеринден чыхсынлар! 

Әр кестен эвель, талагъы къатып, семиз мырза 
чапып келе ве отларны чувалы такъымынен сатын 
ала. 

— Энди Ахмет ахай анълат манъа, бу отларны не 
япмах керек,— деп сорай. 

Ахмет ахай анълата: 

— Хандалайчыхны сол холунънынъ баш пар: 
магъынен косьтергич пармагъынънынъ арасына 
алырсынъ, отны исе сагъ холунънынъ баш пармагъы 
ве косьтергич пармагъынънен тутып, кандалайнынъ 
агъызына тыхарсынъ. Әгер агъызына тыхып олама- 
санъ, бурнына тыхмах да мумкюн. Бойле япсанъ, 
хандалай делирир, бармагъа ер тапмаз, патлап олер 
ве сени бир даа тишлемез. 

— Къандалайны туткъан сонъ, пармакълар ара- 
сына алып, тырнакънен эзип ольдюрильсе къолайлы 
олмазмы,— деп сорай мырза. 

— Сенинъ айтханынъ киби япып ольдюрмек де 
мумкюн. Лякин сен башхаларнынъ файдасы ичюн 
озь пармахларынъны меним отым киби уджуз 
сатмагъа разы олур экенсинъми? — деп джевап бере 
Ахмет ахай. 

АХМЕТ АХАЙ ОЗЬ-ОЗЮНЕН ЛАКЪЫРДЫ ЭТЕ 


Эй--эй-эй, эгер мен догъмагъан олсам, бу дюнья. 
нынъ алы не олур эди? Бу инсанлар кульмекни унут- 
маз эдилерми?.. 


хх ж 


Тюневин Арсланбек мырза ольген, деп эшиттим. 
Алла рамет эйлесин. Не де олса, омюрюнинъ сонъун: 
да о да ахыллы бир иш япхан. 


мх 


Мен Параметтен фухаре экеним. Ялан айталар! 
Онынъкиси киби меним эвим де ер устюнде турамы? 
Тура. Онынъкиси киби меним баджамдан да тютюн 
чыхамы? Чыха. Ойле олгъанда Параметтен меним не 
ферхым бар? 


ши 


Юхлагъанда мен хурулдай экеним. Бу ялан. Ху- 
рулдасам озюм де уяныр эдим даа. 


Ел 


— Ахмет, молла хасталанды. Тез ол, бар да, эким- 
ден илядж алып кель. 

— Я эким эвде олмаса? 

— Эвде олмайып, хайда маразгъа кетеджек?! 

— Әвде олып илядж бермесе? 

— Нечюн бермесин, мытлах берир. 

— Я берген иляджынынъ хастагъа файдасы ол- 

— Чох гевезеленме, Ахмет тез ол, молла джан бе- 
реятыр 

— Дейик, бардым, экимни таптым, иляджны ал- 
дым, моллагъа кетирдим, файдасы да олды. Сонъ, 
бундан не файда? Эр кес ахыры оледжек. Ойле ол- 
гъанда бугуньки ишни ярынгъа халдырмах не керек? 


С 


Баш деген шей адамына коре хызмет эте. Мисаль 
ичюн Джантемир мырзанынъ башы олмаса о кок 
къалпагъыны джемаатха насыл косьтерир эди. Демек, 
Джантемир мырзагъа баш деген шей, халпах киймек 
ичюн керек. 

Я молланынъ харысына не ичюн керек? О халпах 
киймей де. Онъа халпах юк ташымах ичюн хызмет 
эте. Эллери бутюн вахыт теспи чеккенинден, ушюр- 
зекят бохчаларыны башы устюнде ташый. 

Энди молланынъ озюне кельсек, баш деген шей 
онъа эр кестен зияде керек. Сарых не устюне сары- 
ла? Фес устюне. Я фес не устюнде тура? Молланынъ 
башы устюнде. Демек моллагъа баш сарыхлы фес 
киймек ичюн керек. 

Манъа исе башнынъ озю дегиль, ичи керек. Мен 
бу сандыхнынъ ичине бинъ-бир тюрлю фикир толду- 
рам. Олар манъа халпахчы Джантемир мырзагъа, 
моллагъа ве бунъа бенъзер хурназларгъа ахыл кес- 
мек ичюн керек ола. 


АХМЕТ АХАЙ ОЗЬ ДЖЕНАЗЕСИНЕ АДАМ ЧАГЪЫРА 


Бир кунь акъшам сабыры бир тамам тукенген 
апайы Ахмет ахайгъа шойле деди: 

— Бу эвге бир даа аях басханда сенинъ озюнъни 
дегиль, олюнъни корейим. 

Шу кетишнен геджеси де кельмей, сабасына да 
къайтмай. Апайыны беклей-беклей Ахмет ахай да 
ёрула. «Тохта сен, ахылсыз, мына шимди озь аяхла- 
рынънен чапып келирсинъ» дей де, Ахмет ахай Па. 
раметнинъ эви устюне барып чыкъа. Юксектен дже- 
мааткъа къычыра: 

— Әй-эй, джемаати муслими! Бугунь уйле устю 
Ахмет ахай кечинди! Мерумнынъ дженазе намазына 
буюрынъыз!.. 

Ахмет ахай бакъса не корьсин, джами тарафтан 
башта апайчыгъы чыкъа. Сачларыны яйдырып, 
фигъан къопарып, агълай-агълай эвге чапып келе. 
Келе амма Ахмет ахайнынъ олюсини дегиль, кене 
озюни коре. 

О шашып бакъып тургъанда Ахмет ахай онъа: 

— Сенинъ чапханынъны корип тирилип кеттим, — 
дей. 


ОШАТАМ, АММА АЙТМАМ 


Къурбан байрамы арфесинде Ахмет ахай бир къой 
сатын ала ве арангъа къапай. Чайырда ойнакълап 
юрмеге алышкъан бу къой башкъаларындан айыры- 
лып мында кельген сонъ, бутюн гедже къычырып, 
шорбаджысына юкъу бермей. Ахмет ахай ахыр-сонъу 
дағнып оламай. Ачувланып арангъа кире де: 

— Не ичюн багъырып, орталыхны йыхасынъ, до- 
муз! — дей. 

Ахмет ахайнынъ бойле дегенини эшиткен къа: 
дыны; 

— Эв, мусульман, сен не дегенинъден хаберинъ 
бармы? Хойгъа домуз дединъ, энди о хурбанлыхха 
кечмез. Буны Мухаммед азретлери ясах эткен. 

Ахмет ахай шу куню сабасы къойны аджеле сата 
ве онынъ ерине башкъасыны кетирип арангъа къа- 

пай. Озю исе юкъламагъа ята. МЛякин бу къой да 
озюнинъ къурбанлыкъ чалынаджагъыны дуйгъан 
киби, къычырмагъа башлай, Ахмет ахайгъа раат: 
лыкъ бермей. 

Ахмет ахай ачувлангъанындан ашыкъып ич ур: 
басынен чапып чыкъа да, араннынъ къапусындан 
бакъып, яваштан: 

— Ах, сени де анавыгъа ошатам, амма адыны 
айтмам, — дей. 


АХМЕТ АХАЙ ОЗЮНИ ТАПА 


Кимерде бир ойле де ола. Купе-куньдюз озюнъни 
джоясынъ. Бир кере Ахмет ахай да бойле дубарагъа 
огърагъан. 

— Эй, Ахмет! Сен ольдюнъми, не мараз? — дей 
озь-озюне. — Сес бер, сен хайдасынъ? 

Дей, амма сеси чыкъмай. Исми бар, джисми ёкъ. 
О якъ-бу якъ бакъа. Бошлукътан башкъа бир шей 
корюнмей. Бойле вакъытларда джан алмагъа келе- 
тургъан Азраиль де корюнмей. Ахмет ахай къоркъа: 
десене эки ёлнынъ ортасында къалдым? Десене бу 
дуньядан кетип, о бир дуньягъа барып етмедим? 

— Эйи ки бу заман къарысы Айше келе: 

— Әв, Стамбул дембели, ахшам олды, сен даа 
юхлайсынъмы?! 

Ахмет Ахай бу сесни эшитип абдырап уяна. Уян- 
ды дер экеч, озюне Азраиль киби бакъып тургъан 
апайынынъ къолундаки окълавы, пат этип, келип 
башына тюше. Ахмет ахай: 

— Ах! — дей де аман башына япыша. Япышкъа- 
нынен: 

— Сагъ олсун апайчыгъым, мени олюм белясын- 
дан хутарды, — дей. 

ТАВУКЪ ТЮШЮНДЕ ТАРЫ КОРЕР 


Куньлернинъ биринде Озенбаш молласы Ахмет 
ахайнен берабер онлама джыймагъа кете. Олар акъ- 
шам устю, таныш олмагъан, бир койге баралар. Бир 
гедже мусафир олмагъа чокъ адамларгъа риджа эте- 
лер. Лякин молланынъ сувукъ чересини корьгенлер 
оларны эвлерине кирсетмейлер: чешит тюрлю мана- 
чыкълар тапалар. Олар долана-долана, ахыр-сонъу 
койнинъ четине барып чыкъалар. Мында, дагъ тёпе- 
синде эскиден къалма юксек минарели бир джами 
бар экен. Молла джамининъ пенджересини къакъа. 
Къапудан чал сачлы, къамбур бир къарт чыкъып, 
оларны ичери теклиф эте. Къапунынъ мандалыны 
илиштирип, мусафирлерге ер косьтере де, озю чыкъ: 
ып кете. Бираздан сонъ къолунда пиширильген къой 
къуйругъунен кирип келе ве мусафирлернинъ огюне 
къоя. 

Ачкозь молла къуйрукъны Ахмет ахайнен бо- 
люштирип ашамагъа истемей: 

— Сайгъылы ве урьметли Ахмет ахай, — дей мол- 
ла,— бу бир хуйрухны экиге больмектен не чыха: 
джах? Эйиси ятып юхлайых. Ким энъ яхшы тюш корь- 
се, хуйрухнынъ эписини о ашар. 

Ахмет ахай джевап бере: 

— Тюш бал да дегиль, бекмез де дегиль, эм ба- 
зарда да сатылмаз, лякин ондан даа татлы шей 
дюньяда олмаз. Мен хайилим, айды ятайых юх- 
лайых. 

Олар къаранлыкъ ве сувукъ джами ичинде юкъ- 
ламагъа яталар. Яталар амма, бойле къатты ерде 
юкъламагъа Ахмет ахай алышкъан олса да, молла 
козюни юмып оламай. Сувукътан де сагъ, де сол та- 
рафына чевириле бере. Бутюн вуджуды къалтырай, 
тишлери шакъырдай. Моллагъа этрафыны джинлер 

сарып алгъан, къапуны къакъкъан киби олып ко- 
рюне. Пек къоркъа бичаре. 

— Тез еринъден тур, михраб янына бар да чы- 
рахны ях! — деп ялвара Ахмет ахайгъа. О исе хур- 
хур юкълай, шорбаджысынынъ айткъаныны эшитмей. 

Молланынъ козю юкъугъа кеткенинен, къапу ве 
дивардаки патырды-гудюрдилер онъа даа къатты 
эшитильген киби келе. Къулагъына: 

— ӘЙ, ёлджулар, турынъыз, аш вакъыты олды! — 
деген сеслер эшитиле. 

Молла терен юкъугъа кете ве тюш коре: о яваш- 
тан еринден тура, Ахмет ахайны уятмамакъ ичюн 
пармакъ уджунда къапу янына бара. Онъа шу къуй- 
рукънынъ къойыны да пиширип кетирелер. Молла бир- 
ден къойнынъ дёрт аягъына япышаджакъ ола, лякин 
шу арада къайдандыр башына дёрт таякъ эне. Табана 
къувет, къачмагъа башлай. Михрабдан кечип, мина- 
ренинъ мердивенлеринден юкъарыгъа котериле. Ми- 
наренинъ энъ тёпесиндеки шерфеге чыкъа. О анда 
сакъланаджакъ ола, лякин шерфеде де оны узун та- 
якъларнен къувалар. Молла шаша, не япаджагъыны 
бильмей. Аман къушагъыны чыкъарып, онынъ бир 
уджуны джамининъ алэмине, бир уджуны озюнинъ 
делине багълай ве шерфеден ашагъы сычрай. Кок- 
нен ер арасында салынып къалгъан молланынъ отю 
патлай. 

Къолларында таякълары олгъан адамлар исе эп 
онъа якъын келеберелер. Эшитильген аякъ сеслери 
дерсинъ басамакълар устюне дегиль де, молланынъ 
юрегине басалар. Мына олар шерфеге атылып чыкъа- 
лар. Нефеслери-нефеслерине етишмей: 

— Молла къайда? Къайда о?! 

— А-а, мына о! Тутынъ, ёкъ тутманъ, мында че- 
кип алынъ! Урынъ оны! 

— Керекмей, мына пычакъ! Къушакъны кеси- 
нъиз, ашагъы учсын! 

— Таш кетиринъ, таш! Ташнен урып, башыны 
ярынъыз!.. 

Молла минаренинъ тёпесинде бу дешетли вакъиа- 
ны башындан кечирген арада, Ахмет ахай кейф ча- 
тып юкълай, молланынъ мына-мына шимди ерге 
урулып, парча-кесек оладжагъыны тюшюнде биле 
корьмей. 

Шейтанлар молланы сояджакъта, о ойле багъы- 
ра ки, тап Ахмет ахай уяна ве янындаки шамата- 
джыны тюртип, зорнен козюни ачтыра. 

— Эфенди, не ичюн сиз бу хадар хатты багъыр- 
дынъыз? Ёхсам ярамай тюш корьдинъизми? — деп 
сорай Ахмет ахай. 

Молла уянгъанынен алель-аджеле къапунынъ 
мандалларыны козьден кечире. Шейтанларнынъ кет- 
кенине, ярамай тюш корьгенине къангъан сонъ, озю- 
нинъ теке сакъалыны яваштан сыйпап: 

— Сен билесинъми, мен не ичюн бойле хатты хы- 
чырдым? Хувангъанымдан, эбет, хувангъанымдан. 
Мен бир тюш корьдим, ондан даа яхшы тюш бу дю- 
ньяда олмасы мумкюн дегиль. 

— Я тюшюнъизде не корьдинъиз? 

— Юксектен-юксек бир мердивен корьдим. Онынъ 
уджу тап еди хат кокке тие эди. Устра киби кескин, 
дешетли бу мердивенде еди хат кокке чыхтым. Бах- 
сам не корейим, аджайип бир багъча. Дерсинъ, джен- 
нет. Диреклер салланып, манъа селям берелер. Мейва- 
ларыны пытахларынен манъа узаталар. Оларнынъ ле- 
зетини ич бир шейнен хияс этмек, ич бир сөӧзнен 
тарифлемек мумкюн дегиль. Агъызымны ачып о бал- 
шекер мейваларны ашамахтан башха ишим олмады. 
О дюльбер, аджайип багъча ичинде мен ойле бир 
зефхландым, ойғг бир кейфлендим, ки хувангъаным- 
дан тап багъырып йибергеним. Энди анъладынъмы, мен 
насыл яхшы тюш корьдим? Я сен насыл тюш корьдинъ, 
Ахмет ахай? 

Ахмет ахай кулюмсирей: 

— Шашыладжах шей. Мен де сизнинъ корьген 
тюшионъизни корьдим. 

— Сен не айтасынъ?! 

— Збет, эбет. Мен сизни о аджайип багъча ичин- 
де, диреклер арасында расткетирдим. Сиз анда ойле 
кейф чата эдинъиз ки... Сизге пек сухландым. Лякин 
янынъызгъа барып оламадым. Ахыр-сонъу джамиге 
хайтып келип, еди хат кокте о хадар лезетли мейва- 
ларны ашап тойгъан адамгъа бу хуйрух не керек, 
деп тюшюндим ве шу хуйрухны алып ашадым, урь- 
метла эфендим,— дей Ахмет ахай. 


АХМЕТ АХАЙНЫНЪ ДЕЛЛЯЛЛЫГЪЫ 


Бекмез сатмакъ ичюн Кезлевге кетеяткъан базир- 
гян Ахмет ахайгъа шойле дей: 

— Мен сёзге чебер дегилим. Эгер бир озюм бар- 
сам, бекмезимни ёх фиятына сатар келирим. Юр, бе- 
рабер кетейик. Меним малыма деллял олурсынъ. Сен 
сёзге устасынъ, бир кумюшлик шейни эки-учь ку- 
мюшнкє сатарсынъ. 

Ахмет ахай деляллыкъ япмагъа разылыкъ бере 
ве онынънен берабер чбльге кете. Олар бир койге ке- 
лелер. Ахмет ахай, джемаат топланаджакъ бир мей- 
данчыкъкъа барып къычырмагъа башлай: 

— Баллы-шекерли бекмез! Дженнет ашларындан 
бири! Озенбаш бекмези, боздыргъан бекмези! Ашы- 
хынъыз, келинъиз. Баллы-шекерли бекмез, ахчанъ- 
ыз бошха кетмез, ашамакънен битмез! Кимге бек- 
мез, Озенбаш бекмези! 

Ахмет ахайнынъ бойле джошкъун, янъгъыравукъ 
сесини, татлы сёзлерини эшитип, адамлар топлана ве 
бекмєез алмакъ ичюн невбетке тизилелер. Базарнынъ 
бойле къызгъын оладжагъыны акъылына биле ке- 
тирмеген базиргян къувангъанындан сагъына-солуна 

бакъмайып, бекмез чапчагъыны бошатабере. Бир даа 
бакъса не корьсин, чомучына бир олю сычан или- 
ше. Не япмалы? Шимди оны дуйсалар эр кес дагъы- 
лып кетер. 

Айнеджиликте Ахмет ахайдан чокъ артта къял- 
магъан нефисхор базиргян шу саат чаресини тапа. О 
сычаннынъ къуйругъындан тутып, юкъары котере де: 

— Мына бахынъыз бу инджирли ахлап! Бойле 
сою ялынъыз Озенбашта осе! — дей ве Ахмет ахай: 
гъа: 

— Ма, энъ яхын достум олгъанынъ ичюн буны 
санъа берем, — дей. 

— Сагъ ол,— дей Ахмет ахай.— Лякин яхшы 
малнынъ биринджиси саибининъки олмакъ керек. 
Оны сиз ашанъыз. 

Дюнья къадар парасыны ельге савурмагъа исте- 
меген ачкозь молла сычанны ютып йибермектен баш 
къа чареси къалмай. 


АХМЕТ АХАЙНЫНЪ ОДЖАЛЫГЪЫ 


Молла озь муэззининен берабер руслар яшагъан 
узакъ койлернинъ бирине къурбанлыкъ терилерни 
сатмакъ ичюн кетеджекте тюшюнджеге дала: 

— Я мен рус тилини анъламасам, бильмесем, 
олар яшагъан тарафха барып, насыл базарлых эте- 
рим,— дей де сонъ акъылына Ахмет ахай тюше. 
Онъа барып, рус тилини огретмесини риджа эте. 
Ахмет ахай исе олгъаны-оладжагъы учь сёзни яни 
«Я», «да», «конечно» демеге биле экен. Шуны биль- 
гениме де шукюр, деп моллагъа куньде бир сёз ог- 
рете. Учь куньде учь сёз огренген молла озь хызмет- 
кярынен берабер узакъ койге кете. Койге якъынлаш- 
къанда молла арабаны токътатып: 

— Мында, чёльде геджелейик, койге ярын саба 
барырмыз,— дей ве арабадан тюше. Арабанынъ ус- 

тюнде молла, тюбюнде муэззин ятып юкълайлар. 
Саба турып бакъсалар шу койнинъ юзбашы келе. О 
келир-кельмез молладан русча сорай: 

— Анавы ерде Ордан кельген Бормамбетнинъ 
олюси ята. Оны ким ольдюрди? 

— Молла да онъа русча джевап бере: 

— Я, 

Юзбашы кене сорай: 

— Бир озюнъ ольдюрдинъми? 

— Да. 

— Я бу адам санъа ярдым бердими? — деп сорай 
юзбашы муэззинни косьтерип. 

— Конешна! — дей молла къопайып. 

Бойле ачыкъ-айдын джевап алгъан сонъ юзбашы 
шу саат оларнынъ экисини де алып кете ве зиндангъа 
тагалай. 

Бу меселени айдынлатмакъ, чезмек къолай ол- 
май. Яхшы ки, Бормамбетни ольдюрген адам тутыла, 
шундан сонъ молланен муэззинни зиндандан чыкъарып 
йиберелер. Олар Озеньбашкъа кельген сонъ молла 
Ахмет ахайгъа элем эте: 

— Не ичюн манъа олгъаны-оладжагъы учь сёз 
огреттинъ. Бу учь сёзнен биз учь кунь Орнынъ зин- 
данында яттых. 

— Шу учь сёзни огреткеним ичюн аллагъа шу- 
кюр де, я барып да учь юз сёз огреткен олсам, сиз 
уче юз кунь Орнынъ зинданында ятар эдинъиз, — 
дег джевап берген Ахмет ахай. 


КОПЧЕКЛИ ЭВ 


Ахмет ахай ниает эвининъ дёрт диварыны япмагъа 
къарар бере. Дагъгъа барып, беш-алты терек йыкъа 
ве азбарына ташып кетире. Буюк бир гъайретнен ди- 
вар къурмагъа башлай. Баарь мевсимининъ сонъу- 

надже къапусы ве учь пенджереси олгъан дюльбер 
бир эв къуруп битире. 

Ахмет ахайнынъ дёрт къомшусы бар экен. Олар 
баарь арфесинде сыджакъ куньлер башлагъэвынен 
озь малларыны айдап, дагъдаки отлакъларгъа кете- 
лер ве фукъаре Ахмет ахайнынъ насыл этип эз яп- 
къаныны корьмейлер. Олардан бири аш алмагъа эви- 
“не кельгенде къомшусынынъ янъы эвини корил ша- 
ша. Пек бегене. Эльбет о вакъытта Ахмет ахай даа яш 
олгъан, къувети де, усталыгъы да еринде. Явъы эв- 
ленгени ичюн къадынынынъ козюне кирмек мажъса- 
дынен тырыша, чалыша. 

— Янъы эв хайырлы олсун, Ахмет, — дей къом- 
шусы.— Лякин мен бир ерини бегенмедим. Хапуны 
эвнинъ куньдогъуш тарафына бахтыргъансынъ Ойле 
япмайлар, озь-озюнъни дженюп кунешинден марум 
эткенсинъ... 

— Я анги тарафындан хоймах керек эди? 

— Эльбетте, дженюп тарафтан. Кунешнинъ внсан 
сагълыгъына пек буюк файдасы бар. 

Барсын адамлар, хадыныма, Ахмет ахайныжь эви 
пек яхшы олды, махтасынлар, деп бир афта токъ- 
тамадан чалыша ве эвнинъ дженюп тарафындаки 
агъачларыны пычып, къапугъа ер ача ве куньдогьыш 
тарафындаки къапуны алып ерлештире. 

Әнди ишни битирдим, деп четке чекильген эрада 
Озенбашкъа экинджи къомшусы келип тюше. Янъы 
эвни корюп, Ахмет ахайны хайырлай ве: 

— Машшалла, машшалла, керчектен де уста экен- 
синъ, пек дюльбер эв олгъан, лякин не ичюн хапуны 
дженюп тарафха ерлештирдинъ я? — дей. 

— Я анги тарафха хоймах керек эди? 

— Ойле япмах керек ки, пенджерелеринъ дженюп 
тарафта олсунлар, хапунъ исе куньбатыгъа ачылсын. 
Эвге кирген вахытта сенинъ юзюнъ бирлен хыблая, 
яни Кябеге догъру бахар эди. 

Буюк теджрибеси олгъан, чокъ шей корьген къом- 
шу бойле деген сонъ, тюшюнмеге аджет бармы? Ахмет 
ахай бир даа дивар пычып, къапуны шаркъ тарафта- 
ки диваргъа ерлештире. «Энди учюнджи хоншум 
кельее мытлах бегенир» дей Ахмет ахай. 

Лякин о янълышкъан экен. Учюнджи къомшусы 
джума куню Бойкадан Озенбашкъа келе де, эвни ко- 
рер-кормез шойле дей: 

— Янъы аджайип эв хайырлы олсун, хоншу! 
Агъачларнынъ яхшысыны тапхансынъ: тегиз, хавий, 
пенджерелеринъ дюльбер... лякин аз бучух хусуры да 
ёх дегиль. Хапуны да куньбаты тарафтан хоядыр- 
лар даа? 

— Я анги тарафтан хоялар? 

— Эльбетте, куньдогъуш тарафтан. Хышта кунь- 
догъъанынен эвинъе сыджах кирер. Сыджахнен бе- 
рабер эвинъе эйилик-савлукъ да кирер. 

Ахмет ахай индемей. Дёртюнджи хоншусы кель- 
се, халуны мында дегиль де, не ичюн анда хойдын, 
дейджегине шубе этмеди. Тюшюнджеге дала. 

Азмы тюшюне, чокъмы тюшюне, акъылына бир 
фикир келе. Пычкъысыны алып, дагъгъа кете. Къа- 
лып бир эмен терегини йыкъа, дёрт пеляки-копчек 
пыча, Озенбашкъа кетирип, эвини дёрт копчек устю- 
не ерлештире. 

Дәтъдан дёртюнджи къомшусы эне. О да Ахмет 
ахайны хайырлай ве дей: 

— Әвинъ пек яхшы: тёпесинде мейва хурутмах, 
раатланмах, атта мусафирлерни теклиф этип, «Хай- 
тармағ ойнамах да мумкюн. Пенджерелери, дивар- 
лары хавий, эм ярашыхлы. Лякин, чох языхлар ол- 
сун ки, хапусы еринде дегиль. Хапуны мытлах кунь- 
догъыш тарафтан хоймах керек эди, чюнки... 

Ахмет ахай шакъылдап кулюп йибере Чюнки 
энди с озь къапусыны, керек олса бутюн эвини, ким 
насыл истесе ойле чевире биле эди. О шу саат къом- 

шусынынъ козю огюнде эвини айландырып, къапу- 
сыны куньдогъыш тарафкъа кетире де, шойле дей: 

— Айтханларына коре бутюн дюнья озь кочери 
этрафында айлана экен. Меним копчекли эвим де шу 
дюньянынъ устюндедир. Әпкин, беджерикли адам озь 
талийини хайда истесе о яхха бура биле. 


БУВНЫНЪ АКЪКЪЫ 


Бир кунь Ахмет ахай пек ач ола, лякин эвинде 
къатып къалгъан бир локъма отьмегинден башкъа 
бир шейи ёкъ экен. Не япмалы? Озенбаш къавгха- 
несине кире. Бакъса къаведжи къаве пишире. Ахмет 
ахай барып, отьмегини къавенинъ бувуна бираз ту- 
та, о аз да олса йымшагъан сонъ, ашап битире ве 
къайтаджакъ ола. Шу вакъыт оны къаведжи токъ- 
тата. 

— Я парасыны бермейсинъми? 

— Не ичюн пара берейим? 

— Къавемнинъ бувундан файдалангъанынъ ичюн. 

— Був да сатыламы ёхса? 

— Дюньяда эр шей сатыла. 

Бу заман Ахмет ахай джебинден беш-алты капиги 
олгъан торбачыгъыны чыкъарып, оны къаведжининъ 
къулагъы алтында жангъырдата ве: 

— Бунынъ сеси сенинъ хаве бувынъа ахтыр, — 
дей, 


АХМЕТ АХАЙНЫНЪ АЗИЗИ 


Ахмет ахай пек чокъ койде ола, пек чокъ дагъдан 
кече. Лякин озюнинъ Озенбашы киби аджайип койни 
ич бир ерден тапып оламай. Доланып-доланып Къара 
дагъгъа бара. Бу дагънынъ тёпесинде азизнинъ меза- 
ры бар экен. Айткъанларына коре бу мезаргъа инам- 

нен баргъан хасталар тюзеле, сагъламлар исе чокъ се- 
вап къазана экенлер. Адамлар онынъ азизлигине, 
мукъаддеслигине, эр шейни япабиледжегине юректен 
инаналар. Кокке мердивен къойып, фезанынъ магъа- 
зына чыкъып, андан бир маджар алтынны ерге тю- 
шюребиледжек киби кучь-къудретке малик, деп сая- 
лар. 
Бу мукъаддес мезарны Абдураман деген бир ки- 
ши бакъа экен. Адамлар азизнинъ мезарына теда- 
вийленмек ичюн келе, къой, урба, акъча кетире, 
оларнынъ бутюнини Абдурамангъа къалдырып кете' 
экенлер. 

Баягъы вакъыт ёлда юрген, энди ашамагъа ич 
бир шейи къалмагъан, Ахмет ахай Абдурамангъа 
ыргъат тюше. Еди чифт огюзнинъ япаджакъ ишини 
япа. Мукъаддес мезар устюндеки мавы алевни якъа, 
эр ерни темизлей, аш пишире, чарыкъ тике... 

Йыллар кечелер. Ахмет ахай озь кою Озенбаш- 
ны сагъына. Куньлернинъ биринде шорбаджысын- 
дан: 

— Әфенди, мен озь коюмни пек сагъындым. Тиль- 
нен тариф эталмам, лякин баргъан сонъ топрагъыны 
козюме сюртип, эр бир ташыны оперим. Сизден ри- 
джа этем, ялварам, догъмуш коюм Озенбашкъа хайт- 
магъа манъа изин беринъиз, — дей. 

Абдураман бираз тюшюнген сонъ: 

— Айды, барсанъ бар даа, — деп онъа еди йыл- 
лыкъ эмеги ичюн аякълары устюнде зорнен тургъан 
кирчанги бир ат багъышлай. 

Ахмет ахай аткъа минип, мукъаддес азизден 
Озенбашкъа догъру ёл ала. Лякин чокъкъа бармадан 
ат йыкъылып оле. Ахмет ахай ёл четинде бир чукъур 
къаза да, атны коме, устюне топракъ обалай. Озю де 
шу ерге отурып ойлана: «Энди насыл этер де эвиме 
етип барырым, атым ольди, джаяв бармагъа пек 
узах», деп тюшюнджеге далып тургъан арада ёлджу- 

лар пейда ола ве Ахмет ахайнынъ бойле кедерлен- 
генининъ себебини сорайлар: 

— Не ичюн агълайсынъ? Бу кимнинъ мезары?.. 

Ахмет ахай, азизни бакъкъан — Абдураман 
багъышлагъан аты бу ерге кельгенде ольгенини, ай- 
таджакъ олып, агъызыны ачып: 

— Азиз...— дей. Ёлджулар онъа башкъа ич бир 
тюрлю сёз айттырмайлар. 

— Азиз?! Азиз?!.. Мында эвлия комюльген экен! 
Сен исе бу азизнинъ мезары устюнде агълай экенсинъ 
де, — дейлер. 

Елджулар Ахмет ахайнынъ аягъы астына бир ки- 
лим ташлайлар, акъча, отьмек, пиширильген эт къал- 
дырып кетелер. Ахмет ахай бу олып кечкен вакъи- 
аны даа кереги киби анълап етиштирмей, бир даа 
бакъса ёлджулар эп келелер. Олар мында азиз адам 
комюльгенини келип кеткен ёлджулардан эшиткен 
экенлер. Олар да Ахмет ахайгъа чокътан-чокъ аш, 
къыйметли бахшышлар къалдырып кетелер. 

Арадан чокъ кечмей. Къыскъа вакъыт ичинде 
Къарадагъдаки азизнинъ мезары янындаки Абдура- 
ман киби, Ахмет ахай да зенгин ола. Фелян ерде, 
фелян ёлнынъ четинде аллагъа энъ якъын олгъан 
адамнынъ мезары бар, деген хабер бутюн Кърымгъа 
даркъай. 

Бу хаберни Абдураман да эшите. О янъы пейда 
олгъан азизни бильмек, оны зиярет этмек пешине 
тошє Азизнинъ мезарына келип бакъса, не корь- 
син. озюнинъ ыргъаты — Ахмет ахай, бу азиз 
яньх=да отура. 

— Бу сенсинъми шу, эй Озенбаш огълу? Насыл 
олды да сен бу азизнинъ, мезарыны таптынъ? 

Озенбашлы Ахмет ахай олып кечкен вакъианы анъ- 
лата: 

Абдураман бу икяени эшитип, къарт атнынъ меза- 
рыны азиз адамнынъ мезары беллеген кишилерни куле. 

— Сиз кульменъиз, Абдураман азиз. Сизге Хара- 
дагъдаки азизнинъ мезарыны тапмах, о ерни эвлиялар 
мекянына чевирмек ичюн баягъы тюшюнмек керек 
олгъандыр. Лякин мына бу ат комюльген ер озь-озюн- 
ден, холаилыхнен «‹«азизнинъ мезары» олды халды, — 
дей Ахмет ахай. 

— Ә, Ахмет ахай, мен айтмайым да сен эшитме, — 
дей Абдураман — бу бизим аягъымыз тюбюнде тур- 
гъан азиз — меним санъа багъышлагъан атым олгъзљ- 
ныны сен яхшы билесинъ, амма бу Харадагъдакиси 
меним атымнынъ къартбабасы олгъанындан хабезинъ 
ёкъ. Мадам ки, сенинъ азизинъ меним азизимнинъ 
торуныдыр, демек сенинъ къазангъан келиринънин" 
бир пайы менимкидир. 

Ахмет ахай, алла ёлуна багъышлангъан шейлер- 
нинъ бир къысымыны Абдурамангъа бере. Къалгъан- 
ларыны да озюне алып, Озенбашкъа догъру ёл ала. 


АХМЕТ АХАЙНЫНЪ АКЪЫЛЛЫ ТАЯГЪЫ 


Ахмет ахайнынъ танышлары арасында Хуртмолла 
ахай, Хуртваап ахай, Хурткерим ахай, Хуртвели ахай, 
Хуртумер ахай ве Хуртахай бар экенлер. Олар байрам 
куню эписи бир тюс штан ве чарыкъ кийип, Ахмет 
ахайгъа мусафирликке келелер. Лякин Ахмет ахайны 
эвде расткетирип оламайлар. Олар Ахмет ахайнынт, 
таш исары устюнде аякъларыны салындырып отура- 
лар. Әм отуралар, эм бир-бирлерине масал айталар. 
Баягъы беклейлер, лякин эвнинъ саибинден хабер ол- 
май. Олар чокъ отуралар, безелер. Чешит хурназлыкъ- 
лар тюшюнип тапалар. 

Акъшам устю Ахмет ахай омузында бир торба бо- 
дене, къолунда таягъы, авдан къайта. 

Буны корьгенинен достлары: — Ахмет ахай, биз 
санъа кельген эдик, лякин апансыздан бир дубарэгъа 

огърадых, не япаджагъымызны бильмейип отурамыз. 
Бахса бизге, эпимиз аяхларымызны бири-биримизге 
харыштырып йибердик, анги кимнинъ аягъы олгъа- 
ныны бир алланен бир сен айырды эте билесинъ. Энди 
чохдан эвге хайтмах вахыты олды, амма аяхларымыз 
хатыхнен бетмез харышхан киби харышты халды. Ери- 
мизден турып кетмеге джесарет эталмаймыз. Я барып 
да янълышып озь аягъымыз ерине башха аяхнен кет- 
сек не олур. Озюнъ ярдым эт бизге, — дейлер. 

— Сиз хорхманъыз, — дей Ахмет ахай. Бу хары- 
шыхны бири-биринден айырырмыз, джойых аяхлар- 
ны тапар, эр бирини ерли-ерине хоярмыз. 

Шойле дей де, бираз четке чекилип, къолундаки 
узун къызылчыкъ таягъыны тизилип турган аякълар- 
гъа ура. Отургъан ахайлар шу саат ерлеринден сычрап 
туралар. 

— Мына корьдинъизми, бу таяхнынъ ярдымынен 
эпинъиз озь аяхларынъызны таптынъыз, — дей Ахмет 
ахай. 


ХАТЫРМЫ, АДАММЫ? 


Ахмет ахай Ялта базарындан бир хатыр сатын ала. 
Биринджи куню минип, джаныны агъыртмайым, деп, 
бойнундан багълап, яйлядан Озенбашкъа джаяв кете. 
Кете амма, артына айланып бакъмай. Базарда юрген 
эки хырсыз исе онынъ пешинден тюше. Олар Ахмет 
ахайгъа дуйдырмайып, хатырнынъ бойнундаки йипни 
чезелер. Олардан бири йипни озь бойнуна багълап. 
яваш-яваш Ахмет ахайнынъ артындан келе бере. О 
бири исе хатырны алып кене базаргъа къайта. Бу ай- 
неджиликни дуймагъан Ахмет ахай Озенбашкъа ке- 
ле, эви янында апайыны корип: 

— Эй, Айшешерфе, мына бу хатырны бегене: 
синъми? — деп сорай. 

Айшешерфе шашмалай, этрафына бакъына. 

— Әгер бегенмесенъ айт, ярын барыр сатарым, 
башхасыны алырым! 

— Я сенинъ бегениледжек хатырынъ хайда? — 
деп сорай апайы эсини башына топлап. 

Ахмет ахай айланып бакъса не коръсин, хатыр 
срине бойнундан багълы бир адам тура. 

— Я бу насыл шей?! Сатын алгъанда сен хатыр 
эдинъ, энди адамгъа чевирильдинъми? 

— Багьышланъыз мени шорбаджы,— дей хыр- 
сыз, — мен шеэрде яшагъанда сёз динълемегеним ичюн 
знамнен-бабам мени къаргъадылар, оларнынъ къар- 
гъышындан хатыргъа чевирильдим, сен мени сатын 
алып яйлядан озь эвинъе кельгендже мен япкъавла- 
рыма пешман олдым ве кене адамгъа дёндим. 

Ахмет ахай къызылчыкъ таягъыны алып, адамгъа 
чевирильген хатырны яхшы котеклей, сонъ: 

— Бар эвинъе хайт, бир даа козюме корюнме, эм 
яманлых япма. Әгер яманлых япсанъ, кене бетхуй ха- 
тыргъа чевирилирсинъ,— дей де оны айдап йибере. 

Хырсыз кене яйлягъа — достынынъ янына къайта. 

Ахмет ахай исе эви алдында долана, алланы әл- 
гъышлай. 

— Я сен бойле белягъа огърап да алланы даа не 
ичюн, алгъышлайсынъ? — дей къомшусы. 

— Сен хатырнынъ адамгъа чевирильгенини айта- 
сынъ гъалиба. Я барыпта онынъ устюнде озюм 
олгъан олсам. О адамгъа чевирильгенде мен хатыргъа 
дёнеджек эдим де... 


хохо 


Ахмет ахай чарыкъларыны кие, къызылчыкъ та- 
ягъыны, отьмек ве сарымсагъыны ала да, хатырыны 
къыдырмагъа дагъгъа кете. Яйлянынъ энъ тёпесине 

чыкъа. О якъ-бу якъны къыдыра, хатырны тапып 
оламай. Бир даа бакъса бир рус адамы келе. Онынъ 
къарпысына чыкъып, хатырыны сорайджакъ ола, 
лякин русча бильмегенинден тильсиз киби ишмарлап 
анългта: бир къолуна пичен, бир къолуна эшек тезе- 
ги ала да, о адамгъа корьсетип: 

— Буны ашагъан, буны чыхаргъан айванны корь- 
мединъми? — дей. 

Рус адамы онынъ айткъаныны анъламай, «мени 
мыскъыллай, гъалиба», деп ачувлана ве русча шой- 
ле джевап бере: 

— Пошёл вон! 

Онынъ сёзлеринден озенбашлы «он» дегенини анъ: 
лай: 

— Догъру, догъру, джойылгъанына тюневин до- 
хуз кунь толгъан эди, бугунь онынджы кунюдир. Сен 
меним хатырымны хайда корьдинъ? 

Рус адамы кене бир шей анъламай ве озь ёлуна 
девам эте. 

Ахмет ахай хатырыны къыдыра- къыдыра кене 
Ялта базарына келип тюше. Бакъса бир козю сокъур 
копєк чапкъалап юре. Базардакилер бири-бирлерине: 

— Бу ссхур копек гъалиба Ахмет ахайныкъ хаты- 
рыны ашагъан, хорхып-пысып, анда-мында чапха- 
лай, — деп кулюшелер. 

Буны эшиткен Ахмет ахай шакъагъа шакъанен 
джевал бермек ичюн къолуна бир таякъ алып, о ко- 
пекни къувып башлай. Копек озь саибининъ эвине ча- 
пып бара. Онынъ саиби исе акъайынынъ чайыргъа 
кеткенинден файдаланып, дигер бир сокъур акъайнен 
кейф чатып отура экен. Ахмет ахай «тохтап тур сени, 
кёр копек» деп багъырып кельгенини эшиткен сокъур 
«мусафир» эв саибисине дей: 

— Чыкъып бакъса, ким экен о мени сёгип кельген 
адам! 

Къалын азбаргъа чапып чыкъа ве: 

— Не ичюн о къадар багъырасынъ? — деп сорай 
Ахмет ахайдан. 

— Сен анавы, эвинъе кирьген сохургъа айт, ме- 
ним хатырымнынъ парасыны тёлесин, ёхса бутон 
алемге масхара этерим. 

Къадын, сокъур адам хырсызлыкъ япкъан беллег, 
пман эвге кире ве ойнашына айта: 

— Деръал парасыны берип йибер, эгер бермесенъ 
сени шимди алем масхарасы этеджек. 

Кейф чатмакъ ичюн ят азбаргъа келип кирген 
сокъур адам еринден турып, джебини къаомалай, мас- 
хара олмамакъ ичюн Ахмет ахайгъа энъ яхшы хатыр- 
нынъ парасыны бере. 

— Сен де акъайсынъ, мен де акъайым... Айды, 
савлукънен къал, — дей. 

Ахмет ахай Ялта базарына барып, деллял къы- 
чырта: 

— Ким де меним ельаях хатырымны талса, оны 
тапхан адамгъа багъышларым!!! 

Базардакилер Ахмет ахай хатырыны джойгъаны- 
ны анълайлар: 

— Эй, Ахмет ахай! Джойылгъан хатырны, оны 
тапкъан адамгъа багъышлайджакъ олсанъ, оны къы- 
дырмакътан не файда? — деп сорайлар. 

— Мен эр кеске: хатырны хыдыргъангъа, оны 
тапхангъа ве тилини тыйып турмагъа бильгенге ху- 
ванч багъышламагъа истейим, — дей Ахмет ахай, Шу 
вакъыт базарнынъ бир четинде эки хырсызнынъ ха- 
тыр сатып тургъаныны абайлай. Оны озюнинъ хаты- 
ры олгъаныны таный ве чапып барып, къызылчыкъ 
таягъынен эски танышыны шыбалап башлай. 

— Ах сени, шейтан, сен кене ананънен хавгъа эт- 
тинъми? Бабанънынъ джаныны агъырттынъмы? Хар- 
гъыш тийип, бир даа хатыргъа дёндинъми? Мына 
санъа, мына санъа! Ана-бабасынынъ сёзини динъле- 
меген адамнынъ джезасы будыр! Мына санъа! — деп 


71 


хатырыны ура бере. Таякъ агъырсындан хатыр багъы: 
рып башлай, бу алны корип къоркъкъан эки хырсыз 
да хатырны ташлап, базардан къачып кете. 

Ахмет ахай эвине къайтмакъ ичюн хатырына ми- 
нип, кене ёлгъа чыкъа. Яйлягъа котерильген сонъ о 
токътай ве юрмеге истемей. Не къадар урмасын, о 
еринден къыбырдамай. Оны котсклей-котеклей без- 
ген Ахмет ахай хатырнынъ югенини йиберип, «хай- 
да кетсенъ кетебер» дей. О яйля бою кете-кете Ахмет 
ахайнынъ огълу, бодене туткъан ерге, барып чыкъа. 

— Ханда кетесинъ, баба, — деп сорай огълу. 

— Мен хатырым истеген ерге кетем. Корьгенинъ 
киби с сенинъ янынъа кельмеге истей экен. 

— Хыйметли бабам, — дей огълу,— базардан не 
кетиресинъ, эйбенъде не бар? 

—  Хартайгъанда эписини билирсинъ. Сачларынъ 
чалармаздан эвель хартаймахнынъ не кереги бар, ба- 
бамнынъ торуны? 

— Яхшы, яхшы, о эйбеде не олса олсун, лякин 
оны не ичюн озюнъ котерип юресинъ. Хатырнынъ ар- 
хасына хойсанъ олмаймы? 

— Сен койлю огълу олгъанынъны шу даххада дуй- 
дура хоясынъ, огълум. Мен озюм мингеним азлых эт- 
тими шу джанаваргъа, бир де эйбени де онынъ бойну- 
на асайыммы? Ёх, огълум, барсын о эйбенинъ агъыр- 
лыгъы манъа тюшсин. 

Огълу хатырнынъ янына барып, бабасынынъ ому- 
зындаки эйбенинъ ичини къармалай, лякин бакъса 
не корьсин, онынъ ичи бом-бош, авадан башкъа бир 
шей ёкъ. 

— Эй хартбабамнынъ огълу, — дей онъа, — эйбенъ 
чобан хавалы киби бом-бош экен. Эгер разы олсанъ, 
мен оны озюм тутхан боденелернен толдурыр эдим. 

Бабасы разы ола, огълу туткъан боденелерини эй- 
беге толдура ве хатыргъа юклейджек ола, лякин ба- 
басы разы олмай: 

— Ех, ёх, юклеме, бер манъа, сен озюнъ мин ха- 
тыргъа. — дей де, эйбени омузына урып, ёлгъа чыкъа, 
огълу исе хатыргъа минип, дос-догъру эвлерине кете- 
лер. Оларнынъ артындан Озенбаш молласы етип келе 
ве дей: 

— Вай, вай, вай! Огълу хатыр устюнде, бабасы исе 
джаяв-джалпы кете. 

Огълу хатырдан тюше, бабасы мине. Молла даа 
бетер куле: 

— Вай, вай, вай!!! Лев киби сагълам баба хатыргъа 
мингев, огълу исе арттан джаяв келе! 

Ахмет ахай хатыргъа огълуны да миндире. Олар 
яйлядан ашагъы кетеберелер. 

— Бу хадар да таш юрекли адамлар оладыр даа! 
Экиси бирден бир хатыргъа юкленгенлер. Әй, бахтсыз 
айван. Оны бу хадар хыйнамах олурмы?! 

Эм баба, эм де огъул хатырдан тюшелер, джаяв ке- 
телер. Бираз кечкен сонъ молла дей: 

— Бу айван дюньягъа хатыр олып кельди ве ойле 
де олып кетеджек. Не ичюн ондан файдаланмайджах- 
сынъ. Әй, Ахмет ахай, алла ёлуна бир эйилик япмай- 
сынъмы? Мени — алланынъ ердеки укюмдарыны 
шу хатыргъа миндирсенъ, баягъы севап хазаныр эди- 
нъиз. 

— Минсенъ минесинъ даа, барем Озенбашха бар- 
гъандже хатыр устюнде отурып, бир хуран да чыхар- 
сынъ, — дей Ахмет ахай. 

Молла базардан алгъан янъы тёшегини хатырнынъ 
аркъасына тёшеп, онынъ устюне де озю мине. Бир- 
аз кеткен сонъ, Ахмет ахайгъа бир даа илишеджеги 
келе. 

— Молла тюбюнде тёшек, тёшек, тюбюнде хатыр. 
Иншалла, тёшек мени хатырдан айырып тура. Мадам 
ки бойле экен, не ичюн бир хуран чыхмайым. Чыха- 
рым, эм оны санъа багъышларым, Ахмет ахай, — дей 
ве къакъылдап куле. 

— Тёшек устюнде молла, астында хатыр, — дей 
Ахмет ахай.— Яни бир тёшекнинъ устю я да асты не 
демек? Био тёшекте эм молла, эм хатыр булуна де- 
мектир. Ойле олгъанда сизинъ аххынъызда ялынъыз 
бир шей тюшюнмек мумкюн, лякин айтмагъа олмай. 

Огълу бабасына якъынджа келип: — Нени тюшюн- 
мек мумкюн баба, — деп сорай. 

Ахмет ахай: 

— Мына бу огюмизде кеткенлерникъ бири хар- 
гъыштан хатыргъа чевирильген айван олса, экинджи- 
си адамгъа чевирильген хатырдыр, дей огълунынъ 
къулагъына. 


АХМЕТ АХАЙНЫНЪ «ЯНЪЫ ЭВГЕ» КОЧЮВИ 


Дагъда хырсызлар пейда олгъанлар. Олар койлер- 
ге невбетнен далып, тапкъан къыйметли шейлериви 
алып кете экенлер, энди невбет Озенбашкъа кельген, 
деген сёзлер даркъай. Озенбашлылар бу сувукъ ха- 
берни эшиткенлеринен озь эвлерини къаравуллап баш- 
лайлар. 

Гъарип Ахмет ахайнынъ исе, догърусыны айт- 
къанда, сакъламагъа шейи де ёкъ экен. Лякин бунъа 
бакъмадан о апайынен акъыл танышып, ат башы ки- 
би бир килит ала да, къапусына тыш тарафтан ясып 
къоя. Апай-акъай озь къапуларындан къатнамамакъ 
къарарына келелер: апайы ич бир ерге чыкъмай- 
джакъ, Ахмет ахай исе бир йип тапып ялынъыз ба- 
джадан тюшип чыкъаджакъ ола. Ойле де япалар. 

Бир кунь акъшам устю эвине якъми кельгенде, 
Ахмет ахай къапусы огюнде бир къач адамнынъ ки- 
литни бозаджакъ олып тургъаныны коре. Янындан 
кечип кетеяткъан бир ёлджудан сорай: 

— Эй, хардаш, о адамлар не япаджах олалар? 

— Олар кемане чалалар, — дей ёлджу. 

— Эгер олар кемане чалсалар, мен не ичюн чал- 
гъы сеси ишитмейим? — деп сорай Ахмет ахай. 

— Онынъ сесини сен ярын ишитирсинъ,— деп 
ёлджу ёлуна девам эте. 

Ябаний адамларгъа кедер бермемек ичюн Ахмет 
ахай айланып, эвнинъ дамына чыкъа, баджадан иче: 
ри кире. Апайыны уянтып, дей: 

— Насылдыр адамлар бизим хапу огюнде кемане 
чалалар лякин онынъ сеси ярын ишитиледжек экен. 

— А-а!! Демек хырсызлар энди бизим койге кель- 
генлер. Мына шимди бизим килитни бозып ичери ки- 
реджеклер. 

— Бизим эвден не тападжахлар олар? 

— Эв олгъан сонъ бир шей умют этедирлер даа. 

— Умют этселер эте берсинлер. Мен бу эвден 
куньдюз, ярых олгъанда бир шей тапып оламайым. 
Олар исе гедже, хараныхта кирип шей тападжах 
олалар. Бар да оларнынъ бу ишине шашма! Яваш ол, 
гъалиба киреяталар. 

— ЭӘбет-эбет, мен аях сеслери ишитем. Сен биле- 
синъми мен не тюшюнем? 

— Не тюшюнесинъ? 

— Барсын олар кирсинлер, чалышсынлар, хы- 
дырсынлар. Эгер барып да бир шей тапсалар, сонъ 
биз олардан оны тартып алырмыз, догърумы, Ахмет? 

— Пек ахыллы лафлар айтасынъ, лякин мен 
олардан утанам. 

— Не ичюн утанасынъ? 

— Хырсызлар бутюн эвимизни астын-устюн этип 
ташлар эм бир шей тапып оламазлар. Ич бир шейи- 
миз олмадыгъындан утанам. 

— Догъру айтасынъ, ич бир шейсиз оларнынъ ко- 
зюне корюнгендже сахланайых. Сандыхха кирейик. 
Бу ёхсуллых масхаралыгъындан хуртулурмыз. 

Эм ойле де япалар. Сандыкъкъа кирип сакълана- 
лар. 

Хырсызлар пармакъ уджунда яваштан эвге кире- 
лер. Дёрт кошени козьден кечирелер. Лякин бир шей 
тапып оламайлар. Сонъ бакъсалар буюк бир сандыкъ 
тура. Оны котереджек олалар. Котерип оламайлар, 
пек агъыр. «Эвнинъ саиби не де тапкъан олса бу- 
тюнини мында сакълагъан» деп тюшюнелер. Зорнен 
олса да, сандыкъны алып кетелер. 

Хырсызлар сандыкъны озьлерининъ дагъдаки 
къобаларына кетирип, оны бир чаре этип ачалар. 
Бакъсалар не корьсинлер? Къыйметли эшьялар ерине 
Озенбашлы Ахмет ахайны ве онынъ апайыны коте- 
рип кельгенлер. Бекленильмеген бу алдан хырсызлар 
шашмалап, не япаджакъларыны бильмейлер. Ахмет 
ахай исе къолуна сипирткисини алып, ашыкъмадан 
сандыкътан чыкъа, апайына да чыкъмагъа ярдым 
эте. Сонъ шойле дей: 

— Азиз ве урьметли аммаллар, мен, дагъдаки бу 
кениш одагъа кочюргенинъиз ве эски эвимизден, бир 
хатре олар сипирткимизни де унутмагъанынъыз 
ичюн, сизден гъает мемнюним, чох сагъ олунъыз. 
Энди исе эпинъизнинъ чыхып кетменъизни, бу эв- 
нинъ пусюрликлерини сипирип ташламагъа кедер 
этмеменъизни риджа этем. 

Хырсызлар неге огърагъанларыны бильмейип, би- 
ри-бирлерине бакъып, чыкъып кетелер. 


АХМЕТ АХАЙ — ОЗЕНБАШ МОЛЛАСЫ 


Озенбашнынъ имамы оле. Онынъ ерине башкъа 
койнинъ молласыны сайлайджакъ олалар. Лякин 
Ахмет ахай да моллалыкъ япмагъа истек бильдире. 
Койнинъ къартлары топланып, ондан сорайлар: 

— Хана сен юрегинъден чыхарып айтчы, аллагъа 
инанасынъмы, ёхмы? 

Ахмет ахай джевап бере: 

— Меним эвимде отьмегим, этим, уным олса, 
оджагъым янса, янтых пиширильсе аллагъа дуа эт- 
ер эдим. Лякин меним отьмегим насылдыр бир чёль- 
де олса, этим дагъда олса оджагъым да янмаса, 
мен эр вахыт эвимде олмагъан шейни тюшюнем, ал- 
лагъа дуа этмеге вахытым халмай. 

Къартлар тюшюне-тюшюне кене кимни сайлай- 
джакъларыны бильмейлер. Лячаре бир векиль айыра- 
лар, векиль исе башкъа койден чагъырылгъан мол- 
лагъа ве Ахмет ахайгъа шойле дей: 

— Эр биринъиз «огюз» сёзюни язынъыз, сонъ 
биз бахармыз — ким яхшы, догъру язгъаныны 
окъумыт олгъан-олмагъанынъызны ондан анълар- 
мыз, 

Молла къыйналмайып араб арфлеринен чогюз»/ 
деп яза. Ахмет ахай исе кягъыткъа огюзнинъ реси- 
мини сыза. Векиль кягъытны баягъы вакъыт дикъ- 
къатнен козьден кечирген сонъ шойле дей: 

— Әльбетте, бизим Ахмет ахайнынъ язысы зияде 
анълашыла: дёрт аягъы, эки бойнузы, башы ве къуй- 
ругъы бар. Лякин анавы молланынъ язгъаныны окъу- 
макънынъ чареси ёкъ. Огюз деп яздымы, я да 
башкъа шей яздымы, алла бильсин. 

Войлеликнен, Ахмет ахайны Озенбаш молласы 
этип сайлайлар. О исе шу саат минберге чыкъып 
нуткъ айта: 

— Джемаат, динъленъиз ве билинъиз, шимди 
сизге молланъыз не айтаджах. 

Бутюн джемаат янъы имамнынъ не айтаджагъы- 
ны бильмек ичюн нефес алмай динълеп тура. 

— Я сиз меним не айтаджагъымны билесинъиз: 
ми? — деп сорай Ахмет ахай. 

— Биз хайдан билейик сенинъ не айтаджа- 
гъывъны. 

— Эгер бильмесенъиз, мен агъызымны биле ач: 
мам, сизге бир шей айтмам. 

Джемаат Ахмет ахайнынъ не айтаджагъынен ме- 
ракълана, чюнки о бир заман ярамай шей айтмай... 

— Әфенди,— дейлер онъа,— биз сенинъ не айта- 
джагъынъны билемиз. 

— Әгер бильсенъиз пек яхшы, оны сизге айтма- 
гъа аджет ёх. 

— Эй, Ахмет ахай, — дей джемаатнынъ бир къы- 
сымы, — биз билемиз, лякин башхаларына айтсанъыз. 

— Айса, бильгенлер бильмегенлерге айтып анъ- 
латсынлар, — дей Ахмет ахай. 

Ахмет ахай молла олгъан сонъ энди онъа куньде 
беш кере джамиге бармакъ, адамларгъа намаз къыл: 
дырмакъ керек ола. Куньлерни къарыштырмамакъ ве 
байрамларны кунь эвельден бильмек ичюн янъы мол: 
ла бир бардакъ тапа да, янъы ай корюнгенинен онъа 
бир таш ташлай. Экинджи куню бир таш даа, учюн- 
джи куню бир даа... Бу ташчыкъларны сайып, о ай: 
нынъ не вакъыт башлангъаныны ве не вакъыт бите: 
джегини бильмек истей. 

Ахмет ахайнынъ Эюп адлы огълу, бабасы джа. 
миге кеткенде, бардакътаки ташчыкъларны алып 
ойнай, ерине къояджакъта исе, бабама ярдым олур 
деп, оларнынъ янына бир къач дане даа къоша. 

Куньлернинъ биринде Ахмет ахай ташчыкъларны 
сайып бакъа. Бакъса энди онъа джамиге бармакъ 
керек дегиль. Чюнки о янъы ай башлангъандан бит- 
кендже йигирми секиз кунь джамиге бармакъ керек, 
лякин бардакъта къыркъ учь таш топлангъан. Мен 
энди джамиге он беш кунь зияде баргъаным, деп 
джамиге бармай. 

Муэззин энди чокътан эзан окъуй. Джемаат мол- 
ланы беклей, лякин Ахмет ахай корюнмей. 

— Хайыр ола, бар да бах, — деп муэззинни ёл: 
лайлар. О келип Ахмет ахайдан сорай: 

— Джемаат сени джамиде беклей. Сен исе мын- 
да отурасынъ. Не ичюн джамиге бармайсынъ?\ Мол- 
ласыз намаз охулырмы? 

— Я молла бир айда джамиге йигирми секиз 
куньден зияде бармагъа борджлумы? Бугунь айнынъ 
хачы олгъанындан сенинъ хаберинъ бармы? 

— Буны сен бильмек керексинъ, молла, — дей 
муэззин. 

— Айса мына мен санъа айтам. Бугунь айнынъ 
отуз едиси. 

Муэззин шаша: 

— Сен не айтасынъ шу? Айнынъ отуз едиси 
олурмы? 

— Дюньяда эр шей ола. Эгер сен меним барда- 
гъымдаки ташчыхларгъа инанаджак олсанъ, санъа гиз- 
лиден догърусыны айтайым, бугунь айнынъ хырх 
учюдир. 

— Сен о ташчыхларгъа бахсанъ нелер демезсинъ. 

Ахмет ахай чыр-чыплакъ аякъларыны чарыкъла- 
рына сокъуп, муэззиннен берабер джамиге кете. Озен- 
баш озєни янындан кечкенде исе аякъларындаки ча- 
рыкъларыны чыкъарып, абдест алып башлай. Абдест 
алып битирген сонъ, энди киейим деп бакъса, не 
корьсин чарыкълары ёкъ. Сув акъызып кеткен. Ахмет 
ахай джамиге ашыкъкъанындан чарыкъларыны къы- 
дырып сув акъынтысы бойлап дегиль де, акъынтыгъа 
къаршы кете. Койнинъ ортасына келип чыкъа. Ча- 
рыкъларыны тапып оламай. 

— Эй, алла! Меним джамиге ашыхханым санъа 
керек олмаса, манъа да керекмей. Эгер сен кучюк 
бир муджизе япып, меним чарыхларымны ахын- 
тыгъа харшы юрсетмеге истемесенъ, мен де озь ахын- 
тыма харшы — аяхларымнынъ джамиге тараф кетме- 
лерини истемейим, — дей. Ахмет ахай ачувнен. 

Бир кунь янъы молла джами янына келип бакъса, 
таякъларына таянгъан къартлар башларыны ашагъы 
эгип тюшюнджеге далгъанлар. 

— Джемаат, не тюшюнесинъиз я, бильмек мум- 
кюнми? — деп сорай Ахмет ахай джиддий бир сес- 
нен. 

Къартларнынъ бири башыны котерип, урьметнен 
Ахмет ахайгъа меселени анълата: 

— Я сен озюнъ бильмейсинъми? Урумлар пади- 
шасынынъ ферманынен бизим джамининъ тёпесине 
тез куньде кильсе чанъыны асаджах экенлер. Мына 
бу себептен биз агъыр хасеветке далдых. 

Ахмет ахай да къартларнен берабер отурып, тю- 
шюнмеге башлай. Бираз вакъыт кечкен сонъ бирден 
еринден атылып тура да, шахылдап-шахылдап куле. 
Къартлар тап сескенелер. 

— Әй шашхын, сен не ичюн бизим хайгъымызны 
кулькюнен мысхыллайсынъ, — деп моллагъа ачувла- 
налар ве таяхларыны котерип оны ураджакъ олалар. 

— Тохтанъыз, тохтанъыз, — дей Ахмет ахай, озю- 
ни кулькюден зорнен тыйып,— мен сизге не ичюн 
кульгенимнинъ себебини айтайым. Таяхларынъызны 
ерлерине хойынъыз. 

Къартлар таякъларыны ашагъы тюшюрип, Ахмет 
ахайнынъ агъызына бакъып къалалар. 

— Меним урьметли койдешлерим,— дей Ахмет 
ахай, — урумлар падишасынынъ хувети аздыр. О озь 
иманыны мында чох тутып оламаз. Бундан да баш- 
ха, бизге келип чыххандже онынъ ачувы савушыр. 
Лякин шуны бильмиш олунъыз ки, оларнынъ адет- 
лерининъ базылары гузель. Оларнынъ оразасында 
куньдюз де ашамах мумкюн экен. Бизде исе ялынъыз 
гедже ашала. Биз оларнынъ бу яхшы адетлерини ха- 
бул этермиз ве сагълыгъымыз даа яхшы олур. Шаш- 

хын мен дегиль, бу яхшы адетлерни анъламагъан 
адамлардыр. Янмах-куймек керекмей. Бойле фер- 
манны баиларымызны ерге саркъытып дегиль де, 
юксек котерип, холларымызны ачып: «Барсын шай 
олсун, барсын шай олсун!» деп хычыра- хыр хабул 
этмек керекмиз. 

Къартлар бирден Ахмет ахайнынъ устюне аты: 
лалар. 

— Ой сенинъ шу тоймаз хурсагъынъ патласын, 
кяфир огълу кяфир! Кет мындан, бизге сенинъ киби 
молла керекмей! Ислям динини ахаретлеген адамгъа 
бизим арамызда ер ёхтыр! 

— Чох сагъ олунъыз, — дей Ахмет ахай, — мен 
озюм де башха бир иш хыдыраджах олып юре эдим. 

Ахмет ахай моллалыкъ джюббесини чыкъарып 
ташлай, озюнинъкини кие ве Озенбаштан чыкъып 
кете. 


БИР КОРЬГЕНДЕ ТАНЫЙЫМ 


Бир сеятчы дагъда юргенде бир арыкъкъа растке- 
ле. Арыкъны сычрап кечеджек ола, лякин сувгъа тая 
чызмаларына сув тола. О чылгъавларыны къурутмакъ 
ичюн чызмаларыны чыкъарып терекнинъ пытагъына 
асып къоя ве озю шу орталыкъны козьден кечирмеге 
кете. Бир Озенбашлы ормандан къайткъанда о чыз- 
маларны коре ве озь-озюне «бу эки худжур шей де не 
экен» деп меракълана. О якъ-бу якъкъа бакъа, бир 
кимсе корюнмей. Чызмаларны ала да Озенбашкъа ке- 
ле. Адамлар топланалар. Лякин ич бири бунынъ не 
олгъаныны айтып оламай. Чюнки бу вакъыткъадже 
чарыкъ кийип кельген озенбашлылар чызманы би- 
ринджи кере корелер. Чокъ сейир этелер: бири сув 
савуты, десе, экинджиси мейва сепетидир, дей. Учюн- 
джиси исе, бу тузлы себзе ичюн япылгъан махсус 

йымшакъ чёльмектир, дей. Яшлар исе, кийик айван- 
ларны тутмагъа яхшы къапкъан экен, деп фысылда- 
шалар. 

Чызмаларны кетирген адам мындакилернинъ ич 
бирининъ айткъанынен разы олмай. Озенбашта энъ 
акъыллы ве зекяветли сайылгъан Ахмет ахайгъа ба- 
рып сорамагъа къарар бере. Оны къыдырып тапа ве 
сорай: 

— Эй урьметли оджам, сиз мына бу шейлернинъ 
не олгъаныны айтып оламазсынъызмы? Мен оларны 
дагъдан таптым. Эгер кийик айванларнынъ несилин- 
ден олгъан олсалар, не ичюн мени тишлемегенлерине 
шашам. Эгер демирджининъ корюги олса, не ичюн 
оларнынъ ичинден атеш чыхмай? 

Ахмет ахай чокъ тюшюнмей, шу саат джевап 
бере. 

— Бунынъ не олгъаныны бильмеге еди дегиль, бир 
баш да етерликтир. Сен оларнынъ меним балталарым- 
кынъ хапы олгъаныны бильмединъ зар? Хайдан тап- 
тынъ? 

-— Дагъ, эмен терегининъ тюбюнден. 

— Ан-на, мен де оларны анда джойгъан эдим. 
Сагъ ол, достым. Мен бу эйилигинъни бир вахыт унут- 
мам. 

Ахмет ахай чызмаларны алып эвине кире. 

Экинджи куню анавы адам бакъса не корьсин, 
Ахмет ахай тюневинки балта къапларыны аягъына 
кийип юре. Ахмет ахайны токътатып ондан со- 
рай: 

— Сен буны балта хапы деген эдинъ де, не ичюн 
энди аяхларынъа сохуп юресинъ? 

— Санъа эпбир дегильми? — дей Ахмет ахай, —бу 
хаплар менимки олгъан сонъ оларны истестем балта- 
ларыма, истесем аяхларыма кийсетирим. Дагъгъа 
одун кесмеге барсам, балтама хап ола, балтам тохал- 
ланмай, башха ерге баргъанда исе аяхларыма хап ола. 

Оларны кийсем, аяхларым раатлана, чапа-чапа 
кегем. 

— Эр алда сен мени алдаттынъ гъалиба, Ахмет 
ахай, бу шейлерни сен де биринджи кере корьгенге 
ошайсынъ? 

— Мен керекли шейни бир корьгенде таныйым — 
дей Ахмет ахай. 


МАЛ САИБИНЕ ОШАМАСА, АРАМ ОЛЕР 


Къурбан байрамында эр кес къурбан чалмагъа ты- 
рыша. Шу куннинъ акъшамында Ахмет ахай Озенбаіт 
имамына айта: 

— Хурбан чалынгъан юз отуз хойдан сен халх - 
нынъ юз отуз терисини топлап алдынъ. Учь кунь- 
лик мубарек байрамымыз кечкендже о терилер менде 
турсын, мен оларны алланынъ озю киби сахла: 
рым. 

— Афферим, санъа. Ахмет, алла ёлуна япаджах 
бу алидженап ишинъни мен ич бир вахыт унутмам, — 
дей имам ве разы ола. 

Бу имам да дигер имамлар киби башкъаларыны 
чалыштырмагъа пек авес экен. Шунынъ ичюн Ахмет 
ахайнынъ терлеп-пишип терилерни ташыгъаныны ко- 
рип гъает къувана. 

Ахмет яхай юз отуз терининъ эписини озь Эви 
нинъ магъазына ташып, бири-бири устюне тизип къоя. 
Бойле шейге эр вакъыт мукъайт олгъан имам исе 
магъазнынъ къапусына балабан учь килит аса. Лякин 
магъазнымъ пенджересининъ къырыкъ олгъаныны 
абайламай. 

Әкинджи куню Ахмет ахай къырыкъ пенджереден 
ичери кире, ягълы терилерден учь данесини парча- 
кесек этип ташлай. Къалгъанларыны алып башкъа 
ерге сакълай. Сонъ имамнынъ азбарына бара, онынъ 

копегини чезип, озь эвине кетире ве пенджереден ма- 
гъазгъа тюшюре... 

Къурбан байрамы кечкен сонъ имам эфенди буюк 
бир арабанен Ахмет ахайнынъ эвине келип тюше. Юз 
отуз терини юклеп, Багъчасарай базарына алып кете- 
джек ола. Учь килитни ачып, магъазгъа кире. Бакъса 
не корьсин, озю килитлеп кеткен магъаз бом-бош. 
Имам шаша, чырайы денъише. Ахмет ахайнынъ ус- 
тюне атыла: 

— «Байрам биткендже сенинъ терилеринъи алла- 
нынъ озю киби сахларым», деп айтхан эдинъ де! Не 
ичюн сахламадынъ? Әгер сахлагъан олсанъ, не ичюн 
терилер корюнмей? Ёхса, сен энди намуссыз бир адам 
олдынъмы? 

Ахмет ахай имамгъа шойле джеваплана: 

— Мен эвель де намуслы эдим, шимди даа да 
намуслым. «Лякин мал сабусына ошамаса арам олер», 
дегенлери пек догъру экен. Сенинъ сасых копегинъ, 
бесе-белли айнеджиликни сенден огренген, бизим 
Озенбаш копеклери арасында о да имам олгъан гъа- 
либа. Сен озь байрамынъны отькерген арада, копегинъ 
де озь байрамыны мында кечиргенге ошай. 

Ахмет ахай имамгъа копекни ве парча-кесек ол- 
гъан терилерни косьтере. Имам тери къалымтылары- 
ны озь козюнен корьген сонъ Ахмет ахайнынъ айт- 
къанларына инана. 

Ахмет ахай исе бу терилерни озь санблерине дар- 
къатып чыкъа. 


БИР ЧУВАЛ ДЖЕВИЗ 


Куньлернинъ биринде Ахмет ахайнен Озенбаш 
молласына биревнинъ чайырындаки джевиз тереги 
тюбюнде геджелемек сырасы тюше. Гедже сыджакъ. 
Молланынъ бутюн гедже сандыракълап, уфулдап, ху: 

рулдап чыкъкъанына бакъмадан, олар яхшы юкълай- 
лар. Саба турып бакъсалар, ельден пек чокъ джевиз 
тёкюльген. 

Биревнинъ джевизини алмакъны Ахмет ахай акъы: 
лына биле кетирмей. Лякин молла, озюнинъ теке 
сакъалыны сыйпай-сыйпай, чешит тюрлю хыянетлик- 
лер тюшюне. 

— Сен насыл беллейсинъ, бу джевизнинъ сабусы 
бармы, экен? 

— Эльбетте бар, дей Ахмет ахай. — Чюнки дже: 
виз этрафы хоралангъан чайыр ичинде. 

— Мен де шай тюшюнем, лякин мени не раатсыз- 
лай билесинъми, Ахмет ахай? Башынъны котер 
де тёпеге бах, сен сабусы олгъан терекни коресин, 
догърумы, лякин онын пытахларындаки джевиз- 
лер... 

— Ех, ёх эфенди терекнинъ сабусы олгъан сонъ, о 
пытахлардаки джевизлернинъ де сабусы бар. 

— Әлһбет, эльбет, мен де шай тюшюнем, мегер те- 
рекнинъ сабусы бар, демек джевизлернинъ де сабусы 
бар. Мубарек хуранда да биревнинъ малына хыянет- 
лик япмах джинаеттир, гунахтыр, дениле. Лякин ме- 
селе шунда ки, энди сен бир сание ерге бах, не коре- 
синъ? 

— Ель тёккен джевизлерни корем, — деп джевап, 
бере Ахмет ахай. 

— ВКозюнъден айланайым, пек догъру айтасынъ. 
Биз алланынъ эмиринен бу терек тюбюне кельдик. 
Адамлар тарафындан, джевиз, деп адландырылгъан 
бу берекетни ель алланынъ эмиринен ерге тёкти. Бу 
джевизлер озь пытагъындан эбедий айырылдылар, 
бир даа хайтып терекке чыхмайджахларына мен эми- 
ним. Шойле экен, демек алланынъ эмиринен олар би- 
зимдир. 

Ахмет ахай къолунда къуран тутып, бинъ дереден 
сув кетирген бу молланен чокъ иддалашып турмакъ: 


85 


нынъ файдаси олмагъаныны анълай ве онынъ айткъа- 
нынен разы ола. 

— Демек сайгъылы ёлдашым, ишанчлы хызмет- 
чим, сен меним айтханларыма разысынъ, шойлеми? 
ШУ даххадан башлап, бу тёкюльген джевизлер бизим- 
дир. Лякин биз эки адаммыз. Оны насыл болюштирип 
алырмыз? 

— Насыл олур эди, джыяр, болер алырмыз 
даа. 

— Пек догъру айтасынъ, Ахмет ахай. Биз ойле 
де япармыз. Джумерт алланынъ эмиринен ель тёккен 
бу джевизлерни намуслы адамлар киби болюштирип 
злайыхмы, ёхса алланынъ истегине коре болюштирип 
алайыхмы? 

Ахмет ахай тюшюне: «истер ташны башха ур, ис- 
тер башны ташха ур — экиси де бир». 

— Сен, эфенди, алланынъ хызметчиси сайыла- 
сынъ. Мен исе сенинъ хызметчинъим. Кель шу 
джевизлерни алланынъ истегине коре болюшип 
алайых. 

Бундан сонъ молла Ахмет ахайнынъ ярдымынен 
джевизлерни джыйып ала, озюнинъ буюк чувалына 
толдура ве дей: 

— Буларнынъ бутюни манъа. Санъа исе мы- 
на бу. 

Молла япракълар тюбюнден къыдырып бир джевиз 
таза ве оны Ахмет ахайгъа бере. 

— Ал, ал, огълум, бу алланынъ истегинен санъа 
айырылгъан пайдыр. 

Ахмет ахай молланынъ ачкозьлюгини бильсе 
де, ондан бойле пайны беклемеген экен. Алланынъ бу- 
тюн эмирлерини ерине кетириджи моллагъа элем- 
нен: 

— Бу сенинъдже алланынъ истегими — дей. 

— Әльбет, огълум, эльбет. Сен бу дюньянынъ иши- 
не бир диххат эт де, алланынъ ер юзюндеки тахсима- 

тына шашма бахайым. Биревге о эр шейни бере, би- 
ревге исе ич бир шей бермей, биревге ахыл, бахт, бай- 
лых бере, биревге исе... Сен манъа инан, Ахмет ахай, 
мен де тыпхы алла киби тахсим эттим. Озюме чох ал: 
дым, санъа бир дане бердим. Бунъа джанынъ агъыр- 
масын. Озюнъ тюшюн бах. Мен алланынъ хызметчи- 
сим. О меним ичюн аким. Бах сен онъа, менимнен 
насыл болюшти. Озоне бутюн кокни ве айны алды, 
манъа исе бир эвимнен джамини берди. Сени де манъа 
хызметчи япты. Бунъа да шукюр алладан сорасанъ. 
чох сора, лякин азына да разы ол. Эгер о манъа айчы 
берген олса, о мен отургъан джамиге сыгъар эдими? 
Ех, эльбетте, менде ай ичюн ер ёх, сенде исе джезвиз- 
ни хоймагъа ер ёх. Атта янынъда бир чувалынъ биле 
ёх. Джеблеринъ де дельме-тешик. Демек алланынъ 
истеги догъру олып чыха. Манъа бутюн бир чувал 
джевиз берди, сен фухареге исе меним холумдан бир 
джевиз берди. 

Ахмет ахай дей: 

— Риджа этем, ялварам, эфенди, эгер мумкюн 
олса, джевизлерни алланынъ истегине коре дегиль де, 
адамлар киби болюштиринъиз, бу бир джевиз меним 
бир тишимнинъ оюгъында джойылып кетер. 

— Насыл адам киби болюштирейим,— деп сорай 
молла. 

— Ич олмагъанда озюнъиз истегенинъиз киби бо- 
люштиринъиз. 

— Озюмнинъ истегим кибими? — дей молла ве 
Ахмет ахайнынъ къолундаки бир джевизни де чекит 
ала: 

— Мына, бу моним истегеним киби болюштирмек- 
тир. Мен алладан огренген киби, сен де менден огрен, 
чюнки мен алланынъ хызметчисим, сен меним хызмет- 
чимсинъ. Меним чувалымда олгъан шей менимхи- 
дир — бу ахта энди лаф ёх. Сен терекке бах, анда 
джевиз чох. Терекке чых да, джевизлерни тёкмеге ты- 

рыш, пытахларны силькит. Аллагъа косьтерген бу 
хызметинъ ичюн тёкюльген джевизлернинъ ярыеыны 
санъа беририм. 

Ахмет ахай бираз тюшюнген сонъ дей: 

— Бу терекке чыхар эдим, амма, хорхам, сынар 
кетер, мен йыхылыр олерим. 

— Сен не айтасынъ шу, бойле халын ве демир 
киби хатты терек не ичюн сени котермесин? Чых, 
огълум, чых, хорхма. 

— Ёх, эфенди, мен бу терекке чыхмам. 

— Сен ойле арых ве енгильсинъ, кене хорхасынъ. 
Мына мен семиз ве сенден баягъы агъырым. Әгер 
чыхсам мени де котерир. 

— Сен чыхсанъ да терек котерип оламаз, сынар, 
юварланыр тюшерсинъ. 

— Ёх, сынмаз. 

— Сынар дейим, инанмасанъ чых да бах. Мен 
таягъымнен дохуз кере урсам сен йыхылыр: 
сынЪ. 

— Я йыхылмасам? 

— Эгер йыхылмасанъ, ольгендже санъа хул олып 
хызмет этмеге сёз берем. 

Эр вахыт озюнинъ байлыгъыны арттырмагъа тю- 
шюнген эфенди шу саат Ахмет ахайнынъ ярдымынен 
терекке чыкъа да: 

— Башла, дей. 

— Бир, эки, учь, дёрт, беш, алты, еди... 

— Ур, ур, неге тохтадынъ, хорхтынъмы!— деп 
багъыра молла. — Ур, дохузынджы кере, сонъ меним 
эбедий хулум олурсынъ. Ха-ха-ха! Не ичюн урмай- 
сынъ? Ур... 

— Ашыхмагъа не бар, — дей Ахмет ахай. — Доху- 
зынджы кере не вахыт истесем о вахыт урарым. 

Ахмет ахай бу сёзлерни айтып битирир-битирмез 
шу чайырнынъ саиби келе. Бакъса, ят кишилер: бири 
терекнинъ устюнде, экинджиси тюбюнде. 

— Сизлер мында не япасынъыз? — деп сорай. 

Терекке минген молла къоркъанындан сес-солукъ 
чыкъармай, Ахмет ахай исе джевап бере: 

— Озюнъ корьмейсинъ зар, терек устюнде бир 
бульбуль тура. 

— Бульбуль дейсинъми? Я о бу терек тёпесинде 
не япа? 

— Бульбуль терек тёпесинде не япа биле, йырлай 
эльбетте. 

Ахмет ахай терек устюндеки моллагъа бакъып: 

— Эй, бульбульчик, бир йырлачы шорбаджы 
эшитсин! А 

Молла, бу масхаралыкътан къуртулмакъ ичюн озю- 
нинъ эчки сесинен йырламагъа башлай. Чайырнынъ 
саиби кулюп йибере: 

— Бульбуль де шойле йырлаймы? — деп сорай. 

— Э, шорбаджы, бу мухаддес бульбуль, башхаджа 
йырлап оламай. 

— А-а, шойлеми, демек о озюнинъ ханатларынен 
учуп келип, бу терекке хонды, я сен ханатсыз адам, 
мында не япасынъ? 

— Менми? Мен сенинъ чайырынъа не ичюн кир- 
генимви айтмагъа утанам. 

— Япмагъа утанмайсынъ, айтмагъа утанасычъ- 
мы?! 

— Сенинъ чайырынъа киргенимнинъ себеби... на- 
сыл анълатсам экен, манъа пек керек эди... чюнки 
ачых ерде мумкюн дегиль эди... 

— Анъладым, анъладым, я сен о шей ичюн меним 
чайырыма киргенинъни ненен исбат эте билесинъ? 

— Ахмет ахай терекке якъын бир ерде бир оба 
сыгъыр кубресини косьтере. 

— Я бу сыгъыр кубреси де? — дей шорбаджы. 

— Хыйметли шорбаджы, сен коктен энген киби 
ойле бир бекленильмегенде кельдинъ ки, мен инсан 
ахыллы даа бир шей япып етиштиралмадым. 

ДЖОЙЫЛГЪАН АЙНЫНЪ ТАПЫЛМАСЫ 


Айнынъ он дёртюми, он бешими экен. Гедже сют 
киби бем-беяз. Балалар къуваншып сакъланчыкъ ой- 
нагъан шу гедже не ола, не олмай, бирден ай гьаный 
ола. Коктеки айнынъ джойылывы койдекилерни раат- 
сызлай. Бу анълашылмаз вакъианынъ себебини биль- 
мек ичюн олар Ахмет ахайгъа кетелер. Оны бирден 
къоркъутмамакъ ичюн лафны догърудан-догъру ай- 
дан дегиль де, башкъа шейден башлайлар: 

— Сен, Ахмет ахай, эгер ярын хар ягъар десенъ, 
мытлах хар ягъар. Әгер ягъмур ягъар десенъ, эльбет 
ягъмур ягъар. Узун лафнынъ хысхасы сен кокни ях- 
шы анълайсынъ. Мына бу себептен биз сенден бир 
шейни, яни бизим ичюн энъ муим кунешми, ёхса 
аймы, шуны сорамах ичюн кельдик. 

Ахмет ахай бойле суаль бериледжегини эвель- 
ден бильген адам киби, аслы тюшюнип де отур- 
май. 

— Бизим ичюн энъ муими айдыр, эбет, — деп дже- 
вап бере. 

— Я не ичюн? 

— Не ичюн десенъиз, мен айтайым, сиз динълс- 
нъиз: кунеш куньдюз ярых бере. Амма ай гедже ха- 
раныхта чыха да, этрафны ярыхлата. О олмагъанда, 
хараныхта бар да, бир шейни тап бахайым. Ацтла- 
дынъызмы? 

— Анъладых, Ахмет ахай, анъладых, лякин месе- 
ле шунда ки, биз сенинъ джанынъны агъыргмагъа 
меджбурмыз. Кокте бизим айымыз корюнмей. Хай- 
дадыр гъайып олгъан. 

— Не айтасыз шу?! 

Ахмет ахай аман еринден турып, азбаргъа чыкъа, 
айны араштыра, лякин ич бер ерде оны корьмей. 
Деръал таягъыны къолуна алып, бар сесинен кты- 
чыра. 

—: Не бахып отурасынъыз. Оны хыдырмах керек. 
Ойле буюк чырахсыз насыл яшайджамыз?! 

— Биз де шай деп тюшюнген эдик, — дейлер кой- 
люлер къасеветке далып. 

— Бельки, догърап йылдыз япмакъ ичюн, оны 
алла алгъандыр? — дей Ахмет ахай ве бираз тюшюн: 
ген сонъ, — тохтанъ, тохтанъ, мен ахшам айнынъ ку- 
чюк-кучюк зерречиклерге болюнип тереклернинъ яп: 
рахларына сепильгенини корьдим, — дей. — Анда да 
пахыл киби, тавухлар тура эдилер. Бельки айнынъ бу 
зерречиклерини о тавухлар ашагъандырлар?! 

Койлюлер фенерлерини якъалар, тереклерни 
ярыкъландыралар ве тавукълар арасында алтын тюс, 
сап-сары бир хоразны корелер. 

Ахмет ахай дей: 

— Әнди эр шей анълашылды. Бу хораз айнынъ 
зерречиклерини ашагъаны ичюн бойле алтын тюске 
чевирильген. 

— Энди биз не япайых,— деп сорайлар Ахмет 
ахайдан. 

— Хоразны деръал соймах ве онынъ ичинден 
айкы хуртарып алмах керек,— деп эмир эте Ахмет 
ахай. 

Шу саат хоразны соялар, къурсагъыны яралар, ля- 
кин снынъ ичинден айны тапып оламайлар. Бунъа 
бакъмадан олар Ахмет ахайгъа ачувланмайлар, ак- 
сике, тавукъ шорбасы пиширип, оны сыйлайлар. Бун: 
дан сонъ Ахмет ахай даа пек къувана, тавукъ шор- 
басыкы ашагъан сонъ атына минип, озенбашлыларнен 
берғбер айны къыдырмагъа кете. 

Ёлда Ахмет ахайнынъ аты кишней. Ахмет ахай 
оны сувармакъ ичюн озенге алып бара. Бу вакъытта 
исе ай булутлар арасындан чыкъып, онынъ акси сув- 
да корюне. Адамлар шамата котерелер: 

-- Бахсанъ, бахсанъ, бизим айымыз сувгъа бат. 
хан, сувнынъ тюбюнде биле озь адамларына ярых эт- 

мек ичюн тырыша. О ёлуны шашыргъан ве эвине ба- 
рып чыхалмагъан. Эгер бойле оладжах олса, о бутюн- 
лей Озенбаштан чыхып кетмеси мумкюн. Бахып тур- 
магъа вахыт ёх. Келинъиз, оны сув тюбюнден чыха- 
рып, озюнынъ ерине — кокке озгъарайых! 


Шу арада Ахмет ахайнынъ аты сув ичмек ичюн 
озенге эгиле ве сувны чайкъата. Ай кене корюнмей, 
аты сув ичип тойгъандже о кене булутлар арасына 
кире. 

Ахмет ахай ачувланып, атыны ура. 

— Бу, арам айван айны юткъан, ханы тюкюр, ай- 
ны чыхар дейим, санъа! Огъурсыз! 

Котек ашагъанда аты кене кишней шу арада ай 
кене булутлар арасындан чыкъа ве сувда корюне. Ах- 
мет ахай дей: 

— Мына бу башха меселе. Сенинъ ахмах экенинъ- 
ни биле эдим, лякин бу хадар ачкозь олгъанынъдан 
хаберим ёх эди. 

Ахмет ахай озь атындан тюшмей. Адамларгъа ай- 
тып бир йип кетирте, онъа бир ыргъакъ багълай. Сонъ 
оны сувгъа ташлай да озю атнынъ устюнде яхшы ер- 
лешип отура, эр кеснинъ бирден чекмесини эмир 
эте. 

— Бир, эки, чектик! 

— Бир, эки, котердик!!! 

Озенбашлылар бутюн къуветлерини топлап, бир- 
ден йипни чекелер. Чекелер амма, бир шейге илинме- 
ген ыргъакъ атылып чыкъкъан арада озьлери де сырт- 
лары устюне йыкъылалар. Оларнынъ козьлери кокке 
тюше ве шу саат айны корелер. Къувангъанларындан 
Ахмет ахайны эллери устюнде котерип алып кете- 
лер. 

— Мына бу керчектен де тааджиплениледжек 
шей. Олар бир чекмекнен сув тюбюндеки айны кокке 
чыкъарып къойдылар, — дей Ахмет ахай. 

БАЛЧОКЪРАКЪ 


Бир кунь Ахмет ахайнынъ къадыны озь акъайын- 
дан ссрай: 

— Не ичюн сен эр вакъыт Бойкагъа кеткенде ха: 
севетли корюнесинъ андан хайтханда исе хуванып ке: 
лесинъ? Шу юксек дагъда сени не хувандыра? 

— Билесинъми не? — дей Ахмет ахай озь апайы- 
на,— Бойкада аювлар чох, олар бири-бирлеринен ой- 
нашалар. Иште оларнынъ ойнашханларыны корип, 
мен де хуванам. . 

— Сен не айтасынъ шу, Ахмет, санки Хрымда 
аюв ола? 

— Хайда бал олса, анда аювлар да ола. 

— Я дагъда бал бармы ёхса? 

— Сен буны да бильмейсинъми, эбет бар. Бизим 
Бойкада бал чох. 

— Айтмаса шуны, асыл оладжах шейми о? 

— Мен сени ич алдаттыммы? 

— Айды шу, сенинъ яланларынъ да манъа кер- 
чек олып корюне. Сен бир лаа кеткенде мени дагъгъа 
алып бар. Сен айтхан шу бал чохрахларыны озь ко- 
зюмнен корейим. 

Экинджи куню сабасы Ахмет ахай къадыныны 
уянта ве онъа шойле дей: 

— Сабалых эвде бир шей ашамамыз. Янымызгъа 
чохча отьмекнен туз алсах етер. 

— Туз да не керек? Балгъа туз сепип ашал: 
май да? 

— Биз балчохрахха кеткенде чох аювларгъа раст- 
келирмиз. Оларны тузнен сыйламасах бизни балгъа 
яхын хоймазлар. 

Ахмет ахайнынъ къадыны отьмекнен тузны яв: 
лыкъкъа сарып ала ве акъайынен берабер Бойкагъа 
кете. Ёл айланчыкъ, эп тёпеге котериле бермек къый- 
ын олгъанындан пек болдура. Дагънынъ энъ тёпесине 

чыкъкъанда исе болдурып, башы айлана, къулакъла- 
ры шувулдай. Онъа аювларнынъ сеси эшитильген ки- 
би келе. Бираз раатланаджакъ олып отура, лякин 
юкълап къала. Ахмет ахай бу арада терек пытакъ- 
ларыны кесип къавал ясай. 

Чалышкъанда ве юкълагъанда вакъыт тез кече. 
Ахмет ахайнынъ къадыны уянгъанынен пек ач олгъа - 
ныны дуя, еринден турып акъайына дей: 

— Пек ач олдым, отьмекнен бал олса да, яша- 
санъ. 

— Сенинъ пстегенинъни ерине кетирмектен де хо- 
лай иш ёх,— дей Ахмет ахай. — Юр чохрах башына, 
отьмекнен бал ашармыз. 

Ахмет ахай къадыныны, ер астындан чыкъкъан, 
козь яшы киби темиз, салкъын дагъ чокърагъына алп 
келе. 

— Мына балчохрах. Бир топач отьмек ал да, онъа 
туз сеп ве шу аххан бал сувгъа батырып ашай- 
бер. 

Ахмет ахайнынъ къадыны отьмекке туз сепип, 
агъызына къапа да артындан салкъын сув иче. Бакъ- 
са эм керчектен де бу дагъ сувунда бал дамы олгъан 
киби дуюла. Ашап тойгъан сонъ, Ахмет ахай дагъ тё- 
песине чыкъып, озю ясагъан къавалны ойле чала ки, 
козюнъ корьсин. 

Буны корьген Ахмет ахайнынъ къадыны не ичюн 
акъайы Бойкадан эр вакъыт шень къайткъаныны анъ- 
лай. 


ИНАТЛЫКЪ 


Кок гудюрдей. Иылдырымдан булутлар парчалана. 
Озенбаш озени толып таша. Сув ташкъыны чокъ шей- 
лерни акъызып кете. 

Сель биткен сонъ Ахмет ахай азбаргъа чыкъа. 
Бакъса аты ёкъ. Бутюн этрафны козьден кечире, сув 


94 


баскъан. Атны да дагъдан акъып тюшкен сув алып 
кеткендир, деп тюшюне ве чарыкъларыны чыкъара, 
штанынынъ балакъларыны тирей, ыргъагъыны алып 
юкъарыгъа, Кучюк Озенбаш тарафкъа кете. 

— Эй, Ахмет ахай, эгер сен атынъны сувдан хы- 
дырсанъ, не ичюн сув аххан тарафкъа дегиль де, 
юхарыгъа кетесинъ? — деп сорайлар. 

Ахмет ахай джевап бере: 

— Манъа ахыл огретменъ, не япханымны озюм 
яхшы билем. 

- Яхшы билесинъ атынъны Кучюк Озенбаштан 
дегиль де, Татар Османдан хыдырмах керексинъ, сув 
оны нда ахызып кете биле. 

— Мен атымнынъ табиатыны яхшы билем, онъа 
не десенъ о терсини япа. Ойле олгъан сонъ, мытлах 
Кучюк Озенбашха догъру аххандыр, — дей де ыргъа- 
гъыны айландыра-айландыра озен башлангъан тараф- 
къа кете. Эм барып бакъса, дегени киби аты сюйрю 
ташларгъа сарылгъан, сапбини беклей экен. Ахмет 
ахай атыны ыргъагъынен чекип ала да онъа ба- 
къын: 

— Озенбашта эки инат айван олса, онынъ бириси 
сенсинъ — дей. Бираз юрген сонъ артына чевирилип 
бакъа да.— Ёх, молла сенден де инаттыр, — дей. 


ОЗЕНБАШ ВЕКИЛИ 


Багъчасарай ханы озенбашлыларны къыркъ верст 
узакъкъа, денъиз тарафкъа кочьмелерини эмир эте. 
Себеби Озенбаштаки копеклернинъ сеслеринден урь- 
кип, ханнынъ атлары йиплерини узе, гъаремдеки 
къызлар исе юкълап оламай экенлер. Әгер Озенбаш- 
лылар къыркъ верст узакъкъа кетселер, копеклернинъ 
сеслери Багъчасарайгъа эшитильмейджек эмиш. 

Озенбашлылар бу белядан къуртулмакъ ичюн эр 
кересиндеки киби кене Ахмет ахайгъа мураджаат эте- 
лер. Бу вакъытта исе Ахмет ахай дагъда озенбаш 
эчкилерини отлата экен. Онъа келип, хангъа бармакъ 
ичюн Озенбаштан векиль сайлангъаныны, озенбашлы- 
ларны кочюрюв акъкъында ханнынъ ферманыны анъ- 
латалар. Ахмет ахай къойларгъа эр вакъыт ёл кось- 
терген бир буюк серкени тутып, устюне мине де догъ- 
ру Багъчасарайгъа, ханнынъ гульбагъчасы янына ке- 
лип тюше. Аджайип демир къапудан ханнынъ къа- 
булханесине дегиль де, онынъ копеги яткъан ювагъа 
кирсетмелерини риджа эте. Чюнки копекнинъ ювз- 
сы да хан сарайында, гуль багъчада ерлешкен 
экен. 

Сарайгъа векиль кельгенини ве о копекнен анъ- 
лашмакъ ичюн юва тарафкъа кеткенини эшитип, хан 
гъает ачувлана ве деръал оны озь узурына кетирмелс- 
рини эмир эте. Барып Ахмет ахайны кетирелер. Хан 
буюк бир гъадапнен онъа багъыра: 

— Сен кимсинъ? 

— Озенбаш койининъ векилим. Мен мындан хырх 
верст узахта олгъан ве кене хырх верст узахлаша- 
джах койнинъ векили олам, хан азретлери, — дел дже- 
вап бере Ахмет ахай. 

— Сен даа яшсынъ! Сахалынъ биле чыкъмагъан. 
Меним узурыма кельмеге сенден башкъа адам ёкъ 
эдими? 

Озенбашлы Ахмет ахай ашыкъмайып хангъа дже: 
вап бере: 

— Чох раатсызланманъыз, хан, сахалым бар. 

— Сакъалынъ олса, не ичюн мен оны корь- 
мейим? 

— Мына меним сахалым,— деп Ахмет ахай озь 
эчкисини косьтере. 

— Бу насыл айван, — деп сорай хан. 

— Бу айван дегиль, меним меслеатчым. Мени о 

котерип кельди. Онынъ сахалы сизинъ ахыллылары- 
нъызнынъ сахалындан хысха дегиль. Бунынъ саха- 
лыны мен Чатырдагъгъа бенъзетем. 

Хан тааджиплене ве Ахмет ахайдан сорай: 

— Сен озюнъ Озенбаш койинден векиль экенсинъ, 
не ичюн догъру манъа кирмейип, меним копегимнинъ 
янына бардынъ? Ёкъса сен меним озюмден зияде ко- 
пегимни урьмет этесинъми? 

— Ех, хан азретлери, не ичюн мен о ярамаз, 
сасых копекни урьмет этейим?! 

— Токъта, токъта, сен не ичюн меним севимли ко- 
пегимни акъаретлейсинъ?! 

Ханнынъ бу лафына Ахмет ахай шойле джевай 
бере: 

— Мен анасыз, бабасыз бир етим йигитим. Дже- 
маатнынъ эчкилерини отлатып юрем. Джемаат меним 
эм бабамдыр, эм анам. Баарьде авалар сыджах олып 
башлагъанынен эчкилер улахламагъа башлай. Янъы 
догъгъан улачыхлар Озенбашта турып, хырх вёрст 
узахтан сизинъ копегинъизнинъ авулдагъан сесини 
эшите де, дёрт бир тараф хачалар, мен оларны ту- 
тып бир ерге топламахнынъ чаресини тапып олама- 
йым. Мына шу себептен мен сизинъ копегинъизнинъ 
янына баргъан эдим. Ондан хырх вёрст узахха, де- 
нъиз тарафха кочип кетмесини риджа этеджек эдим. 
Эгер бунъа хайыл олмасанъыз, копегинъизнен бера- 
бер сиз де кочип кетебилесинъиз. Джемаатымыз сиз- 
ден гъает хошнут олур эди. Копегинъизнинъ сеси иши- 
тильмез ве улачыхларымыз хачып кетмез эди. 

Ахмет ахайнынъ бу теклифини эшиткен хан ин- 
дже сеснен багъыра: 

— Манъа бойле демеге сен насыл джесарет эттинъ! 
Насыл ола да, мындан, къыркъ вёрст олгъан Озенбаш- 
къа меним копегимнинъ сеси эшитиле. Сен бу шейни 
тюшюнип айтасынъмы шу? Мындан денъизгедже отуз 
вёрст, насыл этип мен къыркъ вёрст денъиз тарафкъа 

кочейим? Мени кочюомек сенинъ акъылынъа къайдан 
кельди? 

— Сизнинъ копегинъизнинъ сеси хырх вёрст узах- 
та олгъан Озенбашха эшитильмесе, я насыл ола да 
Озенбаштан бизим копеклернинъ сеси сизинъ атларны 
ве хызларны юхлатмай. Ондан сонъ не ичюн сиз би- 
зим хырх вёрст денъизге тараф кочип кетмемизге 
ферман бересинъиз. Денъизгедже олгъаны-оладжагъы 
йигирми вёрст келе де, бу япханынъыз ахылгъа ят: 
хан шейми, хан! — деп джевап бере Ахмет ахай. 


Алмакънынъ бермеси де бар 


БАЛАЛАГЪАН КЪАЗАН 


Ахмет ахай пек фукъаре яшай. Парасы олмагъаны 
ичюн базаргъа да бармай. Парасыз базар базармы? 
Парасы олып акъылы олмагъан адам да фукъаре. Ах- 
мет ахайнынъ парасы олмаса да, акъылы чокъ. Шу- 
нынъ ичюн онъа зенгин демек мумкюн. 

Кузь кельгени киби бутюн Озенбаш був ичинде 
къала. Әр бир эвде оджакълар устюнде буюк-буюк 
къазанларда бекмез къайнатыла. 

Ахмет ахайнынъ зенгин къомшусы молла-эфенди 
бир кереден къыркъ къазаннынъ оджагъына атеш 
якъып бекмез къайната. Ахмет ахай озь башына: 
«ханы энди мен де бир хазан бекмез хайнатсам», 
деп тюшюне, лякин не япсын, заваллынынъ къазаны 
биле ёкъ экен. Не чаре? Кене яйнеджилик ёлуна 
минмек керек ола. Къомшу байгъа кире ве шойле 
дей: 

— Сен чох бекмез хайнатасынъ, энди дохузынджы 
чапчахны да толдурмагъа башлагъансынъ. Сенинъ 
шорба пиширмеге де вахытынъ ёх. Хазанчыгъынъ исе 
бош тура. Оны манъа берсе, азачых аш пиширейим. 

— Ал, ал, Ахмет ахай, лякин коресинъ ишим адж- 
еле, шорбанъдан манъа да берирсинъ даа! 

— Яхшы, анълаштых,— дей, Ахмет ахай ве къа- 
занчыкъны алып кете. Эвине кирип пирнич шорбасы 
пишире, озю ашап тойгъан, сонъ, къомшугъа да бере. 
О шорбаны ашагъан арада Ахмет ахай къазанчыкъны 

яхшы этип юва, темизлей, йылтырата ве онынъ ичине 
кичкене къазанчыгъыны къойып, къомшугъа бере. 

Бай къазанчыкънынъ къапагъыны ачып бакъа ве 
шаша. А 

— Бу не, хомшу? Мен санъа бир хазан бердим, 
сен исе манъа эки хазан хайтарасынъ. Бунынъ экиси 
де манъамы? — деп сорай. 

— Тааджипленме, — дей Ахмет ахай, — джумерт 
алланынъ меним эвимде санъа азырлагъан бахшы- 
шындан хувана-хувана файдаланабер. Корьгенинъ ки: 
би, сенинъ хазанынъ меним эвимде балалады, энди 
онъа козьайдын айтмах мумкюн. 

— Аллагъа бинъ кере шукюрлер, олсун! Пек ях- 
шы олды. Әнди билесинъми не, Ахмет ахай, шимди 
яры гедже, мен болдурдым. Юкъум да келе. Сен са- 
багъадже меним балабан хазанымны ал да, озюнъе 
бекмез хайнат. Сабагъадже озь армутларынъдан бир 
хазан бекмез хайнатып етиштирирсинъ. Саба хаза- 
нымны кери хайтаргъанда бельки алла озюнинъ джу- 
мертлигинен мени кене хувандырыр, буюк хазаным 
да сенинъ эвинъде балалар... 

Ахмет ахай севине-севине байдан бу балабан къа- 
заныны ала, сабагъадже бекмез къайната, лякин оны 
кери къайтармакъны акъылына биле кетирмей. Къом- 
шу армутларны кертип-догърап азырлай ве къазаныны 
беклей. Беклей амма Ахмет ахай эвинден чыкъмай. 
Ахыр-сонъу озю бара ве: 

— Не ичюн меним хазанымны хайтармайсынъ? 
Мен санъа оны сабагъадже берген эдим де. Шимди 
алып чых, эм баласыны да унутма! — дей. 

— Эй-вах! Бай-эфенди, сенинъ истегинъни ерине 
кетирмек мумкюн дегиль. 

— Не ичюн? 

— Чюнки сенинъ балабан хазанынъ ольди. 

— Ольди? Сен акъылынъны шашырдынъмы ёкт- 
сам? Хазан да олеми? 

— Инанмайсынъмы? 
Ех инанмайым, эм оладжах шей дегиль. 
— Хазаннынъ бала тапханына инанасынъ, я ольге- 
нине не ичюн инанмайсынъ? Догъургъан шей ольмей- 
ми 5хса? — деп джевап бере Ахмет ахай. 


АХМЕТ АХАЙНЫНЪ КОЗЬЯШЛАРЫ 


Бир койден Озенбаш молласына бир сепет татлы 
бакълава кетирелер. Айнеджилик ве яланджылыкъта 
атнынъ къашкъасы киби белли олгъан молла Ахмет 
ахайгъа дей: 

— Сайгъылы ве урьметли Ахмет ахай, ашагъы ма- 
алледе зенгин бир адам ольген. Онынъ дженазесине 
бармах керек, бу меним боюн-борджум. Сен мында хал 
да, меним сепетимнен чувалыма бахып тур. Лякин 
шуны ахылынъда тут: бу сепетнинъ ичи бахлава то- 
лу, сахын онъа тохунма, оны санъа, сени исе аллагъа 
эманет халдырам. Унутма, о бахлава зеэрлидир. Эгер 
ондан кучюк бир кесечик алып агъызынъа хапсанъ, 
шу саат зеэрленир олерсинъ. Мен шимди онынъ дже- 
назесине кетеджем. О зенгин де шу сепеттен бир кесе- 
чик бахлава алып хохлагъан эди, бала-чагъасындан 
эляллыкъ сорап да етиштиралмады заваллы. Ольди 
кетти. 

Бойле джиддий ве къоеркъунчлы лафлар айтып, 
энди Ахмет ахайнынт бу сепетке токъунмайджагъы- 
на эмин олгъан молла, зенгиннинъ олюсини джыйма- 
гъа кете. Ахмет ахай исе сепетнен чувалгъа къара- 
вул олып къала. 

— Аджеба, бу зеэрли бахлаваны молла не ичюн 
котерип юре экен? — деп тюшюне Ахмет ахай ве 
яваштан сепетнинъ устюни ача. Къоркъкъан базир- 
гян не кяр этер, не зарар, дегенлери киби, бир кесечик 

бакълава алып агъызына къапа, дудакъларыны ялап 
башлай. Бир кесек даа алып ашай, сонъ даа ала... 
Сепетни бошаткъан сонъ Ахмет ахайнынъ къурсагъы 
да мырзаларнынъки киби томалакълаша. 

Молланынъ кельмесине аз вакъыт къала. Келип 
бош сепетни корьсе, эльбетте къыямет къопарыр. Ах- 
мет ахай буны яхшы анълай ве молланы къаршылап 
алмагъа азырлана. Молланынъ чувалыны къарышты- 
рып, андан Стамбулда сырлангъан дюльбер пычагъы- 
ны тапып чыкъара ве сындыра. Сындыра, эм озо 
де къабаат япкъан адам киби юректен аджына, козь- 
лери яшлана. 

Мефтаны джыйгъан сонъ имамлыкъ япкъаны ичюн 
бир бохча шей алгъан молла къуванып къайтып келе. 
Бакъса не корьсин, Ахмет ахай агълап тура. 

— Санъа не олды, огълум, хайыр ола? — деп со- 
рай молла. 

— Багъышланъыз, оджа, мен сизинъ пычагъы- 
нъызны алгъан эдим... 

Молла шу саат бош сепетни абайлай. 

— Тохта, тохта, башта сен манъа бахлавагъа не 
олгъаныны айт! 

— Бахлавагъамы? Оны ашадым. Мен, язаджах 
олып, сизнинъ пычагъынъызны алгъан эдим. О пы- 
чахнен халемимнинъ уджуны чертеджек эдим. Бек- 
ленильмегенде сизнинъ Стамбулда сырлангъан дюль- 
бер алтын пычагъынъыз сынды кетти. Мен пек хорх- 
тым. Сонъ сизинъ козювъизге корюнмеге утандым. 
Бундан коре ольгеним яхшы деп, сизинъ зеэрленген 
пахлаванъыздан азачых алып агъызыма хаптым. Ич 
бир шей дуймадым, сонъ бир кесек даа алып аша- 
дым, кене зарар бермеди. Бахсам бир-эки шейнен ме- 
ним бурным ханамайджах, деп туттым эписини 
ашадым. Шимди не вакъыт оледжем, деп бек- 
лейим... 

ШИШЕДЕКИ ЛАФЛАР 


Бир кунь Ахмет ахай Ялтагъа бир тарпи йымырта 
кетирип сата. Сонъ эвге байрамлыкъ бир шейлер ал- 
макъ ичюн шеэрни долана. Тюкянлар чокъ олгъан 
сокъакъ бою кетеркен балыкъ тюкяны янында токъ- 
тай. Тюкяннынъ къапусына «Хамси, элек балыгъы, 
тюзманълай, кефаль» деп язылгъан илянгъа бакъып 
къала. Иляндаки дюльбер язылардан козюни алал- 
май. Шу вакъыт насылдыр агъыр бир шей онынъ ба- 
шына келип тюше ве Ахмет ахай йыкъылып эсини 
джоя. Башына эси кельген сонъ козюни ачып бакъ- 
са, этрафыны бир талай адам сарып алгъан. 

Асыл бир шейден хаберим ёх, неге огърадым шу? — 
деп сорай адамлардан Ахмет ахай. 

Онъа анълаталар: 

— Сизинъ башынъызгъа, шу язылардан бири — 
яни кефаль сёзюнинъ йымшакъ ишарети тюшип 
кетти. 

— Иымшах ишарети дейсинъизми? Я барып да 
хатты ишарет тюшкен олса, меним алым не олур эди? 
Бу тюкяннынъ сатыджысы хайда? 

Сатыджы къоркъа-пыса тюкяндан чыкъып, Ахмет 
ахайнынъ тарписине бир хач авуч хамси ташлай. Ах- 
мет ахай тарписини котерип башкъа бир тюкян яны- 
на бара. Бакъса бу тюкян тёпесинедже шишелернен 
толдурылгъан. Шишелер рафларда сыра-сыра тура- 
лар. Оларнынъ ичлеринде кунеш нуры йылтырай. Ах- 
мет ахай тюкянгъа кирип сатыджыдан сорай: 

— Бу шишелердеки недир? 

Сатыджы бакъса, Ахмет ахайнынъ омузында тар- 
пи, аякъларында чарыкълар. Бу койлю олса керек, 
деп онъа шакъанен джевап бере: 

— Шишелердеки недир деп сорайсынъмы? Айтсам 
айтайым даа, бу шишелердеки лафтыр. Истесенъ тар- 
пинъни толдурып берейим? 

— Лаф тарпиге хоюлырмы, шорбаджы? 

— Къоймакъ мумкюн, мен къоярым. Эгер сен тар- 
пипънен байрамлыкъ лаф алып кетмесенъ, ненен эгле- 
недженъ? Байрамны тильсиз киби отькередженъми? 

- Дейик сен манъа лаф саттынъ, я олар тарпи- 
нинъ тешиклеринден тёкюлип кетмезлерми? 

— Сен алмагъа разы олсанъ, мен оны ойле бир 
усталыкънен къоярым, сонъундан озюнъ де севинир, 
къуванырсынъ, атта йырларсынъ биле. 

— Я о лахырдыларынъ не ичюн сусып туралар? 

— Сен де бир шей тюшюнгенде сесинъ чыкъмай, 
не вакъыт тюипонген шейнинъ тилинъе чыкъкъанда 


сонъ лаф этесинъ. Меним лафларым да ойле, шише 
ичинде олгъанда индемейлер, не вакъыт агъызынъа, 
тилинъе алсанъ, сонъ лакъырды башлана. 


Тюкянджы бир шишенинъ тапасыны ача, эки 
фильджанны толдура, бирини озю иче, экинджисини 
Ахмет ахайгъа ичире. Арадан бир къач дакъкъа ке- 
чер-кечмез Ахмет ахайнен сатыджы арасында къыз- 
гъын лаф кете. Олар озьара анълашмагъа башлай- 
лар. 

— Бу сенинъ шишелеринъ ичиндеки сувны мен 
бир ичкенде бегендим. Афферим санъа, тарпиме не 
хадар сыгъса о хадар алырым, — дей Ахмет ахай. 

Сатыджы хамсининъ устюне тарпи толгъандже 
ракъы шишелери тизе ве парасыны ала. 

Ахмет ахай Озенбашкъа ашыкъа. Юксек Яйлагъа 
котериле, сеси олгъаны къадар йырлай. Яйлядан тю- 
ше кене йырлай. 

Тарпининъ бир кенарында тешиги бар экен. Хам: 
силер бирер-бирер ёлгъа тёкюлелер. Дагъ ёлунынъ ай- 
ланма еринден кечкенде Ахмет ахай хамси тюшкени- 
ни дуя. Ёргъун олгъанындан козюне хамси артындан 
чапкъан киби корюне. Артына бакъмайып чапмагъа 
башлай. Чапа-чапа болдура ве токътай. омузын: 
дан тарписини алып ерге къоя. Шишелерни сайын 

бакъа. Бир даа не корьсин тарпи ичинде козьлери 
къан баскъан бир хамси тура. 

— Мен сизни Ялтадан мында омузума къойып ке- 
тирдим. Лякин козьлерим хызармады, сиз исе тарпи 
ичинде кейф чатып кельсенъиз де, козьлеринъиз хы- 
заргъан. Не ичюн козюнъизни хан басты? Ахылдан 
тайдынъызмы? 

Ахмет ахай таякъ алып бир четке чекиле ве дей: 

— Эгер йигит олсанъиз бирер-бирер келинъиз! 

Таягъыны фырландырып, балычыкъларны урмагъа 
башлай. Сонъ оларны топлап алып къаядан ашагъы 
ата. Бираз даа раатлангъан сонъ тарписини омузына 
урып ёлгъа чыкъа. Ёлда бир таныш койдешини раст- 
кетире. О Ахмет ахайдан сорай: 

— Хайдан келесинъ, Ахмет ахай? 

— Ялтадан. 

— Тарпинъ ичиндеки недир? 

— Шеэрден алгъан шейлеримдир. 

— Шеэрден не алдынъ? 

— Озюме керек шейни. 

— Я санъа не керек эди? 

— Не олгъаныны корьмейсинъми, ишитмейсинъ- 


— Мен сенинъ тарпинъде недир чайхалгъаныны 
ишитем, лякин не олгъаныны анъламайым. 


— Мына шимди бахармыз, — дей Ахмет ахай ве 
тарпиден бир шише чыкъара. 

— Э-э! Я бу сув да, оны не ичюн шеэрден коте- 
рип келесинъ? 

— Сен суаль береберсенъ, мен джевап береберсем, 
биз анълашып оламамыз. Мени ёлдан халдырма, ашы- 
хам. 

Ахмет ахайнынъ танышы сарымсакъ ашагъан 
экен. Пек сувсай, лякин яйляда сувны къайдан ал- 
сын? Ахмет ахайдан сув сорай: 

— Чохтан шойле дегейдинъ,— дей Амет ахай ве 
бир шишени ача. Шише ичиндеки ракъынынъ яры- 
сыны танышы, ярысыны исе Ахмет ахай иче. Олар 
йипек киби йымшайлар. Бири-бирлеринен сайгъы урь- 
метнен субетлеше, яваш-яваш йырламагъа, сонъундан 
исо ойнамагъа башлайлар. Къыскъасы яйляда буюк 
бир шамата котерелер, араларында шенъ лаф кете. 
Озенбашкъа кельгендже шакъалашып, йырлап, ой- 
найлар. 

Озенбашта Ахмет ахайны корьген адамлар ондан 
сорайлар: 

— Шеэрге бардынъмы? 

— Бардым. 

— Не сатын алдынъ? 

Тюкяндан лаф сатын алдым. 
Лаф?! Хайда о? 

— Тарпимнинъ ичинде. 

— Лафны да тарпи ичине хоялармы? 

— Башта шишелерге толдурып, сонъ тарпиге хоя- 
лар. 

Шишеге лаф толдурылырмы? Олмайджах шей. 

— Не ичюн олмайджах шей. Шишеге толдурыл- 
маса о учып кетер. 

— Биз эр вахыт санъа инана эдик, лякин бу ке- 
ресинде сен бизни алдатасынъ гъалиба, Ахмей ахай? 

— Инанмасанъыз ахшам меним эвиме мусафир- 
ликке келинъиз, озюнъиз корер, билир, анъларсынъыз. 

Акъшам устю мусафирлер келелер. Олар къапудан 
‹иреджекте Ахмет ахайнынъ сесини эшителер. Озь- 
озюнен лаф эте экен. Сандыкъ устюндеки он къат 
тёшек устюнде ятып, аякъларынен таванны тепмелей 
ве шейтангъа нуткъ айта. 

— Мен ахылсыз экеним, нафиле ерде балычых- 
ларнен котеклештим. Мына энди эр шейни анъладым. 
Хамси хайда эди? Тарпиде. Хамси устюнде не бар 
эди? Шишелер. Шишелернинъ биринден рахы тёкю- 

лип, хамсилерни сарушлаттымы? Сарушлатты. Олар 
севинди, шенълендилер ве тарпининъ тешигинден ёл: 
гъа сычрап тюшюп ойнамагъа башладылармы? Баш- 
ладылар. Шишелерде лахырдылардан юрек шенъле- 
не, лякин баш зеэрлене. Буны мен энди кереги киби 
анъладым. Озь янълышымны, озь хабаатымны та- 
ныйым. Озь-озюмни сёгем. Шишедеки бу лахырдылар- 
ны Озенбаш шейтанларынынъ ёлбашчыларына алып 
бармах керек. Бундан даа догъру ёл олмаз. 

Ахмет ахай шойле дей де бутюн шишелерни топ- 
лап, Озенбаш молласына барып бере. 

Ана о вакъыттан берли инсанларны резиль этиджи 
ракъыгъа Озенбашта «лаф» деп кельгенлер. 


АХМЕТ АХАЙНЫНЪ ДЕНЪИЗГЕ ШАКЪАЛАРЫ 


Бир адам Ахмет ахайдан: 

— Мен денъиз ялысына бардым. Бахсам пек бала- 
бан. Не хадар сувы бар экен, деп тюшюнип юрем. 
Сен айтып оламазсынъмы? — деп сорай. 

О-ля!— дей, Ахмет ахай. — Не ичюн айтмайым. 
Олгъаны-оладжагъы бир хопха сув бар. 

— Сен шаха этесинъ гъалиба. Мен денъизден бир 
хопха сув алдым, лякин эксильмеди, эвель не хадар 
олса, кене о хадар сувы бар! 

— Хопхасы билир, — дей Ахмет ахай. — Эгер ку- 
чюк хопханен алсанъ, сув аз кетер, эгер балабан хоп- 
ха тапсанъ, оны толдурмагъа денъиз сувы биле етмез. 


з х х 


Денъизде не къадар сув олгъаны акъкъында Озен- 
башта къызгъын дава кете. Бири: 

— Хырх чапчах келир, — дей. 

Бири: 

— Юз чапчах, — дей. 

Даа бири: 

— Не хырх, не де юз, тамам дохсан дохуз чапчах 
сув бар, — деп кестирип айта. 

Чокъ дава этелер, ахыр-сонъу Ахмет ахайдан со- 
рамакъ къарарына келелер. Онынъ эвине барып, ме- 
селени анълаталар: 

— Чапчагъы билир, — дей Ахмет ахай. — Бутюн 
денъиз сувуны ташып кетирсенъиз де меним бир чап- 
чагъымны толдурмаз. 

Адамлар инанмайлар: . 

— Биз санъа, сен не айтсанъ инанамыз, лякин бу 
кересинде сен бизни мысхыллайсынъмы шу? — дей- 
лер олар джанлары агъырып. 

Ахмет ахай исе озь сёзюнинъ керчек олгъаныны 
айтып оларны тынчландыра ве кульдире. 

Чюнки Ахмет ахайнынъ чапчагъынынъ тюби те- 
шик экен. Онъа не къадар сув ташып тёксенъ де о 
эпбир толмайджакъ. 


ххх 


Ахмет ахай не ичюндир денъизге сыкъ-сыкъ бар- 
магъа башлай. Бир кунь кене денъиз ялысына барып, 
Аюв-дагъны сейир этип тургъанда бир балыкъчы келе. 
Ахмет ахай ондан сорай: 

— Сен чохтан берли балых тутасынъмы? 

— Әбет. 

— Сенинъ бабанъ да бойле, балыхчылыхнен огъ- 
раша эдими? 

— Әбет. 

— Сагъмы о шимди? 

— Ёкъ, ольди. 

— Хайда ольди? 

— Шу денъиз кенарында. 

— Хартбабанъ да балых тута эдими? 

— Әбет. 

— Я о хайда ольди? 

— О да мында, шу денъиз кенарында ольди. 

Ахмет ахай кокюс кечире ве бир даа сорай: 

— Бу хавфлы иштен хорхмайып, сен де балыхчы- 
лых япып юресинъми? 

Балыкъчы Ахмет ахайнынъ суалине джевап бере: 

— Я сен озюнъ къайда яшайсынъ? 

— Мен эр ерде яшайым. 

— Я къайда юкълайсынъ? 

— Яйляда, Озенбашта, Бойкада, чалашта... эр ер- 
де. 

— Бабанъ къайда юкълай эди? 

— Мен хайда юхласам, о да анда юклай эди. 

— Бабанъ хайда ольди? 

— Мен ятхан ерде. 

— Я хартбабанъ? 

— О да бабам ольген ерде. 

— Эй, шакъий, адам, насыл ола да, къартбабанъ, 
бабанъ ольген ерде сен озюнъ де оледжегинъден къор- 
къмайсынъ? Сен адамлар арасында озь шакъаларынъ- 
нен кезинсенъ, къуванып-фераланып насыл яшасанъ, 
мен де баба-деделеримнинъ адетлерини кутюп, мында 
бу далгъалар ичинде ялдап юрем,— дей балыкъчы. 

— Экимизнинъ дердимиз ве хуванчымыз да бир 
экен, кель сени бир хучахлап опейим,— деп онъа са- 
рыла Ахмет ахай. 


ЧАЛ ХОРАЗ АКЪКЪЫНДА ЛЯТИФЕ 


Айткъанларына коре лятифеде ялан чокъ ола экен, 
лякин базы бир яланда да акъикъат ола биле. Озен- 
башлы Ахмет ахайнынъ лятифелерине исе инанмакъ 
мумкюн. Барсын оларнынъ эксериети уйдурма олсун, 
лякин бу кереси догъру. 

Озенбашта Ахмет ахайнынъ бабасы оле. Къарт 
олюми алдындан озь огълу Ахметни янына чагъырып 
шойле дей: 

— Динъле, огълум, мен о бир дюньягъа кетем. 
Санъа васиетим шу: тюркюджи хоразымыз, тавугъы- 
мыз ве оларнынъ учь огълундан башха санъа ич бир 
шей халдырып оламайым. Озюнъ билесинъ, чырах 
яхып хыдырсанъ эвимизден бир шей тапып оламаз- 
сынъ. Айтханларымны унутма, бутюн вариетимиз сай- 
ылгъан шу бир хоразны, бир тавухны ве оларнынъ 
учь хоразчыгъыны гъайып этме, илериде оларнынъ 
береджегини сенинъ бабанъ да берип оламаз. 

Баба васиетини айта ве бу дюньядан о бир дЮНнЬЯ- 
гъа авуша. Омюринде ич бир раатлыкъ корьмеген ба- 
баны джыйып къайткъан сонъ Ахмет ахай ве онынъ 
къадыны: бир чал хораз, бир беяз тавукъ ве учь хо- 
разчыкътан ибарет асабалыкънынъ саиби олып къа: 
лалар. Хоразчыкъларнынъ энъ буюгининъ ады — «ха- 
ра хоразчых», ортанджысынынъ ады —«хырмызы 
хоразчых», кучюгининъ ады — «телли хоразчых» 
ола. Толли хоразчыхнынъ таджы янъы догъгъан айгъа 
бенъзей. 

Ахмет ахай бабасынынъ васиетини унутмай. Та- 
вукъ ве хоразларны яхшы бакъа. Бабасынынъ къарт 
хоразыны зияде севе. Чюнки бу чал хораз Ахмет ахай- 
ны озь огъулларындан эвель уянта. Юкъу базарда 
сатылмай, ким чокъ юкъласа, онынъ омюри къыскъа 
ола экен, деп Ахмет ахай бу чал хоразны пек севе. 

Бир кунь къадыны Ахмет ахайгъа дей: 

— Ахмет, сен дагъдан кетирген бир чувал комю- 
ринъни базаргъа барып сатмасанъ олмайджакъ. Эви- 
мизде ашамагъа ич бир шей къалмады. 

Ахмет ахай разы ола. Комюрни чыкъарып, къо- 
далакъкъа юклей. Энди кетеджекте акъылына бир 
шей келе ве къадынындан сорай: 

— Эвде эр кунь саба мени хораз уянта, я ёлда 

кеткенде юхлап халсам, мени ким уянтаджах? Ва- 
хытны хайдан биледжем, базаргъа да кеч халырым. 

Къадын дей: 

— Хоразлардан бирини озюнънен берабер ал. Ёл- 
да юхласанъ сени уянтыр. Эм алгъан хоразынъны да 
базарда сатарсынъ. 

— Ахылынъдан айланайым, пек догъру айтасынъ. 
Я хайсы хоразны алайым? 

— Эгер харасыны алсанъ, оны гедже корюп ола- 
мазсынъ, хырмызысыны алсанъ, абдырап еринъден 
тургъанда, оны корип янгъын тюшкен беллерсинъ, 
эгер сары союны алсанъ, ай ярыгъында корюнмез. 
Яхшысы чал хоразны ал кет, — дей къадыны. 

Ахмет ахай шойле де япа. Бельбекнинъ юкъары 
башында оськен тал чубукъларындан бир къафес 
ясай. Хоразны къафеске айдап кирсете, лякин хораз- 
нынъ артындан онынъ садыкъ омюр ёлдашы — тавукъ 
да къафеске сокъула. Ахмет ахай тавукъ ве хораз 
кирген къафесни алып, къодалакътаки комюр янына 
къоя ве шеэрге кете. 

Къодалакъ таш ёлдан тасыр-тусур, тепрене-тепре- 
не кете. Чувалдаки комюр исе уфала-уфала устьке 
чельтенип чыкъа ве къафес ичине савурыла. Арадан 
чокъ кечмеден чал хоразнен беяз тавукъ къапкъара 
олалар. Ахмет ахай эвден яры ёлгъа баргъандже къа- 
ранлыкъ тюше. Къафеске бакъса хораз корюнмей. 
«Базаргъа кеткенимни дуйгъан олса, хафестен чыхып 
эвге хайтхандыр» деп куле. Чуллы булутлар арасын: 
дан ай чыкъып, этрафны айдынлаткъан сонъ, Ахмет 
ахай бакъса, къафесте къара хоразны коре ве ачув- 
лана: 

— Сен менимле сахланмакъ ойнайсынъмы шу, айт 
манъа, хайда кеткен эдинъ? — деп къычыра онъа. 

„Таш ёлдан къодалакънен юк ташымакъ кучь 
шей. Ахмет ахай болдура, козьлерини юкъу баса, юр- 
генде юкъусырай, ве тюш коре. Тюшюнде не исе ба- 

заргъа бара. Къодалагъыны Салгъыр сокъагъы янын- 
даки Ташхане огюнде токътата. Онынъ кетирген ко- 
мюрини къаведжилер талашып алалар. Тавукъ сату- 
ваны Джебихалын исе Ахмет ахайнынъ янына келе 
ве ондан сорай: 

— Ох-хо! Ахмет ахай, базаргъа тавукъ кетирдинъ- 
ми? Машшалла, машшалла, керчектен де яхшы та- 
вугъынъ бар экен, темиз кърым джынысы! Къач ку- 
мюш берейим? 

— Аз ахчагъа сатмам, эгер истесенъ чох ахча бер 
де ал,— дей Ахмет ахай. 

— Не къадар? 

— Он кумюш. Бир кумюш эксигине бермем. ° 

— Джебихалын башта беш, сонъ алты, ондан сонъ 
секиз кумюш береджек ола, лякин озенбашлы разы 
олмай. Тамам он кумюш сорай. Тавукъчы илле ал- 
магъа ант эте ве докъуз кумюш бере. Ахмет ахай хе- 
не разы олмай, он кумюш талап эте. Не ола-не олмай 
Ахмет ахай озь тюшюнде бойле бир эльверишли ба- 
зарлыкъны корип тургъан вакъытта яры гедже маали 
ола ве онынъ чал хоразы къычыра. Онынъ кескин 
сесинден Ахмет ахай уяна. Козюни яваштан ачыр 
бакъса, бутюн корьгенлери тюш экен. Деръал козюни 
юмып хаяллана ве къолуны Джебихалынгъа узата: 

— Айды, яхшы, барсын, сенинъ айтханынъ олсун, 
дохуз кумюшни бер де тавухны ал, — дей. 

Лякин чокъ языкълар олсун ки, бойле аджайип 
тюш бир даа текрарланмай. Ахмет ахай козюни ачып 
бакъса, энди танъ атмагъа башлагъан. О, гедже юрген 
еринде юкълап, башкъа тарафкъа бурулып кеткенини 
анълай. 

— Сен, пезевенк, мен янълыш ёлгъа бурулгъанда 
мени уятсанъ олмаз эдими? Сенинъ сохурлыгъынъдан 
себеп, базаргъа кеч бараджам,— деп хоразына ачув- 
лана. Бираз вакъыт кечкен сонъ сёзюни девам эте; 
Оладжах шей олды, сен мени ёлдан шашырдынъ, эн- 

ди озюнъ догъру ёлгъа алып чых. Чюнки гедженинъ 
харанлыгъында вахытны бильген хораз, ёлны да биль- 
мек керек. 

Ахмет ахай хоразны къафестен чыкъара, бир йип- 
ни онынъ бойнына багълай, индже бир тал чубугъы- 
ны алып, къуйругъына тюрте-тюрте: 

— Ханы, хоразчых, догъру ёлны косьтер баха- 
йым,— деп онынъ артындан кетеджек ола, лякин хо- 
раз еринден къыбырдамай. 

А-а! Сен тавухтан айрыладжагъынъ кельмейми? — 
дей ве къафестеки тавукъны да чыкъарып йибере. 
Къафестен чыкъкъан тавукъ догъру дагъ ичине кирип 
кете. Ахмет ахай оны тутаджакъ олып чокъ чекише, 
лякин тутып оламай. Тавукъны тапсанъ ал, о козьден 
гъайып ола. Ахмет ахай терлеп, болдурып къайткъан 
сонъ ачувныны хораздан чыкъара. Оны котерип алып, 
комюр чувалына ойле яндыра ки, хораз серилип къа- 
ла ве чапаланмадан джан бере. 

Ахмет ахай насыл да олса ёлны тапып, базаргъа 
бара, комюрни саткъан сонъ, бош къодалакъны тар- 
тып эвине къайта, лякин къадынына тавукънен хораз 
акъкъында ич бир шей айтмай. Озюнинъ устюндеки 
эски къара кольмегини ёлакъ-ёлакъ йыртып, хораз: 
чыкъларнынъ боюнларына багълай. 

— Эв, Ахмет, шаштынъмы шу, не япасынъ? — деп 
сорай къадыны. 

— Не япханымны корьмейсинъми? Матем тутам. 

— Насыл матем, ким кечинди? 

— Бу учь хоразчых бир тамам етим халды. Олар- 
нынъ бабасы — чал хораз дюньясындан кети, хап-ха- 
ра комюрге чевирильди. Мераметли анасы да менден 
хачты. Энди бу балачыхлары матем тутмах кереклер. 

Ахмет ахай олып кечкен вакъианы къадынына 
бойле икяе эте: 

— ...Тавух ёлдан чыхып дагъгъа киргенде, онынъ 
огюне тильки къыяфетинде бир яланджы чыха эмиш. 

«Мен кябеге кетем, сен менимнен берабер бармайсынъ- 
мы? О ердеки азизлернинъ рухуна манъа ёлджу ол- 
майсынъмы?» дей бизим тавухха. Тавугъымыз разы 
ола, берабер кетелер. Баягъы вахыт кеткен сонъ, тиль- 
ки болдура ве бираз раатланайыкъ, деп тавухны тох- 
тата. Яхын ерде бир имам яшай экен. Тильки тавух: 
нен берабер онъа баралар. Тильки тавухнынъ анъла- 
магъан, яни араб тилинде имамгъа шойле дей: 

— Мен шимди тавухны ашайджам, я сиз, урьмет: 
ли моллахам, не ашайджахсынъыз? 

— Мен не ашайджагъымны бильмейим, лякин бир 
шейни яхшы билем: эгер сен бу тавухнен кябеге Кет- 
мекте олсанъ, оны ашамах буюк гуняхтыр, — деп дже- 
вап бере имам. Буны тасдыхламах ичюн бир де дува 
охуй. 

Тильки башта имамнынъ айтханларыны япаджах 
ола, лякин бираз тюшюнген сонъ, тавух анъламасын 
деп, кене араб тилинде айта: «Эгер меним кябеге ба- 
раджагъым савап бир шей олса, эльбетте манъа юр: 
мек ичюн хуветли аяхлар керек. Шу себептен оны 
ашамах кереким». 

Молла да айнеджи экен. Хайдан тапасынъ бир те- 
разе де, бу эки махлюхнынъ айнеджилигини чекип 
бахасынъ, хайсынынъки зияде экен? Молла баха-ко- 
ре, тильки лафтан артта халмай. Сонъ яваштан та- 
вухха эгилип тилькининъ не тюшюнгенини айта. Бу: 
ны эшитип бизим тавугъымыз сертейип-сертейип тиль- 
киге дей: 

— Архадаш деген архадаш озь достуны ашайджах 
олурмы? Манъа энди сенинъ озюнъ де, сенинъ кябенъ 
де керекмей. Озь ёлунъны озюнъ девам эте бер. 

— Шуны яхшы анъламах керексинъ, — дей тиль- 
ки,— мен сени озюм ичюн дегиль де, сенинъ файданъ 
ичюн ашайджах олам. Меним япаджах ишим — му- 
хаддес бир иштир. Сени ашагъан сонъ мен дёрт аях- 
лап, сенинъ эки аягъынъ меним ичимде оладжах, о 

азиз ерге етип барырым. Сен исе о бир дюньяда джен- 
нетке тюшерсинъ. Анда арыхлардан шербет аха, джа- 
нынъ не де истесе... 

Молла тилькининъ сёзюни боле: 

— Сен бир тамам гуняхкяр сёзлер айтасынъ. 

Тильки башха чаре тапамагъан сонъ молланы ал- 
датаджах ола: 

— Сен, алланынъ хызметкяры богъазынъны чох 
керме, озюнъе ляйых иссенъни алырсынъ онынъ арт 
баджагъыны санъа беририм,— дей моллагъа. Молла 
исе тилькиге инанмай. Экиси талашмагъа башлай ве 
бирден тавухха панджа уралар. Ойле шапырып-копю- 
рип ашайлар ки, атта ханатчыгъыны да халдырмай- 
лар. 

Ахмет ахай тавукъ акъкъында икяесини битире. 
Заваллы къадыны окюр-окюр агълай. Оны тынчлан- 
дырмакъ ичюн Ахмет ахай шойле дей: 

— Бу фани дюньяда залымлыхнынъ, ёхсузлых- 
нынъ эсабы ёх. Лякин шуны яхшы биль ки, сен не 
хадар фухаре ве хасеветли омюр корьсенъ де, сенден 
бетерлер олгъаныны унутма. Сабырнынъ тюбю сары 
алтын. Бир хораз ве бир тавух ерине алла бизге бинъ 
берир. 


ДЖЕВИЗ ТЕРЕГИ ТЮБЮНДЕ 


Бир кунь Озенбаш молласынен Ахмет ахай, эт- 
рафында къабакъ сачылгъан джевизни къакъмагъа 
баралар. Молла мында кельгендже болдурып, терек 
тюбюне ятып юкълап къала. Ахмет ахай исе ешиль 
отлар устюнде созулып, теректеки джевизлерни сейир 
эге ве озь-озюне дей: 

— Не ичюн ерде, индже орькенчиклер устюнде эр 
бири батман киби ири хабахлар осе де, юз йыллыкъ 
ходжаман бу терек устюнде кучюк-кучюк джевизчик- 

лер ола экен? Эй, бутюн барлыхнынъ укюмдары! Сен 
янъылмадынъмы экен? Теректе хабах киби джевиз- 
лер, ерде исе джевиз киби хабачыхлар олмах керек- 
мейми? — дей. 

Шу вакъыт пытакътан бир джевиз къопып, юкъ- 
лап яткъан молланынъ манълайына тюше. Джевиз- 
нинъ тюшкен ери сиярып когерип, шишип чыкъа. 

— Эй, динсиз, сен не ичюн меним башыма ура-. 
сынъ? — деп еринден атылып тура молла. — Манъа яп- 
магъанынъ тек бу эдими? 

— Мен дегиль, сенинъ башынъа алла урды. О се- 
нинъ башынънынъ даяныхлыгъыны, онынъ ичинде. 
ахылынъ олгъаны-олмагъаныны биледжек олды, гъа- 
либа, — дей Ахмет ахай ве эки къолуны кокке котерип 
дува эте: 

— Сенинъ буюк теректе кучюк-кучюк джевизчик- 
лер осьтюргенинъ пек догъру экен. Әгер, бу джевиз- 
чиклер ерине боюк-боюк хабахлар яраткъан олсанъ, 
бизим молланынъ башы не олур эди? О озь башына 
санъа инангъанындан мында келип, сенинъ береке- 
тинъ астында созулып ятхан эди. Я барып да онынъ 
башына бир хабах тюшкен олса, тили тутулыр, агъы- 
зына сув тамызмагъа адам биле тапылмаз эди. Меним 
исе моллагъа бойле эйилик япмайджагъымны озюнъ. 
яхшы билесинъ де! 

— Сен не сандырахлайсынъ шу, Ахмет ахай, — деп. 
сорай ондан молла. 

— Шимди бир муджизе олып кечкенине дува этем, 
эгер бу теректе джевиз дегиль де, хабах олгъан олса, 
джемаат энди сенинъ дженазенъе топланып башлар 
эди. 

— Эй, шейтан баласы, сен эр вахыт мен юхлагъан- 
да шаха этесинъ. 

— Чюнки сен айыных олгъанда шаханы севмей- 
синъ, — деп Ахмет ахай молланынъ манълайына тюш-- 
кен джевизни сындырып агъызына къапа. 

КУНЬДЮЗ ВЕ ГЕДЖЕ ТЮШЮНДЖЕЛЕРИ 


Ахмет ахай бираз къартоп сача ве бол берекет 
беклей. Онынъ къомшусы, куньджю ве къызгъаныч 
молла исе биревлернинъ эмегенинен етиштирильген 
берекетни озь малына чевирмекни тюшюне. Буны ях- 
шы анълагъан Ахмет ахай ойле япа ки, саба сачкъан 
къартопыны, акъшам къазып алып эвине ташый. 

— Сен не ичюн саба сачхан хартопынъны уйледен 
сонъ хазып аласынъ? — деп сорай ондан молла. 

— Мен озь берекетимни башым тюбюне хойып 
ятам,— деп джевап бере Ахмет ахай. 

— Эй, огълум, озь башынъа бу хадар алекет чы- 
харып, зорланмагъа не аджет? 

— Я сен бильмейсинъми, эфендим. Халхымызда 
«Фухаренинъ малы башы уджунда олмах керек» де- 
ген лаф бар. 

Ахмет ахайнынъ къартоп ери тар бир ёлчыкънен 
молланынъкинден болюнип тура экен. Молла къомшу 
еринен озь ери арасындаки ёлакъны кет-кете сюребе- 
рип, ахыр-сонъу Ахмет ахайнынъ бутюн ерини озю 
ала. Энди молла къыяфетинде бу шейтан ве мерамет- 
сиз хырсыз бутюн ерни сувара, къартопларнынъ тюб- 
лерини чапалай ве мукъайтлыкънен бакъа. Ахмет 
ахай исе, ич бир шей сезмеген киби, молланы кене 
урьмет эте, эр корьгенде онъа буюк сайгъынен се- 
лям бере. 

Къартоп пишип кемалына ете. Ахмет ахай бир ай 
ярыкъ геджеси тура, молланынъ бутюн къартопыны 
къазып эвине ташый. 

Сабасына бундан хабери олгъан мола бутюн дже- 
маат огюнде Ахмет ахайдан сорай: 

— Эй, огъурсыз, насыл ола да, меним чекишип 
осьтюрген хартопым бир геджеде сенинъки ола?! 

— Айнеджилигинъ, ийлекярлыгъынъ санъа не ба- 
гъышлагъан олса, сен оны алдынъ. Мен исе озь эме- 

гимнен, озь хызметимни алдым. Сен куньдюз насыл 
этип экимизнинъ тахтасы арасындаки ёлакъны кен- 
динъе къошмакъны тюшюнген олсанъ, мен геджеси 
насыл этип, озь еримнинъ берекетини хайтарып ал- 
махны тюшюндим, — деп джевап бере Ахмет ахай. 


ОНДА ДА ЮРЕК БАРМЫ? 


Ахмет ахайнынъ эки досты бар эмиш. Бири — 
Хуртмолла ахай, экинджиси онынъ огълу — Хуртмер 
ахай. Олар бир кунь баба-бала Ялта базарындан учь 
окъкъа хамси сатын алалар. Хуртмер ахайнынъ тар- 
писине къойып, эвлерине къайталар. Ёлда болдурып 
бир тыныш токътайлар. Сарымсакълы отьмекнен хам- 
си ашайлар. 

— Огълум,— дей харт Хуртмолла ахай, — эвге 
баргъан сонъ бу балычыкъларны Ахмет ахайгъа корь- 
сетейик де, ондан, хамсиден хурбан чалмах мумкюн- 
ми, деп сорайых. Не бермеген алла, эгер о мумкюн де- 
се, бир капикке он дане хамси берелер, байрамымыз 
уджуз олур. Бойле бир тарпи хамсиден бутюн кой 
джемааты хурбан чалмакъ мумкюн. 

— Догъру айтасынъ баба, — дей Хуртмер ахай. — 
Мына шимди турайых да догъру Ахмет ахайнынъ эви: 
не барайых. Сорап билейик... 

Олар ерлеринден турып, Озенбашкъа ёл алалар. 
Бойле бир фикирден къувангъанларындан болдургъан- 
ларыны да дуймайлар ве догъру Ахмет ахайнынъ 
эвине келип кирелер. 

Хуртмер ахай тарписини чезе. Хуртмола ахай исе 
къолуна бир къач лане хамси ала ве Ахмет ахайгъа 
мураджаат этелер: 

— Айтса достум, булардан хурбан чалмах мум- 
кюнми? 

Ахмет ахай балычыкъларны къолуна ала, козьле- 
рине якъынджа кетирип бакъа ве дей: 

— Териси бармы? Бар. Мерджан киби козьлери 
бармы? Бар. Хамсиден хурбанлых олмаз деген адам 
бармы? Ёх. Демек мумкюн экен. 

— Чох сагъ ол, Ахмет ахай, — дей Хуртмолла 
ахай. — Айса бутюн фухарелерге хамсилерни болюш- 
тирип бермек керек. Барсын, хой ерине олар хамси 
чалсынлар. Лякин оны насыл чалырмыз?.. 

— Хой сойгъанда терисини моллагъа бере эди: 
нъиз. Догърумы? Шимди де шай япынъыз. Хамсилер- 
нинъ теричиклерини сыдырынъыз да моллагъа бе- 
ринъиз. 

Хуртмолла ахайнен Хуртмер ахай бойле яхшы 
ахыл огреткени ичюн Ахмет ахайгъа сагъ ол айтып, 
койлюлерге хамси даркъатмагъа кетелер. 

Койде къурбан чалув башлана. Фукъарелер къу- 
вана-къувана хамси чалалар. Башыны атешке таш- 
лайлар. Әтини озьлерине къалдыралар. Теричиклери- 
ни исе моллагъа ёллайлар. 

— Бу джемаат шаштымы шу? — дей молла таа- 
джипленип. 

Онъа меселени анълаталар: 

— Бизим сайгъылы насиатчымыз: «Алла ёлуна 
чалынгъан хой да, хамси де — экиси бир хабул олу- 
на, оларнынъ арасында ич бир тюрлю ферх ёх: Этле- 
ри бармы, бар, бонджах киби козьлери бармы, бар» 
деп айтты. Биз сизге, имам эфенди, борджумызны 
одемеге, яни хурбанлых чалынгъан малларнынъ тери- 
лерини багъышламагъа кельдик, — дейлер. 

Молла ачувлана ве динсиз Ахмет ахайгъа ве озен- 
башлыларгъа шойле дей: 

— Хурбанлыхха ярар эмиш! Юни бармы? Ё х. 
Аяхлары бармы? Ёх. Моюзлери бармы? Ёх. Сонъ о 
пасыл хурбанлыхтыр? Алла хойдан, тувардан ве деве- 
ден хурбан чалмахны изин берди Сиз севап ерине 
гунях хазандынъыз! 

Моллагъа не керек? Келир керек, байлыкъ керек. 

Ахмет ахайгъа не керек? Фукъарелернинъ масрафы- 
ны азлаштырмакъ керек. 

Къурбан байрамы куньлери молланен Ахмет ахай 
бири-бирине корюнмейлер. Байрамнынъ сонъунда исе 
Ахмет ахай молланынъ хатирини тапмакъ ичюн джа- 
миге бара: 

— Селямалейкум, бизим севимли ве урьметли мол- 
ламыз! — дей Ахмет ахай. — Сен озюнъ айтханынъ ки- 
би, алла эр бир кучюк шейде де балабанны корьмеге 
бильмек керек, деп огретти. Сен билесинъми, о хам- 
силер санъа не хадар буюк бахт, байлых кетире биле- 
лер? Кечкен байрам куньлери корьген зарарларынъ- 
ны да шу хамсичиклерден чыхарып ала билесинъ. Ха- 
раденъиз кенарында сатылгъан бу хамсичиклер де 
балабан балыхларнынъ урлухларыдыр. Сен о хамси- 
чиклерни озь ерлеринъе сачсанъ, даа ич бир вахыт 
олмагъан бол берекет алырсынъ. О сенинъ магъазла- 
рынъны толдурыр, парасы исе, о ич бир вахыт пара- 
гъа толмагъан терен джеплеринъни ерге тийдирир. 

Озенбаш молласы Ахмет ахайнынъ айткъанлары- 
на инана. Бу иш пек файдалы оладжагъыны тюшю- 
нип, экинджи куню Ялта базарына бара. Он тарпи 
хамси сатын ала, кирагъа адам тутып оларны, Озен- 
башкъа кетире ве джемааттан озь ерини сюрип бер- 
мекни талап эте. Сюрюльген ерлерге хамси сачтыра 
ве куньде беш кере намаз окъуп, топракътан буюк- 
буюк балыкълар осюп чыкъмасыны алладан тилей. 

Куньлер кече, лякин буюк балыкълар корюнмей. 
Молла Ахмет ахайгъа келе: 

— Сен ахыллы адамсынъ айтса, не ичюн мен сач- 
хан хамсилеримден даа ич бир берекет алып олама- 
йым? — деп сорай. 

— Бельки сизнинъ берекетинъизни хырсызлагъан- 
лар бардыр. Харавул хойынъ, я да озюнъиз барып 
анда ятынъ. 

Молла эфенди озь тарласыны къаравуллап баш- 

лай. Озюнен берабер муэззини де ала. Онынъ къолуна 
тюфек туттыра. Молла къуран окъуй, муэззин исе 
онынъ этрафында доланып, тарланы къаравуллай. 
Сачылгъан хамси исе, топракътан балыкъ олып чыкъ- 
май, тарпилерде къалгъан бир-эки хамсиге де чибин 
къонып, оларны чурюте. 

Молла бир къуран чыкъа, лякин топракътан ба- 
лыкъ чыкъмай. Бакъса ерде бир балабан, семиз чи 
бинни коре. 

— Мына о хырсызлар! Корьдинъизми, олар ме: 
ним балыхларымны ашап битиргенлер. Ах сизни, ха. 
натлы хырсызлар! 

— Әфендим, эфендим яваш олунъыз, сесинъизни 
чыхарманъыз! Оны тутмах керек, — дей муэззин. 

Шу арада чибин учуп келип молланынъ кокреги- 
не къона. Насыл этмели де оны тутмалы? Әгер молла 
къыбырдаса, чибин учып кетеджек. Мола лакъырды 
этмеге биле къоркъып, къолунен ишмар этип, кокре- 
гини косьтере, ат, хырсызны ольдир, деген мананы 
анълата. 

Муэззин тюфегини догъуртып, молланынъ кокре- 
гиндеки чибинни ата. Чибин, эльбетте учып кете, ля: 
кин юрегинден урулгъан мола ерге юварлана. 

Онынъ сесини эшитип Ахмет ахай чапып келе: 

— Сен не яптынъ? Әнди хурбанлых терилерни 
ким топлайджах? — дей. 

— Онынъ озю джыяр, башха ким джыяджах? 

— Я сен онынъ юрегине аттынъ да? 

— Я онынъ юреги бар эдими? — дей муэззин. 


КЪУЙРУГЪЫ КЪАЛДЫ 


Бир кунь озенбашлы Аджы баба Ахмет ахай бакъ- 
къан тувар сюрюсине озюнинъ бугъачыгъыны къоша 
ве туварджыгъа шойле дей: 

— Козюнъни ач, Ахмет ахай, барып да бугъачых- 
ха бир шей олмасын... 

— Яхшы, яхшы, хасевет этменъиз. 

Ахмет ахай тувар сюрюсини отлакъкъа айдап ке- 
те. Яры геджеде малларгъа къашкъырлар тюше ве 
Аджы бабанынъ бугъачыгъыны ашап кетелер. Әнди 
не япмалы? Акъкъыны тёлемек хусусында лаф биле 
олмасы мумкюн дегиль, чюнки Ахмет ахайда бу къа- 
дар акъча олмады, эм олмаз да. 

Ахмет ахай бугъачыкътан къалгъан къуйрукъны 
алып, онынънен сюрюни яйлядан Озенбашкъа айдап 
келе. Әр кес озь малыны ала, лякин Аджы бабанынъ 
бугъачыгъы корюнмей. 

— Меним бугъачыгъым хана? — деп сорай Аджы 
баба чобан Ахмет ахайнынъ алдына чыкъып. 

— Бугъачыгъым ханы, деп сорайсынъмы? 

— Әбет, хайда меним бугъачыгъым? 

— Аджы баба, оны сен сорама да мен де айтма: 
йым. Хазагъа огърадых. 

— О да насыл хаза, тездже айт?! 

Бу арада андан-мындан келип адамлар топлана- 
лар. Ахмет ахай джевап бере: 

— Мен сюрюни яйлядаки отлахха алып бардым. 
Олар отлап тойгъан сонъ сувармагъа айдадым. Бир 
даа бахсам не корейим, бир хашхыр сюрюге догъру 
келе. Мен пек хорхтым. Шу заман бахсам сенинъ бу- 
гъачыгъынъ о хашхыргъа атылмагъа азырлана. Мен 
деръал барып бугъачыхны туттым. 

— Э-эй, Ахмет ахай, не ичюн сен меним бугъачы- 
гъымны туттынъ, йиберебермейсинъми? 

— Я не ичюн йиберейим? 

— Барсын хашхырны парча-кесек этсин, не, сен 
оны аджыдынъмы ёхса? 

-- Ана коресизми, джемаат, мен де Аджы баба. 
нынъ бойле дейджегини биле эдим. Шунынъ ичюн де 

бугъачыхны йибердим. Олар бири-бирине барып урул- 
дылар, бир фигъан хопты... 

— Сонъ, сонъ, айтса хашхырдан не халды? 

— Хашхырдан не халгъаныны бильмейим. Си- 
зинъ бугъачыхтан ялынъыз шу (Аджы бабагъа бу- 
гъачыкънынъ къуйругъыны косьтере) халды. Яхшы 
ки, чапханда о да меним холума илишкен... 


«АКЪЫЛЛЫ» ОРАКЪ 


Куньлернинъ биринде Ахмет ахай Озенбаштан ке- 
те ве чёльдеки бир мырзанынъ къолунда ыргъат ча- 
лыша. Азмы чалыша, чокъмы чалыша, не де олса, 
богъдай сачмакъны огрене. Эмек акъкъы ичюн мырза 
бир торба богъдайнен бир эски оракъ бере. Оларны 
алып, Ахмет ахай Озенбашкъа къайтып келе ве мын- 
да ильки кере богъдай сачып, эр кесни тааджиплен- 
дире. Чюнки бу вакъыткъадже Озенбашта богъдай са- 
чылмай, озенбашлылар исе оракънынъ не олгъаныны 
бильмей экенлер. 

Богъдай чыкъа, осе, башакълай ве сап-сары олып 
пише. Ахмет ахай эски оракънен богъдайыны ора, 
топ-топ багълай ве бир ерге топлай. Онынъ тёпесине 
исе орагъыны санчып, озю эвине къайта. 

Шу гедже пахыл киби Ахмет ахайнынъ богъдайы- 
ны хырсызламагъа келелер. Бакъсалар насылдыр бир 
кийик къуш черен устюнде тим-тик тура. Якъын бар- 
магъа къоркъалар. Барып бирер къызылчыкъ таягъы 
сындырып кетирелер ве черенни сарып алалар. Хыр- 
сызлардан бири онъа таякъ яндыра. Оракъ атылып 
барып черенге якъын кельген бир хырсызнынъ бойны- 
на санчыла. О исе оракънынъ сапындан тутып, бутюн 
къуветинен чеке. Чеккен сайын оракъ эп онынъ бой- 
нуны кесебере. Агърысына даянып оламагъан сонъ 
йыкъыла, джан бере. 

Хырсызлар аркъадашларынынъ башы кесильгени 
ни корьген сонъ, шашмалай ве къачып кетелер. Бу 
шаматаны эшитип озенбашлылар топланалар. Бакъ- 
салар, богъдай черени янында бир олю ве узун демир 
бурунлы бир де «къартал» тура. Эписи топланып Ах- 
мет ахайгъа хабер айтмагъа кетелер: 

— Вай-вай, Ахмет ахай, сенинъ богъдайынъ янын- 
да бир кийик джанавар хырсызларнынъ ёлбашчысыны 
ольдюрген. Әнди о бизлерни де ольдюрмесин, — дей- 
лер къычырышып. 

Ахмет ахай озюнинъ демир бурунлы орагъына, 
ольген хырсызгъа бакъа ве къоркъкъан адамларгъа 
шойле дей: 

— Эй, койдешлерим, сиз неден хорхасынъыз? Биз- 
ге бир тюрлю беля кельмеди. Бу кийик хартал ялы- 
нъыз хара ниетли адамлар ичюн хорхунчлыдыр, На- 
муслы ве джесюр адамларнынъ исе энъ яхшы досту- 
дыр. Инанмасанъыз мына озюнъыз корюнъиз. 

Ахмет ахай барып оракъны ала ве эгилип бир ту: 
там от ора. 

— Бу кийикни огретмек пек холай. Огренген сонъ 
исе о бизге хызмет этер. Эр бир азбарнынъ энъ ке- 
рекли, файдалы хушу олып халыр. 

Бойлеликнен, Ахмет ахайнынъ орагъы бир гедже- 
де хырсызларны джезаламакъ ичюн къарталгъа че- 
вириле, сонъ ялынъыз Ахмет ахайгъа дёгиль де, бу- 
тюн озенбашлыларгъа хызмет этмек ичюн кене оракъ- 
къа дёне. 


ЯЛАНДЖЫЛАР ЯРЫШЫ 


БИР ЯЛАНДА — УЧЬ ЯЛАН 


Куньлернинъ биринде бир адам келип Озенбаш 
джемаатына: 
— Сиз Ахмет ахайны, бу дюньяда алдатаджакъ 

адам тапылмаз, о энъ айнеджи адам деп саясызмы. 
Мына, мени о бир вакъыт алдатып оламаз, — дей. 

Джемаат шу саат Ахмет ахайгъа хабер ёллай. 
Арадан чокъ кечмеден о етип келе. 

— Мына бу ёлджу, мени бир кимсе алдатып ола- 
маз, дей. Озюнъ лаф эт. Бельки инандырырсынъ 
оны, — дейлер Ахмет ахайгъа. 

Ахмет ахай ёлджугъа: 

— Алдатмах холай, лякин алданмах кучь. Бу 
ялан дюньяда бутюн койнинъ джемаатыны алдатмах 
мумкюн. Сен де мына бойле теджрибели адамгъа 
ошайсынъ, — деген. 

— Лякин эшиткениме коре сен ойле акъыллы 
экенсинъ ки, тек адамларны дегиль де, атта айванлар- 
ны да, алдата экенсинъ. Сенинъ яланынъдан осюм- 
ликлер де агълай-куле экенлер. Лякин мен сенинъ 
бойле уста яланджы олгъанынъа аслы инаналжагъым 
кельмей. Къана, мени алдат бакъайым. 

Ахмет ахай онъа: 

— Әльбетте, бу ерде шимди сени алдатып оламам. 
Не ичюн десенъ, мен адам алдатхан алетлеримни эвдө 
халдырдым. Әгер пек истесенъ, мен чапып барып, 
оларны кетирейим. Лякин мен кельгендже сен мени 
мына бу дивар янында беклеп тур. Шу хыйыш дивар 
барып да устюме йыхылмасын десенъ, оны омузлары: 
нънен итеп тур. Анъладынъмы. Мен шимди кели- 
рим,— дей ве эвине кете. 

Ахмет ахай эвине бара. Әвиндеки ишлерини япып 
битире, сонь чыкъып танышларына кете. Ёлджу исе 
мында омузларыны диваргъа тиреп оны беклей. Бек- 
лей, эп беклей. Ёлдан кечкен адамлар онъа бакъа да 
шашалар: 

— Эй, сен не япасынъ шу, кимни беклейсинъ? — 
деп сорайлар ондан. 

— Ахмет ахайгъа, мени алдат бакъайым деген 
эдим. Онынъ мени алдатаджагъына ич де инанмайым. 


126 


Манъа шу диварны омузларынънен тутып тур, мен 
звге барып алдаткъан алетлеримни кетирейим, деп 
кетти. Оларсыз алдатып оламай экен. Иште оны бек- 
леп турам. 

— Я диваргъа не ичюн даянып турасынъ? 

— Ахмет ахай, тутып тур, йыкъылмасын, деген 
эди. 

— Демек о сени энди учь кере алдатхан, хафа, — 
дейлер онъа. 

— О да насыл алдатма? Озю мында олмагъан 
адам мени насыл алдатсын? 

— Биринджиде, алетлер дегиль де, адамнынъ озю 
алдата, экинджиде, бу дивар шай да хавий тура, оны 
тутмагъа аджет ёх. Учюнджиде исе, о санъа тез ке- 
лирим деген олса, бах, не хадар вахыт кечти, аля даа 
кельмей. Әм кельмез де, чюнки о сени алдатып кеткен, 
ахмах. 


РАХМЕТ ЧЕЛЕБИНИНЪ ЯЛАНЫ... 


Ахмет ахай акъикъатен де эр бир айнеджи адам- 
ны алдатмагъа, яланджы адамнынъ тазирини бермеге 
биле экен. Лякин Рахмет челеби деген бир адам Стам- 
булдан келе ве, Ахмет ахайны мен алдатырым, дей. 
Озюни дюньяда энъ акъыллы яланджы ве айнеджи 
сайгъан шу адам Ферманшеэр базарындаки къавеха- 
неге кирип, къаве ичкенде янындакилерине шойле 
дей: 

— Сиз, сайгъылы мырзалар ве бейлер, аджайип 
Озенбашынъызда гъает акъыллы, зекяветли ве зеинли 
бир Ахмет ахай олгъаныны айтасынъыз. Онын бутюн 
яланджылардан, айнеджилерден, ийлекярлардан ве 
шакъаджылардан устюн олгъаныны тасдыкълайсынъ- 
ыз, шойлеми? Я барып да мен оны алдатсам манъа не 
берирсинъиз? 

— Биз санъа, яланджылар йигити деген ад бе- 
рирмиз,— дейлер онъа.— Устюне минип юрюльген би- 
рер айван ве бирер де араба берирмиз. 

Дюньяджа белли бир яланджы олмакъ, устюне 
минип юрюльген айванларнынъ ве копчеклери устюн- 
де арекет этиджи алетлернинъ саиби олмакъ истеген 
Рахмет челеби Ферманшеэр мырзалары ве бейлеринен 
берабер Озенбашкъа ёл ала. Озенбашкъа кельген сонъ 
мырзалар ве бейлер Ахмет ахайнынъ азбары четине 
сакъланалар. Рахмет челеби исе эвнинъ къапусыны 
къакъа. Ахмет ахай чыкъкъан сонъ онъа шойле дей: 

— Мен Стамбулдан кельдим. Манъа Кърыммы, 
Озенбашмы, сенинъ азбарынъмы я да мына бу къапу 
тюбюми — эписи бир, сенинънен ярышлашмагъа кель: 
дим. 

Ахмет ахай онынъ макъсадыны деръал анълай ве 
онынъ теклифини къабул эте. Олар эппейи вакъыт 
озьаралары лакъырды этип отуралар. Озь омюрле- 
ринде олып-кечкен меракълы лафларны айтып битир: 
ген сонъ, Рахмет челеби озь икяесини шойле баш- 
лай: 

— Заман заман экенде, эвель заман экенде, ай чи: 
биндай олгъанда, кунеш ормандан чыкъып, кене ор- 
мангъа къонгъанда, мен Стамбулнынъ дживарында 
яшай эдим. Меним учь юз сепет балкъуртым бар элди. 
Оларны эр кунь саба йибере, акъшам олса, эр бири- 
нинъ адыны айтып эвге чагъыра эдим. Бир кунь акъ- 
шам балкъуртларны тешкерген вакъытымда не коре- 
йим, Топал ханым къайтып эвге кельмеген. Шу саат 
азбаргъа чыкъып, кумеске кирдим де бир хоразны 
эгерлеп миндим ве Топал ханымны къыдырып кет- 
тим. Мен оны тапкъанымнен экимизнинъ арамызда 
дешетли бир къавгъа-котек къопты. Онъа яйнен окъ 
аттым, о исе агъач топындан атып, мени урды. Уруш- 
нынъ энъ къызгъын бир вакъытында бакъсам, хораз 
сол къанатындан яралангъан. Деръал чарпышманы 

токътатмагъа меджбур олдым. Чапып барып онынъ 
ярасыны багъладым. Сонъ эким къыдырып кеттим. 
Оны тапып, хоразны косьтердим. О «хастаны» бакъ- 
ты да, бунъа бирден-бир илядж инд джевизининъ шы- 
расы олгъаныны айтты. Мен хоразнынъ ярасы суву- 
масын деп, шу саат Индстангъа кеттим. Баргъан сонъ 
бир джевиз сатын алдым. Тишимнен онынъ къабу- 
гъыны къырдым, ичиндеки ашыны сыкъып, ягъыны 
сюзип алдым. Онынънен хоразнынъ ярасыны бай- 
ладым, озюм исе болдыргъанымдан юкълап къалгъа- 
ным. 

Саба еримден турып бакъсам. не корейим, озь козь- 
лериме инанмадым. Хоразымнынъ сол къанаты тю- 
бюнден бир буюк терек осип чыкъкъан. Онынъ устю 
джевизнен юклю. Къайдан кельген, бильмейим, бир 
оба бала таякънен джевиз къакъалар. Яхшыджа абай- 
лап бакъсам, балаларнынъ аткъан таякълары къай: 
тып ерге тюшмейлер. Бутюни терекнинъ далларына 
илинип къалалар. Мен бу таякълар, барып да сонъун- 
дан меним башыма тюшмесинлер, деп зорнен терек- 
нинъ тёпесине чыкътым. Бакъсам бир далда уджу- 
буджагъы корюнмеген бир чёль асылып тура. Чёльде 
бостан. Ичинде джанынь истеген шей бар. Бир буюк 
къарпузны алып, дамыны бакъаджакъ олдым. Дже- 
бимден пычагъымны чыкъарып къарпузны кестим, 
бир тилимини ашадым. Сонъ бир тилим даа ашайджа- 
гъым кельди. Энди кесейим дегенде пычагъым къар- 
пузнынъ ичине тюшип кетти. Къыдырдым-къыдыр- 
дым, тапып оламадым. Бу пычакъ меним ичюн пек 
къыйметли эди. Шу себептен къарпузнынъ ичине ки- 
рип оны къыдырмагъа башладым. 

Бираз юрген сонъ, къарпузнынъ ичинде манъа деве 
устюнде кетеяткъан бир адам расткеьди. Онъа селям 
бердим. О «алейкум селям» деген сонъ менден «мында 
бизим мемлекетте не япып юресинъ» деп сорады. Мен, 
къарпуз ашагъанда пычагъымны джойгъанымны айт- 

тым. Деве устюндеки адам бар сесинен шакъылдап 
кульди ве «мен де учь кунь эвельси озь атымны джой- 
гъан эдим. Бармагъан ерим къалмады. ер ярылды, ерге 
кирди, бир ерден тапалмайым. Сен исе озюнънинъ ки- 
чиджик пычачыгъынъны къыдырып тападжакъ ола- 
сынъ, бу акъылгъа сыгъаджакъ шейми?» деди. Онынъ 
бойле сёзлеринден сонъ пычакътан умютимни узюп, 
къарпуз ичинден чыкътым. Бир кунь юрдим, эки 
кунь юрдим, учь кунь... Ахыр-сонъу денъиз кенарына 
барып чыкътым. Денъиздеки къырмызы дельфинге 
минип, къайнакъ сув устюнден шималь тарафкъа кет- 
тим. Денъизден сагъ-селямет кечип, Кърым ялысына 
чыкътым. Дельфинни аткъа чевирдим. Озюмде олгъан 
бутюн яланларымны онъа юкледим, шу йымшакъ 
яланлар устюне отурып, дженнет киби дюльбер, ялы- 
бою кеттим. Бир саат юрген сонъ насылдыр бир шарап 
тюкянына расткельдим. Меним огюме джами киби 
буюк бир чапчакъны юварлатып кетирдилер. Мен эль- 
бетте, алланынъ айткъанларына къулакъ асып, о ша- 
рапны агъызыма биле алмадым. Ислям дининден ха- 
бери олмагъан меним атым исе озюни чапчакъкъа 
урып, бутюн шарапны ичип битирди. Шу къадар ша- 
рапны ичкен сонъ, саргъуш олмайып къайда бара- 
джакъ? 

Саргъуштан дели де къача, дегенлери киби, мен 
де ондан къачаджакъ олдым, лякин етиштирип ола- 
мадым. О келип меним чувалым ичиндеки бутюн 
яланларымны от киби ашап битирди. Мен о яланлар- 
сыз озюмни насылдыр бир меджалсыз дуйдым ве 
ачувымдан къылычымны къынындан чыкъарып, сар: 
гъуш ат устюне атылдым, онынъ къурсагъы тюбюнден 
башлап терисини сыдырып алдым. Әтини къузгъун- 
ларгъа къалдырып, терисини озюмнен берабер алдым. 
Бу ишни мен денъизнен Озенбаш арасында, яйлянынъ 
тёпесинде яптым. Ат этинден ве меним яланларымдан 
енгиллешкен бу терини минип, йылдырым киби тез 

юрдим. Лякин шу арада санъа, алдатмакъ ичюн кель- 
геним акъылыма тюшти ве деръал кене артыма къайт- 
тым. 

Анда барып бакъсам, ат эти ерине бир оба къуз- 
гъун тура. Олар энди меним атымнынъ этини айын. 
дыргъљанлар. Атымнынъ терисини ачтым, о къузгъун 
обасы деръал учып къой сюрюси киби келип териг‹ 
кирди. Бундан сонъ меним атым ель киби учты. Я не 
ичюн учмайджакъ, ичинде юз он беш къузгъун къа- 
нат къакъып тургъан сонъ учар даа! Яйлядан алып. 
догъру сенинъ азбарынъа, къапунъ огюне кетирип 
къойды. Сен насыл тюшюнесинъ? Шимди сенинъ аз- 
барынъда байлы тургъан мына бу ат бутюн дюньяда: 
ки атлар ичинде энъ яхшысы дегильми? Шу атнынъ 
ичи бильгенинъ киби ялан толу. Мына коресинъми? 
Дюньядаки бутюн яланджылардан мен устюн деги- 
лимми? 

Ахмет ахай яланджы Рахмет челебининъ айт- 
къанларыны индемейип, сонъунадже динълеген сонт, 
шойле дей: 

— Сенинъ манъа айтхан шейинъде ич бир тюрлю 
уфюртме ёх. Сен айтхан о муджизе атынъ да муджи 
зе дегиль. Әписи догъру. 

Ат устюнден сыдырып алгъан терининъ йылдырым 
киби учханына да шашмах мумкюн дегиль. Эти, ке 
миклери, ичеклери олгъан ат яхшы чапа, лякин о 
кемиклери, эти ве ичеклеринден темизленип, енгил: 
лешкен сонъ, эльбет даа да яхшы чападжах. Сен, те- 
рини ачкъанымнен хузгъунлар тез учып келип, онъ? 
кирдилер, дединъ. Әльбетте догъру айтасынъ, чюнки 
олар яваш” учып оламайлар. Хысхасы, яланджылар 
ярышында мен сенинънен дегиль де, сенинъ бутюн 
яланларынъны ашагъан о хузгъунларнен ярышлаш- 
мах керек экеним. Санъа исе мен бир сувух икяе ай- 
тайым, бузлап халмайым десенъ, мына бу сыджах 
чувала кирип отур. 

Ахмет ахай мусафирини чувалгъа кирсетип, 
икяесини башлай: 

— Заман заман экенде, эвель заман экенде, деве 
деллял экенде, бугъа бояджы, эшек дуаджы, аюв да 
укюмдар экенде, Ферманшеэр базарында кучюк бир 
чадыр бар экен. Шу чадыр ичинде анам бешикте ят- 
ханда, бабам софра тюбюнден кечип ойнагъанда, мен 
энди сахаллы бир ахай эдим. Базарда ахчасыз юре, 
шефтали, армут, инджир алып ашай эдим. Меним су- 
ме тюшкен нефисим бутюн базаргъа тоймай эди. Ба- 
зар мени ашата, ичире эди. Мына бойле раат яшап 
юрген куньлеримнинъ биринде залым базыргянлар 
меним кокюсимни ярып, юрегимни кесип алдылар. 
Бундан сонъ мен базарнынъ мераметинден, джумерг- 
лигинден марум олдым. Алла меким талийимни хара 
арфлернен язмыш экен. Бутюн хаялларым, арзуларым 
дарма-дагъын олып кетти. Фухаре олдым, тиленджи- 
ге чевирильдим. 

Дервиш киби фахыр, Лухман эким киби бильмир, 
эшек киби сабырлы олмагъа меджбур олдым. Ерден 
котерилип, кокке учаджах олдым. Бу истегиме ялы- 
нъыз базар яланынынъ хуветли бораны котерилип, 
ердеки бутюн шейлернен берабер мени де кокке алып 
чыххан сонъ хавуштым. Мен эльбетте бу хуветли ве 
енъильмез бораннен курешмедим. О мени юксек-юк- 
секлере котерип китти. Мен ойле юксеге котерильдим 
ки, энди ондан да юксеге котерильмек мумкюн дегиль 
эди. 

Еди хат кокте де ем-ешиль чайырлар, дагълы ор- 
манлар, дюльбер багъчалара расткельдим. Бизим яй- 
лягъа ошагъан бир ерге котерильдим. Анда да бир 
боран башлады. Учь кунь чобанларнен берабер хаш- 
хырларнынъ тазирини бердим. Шу учь куньде бир 
дахха биле вахыт кечмеди. Чюнки анда вахыт тер- 
сине юре экен. Адам кет-кете яшара бере. О фезалы- 
дагълыларнынъ ашавларыны мен бегенмедим. Хатых- 

лары сыджах, хавелери сувух. Тарсыхтым, джаным 
сыхылды ве не де олса, тездже эвге, озюмнинъ Озен- 
башыма хайтмахны тюшюндим. Гедже-куньдюз козю- 
ме юху кирмеди. Андаки адамлар куньдюз юхлай, 
геджелери чалыша экенлер. Бизде, ерде падиша укюм- 
дар олса, анда эр шейни одаман чобан аль эте экен. 
Мен де озь асретлигимни онъа айтып, мени ерге хай- 
тармасыны риджа эттим. Лякин о одаман-Хавалджы 
меним сёзлеримни динълемеге биле истемеди. Не бар, 
не ёх, андаки кок булутлардан арынды. Бир даа бах- 
сам не корейим, бизим коюмиз озюнинъ бутюн дюль- 
берлигинен тавусхуш киби ерде узанып тура. Яхшы- 
джа эгилип бахсам, сен мени алдатмах ичюн Фермаз- 
шеэр хавесине чапып кетесинъ. Сенинъ о яланынъа, 
Рахмет хардашым, мен пек ашыхтым. Чобанлар ят- 
хан хошха кирип, эки авучымны толдурып куль алып 
чыхтым. О кульден узундан-узун йип орьдим. Йип- 
нинъ бир уджуны, узунлыгъы юз аршын хадар кель- 
ген, бир терекнинъ тамырына хавий этип багъладым. 
Экинджи уджундан тутып ерге сычрадым. Хуршун 
киби учханым ве анда-мында саллангъаным ичюн 
бираз ёлны шашыргъаным. Лякин сонъундан кене озь 
ёлума миндим. 

Дюньяда чаресиз ич бир шей олмай экен. Мен 
джебимден пычагъымы алып, агъызыма хаптым да, 
йипнен юхарыгъа тырмашып чыхтым. Бир хач юз ар- 
шын тёпеге чыххан сонъ йипни кестим ве кене аша- 
гъы тайып тюштим. Йипнинъ уджуна кесип кельге- 
нимни хурап, догъмуш Озенбашха ашыхтым. Лякин, 
пахыл киби кене йип ерге етмеди. Бир даа тёпеге тыр- 
машмах, бир хач юз аршын йип даа кесип кельмек 
сырасы тюшти. Амма бунынъ да файдасы олмады. 
Озенбашха етип келалмадым. Сонъ ачувландым. Бар 
хуветимнен бир тюкюрдим де эки холум, эки аягъым- 
нен озь тюкюрюгиме илишип ерге, тамам озь эвим- 
нинъ баджасына келип тюштим. Баджадан эвимиз- 

нинъ ичине киргенимнен хапу хахылгъаныны эшит- 
тим. Ачтым, бахсам сен экенсинъ. Меним ялан толу 
чувалым да еринде тура экен. Мен чувалымны ачып, 
сайгъы ве урьметнен онъа сени кирсеттим. 

— Сенинъ яланынъ догъру олып чыкъты, мен 
керчектен де чувал ичинде отурам, — деген экен Стам- 
бул яланджысы Рахмет челеби Ахмет ахайгъа. 


ИЫМЫРТАСЫНА КОРЕ ТАВУГЪЫ 


«Мен Ахмет ахайны илле алдатырым. Оны ойле 
масхара этерим ки, яланджы деп нам къазангъанына 
бинъ бир кере пешман этер», дей Рахмет челеби ал- 
дангъаныны бираз унуткъан сонъ. 

Арадан чокъ вакъыт кечмей. Стамбул яланджы- 
ларынынъ пашасы Рахмет челеби бир даа Ахмет ахай- 
нынъ азбарында пейда ола. 

— Алла мусафири кельди, эвинъе аласынъмы? — 
деп сорай. 

Ахмет ахай мусафирни ичери кирсете. Аякъ ве 
къолларыны ювмакъ ичюн онъа бир къуман сув бере. 
Рахмет челеби аякъ-къолларыны юва, килимге басып, 
озюне азырланылгъан ерге кечип отура ве Ахмет 
ахайгъа шойле дей: 

— Бизде Стамбул дживарында якъында пек буюк 
бир йымырта таптылар. О йымыртанынъ сарысын: 
дан аш азырладылар. Дёрт юз адам ашап битирал- 
мады. Бойле йымырта тапылгъанына сен тааджип- 
ленмейсинъми? 

— ЕЁх,— дей Ахмет ахай озюни сыкъмайып, — бун- 
дан он йыл эвельси меним бабам хуш корьгєн, О хуш- 
нынъ бир аягъы Булгъарияда олса, экинджи аягъы- 
нынъ тырнахларынен Босфор хаялары астындаки 
тюрк халесининъ диварларыны тырнай экен. 

Рахмет челеби даянып оламай ве Ахмет ахайнынъ 
сезюни боле: 

— Кърым акъкъында не къадар уфюртсенъ де ла- 
фынъны больмем. Лякин меним Тюркием акъкъында 
бойле ялан айткъанынъа даянып оламайым, — дей. 

— Меним ялан айтханымны хайдан бильдинъ? — 
деп сорай Ахмет ахай. 

Тюшюн де бакъ, сенинъ шимди тариф эткен къу- 
шынъ киби къуш оламы дюньяда? ЯЛланнынъ да бир 
къарары олмакъ керектир даа! 

— Сайгъылы мусафир, — дей Ахмет ахай, сен 
озюнъ тюшюн де бах, эгер меним тарифлеген хушум 
олмаса, сенинъ айтхан йымыртанъны хайсы айван 
хозлайджах? Сен озюнъ хозлар эдинъми?.. 


ТИЛЬКИНИНЪ КЪУЙРУГЪЫ 


Рахмет челеби яланджылар ярышындан умютини 
узьмей ве бир икяе даа башлай. 

— Бугунь орманда бир тильки корьдим. Онынъ 
къуйругъы энъ аздан алты аршын эди. Эгер ялан ол- 
са, къуран опейим! 

Ахмет ахай онынъ ялакыны тюзете: 

— Тилькининъ алты аршын хуйругъы оламы? Эн- 
ди сен алдатхан эр бир аршынынъ ичюн бирер таях 
ашайджанъ. 

— Яхшы, — дей Рахмет челеби,— мен керчектен 
де бираз къабартып айттым, алты дегиль, дёрт аршын 
эди, къуран опейим! 

— Адамлар сенинъ айтханынъ киби узун хуй- 
рухлы тилькини бир заман корьмегенлер. Мына санъа 
эки аршын .ичюн эки таях даа, — деп Ахмет ахай 
Рахмет челебининъ аякъларына ура. 

— Догъру айтасынъ, дёрт дегиль, эки аршын эди. 
Инанмасанъ, къуран опейим! 


185 


— Бу да ялан, мына санъа эки таях даа! 

— Эки аршын эльбетте чокъча, лякин эки суем 
бар эди. Инанмасанъ, къуран опейим! 

— Энди мытлах шашырдынъ! — деп Ахмет ахай 
бир даа ура. 

— Ой сени, шейтан, не ичюн мени урасынъ? Не, 
тилькининъ къуйругъы олмаймы ёхса? 

— Тилькининъ эки суемлик хуйругъы олмай. Мен 
сени, онынъ хуйругъыны бираз узат, деп урам. 

— Къайсы тарафкъа узатайым да, сенинъ истеге- 
нинъ киби олсын? 

— Керчек олгъан тарафха узат, — дей Ахмет ахай. 


ТУЗ КЕРЕК 


Бир кунь Ахмет ахайгъа онынъ къадыны: 

— Шорбагъа хоймагъа тузымыз битти. Барып 
хомшудан сора, — дей. 

— Не хадар сорайым? 

— Бир авуч я да бир чимтим олса етер. 

Ахмет ахай бир къомшусындан сорай — туз ёкъ. 
Экинджи къомшусындан сорай — туз ёкъ. Учюнджи- 
синден сорай, о да «тузымыз битти» деп къайтара. 
Ахмет ахай бутюн Озенбашны айланып чыкъа, ля- 
кин туз тапып оламай. Ахыр-сонъу сорай-сорай Озен- 
баштан чыкъып кете. Бакъса бир койлю богъдай ба- 
са, манълайындан тузлу тер тамчылары ашагъы чы- 
быра. Ахмет ахай онынънен селямлаша ве къады- 
нынынъ айткъан сёзлерини унутмамакъ ичюн тек- 
рарлай: 

— Бир авуч, я да бир чимтим олса етер, бир авуч 
я да бир чимтим олса етер... 

Байгъа, моллагъа, къадыгъа урлукъ алгъаны ичюн 
богъдай береджегини ве озюне не къаладжагъыны 
тюшюнип тургъан бу фукъаре койлю Ахмет ахайнынъ 

«Бир авуч я да бир чимтим олса етер» дегенини эши- 
тип, ачувлана ве сёгюне-сёгюне оны урмагъа башлай. 

— Ай сени, шейтан! Бу ёлдан кечкен эр бир адам 
бирер авуч богъдай аладжакъ олса, манъа не къа- 
ладжакъ? Балаларымны ненен бакъаджам? Мына 
санъа, мына санъа... 

— Сен меним хабургъаларыма ахыл кестинъ, эн- 
ди тилиме де огрет, насыл айтмах керек эди? — дей 
Ахмет ахай. 

— Берекетли олсун, деген олсанъ, сени де, тилинъ- 
ни де бегенир эдим,— дей койлю. 

Ахмет ахай онынънен сагълыкълашып, белини ту- 
та-тута ёлуны девам эте. Эм кете, эм койлюнинъ айт- 
къаныпы текрарлай: 

— Берекетли олсун, берекетли олсун... Мезар- 
лыкъ янына баргъанда, бакъса, адамлар агълашалар. 
Оларнынъ козьяшлары ерге чыбыра. Мефтаны къа- 
бирге тюшюрелер. Ахмет ахай оларгъа якъын келип: 

— Берекетли олсун! — дей. 

Онынъ бойле дегенини эшиткен адамларнынъ 
джанлары агъыра, къолларына не де илинсе, онен 
Ахмет ахайны урмагъа башлайлар. 

— Ах сени, къабакъбаш! Дженазе вакъытында ой- 
ле сёзлер айталармы?! 

— Я насыл сёзлер айталар? 

— Әки къолунъны юкъары котерип, «алла рамет 
эйлесин» демек керексинъ. 

Ахмет ахай оларнынъ бу тевсиеси ичюн сагъ ол 
айтып, ёлуны девам эте. Бираз кеткен сонъ бакъса, 
буюк бир терек тюбюнде чингенелер чалгъы чалалар. 
Яшлар ве къызлар хайтармагъа ойнайлар. Чалгъы- 
джыларнынъ экиси кемане, бири кларнет, бири даре, 
даа бири исе давул чала, эр кесни шенълендирелер. 
Ахмет ахай оларнынъ янына кельгенде эки къолуны 
юкъары котерип: 

— Алла рамет эйлесин! — дей юксек давушнен. 

Чалгъыджылар ве оюнджылар бирден токътайлар. 
Коктен деве энген киби, тааджипли бу сёзлерге ша- 
шалар. Давулджы исе атылып чыкъып, чокъмары- 
нен Ахмет ахайнынъ белине ура. 

— Эй, чолпа, джаиль, эдепсиз! Мында той чала- 
лар, сен исе огъурсызлыкъ истейсинъ, — дейлер 
онъа. 

Ахмет ахай айткъан бу уйгъунсыз сёзюнден ша- 
шып, эки къолунен башыны тута: 

— Багъышланъыз, багъышланъыз, айса, не айт- 
мах керек эдим? — деп сорай. 

— Хайырлы олсун, демек керек эдинъ. Бу сёзлер- 
ни айткъан сонъ сен де бизнен берабер ойнай биле 
эдинъ, — дейлер онъа. 

Котек ашагъан, лякин энди баягъы акъыллангъан 
Ахмет ахай кене ёлуны девам эте. Баягъы вакъыт 
юрген сонъ, салкъын, сыкъ бир дагъ ичине барып 
кире. Бакъса бир авджы тавшан атаджакъ олып козь- 
леп тура. Мына-мына атып, оны ерге серильтеджек. 

Ахмет ахай бар сесинен: 

— Хайырлы олсун! — деп къычыра да, озю хай: 
тармагъа ойнап башлай. 

Авджынынъ авы не олгъаны белли я! Тавшан озь 
джаныны къуртарып, дагъ ичине синъип кете. Авджы 
исе кедер эткен Ахмет ахайны тутып, онъа котек чеке. 

— Не ичюн мени урасынъ!— дей заваллы. — Я на- 
сыл сёзлер айтмах керек эдим?! 

— Бир шей айтмакъ керекмей эдинъ. Агъызынъа 
сув алып отурмайсынъмы?! 

Ахмет ахай тюшюне: «Не хадар хшасанъ да, не 
хадар огренсенъ де — бу дюньягъа насыл кельген ол- 
санъ, ойле де о бир дюньягъа кетедженъ. Лякин мен 
бугунь яхшы ахылландым. Әписини анъладым. Энъ 
яхшы сёзлерни айтмахтан исе индемейип турмах хай- 
ырлы экен». 

Ахмет ахай эм кете, эм сесини чыкъарып бир ким- 

сеге бир шей айтмай. Дагъны артта къалдырып, Озен: 
башкъа келип чыкъа. Озь эвине келип къапусыны 
къакъа: 

— Ким? — деп сорай къадыны. 

Ахмет ахай индемей. Къадыны да къапуны ачмай. 
Бираздан сонъ кене къапу къакъыла. 

— Ким? — деп бир даа сорай къадыны. 

Сес-солух чыкъмай. Къапу да ачылмай. Ахмет 
ахай бутюн кунь къапу янында отура. Акъшам ола. 
Минареден молланынъ ярдымджысы, муэззиннинъ 
сеси эшитиле. Муэззин экиндини окъуп битирген сөнъ, 
Ахмет ахай даянып оламай, къадынына сес чыкъа- 
рып озюни таныта. Ичери кирген сонъ: 

— Туз таптынъмы? — деп сорай къадыны. 

— Таптым. 

— Не хадар, бир авучмы я да бир чимтемми? 

— Сен не айтасынъ шу, джаным, пек чох туз тап- 
тым! 

— Хана о? 

О ялынъыз меним холумда дегиль, аяхларыма 
да, белиме де, атта башыма да тюштю. Коресинъми, 
Озенбашта не хадар туз бар экен? Тарлада сачылмаса 
да эр кесте осе ве холуны хашыта экен. Лякин сен 
менден бир даа туз сорама. 


УЧЬ НАСИАТ 


Бир кунь Ахмет ахай молла бостанынынъ янын- 
дан кече. Молла исе шу вакъыт кимден пара бермей 
файдаланмасыны, къабакъларны койге ёлламакъны 
тюшюнип тура экен. Шу ерден кечип кетеяткъан Ах- 
мет аханы чагъырып, шойле дей: 

— Эй азамат огълум, эгер сен бу хабах толу чу- 
валны койге алып барсанъ, мен санъа учь насиат айта- 
рым, олар санъа парадан да зияде керек олур. 

Молланынъ ачкозьлигини пек яхшы бильген Ах- 
мет ахай, ондан пара чыкъмайджагъыны биле, лякин 
онынъ насиатынен меракълана. Къабакъ толу чувал- 
ны котерип, койге ёл ала. Онынънен ян-янаша молла 
да адымлай. 

— Динъле биринджи насиатымны, — дей молла. — 
Эгер санъа бириси джаяв юрмек ат минмектен яхшы, 
десе, инанма. 

Буны эшиткен Ахмет ахай: 

— Недай манасыз шей айтасынъ, бу да не мараз- 
нынъ насиаты, буны эр бир ахмах биле, — дей. 

— Ашыхма, ашыхма,— дей молла. — Эгер сен 
экинджи огютимни ишитсенъ, чувалны бедава алып 
бармагъанынъны анъларсынъ. 

«Айды шуны динълейим,— деп тюшюне Ахмет 
ахай,— бельки экинджи насиаты керек олур». 

— Хана, айт экинджисини. 

Молла экинджисини айта: 

— Әгер санъа, бекярлых эвли олувдан эйидир, де- 
селер, сен онъа да инанма. 

— Тфу, — деп сёгюне Ахмет ахай. — Сен молла ме- 
ни алдатасынъ. Яхшысы параны бер. О эльбетте, се- 
нинъ ахмах насиатынъдан файдалыдыр. 

— Ашыхма, ашыхма. Сен учюнджи насиатны 
динълемединъ,— дей къоркъкъанындан молла. — Әгер 
эвельки эки насиат ойле пек хыйметли олмаса да, 
учюнджисини сен бир оба алтынгъа да денъишмез- 
синъ. 

Ахмет ахай бираз юрген сонъ: 

— Сени динълейим молла, — дей. 

Молла учюнджи насиатыны да айта: 

— Огълум, эгер санъа, фухарелик байлыхтан ях- 
шы, деселер, бунъа сен ич де инанма. 

Шу вакъыт олар учурым янына келип къалалар. 

— Ойле олса менден де насиат динъле, — дей Ах- 
мет ахай ве омузындаки къабакъ толу чувалны учу- 

рымдан ашагъы ата да: «Эгер санъа, хабахлар пар- 
ланмады деселер, сен, молла ахай ич де инанма» дей. 


СЫГЪЫР ВЕ ЧАЛЫ 


Бир адамнынъ сыгъыры дагъда чалыгъа сарылып 
къала. О адам чалыдан сыгъырыны айырып баш этип 
оламай. Акъыл танышмакъ ичюн Ахмет ахайгъа ба- 
ра ве ондан сорай: ў 

— Дагъда меним сыгъырым сарылып халды, не 
япаджагъымны бильмейим. Насыл этер де оны чалы- 
дан хуртарып алырым? 

— Әгер сыгъырынънынъ аяхларыны кессенъ, хур- 
сагъыны хутарырсынъ, эгер хурсагъыны кессенъ, аях- 
ларыны да гъайып этерсинъ,— дей Ахмет ахай. 

— Я мен чалыларны кесип атсам не олур? 

— Ойле япсанъ, чалылар гъайып олур, лякин сы- 
гъырынъ тири халыр. 

— Айса мен чалыларны кесип, сыгъырымны хур- 
тарырым,— дей о адам. 

— Буны сен менден сорамайып да, озюнъ биль- 
мек керек эдинъ. Барсын чалы хурусын, сыгъыр хал- 
сын, барсын эндиден сонъ ахылсызлых ёх олсун, фе- 
расетлилик яшасын, — дей Ахмет ахай. 


АХМЕТ АХАЙНЫНЪ БАЛАЛАРНЕН ШАКЬАСЫ 


Кузь куньлеринден биринде Ахмет ахай орман 
ичинден кечип кетеяткъанда, тереклерден тёкюльген 
япракъларны джыйыштырып, чувалларына толдур- 
гъан бир сюрю баланы корип, оларгъа бир къурунты 
уйдурмакъ истей. Токътала ве: 

— Әй, балалар, чувалларынъыз хачар капиктен 
шу? — деп сорай. 

— Эки чувалы бирер капиктен!— деп багъырыша- 
лар балалар. 

— Яхшы, алып барып хорагъа ташланъыз, мен 
экиндиде хайтып келир, сизнен эсаплашырым,— дей 
де, ёлуна кете. 

Балалар, Ахмет ахайнынъ апайы итираз эткенине 
бакъмадан, ташый-ташый орталыкъны япракъкъа тол- 
дыра ве Ахмет ахайнынъ келювини сабырсызлыкънен 
беклеп отуралар. О тамам экинди маалинде эвине 
къайтып келе ве балаларгъа кулюмсиреп бакъ- 
аракъ: 

— Ханы чуваллар? Беринъиз бу яхха! — деп эпи- 
сининъ чувалларыны топлап ала ве ичлеринде энъ 
къалкъынджа балагъа он капик туттыра: 

— Ал, пай этип бер, — дей. 

Бала шаша: 

— Ахмет эмдже, бу да не? Чувалларны чекип 
алдынъыз ве шу хадар чох япрахха он капик бер- 
динъиз. Инсафсызлых да бу! — дей. 

— Насыл инсафсызлых?! Мен сизден чуваллары- 
нъыз хачар капиктен, — деп сорадым. Эки чувал бир 
капиктен дединъиз. Энди исе азбарны чёплюкке тол- 
дургъансыз ве манъа япрах сатмах истейсинъиз. Бу 
инсафмы? Мен чувал алмах пстеген эдим, — деп анъ- 
лата Ахмет ахай. 

— Хурунтынъыз буюк экен, уджузгъа чувал ал- 
мах истегенсинъиз,— деп элем этелер тааджипке къал- 
гъан балалар. 

Ахмет ахай шакъылдап куле де, балаларгъа чу- 
валларыны ве бирер де конфет берип шай дей: 

— Эпинъиз мектепте охуйсынъыз амма, аммасы — 
аля даа айтылгъан сёзнинъ манасыны анъламагъа 
бильмей экенсинъиз. Илериде, охувынъыз девамында, 
эр бир сёзнинъ не махсаднен айтылгъаныны, не ерге 
барып чыхаджагъыны анъламагъа тырышынъыз. Бу 
балалар, сизге бир сынавдыр, — дей. 

КУНЬДЖИ АДЖЫ БАБА ВЕ ФУКЪАРЕ АХМЕТ АХАЙ 


АХЫР ЗАМАН 


Озенбаштаки тазбаш Аджы бабанынъ буюк эви 
фукъаре Ахмет ахайнынъ кульбеси янында дагъ киби 
юкселип тура. Къызгъаныч ве къарардан зияде кунь- 
джи Аджы баба тюшюнип-тюшюнип бойле бир къа: 
раргъа келе: 

— Ахмет ахайнынъ семиз бир хойы бар, Әр корь- 
генде пахыллыхтан ичиме алев тюше. Бир ялан уфюр- 
тип шу хойны сойдырайым да, этинден кебап пишир- 
тейим. Семиз хой этининъ кебабына да тоярым, бир 
даа онынъ семиз хойына козюм тюшмез. Ой да яхшы 
олур! — дей озь-озюне. Буны Ахмет ахайгъа келип 
айта: 

— Хаберинъ бармы? Ярын ахыр заман экен. Дю- 
нья бите, Әр кес эляк оладжах. Сен де, мен де оле- 
джемиз. Бу фани дюньяда эр кес умумен Алладан ве 
Мухаммедден башха ич кимсе халмайджах. 

Аджы баба бойле деп Ахмет ахайны къоркъута- 
джакъ ола, лякин о чырайыны биле сытмай: 

— Сонъ, не олгъан экен?. 

— Не олгъаны да не я? Эписи бир оледжек ол- 
гъан сонъ, анавы семиз хойынъны сой да, мени муса- 
фир эт. Меним киби бир эвлия адамны сыйлагъанынъ 
ичюн алла ёлунда чох севап хазанырсынъ. 

— Пек догъру айтасынъ Аджы баба, ахыр заман- 
да манъа хой не керек. Барем сонъгъулухха бир ке- 
бап ашап тояйых. Мен разым. 

— Бойле дейджегинъни мен биле эдим, айса ярын 
денъиз саилине барайых. Анда ем-ешиль бир мейдан- 
чых бар. Экимиз хойны соярмыз, атеш яхармыз, кейф 
чатып семиз этке тоярмыз. 

Әкинджи куню Ахмет ахайнен Аджы баба къойны 
алып, анълашкъан ерлерине баралар. 

— Мен хойны сойып кебап пиширгендже, сен со- 
юн да денъизде ювун, сонъ чыхып кунеште хызын,— 
дей Ахмет ахай. 

— Яхшы,— дей Аджы баба ве союнып ювунма- 
гъа башлай. 

Ахмет ахай къойны соя, атеш якъа. Аджы баба 
ювунгъан арада онынъ урбаларыны топлап алып 
атешке ташлай, урбаларнынъ сыджагъынен кебап пи- 
шире. Аджы баба сувдан чыкъа, дженюп кунешинде 
тавланып къызына. сонъ Ахмет ахайнынъ янына ке- 
ле. Бакъса урбалары да, джуббеси де, штаны да, ча- 
рыкълары да ёкъ. 

— Эй Ахмет ахай, меким урбаларым хайда? — деп 
сорай. 

— Я о урбаларнынъ санъа не кереги бар, ярын 
ахыр заман да! 

Аджы баба ачувлана: 

— Даа шимджик мында эди, хайда маразгъа кет- 
ти бильмейим. Мен сенден сорайым, урбаларым хайда? 

Мен сизнинъ урбаларынъызны яхып кебап пи- 
ширдим,— дей Ахмет ахай. Келинъ, отурынъ, ашайых 
да, сонъ олермиз. 

— Сен масал айтма манъа, дюнья не вахыттан 
берли турса, о хадар даа тураджах. Мен сени алдат- 
хан эдим! 

— Ёх Аджы баба, сиз мени дегиль, озюнъизни 
алдатхансынъыз. Урбаларынъыз кульге айланды, 
кульни исе ель савурып кетти. 

Аджы баба сувукъ геджеде яйлада чыр-чыплакъ 
къала. 


эки аяк 


у о 
у Ф = 
Р рд ; Р 
ед 
И у 
А . 
Ре - 
% е. 
у е 5 
. $ }.. *) р 
х , А 
куду 
д 
14 


* оф # . Е . Ка: 
ъкъа 
А чу 94 А, 4 


АЕ У Атр мса 
БД а 


Е Е В 


акъыл 


К СИС РА м 7 
а ри 
А мк га, 2 
а: дм "А. У б” н 
ае аба | 
нА) Е. ху { Уа: 
8 - ља. 9 «р Ф ма? 9 Аа 
2 Р; о РЯ р #3 ч ё 
г вр А ИА: нА А » 
{ Е 3 й " 
. К 
ќ { . 
нч. 
ха 
е 6 
^2 9 5 
ча б . 
Ку А 
Ча 
" сыр > 
8 
А 
К 6 Ро 
АИГ РФ - 
4.» мые сі 
$ ‚м, 9 
ж " 
', и. , 
А у ‹ 
у АРДЫ 5 ‚ 
{ ? э еї ` 
М рде Ё. * М 
"7: 
< 25,784 А А 
м: \ 77 . еж у 
И м ` 
ы 4 
- У . $ 


АТ ЙЫМЫРТАСЫ 


«Ахырзаман» вакъиасы олып кечкен сонъ, Ахмет 
ахай эвге къайткъанда ёлдан бир къарпыз тапа. Эки 
къолунен оны котерип Озенбашкъа келе. Мыскъыл- 
лангъан Аджы баба оны корьгенинен къычырмагъа 
башлай: 

— Мен энди чохтан сени беклейим! Сенинъ айне- 
джилигинъден аз да халды мен дагъда халаяздым. 
Мына шимди санъа бир иш кесейим, ольгендже унут- 
мазсынъ. Лякин мен сенинъ тазиринъни бермезден 
эвель манъа шуны айт: о холунъдаки томалах шей 
недир? 

О вакъытларда Озенбашта даа бир кимсе къарпыз 
корьмеген, атта онынъ адыны эшитмеген экен. 

— Сен оны хайдан алдынъ, шейтаннынъ бала- 
сы!— деп багъыра Аджы баба. 

— Мен бу томалах шейни, базардан санъа кебап 
ичюн сойгъан хойымнынъ хуйругъына денъиштирип 
алдым. 

— Я онынъ ичинде не бар? 

— Узун сахалынъ ве балабан саргъынъ олса да, 
бунынъ ичинде не олгъаныны бильмейсинъ э? Я бу ат 
йымыртасы да! Кулюк тавухлар озь йымырталары 
устюнде отургъанлары киби бу томалах шейнинъ ус- 
тюнде де бир вахыт отурулса, онынъ хабухлары хы- 
рылып, ичинден энъ яхшы арап джынысгаки тайчых 
чыхар. 

Хытмыр ве кунджю Аджы баба шу саат озь фай- 
дасыны тюшюне ве бойле дей: 

— Яхшы, мен, япхан гунахларынъны багъышлай- 
ым, лякин сен о томалах шейни манъа бер. 

Ахмет ахай разы ола ве Аджы бабанен берабер 
юксек дагъгъа кете. Къарпызны балабан бир къая 
устюне, кунеш тюшкен сыджакъ бир ерге къоя. Молла 
кулюк тавукъ киби, къарпыз устюне отура. Мукъайт- 
лыкънен баягъы вакъыт беклей. Сонъ онъайтлыджа 
отурайым, деп еринден къыбырдагъан арада къарпыз 
къаядан ашагъы тыгъырып кете. Юварлана-юварлана 
бир чалы янындаки ташкъа барып урула ве парча 
кесек ола. Шу чалынынъ тюбюнде тургъан бир тав- 
шан исе сескенип, къачмагъа башлай. Тавшан ярыл- 
гъан къарпыз ичинден чыкъты беллеп, молла онынъ 
артындан къувмагъа башлай, лякин етип оламай. 
«Языхлар олсун, йымырта ичинден тайчых чыхты да, 
мен ахмах оны холдан хачырдым. Энди оны хайдан 
тапарсынъ. Аслы да чевре-чети сарылгъан бир ер та- 
пып йымыртаны анда басмах керек эдим, бойле япсам 
атчых хачып оламаз эди. Энди бойле союны хайдан 
тапарсынъ», дей. 

Озенбашта Аджы бабанынъ алдангъаныны эшит- 
кен койлюлер Ахмет ахайдан сорайлар: 

— Әв, Ахмет ахай, ат йымырта хозламагъаныны 
Аджы баба бильмейми? 

— О хадар шейге ахылы етсе молла олур эдими?! 


АДЖЫ БАБАНЫНЪ ЭФКЯРЫ 


Аджы баба озь башына тюнюне: «Ахмет ахай- 
нынъ бир хою бар эди. Шу бир хойнынъ бир хуйру- 
гъына энъ яхшы араб джыныслы атнынъ бир йымыр- 
тасыны денъиштирип алгъан. Я менде оларнынъ сай- 
ысыны биле тапмах хыйын да... Юз данесини сойсам, 
юз хуйругъыны базаргъа алып барсам, оларны ат, 

филь, деве йымырталарына денъиштирип кельсем, 
дюньяда энъ зенгин адам олурым»... Бу ниетнен ач- 
козь Аджы баба озь сюрюсине барып, юз къойнынъ 
къуйругъыны кесип ала ве сабасына бир кимсеге 
дуйдырмайып оларны базаргъа алып бара. 

Базарнынъ энъ ортасына отурып къычыра: 

— Хой хуйругъыны ат йымыртасына, деве йы- 
мыртасына, филь йымыртасына денъишти-ре-м! 

Адамлар Аджы бабанынъ башына топланып: «Бу 
адам делирген экен. Языкълар олсун, бойле бакъкъан- 
да зарарсыз корюне амма, япкъан бир ярамазлыкъ- 
лары бар экен, алла онынъ акъылыны алгъан», деп 
оны делилер эвине теслим этелер. 


ФЫНДЫКЪ КЪОЙДЫМ ДЖЕБИМЕ 


Ахмет ахай къой пуськасына къан толдурып къа- 
дынына шойле айта: 

— Мына бу хан толу пуськаны мен сенинъ тама- 
гъынъа байлайджам. 

— Сен не япасынъ шу Ахмет, башымызгъа насыл 
беля даа чыхараджах оласынъ? 

— Хулах асма хадын, бу беляны мен буюк беля- 
дан хуртулмах ичюн тюшюнип чыхардым,— дей Ах- 
мет ахай. 

Ахмет ахай къадынынынъ тамагъына къан толу 
пуськаны байлай ве онъа анълата: 

— Энди мына бу пычачых-хавалчыхха бах. Буны 
мен озюм яптым. Бойле бахханда бу адий бир чобан 
хавалы, лякин онынъ экинджи тарафы кескин пыча- 
чыхтыр. 

— Я о неге керек? 

— Биз экимиз Озенбаш мейданына барырмыз. Мен 
анда бутюн джемаатха бир муджизе косьтереджем. 

— Насыл муджизе? 

— Мен сени сояр, ольдюририм, сонъ тирильтирим. 

— Тёвбе де, сен тюшюнип айтасынъмы шу!— дей 
къадыны сескенип. 

Ахмет ахай къадынына: 

— Мен мына бу хавалчых-пычачыхнен сенинъ та- 
магъынъа тюртип хан толу пуськаны тешерим, сен: 
«Вай анам!», деп хычыр да яландан ольген киби ерге 
йыхыл. Сенинъ ольгенинъни корип, мен, эльбетте, 
агъламам. Сонъ мен хавалчыхны сенинъ хулагъынъа 
яхын кетирип чаларым. Сен яваштан турып «Хайтар- 
магъа» ойнап башларсынъ, анъладынъмы? Буны корь- 
ген, анаву мени ольдюреджек олып юрген куньджю 
Афжы баба тюшюнип бахмагъа меджбур олур. Бойле 
хавалчых-пычачых озюне алмагъа истер. Чюнки о 
хадынларыны эр кунь урмагъа авес эте, лякин олер 
деп, хатты урмагъа хорха. 

Ойле де ола. Ахмет ахай озь апайынен Озенбаш 
мейданына келе. Хавал чала, джемаатны топлай: 

— Муджизе хавал, тылсымлы хавал! 

— О да насыл хавал я? — деп сорайлар топлан- 
гъанлар. 

— Мен бу хавалнынъ пычах тарафынен хадыным- 
ны ольдюрем, чалынгъан тарафынен тирильтем. Инан- 
масанъыз озь козюнъизнен корюнъиз. 

Ахмет ахай ачувлангъан адам киби хавалынынъ 
уджунен къадынынынъ тамагъына санча. Ал-риван 
къангъа боялгъан апайы «вай анам» деп ерге йыкъы- 
ла. Ахмет ахай къавалынынъ сапыны чевирип, къа. 
дынынынъ къулагъына чала. Къадыны яваш-яваш ко- 
зюни ача, еринден тура ве къавалнынъ макъамынен 
«Хайтармагъа» ойнап башлай. Бу муджизени корь- 
ген джемаат шаша. Мында булунгъан Аджы баба- 
нынъ исе шашкъанындан агъызы ачылып къала. Де- 
ръал Ахмет ахайнынъ янына барып: 

— Бутюн япхан ярамазлыхларынъны багъышлай- 
ым, тек манъа шу хавалны сат, — дей. Ахмет ахай 
джевап бере: 

— Ёх, Аджы баба сенинъ киби алидженап, эвлия 
бир адамдан мен ахча алмам, яхшысы мен оны санъа 
багъышлайым. Ал да истегенинъ хадар чалабер. 

Аджы баба хавалчых-пычахны алып аман эвине 
чапа, барып апайларындан бирине айта: 

— Чырахны ях! 

— Не ичюн, даа ярых да, купе-куньдюз чырах- 
нынъ не кереги бар? 

— Ях деп айталар санъа! Хулагъынъ бармы, ёх- 
мы?! 

Къадыны Аджы бабаны динълемей. Бундан ачув- 
лангъан Аджы баба къадынынынъ бойнуна къавал- 
нынъ уджунен ойле бир къатты ура ки, о йыкъыл- 
гъан дакъкъасы оле. Шундан сонъ Аджы баба къа- 
дыныны тирильтмек ичюн къавалнен «Фындыкъ къой- 
дым джебиме» авасыны чалмагъа башлай. Чала, ча- 
ла амма, къадыны тирильмей. Ольген къадынынынъ 
башы уджунда учь саат токътамадан «Фындыкъ 
къойдым джебиме»ни чалып тура, лякин къадыны 
еринден къыбырдамай. 

Ахыр-сонъу Аджы баба бир даа Ахмет ахайнынъ 
къапкъанына тюшкенини анълай ве: 

— Ахмет ахай деген яланджыны тутып ольдюр- 
месем, адымны башха хоярым, — деп ачувланып, эвин- 
ден чыхып кете. 


КОМЮРГЕ — АЛТЫН 


Дюньяда озь-озюни не ашай? Чюрюген терек, ач- 
козь ве пахыл адам. 

Озенбаштаки эвлер агъачтан таштан япыла эди- 
лер. Ахмет ахайнынъ эви де янтайгъан, мына-мына 
йыкъылайым деп тура экен. Къадынларындан бирини 
хавалнен союп ольдюрген Аджы баба келип, Ахмет 
ахайнынъ эвини яха. Эв козь ачып-юмгъандже янып, 

бир оба комюрге чевириле. Ахмет ахай атта этинден 
кебап пиширильген къойнынъ терисини биле алып 
етиштирмей. Эски, чюрюк олса да эви бар эди, энди 
заваллы Ахмет ахай ачыкъ кок тюбюнде къала. 

О койден чыкъып кете. Пек чокъ ёл юре ве бир 
хазинеге расткеле. Андан бир торба алтын алып эвине 
къайта. 

— Бу хадар алтынны хайдан алдынъ,— деп сорай 
оны корьген Аджы баба, тааджипленип. 

— Базардан, — деп джевап бере эви янгъан Ахмет 
ахай. Комюрге пек буюк истек бар экен. Бир чувад 
комюрге бир торба алтын берелер. Әфенди, сенинъ 
агъызынъа дженнет ашы, меним эвими бир чувал ко: 
мюрге чевирдинъ. Бу яхшылыгъынъны мен ольген- 
дже унутмам. Энди мен Озенбаштаки бутюн эвлерни 
сатын ала билем. Е 

Фикирсиз Аджынынъ куньджюлиги тутып, ачкозь- 
лиги даа пек арта ве шу саат барып озь эвини якъа. 
Янып комюрге айлангъан агъач томарлардан еди чу- 
вал толдурып, базаргъа алып бара. Бутюн базарны 
къара комюрнен, кульнен былаштыра, лякин кимсе 
онъа акъча бермей. Аксине онъа ачувланалар. «Сен 
акъылынъны ойнаттынъмы, шу къара тозгъа да акъ- 
ча берген тапылыр деп тюшюнесинъми ёкъса», деп 
оны базардан къувып йиберелер. 


КУЗЬГЮ БЕЛЯСЫ 


Энди къартайып, сакъал йиберген Ахмет ахай Ял- 
та базарына бир тарпи йымырта кетирип сата. Сонъ 
тюкянгъа кире: 

— Эв тюкянджы, сенде хадын ичюн бахшыш бар- 
мы? — деп сорай. 

— Вар, — деп джевап бере тюрк тюкянджысы, — 
айне вар. 

— Ахмет ахай о вакъыт айненънинъ не олгъаны- 
ны къайдан бильсин? 

— Ашаламы 0? — деп сорай. 

— Ёкъ, 

— Кийилеми? 

— Ёкъ. 

— Тахыламы? 

— Ёкъ. Онынъ ичине бакъыла. 

— Айса бер, мен де бахайым. 

Тюкянджы Ахмет ахайнынъ къолуна йылым-йы- 
лым йилтырагъан тёс-тёгерек бир шей туттыра. Ахмет 
ахай о шейни алып ичине бакъкъанынен бирден ба- 
шы-козю айлана, шашкъанындан козьлери тап къу: 
лакъларына созула. Нечюн созулмасын? Бойле ва- 
къытта делирмек бир шей дегиль. Озюнъиз айтынъыз, 
бундян отуз йыл эвельси вефат эткен бабанъыз пат 
этип огюнъизге чыкъып къалса, сиз не япар эдинъиз? 
Ахмет ахайнынъ козьлери яшлана. Бакъса не корьсин, 
йылтыравукъ шейдеки бабасы да агълай. 

— Селям алейкум, бабачыгъым, — дей Ахмет ахай 
козьяшларына богъулып, сайгъынен башыны эге. 
Бакъса бабасы да башыны эгип, дудакъларыны ойна- 
та. Амма сеси эшитильмей.— Валлаий, муджизе де- 
сенъ де керчектен сою! 

«Бу халпазан тюкянджы янълышкъандыр», деп 
тюшюне Ахмет ахай. -—– Бу шейнинъ тылсымлы олгъа- 
ныны озю де бильмейдир. 

Бойле дей де тёгерек шейчикнинъ акъчасыны бе- 
рип, аман тюкяндан чыкъа. Чыкъкъан сонъ, бабам 
сени, табана къувет, Ахмет ахайны бир даа тапсанъ 
ал. Талагъы къатып къырларгъа тырмаша, эндеклер- 
ден секире, когемликлерден кече ве кунь къснайым 
дегенде Озенбашкъа къайтып келе. Келе амма кене 
тынчланып оламай. Дакъкъа сайын анавы йылтыра- 
вукъ шейни чыкъарып онъа бакъа. Бакъкъан сайын 
ах-вах чеке, козьяш тёке. Онъа бакъып бабасы да 

агълай. Эм ойле бир агълай ки, козьяшлары тап са- 
къалына тюшип, андан тамчы-тамчы тамалар. 

— Әв, неге о хадар ахылдайсынъ, — деп сорай са- 
быры тюкенген харысы.— Ёхса ёлда хазаланып, йы- 
мырталарны парладынъмы? 

Айнеджи апай бойле дей де, озю джылп этип, аха- 
йынынъ къолундаки шейге бакъа. Бакъса не корьсин, 
анда оппа козьлю, ком-кок бурунлы, бурюшик бетли 
бир къадынны коре. Акъайына ачувлана: 

— Әв, сенинъ яныгъынъ бу долма бурун бешарет- 
ми? — дей.— Вай алла бойнунъы урсун, джаным-джа- 
ным харынъ янынъда тургъанда бу джадыгъа севда 
олдынъмы?! 

— Сус, шейтан, — деп къычыра Ахмет ахай, — сен 
озюнъ джадысынъ. Бу адам меним бабамдыр. 

— «Бабасы» экен! Бу меним ахайым текмиль ахы- 
лыкы алдырды гъалиба, чемберли бир кяхпеге бабам 
дей. 

— Чембер дегиль, онынъ башындаки халпахтыр. 

— Халпах чарпсын о тишсиз джинасирни. Козь- 
лерине бах, куньджюлигинден мени ялмап ютаджах. 
Тьфу, масхарагъа! 

Бу сёзлерден сонъ Ахмет ахай даа ачувлана. Эбет 
онынъ нервалары да демирден дегиль. 

— Шейтан, сен сохурландынъмы не мараз! Бу 
адамны — хайнатанъны танымайсынъмы, — деп къа: 
рысынынъ сачларына япыша.— Ханы эгилип бах, бу 
адам ахаймы, апаймы? 

хенардан эгилип бакъкъан къадыны энди даа зия- 
де айретте къала. 

— Вай, Ахмет, анавы чемберлиси кетти де онынъ 
ерине халпахлысы кельди! Валлаий-билляий о сен- 
синъ! 

Озь невбетинде Ахмет ахай да тааджиплене, чюнки 
даа демин бабасы тургъан ерде озь къарысы пейда 
ола. 


158 


— Ахыз, сен анда хайдан барып сохулдынъ? Тез 
ол, чых андан. 

— Озюнъ чых, андан!— деп инатлана къарысы.— 
Сени мен чаларгъан мыйгъынъдан эчки хуйругъына 
ошагъан теке сахалынъдан таныйым. Сенсинъ о! 

— Ёх, сенсинъ о! Козьлеринъни яхшы ачып бах, 
мынаву чуллу сачлы джадыны коресинъми? Сенсинъ 
о! Хана чых андан! 

— Олян, сенде сач хайдан кельсин? Башынъ тап 
яшлыгъынъда таз эди де! Бу шейге баха-баха текмиль 
делирдинъ, энди озюнъни де танымайсынъ. Ялварам 
санъа, чых андан. 

— Озюнъ чых,—деп къычыра Ахмет ахай. 

— Ех, сен чых! 

— Мен дегиль, сен чых! 

— «Чых, чых», деп экиси де аякъкъа атылып ту- 
ралар, чеккелешмеге башлайлар. 

— Чых! 

— Ех, сен чых! 

— Мен дегиль, сен чых! 

Ахайы юмругъуны къаттыра, къадыны панджасы- 
ны ача. Ана-мына котек башлайджакъ дегенде анаву 
йылтыравукъ шей ерге тюше де аякълары астында 
къалып, чиль-парча олып кете. 

Онъа да шукюр... 

Бойледже, ахай-апай буюк бир белядан къуртула- 
лар — экиси де кузьгюден чыкъалар. 


МУБАРЕК ТАМЧЫ 


Янъы джуббесини кийген имам эвге къайткъанда 
ягъмурда къала. Джуббесини харапламамакъ ичюн 
эвине чапа. Оны Ахмет ахай коре: 

— Эй, имам ахай, — деп къычыра о, — хайда ча- 
пасынъ?! 

— Устюмде янъы джуббем бар, огълум, сыланыр 
деп хорхам,— дей имам. 

— Ах, эфенди, севимли алланынъ иляий кокюнден 
тюшкен мубарек сувдан хачмах санъа ляйыхмы? 

Экинджи куню, тарлада чалышкъанда, Ахмет ахай 
да ягъмур селине расткеле ве къача. Оны корьген 
имам: 

— Әй, Ахмет ахай, тюневин манъа ахыл огреткен 
эдинъ, я озюнъ не чапасынъ, — деп куле. 

Ахмет ахай шу саат джевап бере: 

— Тюневин сен, сыланмайым деп ягъмурдан .ха- 
чып буюк гунях хазандынъ. Мен сыланмахтан хорх- 
майым. Лякин коктен тюшкен мубарек тамчыларны 
аягъымнен таптамайым, деп чапам. 


ДИВАРСЫЗ ЭВ ВЕ ХЫРСЫЗ 


Ахмет ахай пек фукъаре олгъаны ичюн озюне бир 
эв ясап оламай. Дёрт агъач къакъып устюне дам къу- 
ра. Буны бираз олса да эвге ошатмакъ ичюн онъа бир 
де къапу къура. Энди меним эвим де башкъалары- 
нынъ эвине ошады, деп севине. 

Бир кунь Ахмет ахай авгъа чыкъмагъа азырлана. 
Кунь бою окъ-яй япа, акъшам устю атына мине ве 
къадынына: 

— Мен кетем, — дей. 

— Хайда? 

— Хараджа атмагъа. Мына санъа килит, эвге кир 
де ичериден килитлеп ал. 

— Кимден сахланайым? 

— Айдутлардан ве хырсызлардан. 

Бойле деп Ахмет ахай атына минип кете. Къады- 
ны исе дёрт бир гарафы ачыкъ олгъан эвнинъ къапу- 
сыны ичериден килитлеп ята. Къараджа атмагъа кет- 
кен Ахмет ахай ёлда къатты сельге огърай ве Озен- 

башкъа къайтып келе. Устю-башы шыр сув олгъан 
Ахмет ахай эвининъ къапусыны къакъмагъа баш- 
лай. Лякин пахыл киби бойле ягъмур ягъгъанда адам- 
ны юкъу баса бере. О къапуны къакъса да къадыны 
эшитмей. Сабагъадже эшеги устюнде ягъмур тюбюн- 
де отурып чыкъа. 

Танъ аткъанда булутлар Озенбаш устюнден гъай- 
ып олалар. Аты устюнде къыбырдамайып отургъан 
Ахмет ахайны корьген къомшусы Мемет ахай ондан 
сорай: 

— Сен не ичюн озь эвинъе, озь къадынынънынъ 
янына кирмейип, тюшюнджеге далып отурасынъ? 

Сувукътан ушюген, тиши-тишине тиймейип къал- 
тырагъан Ахмет ахай пельтеклене-пельтеклене зорнен 
джевап бере: 

— Мен хапуны чох хахтым, лякин хадыным уян- 
мады, эвде башха адам олмагъан сонъ манъа хапуны 
ким ачаджах? 

Мемет ахай сорай: 

— Я сенинъ эвинънинъ диварлары ёх да, кирип 
кетебермейсинъми? 

Ахмет ахай: 

— 9-э, ёх, Мемет ахай, эгер мен айланып кире- 
джек олсам, не ичюн хапу хойдым. 

Олар экиси лакъырды этип тургъанда Ахмет ахай- 
нынъ къадыны уяна, къапуны ачып акъайыны ичери 
ала. Бутюнлей сылангъан акъайынынъ урбаларыны 
чыкъарып юва ве къапу огюндеки терекке аса. Ас- 
къанда башта кольмегини, онынъ тюбюне донуны, 
сонъ чорапларыны... Бу арада Ахмет ахай сыджакъ 
тёшекке ятып исине ве козю юкъугъа кете. 

Вакъытсыз къычыргъан хоразнынъ сесинден уя- 
нып, Ахмет ахай яры геджеде тура, азбаргъа чыкъа- 
джакъ олып къапуны ача. Бакъса не корьсин, ай яры- 
гъында къолларыны саркъытып, узун бойлу бир хыр- 
сыз онынъ къаршысында салланып тура экен. Аман 

къапуны къапатып. къадыныны уята ве онынъ къула- 
гъына фысылдай: 

— Эвимизге хырсыз кельди, азбарымыздаки те- 
рекнинъ устюнде тура. Тез еринъден тур да, манъа 
ох-яйны тапып бер. Мен онъа насыл этип биревнинъ 
эвине хырсызлыхха тюшмекни огретейим. 

Къадыны ашыкъып онъа окъ-яй тапып бере. Ах- 
мет ахай къапуны азачыкъ аралыкълата ве козьлеп 
ата. Окъ терек устюндеки урбаларгъа барып тие. 

— Мен оны бир атханда урдым, бир даа бойле иш 
япмаз. Барсын бу дюньяда бир хырсыз эксик олсун. 

Шундан сонъ Ахмет ахай ёргъанына сарылып, 
къатты юкъугъа дала. Танъ атар-атмаз еринден ту- 
рып, азбаргъа чыкъа. Бакъса, къырсыз аля даа терек 
устюнде тура. Якъынджа бара анда тюневин къады- 
ны ювуп аскъан озь урбаларыны коре. Ахмет ахай 
тизлеринен ерге чёкюп, эки къолуны юкъары котере: 

— О-о! Бутюн дюньянынъ укюмдары! Манъа эки- 
нджи омюр багъышлагъанынъ ичюн санъа бинъ те- 
шеккюр! — деп аллагъа дуа эте. 

Акъайынынъ дуа эткенини корьген къадыны он- 
дан сорай: 

— Не олды я, Ахмет, сен дуа этмей эдинъ де? 

— Я корьмейсинъми, — дей Ахмет ахай. — Бугунь 
гедже муджизе олып кечкен. Яры геджеде турып, хыр- 
сыз беллеп озь урбамны атханым, окъ бир тарафтан 
кирип, экинджи тарафтан тешип чыхып кеткен. Ба- 
рып та бу урбалар ичинде озюм де олгъан исем... Мен 
озь-озюми атып ольдюрир эдим, бу фаний дюньядан 
о бир дюньягъа кетер эдим. Чекиль хадын кедер эт- 
ме, о джумертлиги ичюн аллаи-таалягъа кереги киби 
дуа этейим. Онынъ чохтан-чох джумертликлери ичюн, 
бизни исиндирген диварсыз эвимиз ичюн, тешик коль- 
мегим ичюн, бутюн гедже ягъмур тюбюнде мени озь 
устюнде миндирип тургъан атым ичюн онъа тойып- 
тойып бир дуа этейим, — деген Ахмет ахай. 

АХМЕТ АХАЙ МОЛЛАГЬА АКЪЫЛ САТА 


Озенбаш молласы Ахмет ахайны ич де бегенмей. 
Шундан себеп оны дели-диване деп илян эте. Буны 
эшиткен Ахмет ахайнынъ ойле джаны агъыра ки, 
ахыр-сонъу койден чыкъып кете. 

Чокъ ерлерде ола, чокъ шейлер коре, та Кябеге ба- 
рып чыкъа. Акъыллы, зекяветли олмакъ ёлларыны 
араштыра. Йыл он эки ай анда яшай. Экинджи йылы 
озь коюни сагъынып ёлгъа чыкъа. Бираз юрген сонъ 
кою корюне, копеклернинъ авлагъаны, хоразларнынъ 
къычыргъаны эшитиле. Ахмет ахай бир тарафтан озь 
тувгъан коюне къайткъаны ичюн севине, экинджи 
тарафтан насыл этип озюнинъ акъыллы олгъаныны 
моллагъа исбат этеджегини тюшюнип кедерлене. Ба. 
шыны тёбен алып къасеветке далгъан арада бирден 
ёлда бир оба тавшан кубреси коре. Джебинден явлы- 
гъыны чыкъарып. кубрени онъа толдура. 

Озенбашкъа кирип кельген Ахмет ахайны адамлар 
сарып алалар: 

— Ахмет ахай, хош кельдинъ! 

— Мераба, Ахмет ахай! 

— Ахмет ахай, элинъе савлых! Хайдаларда ол- 
дынъ, нелер корьдинъ? — деп сорайлар. 

Ахмет ахайдан исе не селям, не келям. 

— Санъа не олды, Ахмет ахай, бизим селямымыз- 
гъа хулах асмайсынъ? Сен дө молла эфенди »лдынъ 
зар, бурнунъны котергенсинъ! Ёхса ахыллы олдынъ- 
мы, койдеш? — дейлер джанлары агъырып. 

— Я сиз не беллединъиз, дели-диване ахыллы ол- 
маз, деп тюшюндинъизми, — джевап бере Ахмет ахай. 

— Айса бизге де айт, не яптынъ да сен ахыллы 
олдынъ? 

— Мен ойле бир мемлекетте олдым ки, анда ахыл 
да биздеки шекер ве туз киби сатыла экен. Ә, несини 
айтайым. Анда парасы чох бабаларнынъ балалары 

да бизим охумушлардан он хат, юз хат ахыллы экен- 
лер. 

— Ойле экен, не ичюн ондан чохча кетирмединъ, 
биз сенден сатын алыр эдик. 

— Мен ондан кетирдим, лякин о пек паалы, са- 
тын алмагъа сизинъ паранъыз етмез. 

— Алырмыз, алырмыз, дюньяда адамгъа ахылдан 
башха даа не керек. Ахыл олса эр шей тапылыр. 
Ондан ахчаны хызгъанмамыз. Паалы олса олсун. 

— Алсанъыз алынъыз, амма эпинъизге аз-аздан 
бермек керек. 

— Аз-аздан олса да ахылланырмыз я. А 

— Ойле олса, эпинъиз джами янына топланып 
барынъыз моллагъа да айтмагъа унутманъыз, — дей 
Ахмет ахай. 

Койкинъ бутюн джемаатынен берабер молла да 
джами янына бара. 

Ахмет ахай ортада багъдаш къурып отура. Явлы- 
гъыны чезип: 

— Койдешлер, джан агъырысы чыхмасын, талаш- 
манъыз, аз-аздан алсанъыз эпинъизге етер, эр бир ху- 
малагъы учер кумюштен, — дей Ахмет ахай. 

Адамлар шу саат акъыл иляджыны алмакъ ичюн 
бири-бирини итеп, талашып башлайлар. Кимде не 
къадар акъча олса онъа ляйыкъ ала. Учер къума- 
лакътан эксик алмамагъа тырышалар. Әр кестен 
акъыллы олмагъа истеген нефисхор молла исе отуз 
данесини сатын ала. Ахмет ахайнынъ явлыгъында ич 
бир къумалакъ «илядж» къалмай. 

Молла алгъан иляджларыны сакълагъан сонъ Ах- 
мет ахайдан: 

— Әнди сен манъа шуны айт: бу иляджларны 
насыл этип ичейим де, тездже ахыллы олайым? 

— Ахшамлых ашагъан сонъ, — дей Ахмет ахай, — 
бир данесини агъызынъа къой да, бираз вахыт яхшы 
этип эм, бир хач дахха кечкен сонъ чайнап ют, ара- 

дан учь саат кечкен сонъ экинджисини хап ве би- 
ринджисини насыл эткен олсанъ буны да ойле эт. 
Ондан сонъ, ятаджахта учюнджисини хап... 

Әр кестен эвель акъыллы олмагъа ашыкъкъан мол- 
ла шу саат тавшан къумалагъындан бирини агъызы- 
на къапа, эмип турмагъа сабыры етмей, чайнап баш- 
лай. Башлай амма, онъа бакъып тургъан адамлар ша- 
шалар. Молланынъ козьлери фалташ киби кериле. 
Бети исе шефтали къурусы киби бурюше Ахмет ахай- 
нынъ устюне атыла: 

— Сен манъа не саттынъ, шейтан, бу тавшан куб- 
реси де. 

Ахмет ахай озюни сыкъмайып джевап бере: 

— Бах сен онъа, бир илядж хапханынен ахылы 
артты, тавшаннынъ кубреси олгъаныны анълады. Эгер 
бутюнини ашап битирсе, ким бильсин не хадар ахыл- 
лы оладжах. 


АДЖЫ БАБА «ИНТИКЪАМ» АЛА 


Аджы баба насыл ёлнен Ахмет ахайны джезала- 
макъны чокъ тюшюне: «Яйлянынъ энъ юксек ерине 
алып чыхарым да, ашагъы юварлатырым, сонъ тут 
бахайым. Барсын анда оны конджолос аша- 
сын...» 

Бираз даа тюшюнген сонъ: «Ёх мен оны ялылар- 
гъа алып барып, денъизге атарым. Барсын онынъ эти- 
ни балыхлар ашасын. Ёх, ёх, оны тез ольдюрмек ке- 
рекмей. Манъа япхан яманлыхлары ичюн оны хый- 
нап ольдюрмек керек. Башта таяхнен урып шишире- 
йим, сонъ ольдюририм...» 

Мына бойле тюшюнджелернен бир кунь гедже ба- 
рып, юкълап яткъан Ахмет ахайны тута да, аякъ-къо- 
луны багълай ве чувалгъа къойып алып кете. Яйля- 
нынъ энъ тёпесине чыкъа. Бир терек тапып, чувалы- 

ны онынъ пытагъына аса. Озю исе къызылчыкъ 
таягъы кесмеге кете. 

Гъарип Ахмет ахай чувал ичинде не япсын? «Эй- 
вах!» — деб къычырмагъа башлай. Бу сесни эшитип, 
бир бай чапып келе: 

— Не ичюн хычырасынъ, чувалгъа нечюн кир- 
динъ? — деп сорай бай. 

Ахмет ахай джевап бере: 

— Анаву мырза мени озюнинъ дюльбер хызына 
эвленмеге меджбур эте. Мен исе истемейим. Бунъа 
ачувланып, мени ольдюреджек ола. 

— 9, сен ахылсыз экенсинъ. Ойле олса мырза- 
нынъ киеви олмагъа мен разым. Отлап юрген анаву 
хой сюрюси де сенинъки олсун. 

— Әгер онынъ дюльбер хызына эвленеджек ние- 
тинъ олса, мени чувалдан чыхар да озюнъ кир, — дей 
Ахмей ахай. 

Бай ойле де япа. Ахмет ахайны чувалдан чыкъа- 
рып, онынъ ерине озю чувалгъа кире. Ахмет ахай 
къой сюрюсине кете. 

Ана-мына дегендже Аджы баба къыркъ дане къы- 
зылчыкъ таягъы кесе, оларны къолтугъына къысып, 
чувал асылы терек янына келе. Әр бир таякъны Ах- 
мет ахайнынъ башына сындыраджакъ, олюми алдын- 
дан онъа акъыл кеседжек ола. Лякин ашыкъып кете- 
яткъанда бир чалыгъа сюрюне, сарыгъы ве къыркъ 
къызылчыкъ таягъы учурымдан ашагъы атылып 
кете. 

— Мен не ичюн хызылчыхха бардым я. Шейтан- 
лар бу шейтан терегине яхынлашхан адамларны исте- 
мегенлерини унутханым да. Энди оладжах шей олды, 
барем шу динсизни Хараденъиз кенарына котерип ба- 
райым да, сувгъа атайым, еберсин, ольсин. 

Аджы баба юксек бир къая устюне чыкъып чу- 
валны денъизге ата ве хошнутлыкънен эвине къайта. 

Озенбашкъа келип бакъса не корьсин, Ахмет ахай 

сагъ юре, Аджы баба озь козьлерине инанмай. Озю 
де койге бир сюрю къой айдап кельген. 

— Бу насыл муджизе олды я, мен оны денъизге 
батыргъан эдим, о исе мында юре. Кимлернинъ хой- 
ларыны айдап кетирген экен? — деп тюшюне Аджы 
баба ве: 

— Эй, Ахмет ахай, анълатса, мен сени денъизге 
атхан сонъ насыл бир муджизе олды да, сен ольме- 
динъ? 

— Сен мени денъизге атханда мен «хырх, хырх, 
хырх» деп хырх кере хычырдым. Хач кере хычыргъан 
олсам сув тюбюнде денъизнинъ улу чобанындан о ха- 
дар хой алдым. 

Хасис Аджы бабанынъ куньджюлиги тутып: 

— Эгер мен озь хадынымны денъизге атсам о да 
«бинъ, бинъ, бинъ» деп бинъ кере текрарласа, денъиз- 
нинъ сабусы онъа да бинъ хой берирми? — деп сорай. 

— Берир, эгер «бинъ» сёзюни бинъ кере айтса, не- 
ге бермесин? — дей Ахмет ахай. 

Аджы баба эвине бара, бир чувал ала, онъа къа- 
дыныны кирсете, сонъ чувалны сыртына урып, ёлгъа 
тюше. О Къараденъиз кенарындаки юксек бир къая 
устюне чыкъа, чувалнынъ агъызыны чырмавукъ оты: 
нен багълай ве сургъа ата. Денъиз далгъалары чувал- 
ны сув тюбюне алып кетелер. 

Акчозь Аджы баба бир кунь беклей, къадыны 
кельмей. 

«Бираз кечикти амма, зарары ёх, бинъ хой эр алда 
юз дегиль» деп тюшюне ве даа беклей. Арадан бир 
кунь даа кече, къадыны кене корюнмей. 

«Бинъ хойны сув астындан айдап чыхармакъ хо- 
лай дегиль эльбетте, зарары ёх, мен бираз даа сабыр 
этерим» — деп тюшюне Аджы баба. 

Учь кунь кече. Аджы бабанынъ къадынындан ха- 
бер-тебер олмай. О къутургъан копек киби Ахмет 
ахайнынъ эвине чапып кете. Әм чапа, эм тюшюне: 

«Бу динсиз Ахмет ахай меним урбаларымны яхты, 
хойларымны сахатлады, эвимден айырды, хадынымны 
ольдюртти, энди невбет манъа олмасын»... 

Бойле тюшюнджелер онынъ адымларыны яваш- 
латмагъа ве Ахмет ахайнынъ эвине дегиль де, озь 
эвине барып кирмеге меджбур этелер. 


АХМЕТ АХАЙНЫНЪ ФАЛДЖЫЛЫГЪЫ 


Эвсиз-баркъсыз къалгъан Ахмет ахай бир шейлер 
тапып, кечинмек ичюн, Озенбаштан чыкъып кете ве 
тап Стамбулгъа барып чыкъа. Андан да озюне бир 
къысмет тапалмагъан сонъ, лячаре бир айнеджилик- 
лер, къурназлыкълар япмагъа меджбур ола. Бир фал 
бакъкъан китап тапа ве шеэрнинъ ортасындаки амам- 
нынъ огюне барып отура ве: 

— Китап ачам! Кимнинъ не джойгъаныны, хай- 
дан тапа биледжегини айтырым, — деп къычырмагъа 
башлай. Лякин бир кимсе келип фал бакътырмай. Ах- 
мет ахай отургъан еринде тюшюне: «Бу меним ки- 
табым нени биле, нени бильмей? Ягъмур я да хар 
ягъаджагъыны бильмей, меним зенгин оладжах-ол- 
майджагъымны бильмей. Не вахыт оледжегимни, не 
вахыт бир даа догъаджагъымны бильмей. Хысхасы 
ич бир шей бильмей. Меним башым ахыллы олсайды, 
онъа ахмах китап да ахыллы шейлер айтыр эди». 

Бу арада Стамбул падишасынынъ къызы къыркъ 
къызнен берабер амамгъа келе экен. Бакъса янына 
фал китабы къойгъан бир адам башыны саркъытып 
отура. Онынъ янына бара ве шойле дей: 

— Эй фалджы, мен мында кельгенде насылдыр 
бир хырсыз меним бармагъымдаки юзюгимни хыр- 
сызлады. Сен китабынъны ач да, юзюгимни ким хыр: 
сызлагъаныны айтса! 

Фалджылыкътан ич бир шей анъламагъан Ахмет 
ахай падишанынъ къызына: 

— Эльбетте айтырым. Бу китап мени де, сени де, 
юзюкни хырсызлагъан хырсызны да корюп тура. Мы- 
на шимди...— деп энди китабыны ачаджакъта, къыркъ 
къызнынъ бири атылып огге чыкъа ве падишанынъ 
къызынынъ аякълары астына йыкъылып, юзюкни о 
хырсызлагъаныны, бир даа бойле иш япмаджагъыны 
айтып, ондан афу сорай. 

Падишанынъ къызы эвине къайткъан сонъ, амам 
янында бир фалджы пейда олгъаныны, джойылгъан 
шейлерни эвельки фалджылардан тез ве догъру тапа- 
бильгенини бабасына айта. Падиша къуванып: 

— Не де яхшы олды. Бугунь меним де юзюгим 
джойылгъан эди, — дей де, шу саат Ахмет ахайны 
чагъырта: 

— Меним бир тёгерек шейим бар эди. Оны джой- 
дым. Әгер сен яхшы фалджы олсанъ, онынъ не эке- 
нини тап да, хайда олгъаныны манъа айт. Тапсанъ, 
мукяфатларым, тапмасанъ джеллятларым башынъны 
кесерлер. 

Ахмет ахай озь-озюне «Энди меним ишим харап 
олды. Барем оледжекте бу дюньяда энъ севген тавух 
этине бир тойып халайым» дей де падишадан бир та- 
вукъ сорай. Тавукъны эвине кетирип соя, бакъса 
не корьсин, онынъ ичинден падишанынъ джойгъан 
юзюги чыкъа. ІОзюкни алып бара ве падишагъа 
дей: 

— Мына юзюгинъиз. Мен оны сиз берген тавух- 
нынъ ичинден таптым. 

— Не ичюн бирден манъа айтмадынъ, мен озюм 
сойдырыр, озь козюмнен корер эдим,— деп сорай па- 
диша. 

— Ёх, эгер сиз озь козюнъизнен корьген олсанъыз, 
бир даа бу юзюкни пармагъынъызгъа тахмаз эди- 
нъизЗ. 

— Не ичюн? 

— Юзюкнинъ бираз хохусы олгъаны ичюн. 

— Насыл къокъу? 

— Тавух хохусы, султаным! 

— Я шимди къокъумаймы? 

— Ёх, хохумай. Онынъ хохусыны мен ашадым. 
Юзюгини сизге кетирдим. 

Падиша Ахмет ахайгъа бир кисе алтын багъыш- 
лай. 

Ахмет ахай алтынны ала, амма къара къасеветке 
дала. «Бир кере хуртулдым, экинджи кере хуртулдым, 
бир даа фалджылых япмах керек олса, ахылны хай- 
дан аладжам?» дей озь-озюне. 

Башкъа бир тюрлю чаре тапылмагъан сонъ, Ахмет 
ахай озюни делиликке ура. Ич урбаларынен эшегине 
терсине отурып кете. Амам янындан кечкенде оны 
падишанынъ хызметкярлары коре ве амамда ювунып 
тургъан падишанынъ янына кирип: 

— Сизнинъ фалджынъыз делирген, — дейлер. 

Падиша инанмай ве оны корьмек ичюн амамдан 
атылып чыкъа. Шу арада амамнынъ тёпеси эшилип 
тюше. 

— Ой да акъыллы фалджы экен! Машшалла, маш- 
шалла! О эвинде китап бакъып тургъанда амамнынъ 
дивары эшиледжегини корьген ве манъа хабер бермек 
ичюн келе экен. Ашыкъкъанындан, заваллы кийинип 
етиштирмеген, эшегине де терс минген. 

— Амамнынъ тёпеси эшиледжегини билип, мени 
къуртармагъа кельгенинъ ичюн санъа бир торба ал- 
тын багъышлайым, — дей падиша. 

Ахмет ахай «Бу кересинде де хуртулдым, лякин 
бир даа бойле дубарагъа огърасам, алла рамет эйле- 
син, демеге де адам тапылмаз», деп тюшюне. 

Ахмет ахай падишанынъ козюне корюнмеге къор- 
къа ве багъчагъа барып сакълана. Падиша да бираз 
раатланайым, кезинейим, деп озь багъчасына кире 
ве Ахмет ахайны коре. Онъа якъынджа ердеки бир 
кутюкнинъ устюне отурып, бугунь акъшам зияфет- 

нинъ насыл оладжагъыны тюшюне. Ахмет ахай исе 
насыл этип къачмакъны ойлана. 

‚ Экиси эки чешит тюшюнджелернен огърашкъан 
арада бирден падишанынъ тизине бир чегертки келип 
къона. Падиша оны къува, лякин чегертки бир даа 
айланып къона. Падиша бир даа къува. Чегертки тек- 
рар къона. Ахыр-сонъу падиша чегерткининъ бу ою- 
нындан безип, сны тута да авучына къапата. Озь тю- 
шюнджесине далып, чегерткининъ оюнындан хабери 
олмагъан Ахмет ахай кене падишанынъ белялы суа- 
лине илише. 

— Сонъки тапмаджам,— дей падиша, — сен оны 
тапсанъ, мен сенинъ адынъны бутюн дюньягъа таны- 
тырым. Барып да тапмасанъ, мен сенинъ башынъны 
джелляткъа кестиририм. 

Ахмет ахай бу лафны эшитип, пек къоркъа. Бойле 
мушкюль алгъа огърагъанына юректен аджынып 
яваштан: 

— Биринджи кере хуртулдынъ, экинджи кере 
хуртулдынъ, бах энди, ахыр-сонъу тутулдынъ,— 
дей. 

— Аферин! — дей падиша ве авучыны ачып, че- 
герткини йибере. — Таптынъ. Мына о, къуртулды, 
къуртулды да, ахыр-сонъу тутулды. Сен энди меним 
даимий фалджым олурсынъ! 

Бундан эвель отуз докъуз фалджынынъ башыны 
кестирген падиша Ахмет ахайгъа бир чапчакъ алтын 
даа багъышлай. 

Бу ишнинъ сонъу олюмнен битеджегини яхшы анъ- 
лагъан Ахмет ахай падишадан гизли бир геми тута, 
алтынларыны юклей ве Стамбулдан Озенбашкъа къа- 
ча. Лякин денъизде фуртуна къопа, геми пек яман 
далгъагъа огърай, зарарлана. Бутюн алтынлар сувгъа 
бата. Не де олса, Ахмет ахай сагъ-селямет озюнинъ 
догъмуш ялысына келип чыкъа. Мындан насыл бир 
шейсиз кеткен олса, шай да къайтып келе. 

— Азачых ашым, хавгъасыз башым,— дей Ахмет 
ахай.— Эгер о хадар алтынны мен Озенбашха алып 
кельген олсам, бельки озь ханымызнынъ сарайыны да 
сатын алыр эдим. Лякин, языхлар олсун ки, меним 
киби адам ойле сарайда юхлап оламаз. Не япаджах- 
сынъ, алышмагъаным. 


СОНЪУНЫ СОРАМА 


Ахмет ахай ич бир тюрлю ичкиге алышып олама- 
гъан. Ичкен сонъ эр вакъыт башы агъыра экен. Шу 
койде эр даим саргъуш юрген бир тиленджиден акъыл 
таныша: 

— Ичкен сонъ башым агъыра, не япмалы? 

— Даа ичмелисинъ,— дей тиленджи. 

— Ичем, лякин кене агъыра. 

— Бир даа ичмелисинъ. 

— Ойле амма, сонъу не оладжах? — деп сорай Ах- 
мет ахай. 

— Сонъуны сорама, манъа бакъ, манъа! — дей ти- 
ленджи. 


АЛЛА, АЛЛА, АПАХАИ... 


Ахмет ахайнынъ къадыны опкелене: 

— Чох хаба адамсынъ, Ахмет. Хомшумыз Али эр 
кунь саба ишке кеткенде хадыныны опип, савлухла- 
шып кете. Бойле япмах сенинъ ахылынъа биле кель- 
мей! 

— Алла, алла апахай, я мен онынъ хадыныны 
олгъаны-оладжагъы эки кере корьдим де,— дей Ахмет 
ахәй. 

МУСАФИРЛИКТЕН КЪАЙТКЪАНДА 


Ахмет ахай къорантасынен къомшу койден муса- 
фирликтен къайта. Ёлгъа чыкъып, бир файтонны 
токътата да, файтонджыдан сорай: 

— Озенбашхадже экимизден ҳач кумюш алыр- 
сынъ? 

— Сизден ве къадынынъыздан бир бучукъ кумюш 
къадар алырым. Балалар исе бедава кетерлер. 

Ахмет ахай мемнюниетликнен балаларыны фай- 
тонгъа къоя да: 

— Сизлер кете беринъиз. Биз ананъызнен джаяв 
барырмыз — дей. 


АЗЫРДЖЕВАП АХМЕТ АХАЙ 


Байгъа чобан олгъан Ахмет ахай къойларыны яй: 
лягъа айдап чыкъа. Бир къач куньден сонъ бай келе. 
Бакъса, къойлар корюнмей. 

— Ахмет ахай, хойлар хайда я? — деп сорай. 

— Хайда олсун, хырхыны бердим хасапха, хыр: 
хыны хошма эсапха, хырхы ярдан атты, хырхы да 
онынъ артындан кетти. Бир эчки халгъан эди, онъа 
да огълум чанъ тахты. Не санъа берир, не де манъа. 


АХМЕТ АХЛИ ВЕ БАГЪЧАСАРАЙ КЪАДЫСЫ 


АЗЫРДЖЕВАПЛЫКЪ 


Ахмет ахай бир кунь сабан сюргенде, бир бардакъ 
алтын тапа. 

«Мына бунынънен мен белли багъчасарай хадысы: 
нынъ виджданыны сынап корерим», деп ойлана о. 

Бардакъны кольмегине сара да, атыны эгерлей. 

Ахмет ахайнынъ къадыны исе, багъчасарайлы ай- 
неджи къады онынъ акъайыны алдатып, элиндеки 
бутюн алтынларыны чекип аладжагъыны биле эди. 
О къоджасына бир шей айтмайып, кольмекке, алтын 
толу бардакъ ерине, тыпкъы о бардакъкъа бенъзер 
таш сарып бере. 

Ахмет ахай Багъчасарайгъа келип, къадынынъ са- 
райына киреджекте атындан тюше, оны къазыкъкъа 
багълай, озю исе къолунда кольмекке сарылы бар- 
дакънен къадынынъ одасына кире: 

— Селям-алейкум, хады эфенди! Мен мына бу 
шейни сизинъ огюнъизде ерге урып парламах иёте- 
йим. 

— Бакъайыкъ, сен нени ве насыл урар экенсинъ, — 
дей къады. 

«Шимди бардахны ерге урсам, ондаки алтынлар 
этрафха дагъылыр, сепилип кетер, къады исе алель- 
аджеле оларны топламагъа башлар», деп ойлана Ах- 
мет ахай ве башы тёпесине бардакъны котерип ерге 
ура. Лякин кольмек ичинден алтын толу бардакъ ери- 
не адий бир таш тюше. Озенбашлы шашып къала. 
Лякин бу алдан къуртулмакънынъ чаресини тез тапа. 

— Мына бу таш, — дей Ахмет ахай, — бизим Озен- 
башта эки сохах арасында тура эди. Онынъ чекисини 
бильмек истедик. Биревлер ярым пуд, деселер, кене 
бирлери беш килодан зияде дегиль, деп баш кестир- 
дилер. Мен оларнынъ эписининъ айтханыны янълыш 
таныдым. Бу ташнынъ чекиси еди бучух кило келир, 
дедим. Олар меним айтханыма да ханмадылар. Кою: 
мизнинъ энъ ахыллы, зекяветли адамы сизсинъиз, 
догърусыны энди ялынъыз сиз айта билесинъиз. 

Къады: « Ахмет ахай мени энъ акъыллы адам сая», 
деп къабара ве сонъ: 

— Сенинъ айткъанынъ догъру, Ахмет, — дей. 

Ахмет ахай андан пек хошнут чыкъа. Лякин аз- 
барда озюнинъ атыны тапалмай кедерлене. Чюнки 

хызметкярлар Ахмет ахайнынъ атыны къадынынъ 
къыркъ аты олгъан арангъа алып барып къошкъан 
эдилер. 


АТЫМНЫ БЕРМЕСЕНЪ... 


Къадыдан чыкъкъан заваллы Ахмет ахай озь ба: 
шына тюшюне: «Бир бардах алтын тапхан эдим, оны 
алла алды. Бир атым бар эди, оны да хады чекип 
алды». 

Тюшюне-тюшюне шойле бир къараргъа келе. Багъ- 
часарайдан чыкъып тиленджилер отургъан «Вай-вай, 
анам» къаясынынъ янына бара. Мында отургъанлар: 
нынъ биринен урбаларыны денъиштире. Онынъ тор- 
басыны ве таягъыны ала, къойнуна бир ташчыкъ 
къойып ёлгъа чыкъа. 

Бакъса, бир адам къадынынен берабер аткъа ми- 
нип келе. Олар ян-янаша кельгенде, Ахмет ахай озю- 
ни сокъур адам оларакъ косьтере ве ёлджуларгъа ри- 
джа эте: 

— Мумкюн олса, мени де озюнъизнен берабер ал- 
санъыз. 

Елджу мераметли адам олгъанындан, сокъурны 
аджый. Атындан тюшип, оны озь ерине миндире. 

Шеэрге кельген сонъ, ёлджу Ахмет ахайгъа дей: 

— Кельдик. Энди тюше билесинъ. 

Озюни сокъур этип косьтерген Ахмет ахай исе бой- 
ле джевап къайтара. 

— Не ичюн мен озь атымдан тюшеджек экеним? 

— Не сачмалайсынъ шу? Насыл ола да бу сенинъ 
атынъ ола? Бельки, даа бу къадын менимки дерсинъ? 

— Әльбет, менимки. 

— Акъылынъны чылдырдынъмы шу? Меним къа- 
дыным не ичюн сенинъки олсун. 

— Не вахыттан берли меним харыма сен озь ха- 

лынынъ деп башладынъ? Меним сохурлыгъымдан 
файдаланаджах оласынъмы? 

Озьара дава башлай. Халкъ топлана: 

— Не олды? Насыл меселе? 

Къадыннынъ озь къоджасы халкъкъа дей: 

— Сокъурны аджыгъанымдан, озюм тюшип, ери- 
ме аткъа оны миндирдим. Энди о ат да менимки, къа- 
дын да, — дей. 

— Онъа чох хулах асманъыз,— деп къычыра Ах- 
мет ахай. — Сохур олгъанымдан файдаланып атымны 
да, харымны да тутып аладжах ола. Архадашлар, 
манъа ярдым этинъиз! 

Арадаки даваны чезмек ичюн, оларны къадыгъа 
ёллайлар. 

Къады биринджи сёзни Ахмет ахайгъа бере: 

— Меним козюм корьмей, шу себептен атха мин- 
дирмелерини риджа эттим. Миндирдилер. Сохур ол- 
гъанымдан буны дуймагъаным. Ахмет ахай эм лаф 
эте, эм де коксюне урып, къадыгъа: «санъа адагъан 
бахшышым бар», деген манада таш олгъан ерни кось- 
тере. 

Къады атнынъ саибинден сорай: 

— Сен бу сокъур адам минип кельген айван ме- 
нимки дейсинъ, айтчы манъа, ат эркекми, ыргъачы- 
мы? 

— Ыргъачы, — деп джевап бере ёлджу. 

— Я сен не дейсинъ масюм тиленджи? — дей къа- 
ды Ахмет ахайгъа мураджаат этип: 

— Эркек ат эди, — деп джевап бере «сокъур». 

— Меним къарарым бойледир,— дей къады. — 
Къадыннен берабер ат устюнде ким кельген олса, къа- 
дынны о ала биле. Атны исе мен озь атларыма къо- 
шарым. О не вакъыт балаласа сонъ: «Атым ыргъачы 
эди» деген адам келип оны алып кете биле. Лякин 
бельгиленген вакъытта балаламаса, ат мына бу со- 
къурнынъ олур. 

Эр шейни юттургъан адам сачларыны юлкъып, фи- 
гъан къопара: 

— Не эйледим де, не булдым, я рабиий! 

Шу вакъыт Ахмет ахай шойле дей: 

— Агълама, урьметли адам. Манъа сенинъ хады- 
нынъ керекмей. Атынъ да озюнъе олсун. Мен сохур 
дегилим, сенинъки киби эки козюм де коре. Лякин 
бизим урьметли хады меселени не хадар видждан- 
сызлыхнен чезгенини атта сохур адам биле анълай. 

Бу сёзлерни айткъан сонъ, Ахмет ахай къойнунда- 
ки ташны чыкъара да, къадыгъа дей: 

— Сен меним атымны чекип алдынъ! Не ичюн? 
Не ичюн мен бу кескин ташлар устюнде юрмек кере- 
ким? Не себептен меним бирден-бир атым сенинъ ара- 
нынъда тураджах? 

Ыргъачымы, эркекми, не де олса, бу адамнынъ 
екяне аты не ичюн сенинъ хырх атынънынъ янында 
хырх биринджиси олмах керек? Мен мына бу ташны 
бахшыш оларах сенинъ, хазангъа ошагъан башынъа 
азырладым. Әгер баш ташха урулгъаныны истеме- 
сенъ, башым сагъ халсын десенъ, меним атымны ара- 
нынъдан чыхар. Әгер аранда еринъ чох олса, бош ер- 
лерни корьгенде юрегинъ сызласа, бар да, бизим ат- 
ларымызнынъ ерине озюнъ тур. 

Къады къоркъкъанындан шу саат атларны озь са- 
иплерине къайтара. Ёлджу озь къадыныны озь атына 
миндире, Ахмет ахай исе озь атына мине ве эр бири 
озь ёлунен кетелер. 


КОКТЕН НЕ ЭНГЕН ДЕ... 


Ахмет ахай озюнинъ атынен Озенбашкъа кирип 
келе. Юксек, гурь оськен тереклернинъ талдасы тюш- 
кен сокъакъ бойлап кеткенде озь эвининъ дамында 
Озенбаш молласы отургъаныны ве баджадан сыкъ- 

сыкъ эвнинъ ичине бакъкъаныны коре. Ахмет ахай 
бунъа тааджипленмей. О, эр ерге бурнуны сокъкъан 
молланынъ элинден чокъ хуйпалыкълар кельгенини 
яхшы биле эди. 

Ахмет ахай моллаагъа дуйдырмайып, эвининъ яны- 
на келе, атыны багълап, къапуны къакъмай яваштан 
эвге кире. 

— Пек ушюдим,— дей къадынына, — манъа од- 
жах янына ер хойса, азачых хызынайым, даа кулю 
сыджахтыр. 

Къадыны оджакънынъ янына ер къоя. 

Ахмет ахай багъдаш къурып, миндерчик устюне 
отура. Әллерини сыджакъ кульге тутып къыздыра ве 
бир-бирине окъалай, аселет, сесини чыкъарып, од- 
жакънынъ баджасындан тёпеге бакъа, озь башына ла- 
къырды эте. 

— Әгер шимди алла, я да онынъ яхынларындан 
бири оджахнынъ баджасындан манъа дохсан дохуз 
алтын ташласа, мен оларны хайтарып озюне атар ве: 
«Ёх раббим, берген сонъ юз бер, бир алтын биле эк- 
сик олмасын» дер эдим. 

Бу сёзлерни дамда, баджа янында отургъан, па- 
расы чокъ олса да акъылы аз озенбаш молласы эши- 
те ве озь-озюне: 

«Мен шу даххада онынъ яланджы олгъаныны ис- 
бат этерим, — дей. — О дохсан дохуз алтын олса ал- 
мам, деп айта, лякин дохсан дохуз олса да аладжа- 
гъына мен эминим». 

Бундан сонъ молла Ахмет ахайнынъ баджасындан 
арды-сыра докъсан докъуз алтын ташлай. Ахмет ахай 
исе алтынларны къалпагъына сайып-сайып къоябере. 
Ниает докъсан докъузынджысы да тюше. 

— Я юзюнджиси хайда? Хана, хана, ташла, таш- 
ласа аллам, кене бир дане ташламах керексинъ! — 
дей. Лякин алтын тюшмей. Озенбашлы докъсан до- 
къуз алтынны алып: 

Айды дохсан-дохузны берген алла бирини даа 
берир, — дей. 

Чокъ кечмеден къапу къакъыла. 

— Ким о? Не олды? 

— Эвге молла сюрип кире. 

— Оля! Ахмет ахай, мен сеннен шахалашып, ба- 
цжадан дохсан дохуз алтын ташладым. Сенинъ намус- 
лы адам олгъанынъа инанып, оны алмазсынъ белле- 
дим. Сен исе, яланджы экенсинъ?! Алмам дединъ де, 
алдынъ. Не ичюн бойле япасынъ я? 

— Коктен не энген де, ер хабул этмеген? Дохсан 
дохузыны берген юзюнджисини де аджымаз. Бельки 
шимди онынъ башха алтыны халмагъандыр? 

Олар баягъы чеккелешелер. 

Ахыр сонъу молла Ахмет ахайны къадыгъа алып 
бара. Озю сыджакъ куркини кийип, ат устюнде кете. 
Заваллы Ахмет ахай исе ушюгенинден къалтырап, 
онынъ артындан джаяв кете. 

Яры ёлгъа баргъанда Ахмет ахай токътай да: 

— Энди кетмейджем,— дей. 

— Не ичюн? 

— Ушюдим. Куркинъни берсенъ кетерим,— дей. 

Зенгин молла озь куркини чыкъарып, Ахмет ахай. 
гъа кийсете. 

Бираз кеткен сонъ о кене токътай. 

— Артых кетип оламайдзжам. 

— Не ичюн? 

— Пек болдурдым. 

Зенгин молла не япсын? Бир чарелер этип Ахмет 
ахайны мытлакъ къадыгъа алып бармакъ керек де. 

— Болдургъан олсанъ атха мин, мен джаяв кете- 
рим. 

Аттан молла тюше, Ахмет ахай мине. 

Ниает къадыгъа келип чыкъалар ве озь шикает- 
лерини айталар. 

— Меним джебимдеки алтынлар о яхта турсын, 

омузымдаки куркини де менимки дер бу фикирсиз, — 
дей Ахмет ахай. 

Молла шаша: — Эльбет менимки! Озюнъ ёлда, 
ушюдим, хадыгъа бармайджам дегенде, куркимни ус- 
тюмден чыхарып санъа кийсеттим де я? 

— Корьдинъизми, хады эфенди! Бу ахылсыз, мен 
минип кельген атны да менимки демектен чекинеджек 
адам дегиль, — дей Ахмет ахай. 

Молла эфенди эеджанлана: 

— Әбет менимки! Мында кельгенде джаяв юрмеге 
истемединъ, аттан озюм тюшип сени миндирдим де я? 

— Әльбет хады эфенди, бу адамнынъ табиатыны 
энди ачых-айдын корьгендирсинъиз. Дели олмаса да, 
намуссыз экени корюнип тура, — дей Ахмет ахай. 

Ачкозь къады Ахмет ахайнынъ устюндеки курки- 
ни корип ондан хызмет акъкъы да номай олур санып, 
даваны онынъ файдасына чезе. Бундан сонъ къадыгъа 
молланынъ джаны пек агъыра, кетеяткъанда шойле 
дей: 

— Сен меним омюримни ашадынъ, бугуньден сонъ 
эльвида. Не селям, не келям. 

Къадынынъ бу «адалетли» укюминден сонъ, Ах- 
мет ахай атынынъ янына бара, бардагъыны онынъ 
тазе кубресинен толдура. Сонъ тюкянгъа барып тека- 
ран бал ала, кубренинъ устюне бир пармакъ къалын- 
лыгъында бал тёке. 

Бу бардакъны олгъаны киби кетирип, «эмек ах- 
хынъыз ичюн» деп, къадыгъа бере. 

Къады бардакътаки балны буюк иштианєн ашап 
башлай. Ашай амма, атнынъ кубресинден де азачыкъ 
юта. Меселени анълай ве ачувланып: 

— Сенинъ бу кетиргенинъ недир? Кубренинъ ус- 
тюне бал тёккенсинъ де! — деп джекире. 

— Я сен башхасынынъ парасыны манъа бермеге 
укюм чыхаргъанда адалетнинъ устюни кубренен орть- 
мединъми? — дей Ахмет ахай. 

— Лякин сен меним акъылымны масхара этювнен 
сынъырланмайып, манъа кубре де ашаттынъ. Айтчы 
манъа сен кимсинъ? Джойыл козюмнинъ огюнден, 
эндиден сонъ сенинънен не селям, не келям,— дей 
къады. 

Ахмет ахай молланынъ куркисини кие, атына ми- 
не, джебине де онынъ алтынларыны къойып, Озен- 
башкъа келе. Минаренинъ тёпесине чыкъып, адамлар- 
ны чагъыра да, бирер-бирер молладан алгъан шейлер- 
нинъ эписини оларнынъ огюне ташлай. 

— Мына сизге фитиринъиз! Мына сизге озюнъиз- 
нинъ онламанъыз! Молланынъ сизлерден юлхып ал- 
гъан паралары булардыр! Кери алынъыз! — дей. 


ШАМАРНЫНЪ КЪЫЙМЕТИ 


Ахмет ахай Багъчасарайда базаргъа айлана. Бакъ- 
са помидор саталар. Бир дане помидор алып, ашама- 
гъа башлай. Пычакънен кесмейип, тишлеп ашагъа- 
нындан, агъызы-бурны помидор шырасындан къып- 
къырмызы ола. 

Базарда юрген бир балабан кевдели услубсыз адам 
буны корип, Озенбашлынынъ янына келе де, ондан 
сорай: 

— Сен агъыз-бурнунъны ненен бояладынъ? 
Ахмет ахай шакъалашып: 

— Ханнен, — дей. 

— Бу къанмы? Мына санъа къан, — деп о Ахмет 
ахайны шамарнен ура. Онынъ бети ал-риван къангъа 
бояла. 

Ахмет ахай оны тутып къадыгъа алып кете. О ёл- 
да Ахмет ахайгъа: 

— Мен къадыгъа бармагъа разым, лякин сен пек 
яваш юресинъ. Мен тездже кетейим, сени о ерде бек- 
лерим,— дей ве чапып кете. 

Услубсыз адам макемеге, яни шериат векилине 

баягъы эрте келип, къадыгъа пара бере ве Ахмет 
ахайны насыл ургъаныны онъа тариф эте. 

— Сизге риджа этем, къабаатымны енгиллешти- 
ринъиз, мумкюн олса, оны бутюнлей ятыштырмакъ 
чаресини булынъыз,— дей къадыгъа. 

— Мадамки сен оны бир себепсиз ве апансыздан 
ургъансынъ, котек ашагъангъа джореме тёлерсинъ. 
Укюмни бундан даа къолайлатмакънынъ чареси ёкъ. 
Лякин бу джоремени пек аз этип косьтере билем, атта 
сенден джореме алдырмай да билем. 

— Я буны сен насыл япа билирсинъ? 

— Мына насыл. Мен санъа эки капик джореме 
тайинлерим. Сен исе «янымда парам ёкъ» дерсинъ. 
Шу вакъыт мен ачувланып, санъа «шимди эвинъе бар 
да параны алып кель» деп эмир беририм. Сен исе 
кетер ве бир даа къайтып кельмезсинъ. Санъа ын- 
джынгъан адам исе беклей-беклей сабыры тюкенген 
сонъ, къайтыр кетер. Сен джезадан къуртулырсынъ. 
Меним акъкъымда да ялан шей айталмаз. Къады 
къануний джеза чыкъарды, дер. 

Къады о адамнен бу лакъырдыны битиргенде, ма- 
кемеге Ахмет ахай келип кире. 

— Не ишнен кельдинъ? — деп сорай къады Ахмет 
ахайдан. 

О исе насыл помидор сатын алгъаныны, тербиесиз 
адам оны насыл этип ургъаныны айта. Къабаатлы бу- 
ны ред этмей. 

Оларнынъ экисини де динълеген сонъ, къады оке- 
лене, мукъаддес китабыны ачып бакъа ве услубсыз 
адамгъа багъыра: 

— Мадамки, сен оны бир себепсиз ургъансынъ, 
котек ашагъан адамгъа эки капик джореме тёлей- 
джексинъ. Бир капиги ургъанынъ ичюн, экинджиси 
исе себепсиз ургъанынъ ичюн. Адамны бир себепсиз 
урмакъ мумкюнми, ёкъмы биль де, илериде акъылла- 
нырсынъ. 

О адам озь джеплерини къармалап башлай, бир 
шей тапалмагъан сонъ: 

— Янымда парам ёкътыр, — дей. 

— Тез бар да, эвинъден кетир, — деп багъыра 
къады. 

Услубсыз адам кете, къады исе укюм чыкъарыджы 
мукъаддес китабыны орьтип, миндер устюне яслана. 
Котекленген ве акъаретленген Ахмет ахай исе беклеп 
отурабере. 

Арадан бир саат кече, эки саат кече, учь саат ке- 
че, кимсе кельмей. Бакъа, коре юз йыл отурса келе- 
джек адам ёкъ. 

Яваштан къадынынъ янына келип, онъа яхшы бир 
шамар яндыра. 

— Бу не япкъанынъыз, — дей шашмалап къады. 

— Раатсызланманъыз хады эфенди, сизинъ кескен 
хыйметинъизге коре бу шамарнынъ фияты эки капик- 
тир. Меним де янымда парам ёх. О кеткен адам кель- 
се, менден аладжагъынъызны манъа борджлу олгъан 
о намуссыздан алырсынъыз, — дей Ахмет ахай. 


АХМЕТ АХАЙ НАСЫЛ ТОЯ... 


Бир кунь Ахмет ахай Озенбаштан Акъяргъа келе. 
«Хайдан бир шейлер тапып ашайым экен?» — деп тю- 
шюне-тюшюне базаргъа барып чыкъа. 

Базарда не къадар чокъ доланса да озь коюнден 
кимсени расткетиралмай. Юре-юре болдырып, энди ке- 
теджек олгъанда денъизге таба бурулгъан кошеде, 
Озенбаштан бир танышыны корип къала. Бу онынъ 
къомшусы молла эди. О пиширильген йымырта толу 
сепети янына килим тёшеп, къурулып отургъан. 

Ахмет ахай молланынъ янына барып селям бере 
ве яваштан килимнинъ бир четине отура. 

— Ахмет ахай, Озенбаштан чыхханынъ чохтан- 

мы? — деп сорай къомшусы ве агъызына йымырта 
къапа. 

— Ех, мына шимди догъру андан келем,— дей Ах- 
мет ахай ве юткъуна. 

— Меним копечигим насыл экен, корьмединъми? 
деп сорай молла ве агъызындакини битирер-битирмез, 
янындаки томалакъ ташкъа урып, экинджи йымыр- 
таны артламагъа башлай. 

— О сенинъ мал-мулькинъни яхшы хоруй, — деп 
джевап къайтара Ахмет ахай, бир даа юткъунып. 

— Я юрегимнинъ бир парчасы, девечигим насыл 
экен? — деп сорай отьмегини сарымсакълап башлагъан 
молла. 

— Э,— дей Ахмет ахай, — о да яхшы ашай... ба- 
гъышла, тилим тайды, яхшы яшай дейджек эдим, 2, 
яхшы, пек яхшы яшай. 

— Я меним хадынларым — Ребие, Хатидже, Хати- 
ме насыл яшайлар? 

Раатсызланма молла, хурабие де, хатых да, хатла- 
ма да... ёх, ёх тилим тайды — Ребие де, Хатидже де, 
Хатиме де... ашайлар... ёх, ёх багъышла тилим тай- 
ды... яшайлар, пек яхшы яшайлар. 

— Я огълум Чора не япа? Ахмет ахай. О эп 
суалини къоюлаштыра. Ахмет ахайгъа сепеттеки шей- 
лерден бермеге акъылына биле кетирмей. 

— Огълунъ, шорба... ёх, ёх... тилим тайды — Чо- 
ра... яхшы яшай. 

Къызгъаныч къомшу бутюн бу эйи хаберлерни 
эшиткен сонъ Ахмет ахайгъа тешеккюр бильдире ве 
уйлелик емектен сонъ алла ёлуна бир дуачыкъ окъуп, 
сепетини котерип кетмек ичюн еринден тургъанда 
оларнынъ янына бир копек чапып келе. Молла онъа 
бир парча отьмек ташлай. 

Ахмет ахай бакъа-коре айткъан о къадар огъур- 
лы лафлары ичюн молла онъа атта сарымсакънынъ 
къабугъыны биле бермей. 

— Тохта, тохта, хомшу, бу базар копеги манъа 
сенинъ сабых копегинъни хатырлатты,— дей Ахмет 
ахай. 

Молла токътай: 

— Сенинъ сабыкъ копегинъ дегенинъ де не? Я о 
шимди де бар да, Ахмет ахай? 

— О шимди ёх. Айт десенъ айтайым олгъан шей- 
ни, эм эписи алланынъ эмиринен... 

— Айт тез-тез, копегиме не олды? 

— О сизинъ девенъизнинъ ах джигеринден пек 
чох ашап патлап ольди. 

— Сен не дейсинъ? О меним девемнинъ ах джи- 
герини насыл ашайджах? Оны сойдылармы ёхса? 

— Ойле эфендим, чюнки огълунъыз Чоранынъ 
дженазесине кеткен масрафларны одемеге бундан баш- 
ха чаре ёх эди! 

— Я огълум Чорагъа не олды? 

— Огълунъыз анасынынъ олюмине даянып олама- 
ды ве... 

— Хадыным Хатидже не ичюн ольди?.. 

— Ребиянен пычахлаштылар, нетиджеде экиси де 
ольдюлер... 

Бойле гъамлы-кедерли хаберлерни эшиткен молла 
эки къолунен башыны тутып къала. Емек толу сепет 
ерге тюше. Тек шундан сонъ ач Ахмет ахайгъа де- 
нъиз ялысында отурып, яхшы тоймах хысмет ола. 


БАЗАРДА 


Ферманшеэр базарында не истесенъ сатыла, алы- 
на экен. Бу базарда атта лятифе де сатыла, базарлыкъ 
этиле экен. Бир окъумыш адам базарда Ахмет ахай- 
дан сорай: 

— Манъа бир къач лятифе айтып оламазсынъмы? 

— Айтырым. Хач дане керек? 

— Не къадар олса олсун, эписини айт! 

Ахмет ахай окъумыш адамгъа: 

— Эгер меним эвиме кельсенъ, не хадар истесенъ 
айтырым. Лякин мында, базарда сорагъанынъ ичюн 
санъа базардакиси киби джевап берем. Бир мешребе 
шарап алып берсенъ, сонъ лятифе айтмагъа башла- 
рым,— дей. 


АХМЕТ АХАЙ ОРАЗАНЫ ЧАНАЛАТА 


Озенбашлынынъ бири маджарыны екип чёльге 
кетеджек ола. Апайы онъа дей: А 

— Эй, адам, сен кетесинъ амма, оразанынъ не 
вахыт, хайсы куню башлайджагъыны чёльде хайдан 
биледжексинъ? 

— Догъру айтасынъ, апай, мен барып оразанынъ не 
вахыт келеджегини Ахмет ахайдан сорап билейим, — 
дей. 

Ахмет ахай шу куню Бойкада чалашта озюне мад- 
жар ясай экен. Адам онынъ янына барып, ораза не 
вакъыт башлайджагъыны сорай. 

Ахмет ахай джиддий бир меселе чезеджек адам 
киби, бираз тюшюнген сонъ, къыскъадан шойле анъ- 
лата: 

— Ярын — бизим «бугунимиз» сайылсын, лякин 
бугунь даа «ярын» дегиль, анълайсынъмы? Ёх, бир 
шей анъламайсынъ Мен санъа арабча бир кягъыт язып 
берейим. Не де язсам, бугунь охума, ярын оху. Чёльде 
олгъан вахытынъда бугуньки кунюнъни кечир де, 
ярынки кунни хыдыр. Тюневинки кунь кечкен сонъ, 
йылдызларгъа бахып, меним берген кягъытымны оху. 
Мына бундан сонъ, оразанынъ не вахыт башлайджагъ- 
ыны билирсинъ. 

Адам шу куню кягъыткъа бакъмай. Экинджи куню 
кене «бугунь» ола ве о кягъытны окъумакъны ярынгъа 
къалдыра. Бойлеликнен, гъарип озенбашлы бутюн ай 

девамында озь маджарынен кенъ-къулан ‘чёллерде 
юрип, оразанынъ не вакъыт башланаджагъыны, бугунь 
дегиль, ярын къыдыра. Къыдыра, амма аслы тапып 
оламай. О Озенбашкъа кельгенде ораза энди биткен 
экен. 

— Бугунь арефе куню, — дей онъа апайы, — ярын 
ораза бите. Әнди хурбан байрамына бир хой чалмагъа 
азырланмах керек. 

Бир ай оразаны чёльде къыдырып юрген адам ара- 
дан бираз вакъыт кечкен сонъ, Ахмет ахайны коре: 

— Валлаий, санъа джаным агъырды, Ахмет ахай, 
бу хадаргъадже алдатмах олурмы адамны, — деп элем 
эте. 

Ахмет ахай кулюп джевап бере: 

— Не ичюн джанынъ агъырды, ёкъса бир ай ач 
юрдинъми? 

АХМЕТ АХАЙ КЪАСЕВЕТТЕН КЪУРТУЛА 


Ахмет ахай бир чёльмек алып, дагъдаки чокъ- 
ракъкъа кете. Чытырман дагъгъа киргенде, артындан 
бир къартчыкънынъ кельгенини коре: 

— Сен кимсинъ?— деп сорай Ахмет ахай.— Не 
ичюн меним изимден келесинъ? 

— Бу дагъда тынчлыкъ, — дей къартчыкъ. — Бу- 
нынъ ичюн сен меним аякъ сеслеримни эшиттинъ. Ля- 
кин мен эр вакъыт, эр ерде сенинъ пешинъден юрем. 
Мен сенинъ къасеветинъ олам, Ахмет. Шу себептен 
сен къайда кетсенъ, мен анда кетем. 

Ахмет ахай озь къасеветинден къуртулмакъ ичюн 
адам шекилиндеки бу къартчыкъны ольдюрмек ве 
эбедий къасеветсиз куньлер кечирмек къарарына ке- 
ле. 

— Сен чох вахыт хартбабамнынъ пешинден юр- 
динъ, онъа кунь бермединъ. Меним бабамны да бир 
кунь биле хувандырмадынъ. Ондан бир адым артта 
халмадынъ. Мен беллесем, сен бинъ бир яшха кирген 
мына бу эмен терегинен бир яштасынъ. Санъа, джаяв 
юрмек кучь дегильми, хартбаба? Кель, кир меним 
чёльмегиме, сени котерип кетейим, — дей онъа Ахмет 
ахай. 

Къасевет баба башта бир аягъыны, сонъ экинджи 
аягъыны чёльмек ичине тыкъа. О ичери кирер-кирмез, 
Ахмет ахай чамурдан бир тапа ясап, чёльмекнинъ 
агъызыны тыкъата. Шундан сонъ Ахмет ахай бинъ 

йыллыкъ эмен тереги тюбюне бир чукъур къаза, шу 
чёльмекни коме ве чукъур устюнде шойле дей: 

— Эй, дешетли олюмнинъ хардашы, ийлекяр шей- 
таннынъ баласы! Инсан хуванчынынъ хатили! Эбедий 
куль олып хал ве эндиден сонъ фахыр-фухарелернинъ 
бахтына тохунма! 

Ахмет ахай эвине къайтып келе ве шу куньден 
башлап, къасеветсиз, яхшы яшап башлай. Онынъ 
куньджю къомшусы Ахмет ахайдан сорай. 

— Эй, урьметли Ахмет ахай, сен манъа озь сы- 
рынъны анълатса. Насыл бир тылсымлы таш санъа 
ярдым этти де, сен фухареликтен хуртулып, ягълы*чи- 
береклер ашап башладынъ? 

Ахмет ахай корьген-кечиргенини ве япкъан ишини, 
олгъаны киби, онъа айта. 

Къомшусы чокъ тюшюнип отурмай, яры геджеде 
дагъгъа барып, салкъын чокъракъ якъынындаки бинъ 
йыллыкъ эмек терегини тапа, чукъурны къазып, 
чёльмекни чыкъара. Чёльмекнинъ балчыкътан ясал- 
гъан тапасыны ачкъанынен, онынъ ичинден ачувлы, 
залым къасевет баба атылып чыкъа. Ахмет ахай- 
нынъ къомшусы алчачыкъ бойлу, бир окъкъа къадар 
чекиси олгъан къартчыкъкъа шойле дей: 

— Сен, беляларнынъ дедеси, бар, Ахмет ахайнынъ 
бойнуна сарыл. Онынъ хамбуры ол, башына мешахат 
ягьмурыны ягъдыр. Оны ёхсуллых, хасталыхлар де- 
нъизине батыр. Хасеветлер алемине айда, ольгендже 
хыйна. 

-- Сен озь сызгъыравукъ сесинънен меним къула- 
гъыма чокъ мырылдай берме, — дей къартчыкъ ве 
сычрап, молланынъ бойнуна сарыла. 

— Меним энди Ахмет ахайда ишим ёкъ. Онынъ 
козюне корюнсем, о мени бир даа топракъкъа комер. 
Әйиси мени къазып чыкъаргъан адамнен, сеннен эбе- 
дий дост олайым. Сенинъ итияджларынънен бахтлы 
-лурым, хасталыкъларынъ мени тойдырыр, сени къа- 

севетлер алемине айдарым, джеэннем атешинен якъа- 
рым. 

О киши бу белядан къуртуладжакъ олып не къа- 
дар тырышса да, чаресини тапалмай, къасевет къарт- 
баба онынъ тенине, кемигине, тырнагъына кирип ер- 
леше ве эбедий онынънен берабер къала. Ахмет ахай 
исе озь къасеветлеринден къуртула. Мына бу себеп- 
тен о эр вакъыт шенъ-шерамет кунь кечире, башкъа- 
ларнен шакъалашып, оларны да кульдюре. 


КЪЫРМЫЗЫ ДАЛФЕС 


Сюйрендеки эмен тереги тюбюнде яткъан Багъча- 
сарай къадысы урып бакъса, башы чыр-чыплакъ. О 
якъ бакъа-бу якъ бакъа — далфеси ёкъ. Хырсызны 
араштырып башлайлар. Ахыр сонъу Ахмет ахайны ту- 
тып кетирелер ве онынъ иши ачыкъ бакъыладжагъы- 
ны илян этелер. 

Багъчасарай макемесине пек чокъ адам топлана. 
Башына далфес кийген, къолы зынджырлы Ахмет 
ахайны макемеге алып кирелер. 

— Буны корьдинъизми? — деп багъыра чыплакъ 
башлы къады, озенбашлы Ахмет ахайгъа ишмар 
этип,— бойле эдепсизни бу вакъыткъадже корьген, 
эшиткен адам бармы? Сен энъ мудхиш ишни яптынъ, 
кяфир! Пек буюк джинает ёлуна миндинъ. Тек манъа 
менсюп олгъан, сарыкънен сарылгъан далфесни къады- 
нынъ башындан хырсызладынъ. Айтчы, джинаетчи, сен 
озюнъни ненен акълай билесинъ? Къаны айтчы, хыр- 
сыз! Сенинъ пис башынъны яраштырып тургъан онъ 
итибарлы бу далфесни сен къайдан алдынъ? 

Ахмет ахайгъа, энъ къыйын вазиетнинъ тюбюнден 
тез ве къолой чыкъа бильгени ичюн де Ахмет ахай 
дегенлер. Билесинъизми о не деген? 

— Эй, хады азретлери! Сюйрендеки эмен тереги 
тюбюнде богъурдагъынадже шарап чапчагъына бат- 
хан, домуз киби чамургъа харышып ятхан пис ве сар- 
хош сен олгъанынъны бильген олсам, мен о баштан бу 
мухаддес далфесни чельдирмез эдим. Сайыдан да о 
сен эдинъми? Әгер ойле олса, ма, сарыгъынъны да, 
далфесинъни де ал, — дей Ахмет ахай. 

Къады утангъанындан шай деген: 

— Шакъалаштым. Эльбетте о мен дегиль эдим. 
Сен озюнъ де буны яхшы бильсенъ керек. Айды дос- 
тум, мени багъышла, эвинъе кет, раатлан. Асылында 
сени тутып мында кетиргенлерни джезаламакъ ке- 
рек!!! 

КЪАЧАКЪ 


Ахмет ахай Озенбаштаки ун сатыджыгъа борджлы 
экен. Ун сатыджы парасыны алмакъ ичюн Ахмет 
ахзйнынъ пешинден юрип башлай. Ахмет ахай исе он- 
дан гизленип юре. Куньлернинъ биринде о Ахмет 
ахайны коре ве онынъ артындан чапа. Ахмет ахай 
къача, келип эвине кире ве къапуны ичериден манда- 
лай. Шу дакъкъада онынъ апайы чыкъып, ун сатыд- 
жыгъа дей: 

— Ахмет эвде ёх, о дагъгъа кетти. 

— Кечкен сефер де дагъгъа кеткен эди. Бу сефер 
кене анда кеттими? Бутюн вакъыт дагъда юре, анда не 
бар экен онъа? 

— Хора япмах ичюн агъач кесе. Азбарны хора- 
лайджах. Борджгъа пара бергенлер эвимизнинъ янына 
топланып, омузларынен хорагъа хашынсалар, олар- 
нынъ юнлеринден баягъысы хорагъа илинип халыр. 
О юнлерден мен чорап орерим. Ахмет исе оларны 
сатып борджларыны одер. 

Ун сатыджы онъа бир шей айтмай къайтып кете. 

Лякин куньлернинъ биринде ун сатыджы Ахмет 
ахайны ёлда расткетире: 

— Утанмайсынъмы, борджынъны бермейсин>ъ, 
озюнъ де хачып юресинъ? 

— Санъа не хадар борджым бар? 

— Юз алтын. 

— Әгер мен эки куньден сонъ санъа дохсан дохуз 
бучугъыны берсем, санъа не хадар даа борджым 
халаджах? 

— Ярым капик. 

— Алла, алла! Ярым капикке о хадар шамата хо- 
пармах керекми шу, — дей Ахмет ахай, — утанмай- 
сынъмы? 


Эр къавал сенинъ 
дегенинъ киби чалмаз 


га 


УНУНЪ БИТКЕНДИР ДАА... 


Ахмет ахайнынъ апайы Озенбаш молласынынъ ко- 
зюне пек дюльбер ве яш корюне. Эр кунь саба корь- 
генинен онъа саташып башлай. О дей, бу дей, ах-вах 
чеке, кулюмсирей, агъламсырай, ахыр-сонъу эшек 
киби багъырып башлай: — Сенинъ ич бир шейден ха- 
беринъ ёх, анхав, — дей апайы Ахмет ахайгъа, — мол- 
ла эр кунь меним ёлума чыкъып, эшек киби багъыра, 
саташа. 

— Мен сени кимседен куньлемейим, онъа на- 
сыл джевап берсенъ бер, — дей Ахмет ахай. 

Бир кунь молла кене ёлда оны эшек киби багъы- 
рып къаршылай. Бу кересинде Ахмет ахайнынъ апа- 
йы да онъа джильвеленип бакъа. 

— Не вакъыт барайым? — дей молла онъа якъын- 
джа барып. 

— Бугунь ахшам, Ахмет Ялтагъа кетеджек. Онынъ 
атынынъ ёлгъа чыкъамаздан эвель кишнеген адети 
бар. Демек онынъ аты кишнеп, арадан бираз кечкен 
сонъ келе билесинъ. 

Ахмет ахай бундан хабердар экен. Акъшам ол- 
гъан сонъ, молла яваш эвинден чыкъып, Ахмет ахай- 
нынъ эвине якъын бир ерге келип сакълана. Онынъ 
атынынъ сесини динълей. 

Молла сакъланып тургъан вакъытта Ахмет ахай, 
къара сабун къайнаткъан къазаннынъ тюбюне атеш 
якъа Къыйметли мусафирни къаршылап алмакъ 
ичюн азырлыкъ биткен сонъ, Ахмет ахай барып аты- 

на мине. Ат кучьлю сеснен кишней. Молланынъ са- 
бырсызлыкънен беклеген дакъкъасы келип ете. Аман 
еринден турып, къапуны къакъа. Ахмет ахайнынъ 
апайы оны кулерюзнен къаршылап ала: — Кир, кир, 
ахайым эвде ёхтыр, — дей о ве озю барып, къазанда 
къайнап тургъан къара сабун копюклерини таякънен 
къарыштырып башлай. Молла энди озюни шорбаджы 
зан эте. Лякин шу арада къурназ апай: 

— Ах, эфенди, бильсейдинъ сен, меним насыл бол- 
дургъанымы. Әгер сен мени азачыкъ олса да аджы- 
санъ, мына бу сабунны бираз харыштырса,— деп, 
онынъ къолуна таякъны туттыра. Не чаре? Молла 
къайнап тургъан сабунны къарыштырмагъа башлай. 

Яры гедже ола. Хоразлар къычырып башлайлар. 
Молла да болдура, лякин айнеджи апай, о дей, бу дей, 
оны еринден турдырмай. Илле бир маначыкъ тапып, 
молланы чалыштыра. 

Хоразлар бир даа къычыралар. Бу исе Ахмет ахай- 
нынъ чайырдан къайткъаныны анълатыр эди. Шу за- 
ман азбар къапу янында атнынъ кишнегени эшитиле. 
Молла еринден турмагъа етиштиралмай, азбаргъа Ах- 
мет ахай чапып кире. Шу саат молланынъ къолундан 
таякъны алып, онынъ бойнуна яндыра. Къайнап тур- 
гъан сабун копюклери молланынъ бойнуна япыша. О 
бармагъа ер тапмай. Азбардан чыкъып къача Бой- 
нунынъ аджджысындан о якъкъа чапа, бу якъкъа ча- 
па, лякин озь эвине бармагъа къадынындан къоркъа. 
Къайда бараджагъыны бильмей. Насылдыр бир хораз 
бар сесинен учюнджи кере къычырып, танъ аткъаны- 
ны хабер бере. Танъ аткъаны яхшы амма, молла бу- 
тюн койге масхара оладжакъ да! 

Беклемегенде молланынъ къаршысына Ахмет 
ахайнынъ апайы чыкъа. 

— Тез ол, тез, — деп фысылдай о, — ат хачып кет- 
ти. Ахмет оны къыдырып юре. Эвде бир кимсе ёх, юр... 

Шашкъан папий къуйругъындан далар, дегенлери 

киби, молла бойнунынъ агъырысына бакъмадан кене 
Ахмет ахайнынъ эвине келип кире. Энди отурып, би- 
раз раатланайым дегенде, бирден къапу къакъыла. 

— Ким о,— деп багъыра молла къоркъкъанын- 
дан. 

— Вай, энди не япаджам,— дей Ахмет ахайнынъ 
апайы, — ахайым кельди, энди экимизни де ольдюрир. 

Молла тургъан еринде къатып къала. 

— Сен, молла бей, не хатып халдынъ? Дёртаях- 
лап тур, башынъны ашагъы эгильт, устюнъни орьте- 
йим, софра олурсынъ, — дей апай. Молла шай да 
япа. 

Ахмет ахай эвге кире, джуббесини чыкъара ве 
софра башына отура. 

Эй хадын, ненъ бар ашамагъа, бер тездже, 
пек ач олдым, — дей. 

Апайы Ахмет ахайнынъ огюне бир чанакъ сы- 
джакъ быламыкъ, кетирип къоя. Ахмет ахай бакъса, 
не ичюндир чанакъ софрада догъру турмай. Оны ер- 
лештиреджек олып не къадар чекишсе де, олмай. Бир 
тарафкъа къыйышып тура. Сонъ еринден турып: 

— Бу софрагъа не мараз олду я, мен шимди онъа 
бир ахыл хояйым, — дей де, барып демир чёкючни 
кетире. Чанакъны бираз четке сюре, молланынъ бе- 
лине бир чёкюч ура, шу арада сыджакъ быламукъ да 
онынъ сыртына тёкюле. Молла устюне биринджи кере 
адам минген тай киби аякъ ве къоллары устюнде 
сычрай. 

— Хадын, бу эшек бизим эвде не япып юре! Хана 
манъа йипнен нохтаны бер. Дерменге де бармах керек 
эди, яхшы олды,— дей ве молланынъ башына нохта 
кийдире, аркъасына бир чувал богъдай юклеп, дегир- 
менге айдап кете. Ёлда молла болдыргъанда адымла- 
рыны явашлата, Ахмет ахай исе оны эп къамчылай. 
О кене силькине-силькине огге догъру кете. Бойле- 
ликнен, молла къан-терге пишип дегирменге бара. 

Ахмет ахай беш пуд богъдайны дегирменге кетир- 
ген сонъ бир чувал унны молланынъ сыртына юклей 
де эвине айдап кете. Унны тюшюре, нокътапы чыкъа- 
ра ве: 

— Айды кет, амма сахт ол, бир даа эвиме кирме, 
кирген киби олсанъ сабангъа екерим,— дей. 

Арадан бир къач кунь кече. Молла ёлда кете- 
яткъанда бакъса Ахмет ахайнынъ апайы келе, оны 
корьмеген адам киби кечип кетеджек ола, лякин апай 
аселет молланынъ огюнде токъталып, тай киби киш- 
ней. 

— Эй сени шейтаннынъ къызы, кене сабунынъ- 
нен, унынъ биттими, ёхса,— дей онъа.— Энди ойле 
ягъма ёх, сенинъ авынъа бир даа тюшмем. 


АЙ, КЪАВЕХАНЕ ВЕ ЭРИК ТЕРЕГИ 


Ярыкъ къыш геджелеринден биринде Ахмет ахай 
акъшамлыкъ ашамагъа бир шейи олмагъанындан ке- 
не ач къала. 

Он беш куньлик айны козетип зевкъланмагъа ча- 
реси де къалмай. 

Сокъакъкъа чыкъа. Яваштан йырлап къавехане- 
нинъ янындан кечеяткъанда бурнуна къой ягъынынъ 
къокъусы ура. Онынъ агъызындан силекийлери 
акъып, не бермеген алла, деп къавеханеге кире. 

Бакъса, озенбашлы учь косе ашыкъ ойнап отура, 
оджакъ устюндеки буюк къазанда исе эт къавурыла. 

— Ана, Ахмет ахай да кельди, — дейлер ашыкъ 
ойнап отургъанлар къуванып. — Шимди биз сени эт- 
нен сыйлармыз. Лякин бир шартымыз бар. Сен бу 
ерде — хавеханеде сойынып, анадан догъма чыр-чып- 
лах алда, бутюн Озенбашны бир айланып чыхарсынъ. 
Шундан сонъ минаренинъ тёпесине чыхып, анда би- 

раз отурырсынъ. Эгер айтханымызны япып олсанъ, 
дегенимиз киби сени сабагъа хадар сыйлармыз. Эгер 
дегенимизни япып оламасанъ, сен бу хавеханеде би- 
зим бедава чалышхан ашчы ве хызметчимиз олур- 
сыЫНЪ. 

Ахмет ахай коселернинъ айткъанларына разы ола. 
Шу дакъкъада сойына, чыр-чыплакъ олып, сувукъта 
Озенбашны бойлап чапып башлай. Айланып чыкъ- 
къан сонъ, минаренинъ тёпесине котерилип, айтыл- 
гъаны къадар тура ве къавеханеге къайтып келе. Ля- 
кин коселер онъа шай дейлер: 

— Сен Озенбашны чыр-чыплах айланып чыхха- 
нынъ догъру. Минаренинъ тёпесинде отургъанынъ да 
догъру. Лякин сен чапханда да, минаренинъ тёпесин- 
де олгъанда да бир шейден хызынмадынъ. Ву догъ- 
румы? 

— Эльбет догъру, — дей Ахмет ахай 

— Лякин сен янъыласынъ. Бизни алдатасынъ? 

— Мен сизни насыл алдатаджам, мен ханда хы- 
зына билем? — дей Ахмет ахай. 

— Мына шимди анълашырмыз, — дейлер косе- 
лер. — Бугунь гедже ай ярых, догърумы? 

— Догъру. 

— Демек чапханда истер-истемез сен ай нурын- 
дан хызынгъансынъ. Минареге котерильгенде исе ай- 
гъа даа яхынджа олдынъ. Айнынъ сыджагъына исин- 
генинъе ич де шубе ёкъ. Демек сен бизни алдаттынъ... 

Ахмет ахай бир шей демей. Къавеханенинъ ашчы 
ве хызметчилигини япып башлай. 

— Мен сизни аджайип эрикли этнен сыйларым, — 
дей Ахмет ахай.— Эм пек тез пиширирим, сизлер 
ашых ойнап турынъыз. 

Ораза олгъанындан коселер акъшамлыкъ ашны 
сабырсызлыкънен беклей эдилер. 

Ахмет ахай исе эт толу къазанны къавеханенинъ 
азбарындаки эрик терегининъ далына чыкъарып аса, 

озю терекнинъ энъ тёпесине тырмашып, экши эрик 
ашайбере. 

Коселер эп ашыкъ ойнай, тютюнлерини думанла- 
талар. Къыркъ кере даа ойнайлар. О къадар да тю- 
тон ичелер. Лякин аштан хабер-тебер ёкъ. Тыша- 
рыгъа чыкъып бакъсалар — атеш янып тургъан 
оджакъ азбарнынъ о бир башында, эт толу къазан 
исе бу бир башында — терек далында асылы тура. 
Ахмет ахай терек устюнде эрик ашай. 

— Сен не япасынъ, Ахмет ахай? — деп сорайлар 
олар. 

— Корьмейсинъизми, не япханымны? (Сизлерге 
эрикли эт пиширем, — деп джевап бере Ахмет ахай. 

— Атештен о къадар узахта тургъан хазандаки 
эт пишерми? Озю де терекнинъ устюнде асылы тур- 
гъан хазан ичинде! 

— Оджахтан бу хазангъадже олгъаны-оладжагъы 
хырх адым, бельки ондан за аздыр. Ерден айгъадже 
исе дёрт юз миллион адым, бельким ондан да чохдыр. 
Ойле олгъан сонъ о хадар узахтаки ай ярыгъындан 
сувухта адам хызынгъан сонъ терек устюндеки аш не 
ичюн пишмесин? — дей. 

Косебайлар енъильгенлерине къаналар ве Ахмет 
ахайны сабагъадже сыйлайлар. 


АХМЕТ АХАЙ БЕЛЯСЫНЫ КЪЫДЫРА 


Бир кунь Ахмет ахай къадынына пек ачувлана. 
Албу исе бунъа себеп ёкъ экен. Ачувы савушкъан сонъ 
озь-озюне дей: 

— Дюньяда себепсиз ич бир шей олмай. Мени 
ачув сарып алды, мына беля, лякин о хайдан чыхты. 
Оны тапмах керек! 

Бойле фикирнен о къавеханеге бара; 

— Меним белям хайда олгъаныны кимсе бильмей: 
ми? — деп сорай андаки адамлардан. 

— Языхлар олсун, кеч халдынъ, азачых эрте кель- 
ген олсанъ, оны мында, хавеханеде корер эдинъ. 
Онынъ кеткенине даа чох вахыт олмады, — дейлер 
онъа. 

— Я хайсы ёлдан кетти? 

— О, анавы дагъдан кечип, денъизге кетти. 

Ахмет ахай къавеханеден чыкъып, озь белясынынъ 
артындан кете. Онъа бир ёлджу расткеле. 

— Огъурлар ола? — дей Ахмет ахай. 

— Әр кес киби, мен де бахтымны къыдырып ке- 
тем я сен?.. 

— Мен исе белямны хыдырам, оны тапмах исте: 
йим, — дей Ахмет ахай. 

Әкиси эки тарафкъа кетселер оладжакъ эди, лякин 
берабер кетелер ве денъизге барып чыкъалар. 

Кунь сыджакъ денъизден исе салкъын ель эсе. 

— Айды, ювунайых, — дей белясыны къыдыргъан 
Ахмет ахай. Олар союнып озьлерини сувгъа аталар. 

Ахмет ахай узакъкъа ялдап кете. Бахтыны араш- 
тыргъан адам исе тез-тез сувдан чыкъып кийине ве 
Ахмет ахайнынъ урбаларыны алып къача. 

Озенбашлы сувдан чыкъып бакъса, урбалары ёкъ, 
анадан догъма чыр-чыплакъ къала. 

— Мына меним белям хайда экен, — дей Ахмет 
ахай. — Демесе мен оны шимди, мына бу ерде тап- 
тым. 


хх х 


Ахмет ахай акъшамгъадже сув ичинде отура. Ор- 
талыкъ къаранлыкълашкъан сонъ, яваш-яваш ялы 
бойлап кете. Къаранлыкъ олгъанындан оны кимсе 
корьмей. 

Эм кете, ве эм де бу белядан къуртулмакънынъ 
чаресини къыдыра. Бир эвге якъынлаша. Пенджере 

янына барып динълене. Ичериден къашыкъ-чанакъ 
сеслери эшитиле. «Эвде бир зияфет азырланыла, гъа- 
либа», деп тюшюне. Бурнуна чиберек къокъусы ура. 
Ахмет ахай бакъса эвнинъ къапулары ачыкъ. Онынъ 
саиби де эвге кире, де азбаргъа чыкъа, кимнидир бек- 
лей. Ахмет ахай онъайтлы вакъыт тапып, ондан гиз- 
ли оларакъ эвге кире ве долапкъа сакълана. 

Ахмет ахайнынъ анълагъанына коре къадыннынъ 
къоджасы башкъа бир якъкъа кеткен. Чиберек баш- 
къа бир адам ичюн пишириле экен. 

Ойнашы кельген сонъ къадын дей: 

— Беклей-беклей болдурдым. Къайда къалдынъ я, 
бу вакъыткъадже? Сени энди кельмез белледим. Са- 
нъа аджайип чибереклер пиширдим. 

Сонъра къадын мусафирининъ янына келип отура. 

Ахмет ахай сув долапынынЪ къапусындаки кич- 
кене тешиктен оларнынъ бири-бирини севгенини ко- 
рип тюшюнджеге дала. Бельки бу арада Озенбашта 
меним эвимде де тыпкъы бойле вакъиа оладыр? — дей. 

Бу арада къапу къакъыла. 

— Къоджам кельди!— деп багъыра къадын къор- 
къкъанындан.— Не япмалы? 

Къадын долапнынъ къапусыны ача ве Ахмет ахай 
чыр-чыплакъ отургъан ерге севгилисини де итеп кир- 
сете. 

Озенбашлы онъа дарыла. Лякин «мусафир»: 

— Къурбанынъ олайым, сесинъни чыкъарма, дуй- 
са сенинъ де ишинъ белли, меним де. Мындан сагъ- 
селямет чыкъайыкъ, илериде бу эвге бир даа ким ке- 
леджек, ким кельмейджегини сонъ бакъармыз, — дей. 
О Амет ахайны да бу къадыннынъ «мусафири» бел- 
лей. 

Къадыннынъ акъайы ичери киргенинен донатыл- 
гъан софраны коре. Лякин эвинде эки ябанджы ол- 
гъаныны акъылына биле кетирмей. Буюк бир иштиа- 
нен чиберекке янаша. 

— Софрагъа шарап да кетирчи,— дей къадынына. 

Къадын къоджасыны шарапнен сыйлагъанда ки- 
мерде бир къадени долапнынъ къапусы арасындан да 
узата. Ахмет ахай усталыкънен къаделерни чельди- 
рип шарапны ерге тёкебере. 

Сонъ Ахмет ахай янындаки кишиге: 

— Мен энди саргъушым, шимди бир чобан йыры- 
ны йырлайджам,— дей. 

— Ёкъ, ёкъ, йырлама,— деп ялвара о адам, — эв- 
нинъ саиби эшитсе, сенинъ де ишинъ бар, меним де. 

— Ойле олса, сен манъа халпагъынъны бер, сонъ 
йырламам, — дей. 

Къадын ойнашына кене къаде узата, оны кене Ах- 
мет ахай ала ве ерге тёккен сонъ дей: 

— Бах, шимди мен «Бей огълу» тюркюсини йыр- 
лайым да сен эшит... 

— Ёкъ, ёкъ, этмесе шуны, истесенъ меним бутюн 
урбаларымны ал, тек йырлама. 

Ойле дей де штаныны, кольмегини ве къушагъыны 
чыкъарып Ахмет ахайгъа бере. Ахмет ахай онынъ 
урбаларыны кие. 

Ахмет ахай урбаларны кийген сонъ, «мен ким- 
нинъ урбаларыны кийдим, я?» деп о адамгъа дикъ- 
къат эте. Бакъса онынъ шейлерини хырсызлагъан, 
бахт къыдырып юрген анавы эрифнинъ озю экен. Бе- 
лясыны араштырып юрген Ахмет ахай, озюнинъ эски 
урбалары ерине бахт къыдырып юрген адамнынъ 
янъы, къыйметли урбаларыны кие. 

Ийлекяр къадыннынъ акъайы азбаргъа чыкъа- 
джакъ ола. О еринден турып, тышарыгъа чыкъкъан 
арада, къадын долапнынъ къапусыны ачып, ойна- 
шына, тездже эвден къачмакъ керек олгъаныны 
айта. 

Кийинип азыр тургъан Ахмет ахай шу дакъкъасы 
чыкъып кете. Бахт араштырыджы исе чыр-чыплакъ 
олгъанындан долап ичинде къала. 

Сыджакъ ве яхшы кийинип сокъакъкъа чыкъкъан 
Ахмет ахай энди ач олгъаныны дуя. Сокъакъта не 
тапар да ашарсынъ? 

О артына къайтып, кене шу эвнинъ къапусыны 
къакъа. Къапуны эвнинъ саиби ача. 

— Мен намлы Лухман эким олам. Эвинъ агъыр 
бир маразгъа огърагъаныны эшитип, ярдым этмеге 
кельдим, — дей. 

Әв саиби шаша: 

— Меним эвимде хаста ёкъ, — дей. 

— Сен янълышасынъ, сайгъылы шорбаджы. 
Эвинъде шейтан бар. е 

— Вай, сен не дейсинъ шу?.. 

— Гузель багълар арасында, юксек дагълар джа- 
бында, денъизнинъ ялысында пек аджайип эвинъ бар, 
шорбаджым. Лякин чыр-чыплах бир шейтан келип, се- 
нинъ эвинъе кирген. Мени динъле, эгер сен эвинъден 
шейтанны хувмасанъ о сенинъ озюнъни эвинъден ху- 
ваджах. Хадынынъ чырахны алып, меним ёлумны ай- 
дынлатсын, мен сипиргини алып эвнинъ кошелерини 
сипиририм, сен исе энъ халын хызылчыкъ сопасыны 
алып, хапу янында тур. Шейтанны корьгенинънен оны 
яхшы этип урарсынъ. 

Ойле де япалар. Къадын чыракъны алып, Ахмет 
ахайнынъ ёлуны айдынлата. Эвнинъ саиби къапу 
янында таякънен тура. 

Гизленип отургъан ойнашкъа долаптан чыкъып 
къачмакътан башкъа чаре къалмай. О джаныны авуч: 
лап къапугъа догъру чапа. Къапу янында отургъан эв 
саиби оны яхшы да сопалай. 

Шейтан къачып кеткен сонъ эвнинъ саиби Ахмет 
ахайнынъ аякълары тюбюке йымшакъ килим тёшей 
ве эвде олгъан бутюн емеклернен оны сыйлай. 

Бойлеликнен, Ахмет ахай дегиль де, башкъалар- 
нынъ яшайышыны бозып, озюне бахт араштыргъан 
о мельун адам озь белясыны тапа. 

АХМЕТ АХАЙ ПАДИШАНЫ НАСЫЛ УТАНДЫРГЪАН? 


Куньлернинъ биринде хан буюк зияфет япа. Муса- 
фирлерни шенълендирмек ичюн Ахмет ахайны да 
чагъыра. Эм Ахмет ахай бахшышынен кельсин, 
дей. 

Ахмет ахай, башы-козюни юнден айырды этмек- 
нинъ чареси олмагъан, семиз бир чобан копегини ту- 
тып, падишанынъ эйилигине алып бара. Копекни аз- 
бардаки терекке багълап, озю ичери кире. 

Мусафирлер сарайда топланып, ашай-ичелер. Ля- 
кин Ахмет ахайгъа бир шей бермейлер. Ашап-той- 
гъан мусафирлер Ахмет ахайдан кулькюнчли бир шей- 
лер айтмасыны риджа этелер. 

Оларнынъ эксериети авджылыкънен огърашкъан- 
ларыны бильгенинден Ахмет ахай лафны авджылыкъ- 
тан башлай. 

— Сизинъ кимлер олгъанынъызны яхшы бильге- 
ним ичюн бир авджы копеги кетирдим. Оны сизлерге 
багъышлайджам. Бахынъыз онъа, насыл яхшы, тахат- 
лы копек, — дей Ахмет ахай. 

— Къайда 0? — деп сорай хан. 

— Азбарда? Мына шимди оны сарайгъа алып ки- 
рейим. 

— Керекмей, — дей хан. — Озюмиз азбаргъа чы- 
къар бакъармыз. 

Мусафирлер ерлеринден турып, Ахмет ахай ке- 
тирген копекни корьмек ичюн азбаргъа чыкъалар. 
Бакъсалар не корьеинлер; козьлери юнден корюнме- 
ген, чиркин, семиз бир чобан копеги тура. 

— Не маразнынъ ав копеги бу? — деп сорай хан. — 
Авджы копеги бойле оламы? 

— Я насыл ола? 

— Аякълары, къуйругъы узун, озю исе арыкъ ол- 
макъ керек. 

— 9-э,— дей Ахмет ахай, — амма да мин тапты- 

нъыз. Сизинъ элинъизден аш ашап башласа, о беш- 
алты кунь ичинде кемане киби созылып халыр. Оны 
озюнъиз биле танып оламазсынъыз. 

Бутюн мусафирлер кульмектен къатып-къатып къа- 
лалар. 


ШАКЪАДЖЫНЫНЪ ЭСАПЧЫЛЫГЪЫ 


Куньлерден бир кунь хан Ахмет ахайгъа базардан 
къавурылгъан бир тавукъ кетирмекни буюра. Ахмет 
ахай ханнынъ айткъаныны япа. Хан тавукъны озь 
къоранта азалары арасында адалетли такъсим этмек- 
ни Ахмет ахайгъа авале эте. Ханнынъ эки къызы, 
эки огълу ве къадыны бар эди. 

Ахмет ахай тавукънынъ башыны кесип, хангъа бе- 
ре. Къуйругъыны исе онынъ къадынынынъ огюне 
къоя. Тавукънынъ къанатларыны кесип, ханнынъ эки 
къызына туттыра.. Невбет тавукънынъ аякъларына ке- 
ле. Оларны да эки огълангъа узата. 

Тавукънынъ къалгъан къысымыны озюне ала. 

— Мен ортада отурам, барсын ортасы манъа ол- 
сун, четке чыхып не япаджам,— дей. 

Буны корьген хан ачувлана. 

— Сен тавукъны янълыш болюштирдинъ. Сенинъ 
башынъны кестиририм,— дей. 

Ахмет ахай онъа: 

— Тохтанъыз айса не ичюн тавухны бойле боль- 
генимни анълатайым,— дей. — Тавухнынъ башыны 
сизге бердим, чюнки сиз бу эвнинъ башысынъыз. Ха- 
дын ходжанынъ хуйругъыдыр. Онынъ ичюн тавух- 
нынъ хуйругъы хадынынъызгъа тюшти. Хыз бала ха- 
натлы хуштыр. Бир кунь учар кетер. Шунынъ ичюн 
де оларгъа ханатлары берильди. Огъланлар эр даим 
сеферге чыхалар. Демек оларгъа аяхлары тюше. 

Корьгенинъиз киби мен ортада халам, тавухнынъ 
ортасы меним олгъаныны энди озюнъиз де анълагъан- 
дырсынъыз... 

Ахмет ахайнынъ бойле адалетли эсапчылыгъы 
ичюн падиша онъа бир чувал богъдай бермелерини 
эмир эте. 

Елда муфти Ахмет ахайнынъ омузындаки бир чу- 
вал богъдайны корип: 

— Оны насыл этип алдынъ? — деп сорай. 

— Бир тавугъым бар эди. Оны хангъа алып бар- 
дым. Хан манъа онынъ ерине бир чувал богъдай бер: 
ди, — дей Ахмет ахай. 

Муфти деръал базаргъа барып, балабан-балабан 
беш тавукъ ве богъдай толдурмакъ ичюн беш дане 
де бош чувал сатын ала ве оларны Багъчасарай ха- 
нына алып бара. Хан бахшышны алып, муфтиге: 

— Сен манъа беш тавукъ кетирдинъ, энди оларны 
къорантамыздаки алты джангъа такъсим эт, — дей. 

Муфти не къадар баш ёрмасын, беш тавукнъы на- 
сыл этип алты джангъа больмекнинъ чаресини тапал- 
май. 

Хан кене Ахмет ахайны чагъырта ве: 

— Къорантамыздаки алты джангъа мына бу беш 
тавукъны пай этип бер, — дей. 

Ахмет ахай тавукъларны такъсим этип башлай: 

— Ханнен харысы — чифттир, бир тавух даа хош- 
сах — учь олур. Ханнынъ эки хызына бир тавух даа 
хошсах — бу да учь олур. Ханнынъ эки огълу бар, 
бир тавух даа хошсах — бу да учь олур. Муфтиге 
кельгенде, мен эсаплап бахтым: муфти, хуран ве джа- 
ми — бу да учь олур. Әнди эки тавух даа халды, эки 
тавух ве мени хошсах бу да учь олур. Демек халгъан 
эки тавух да менимки, — дей Ахмет ахай. 

Хан онынъ бу кересиндеки болювини де пек буюк 
акъылнен япты, — деп бегене. Къувангъанындан ша- 
къылдап-шакъылдап куле. 

МУДЖИЗЕ 


Бир кунь Ахмет ахай хангъа базардан къавурыл- 
гъан къаз сатын ала, лякин ёлда кельгенде онъа сукъ- 
ланып, бир аягъыны къопарып ашай. Кене яхшы, 
ханнынъ частына, базар Сарайдан чокъ узакъ дегиль 
экен, къазнынъ тек бир аягъы кеткен. 

Ахмет ахай оны кетирип шорбаджысына бер- 
генде, хан къазнынъ бир аягъы олмагъаныны ко- 
рип: 

— Къазгъа не олды я? Экинджи аягъы къайда? — 
деп сорай. ь 

— Хан эфенди,— дей Ахмет ахай, озюни ич бир 
къабаатсыз сайып, — бугуньден башлап, Багъчасарай- 
нынъ бутюн хазлары бир аяхлы олгъан. Инанмаса- 
нъыз озюнъизнинъ козьяш чешменъиз янына барып 
бахынъыз. 

Къыш олгъанындан ханнынъ ушюген къазлары 
бирер аякъларыны къарынларына басып, бирер аякъ 
устюнде тура экенлер. 

— Давул кетирип, оны чокъмарлап башланъыз, — 
дей хан. 

Давул сесинден къоркъкъан къазлар о бир аякъ- 
ларыны да тюшюрип, табана къувет къачалар. 

— Сонъ насыл, — дей хан, — Тутулдынъмы? Дог- 
русыны айт, къазнынъ экинджи аягъы къайда? 

— Падиша азретлери, — дей Ахмет ахай, — хорху 
муджизе догъура. Сиз оларны хорхутып, оларда экин- 
джи аях пейда эттинъиз Эгер бу чохмарнен сизнинт, 
башынъызгъа урсалар, хорхханынъыздан бу ерден эки 
аяхлап дегиль де, дёрт аяхлап хачар эдинъиз. 

Хан Ахмет ахайнынъ азырджеваплылыгъына ша- 
шып куле ве онъа бу шакъасы ичюн бир кисе тютюн 
бере. 

ЧИБЕРЕГИНЪНЕН ОЗЮНЪНИ СЫЙЛА 


Бир кунь Ахмет ахай эшек терисине сарылып, хан 
огюнде эшек киби багъыра. 

— Сен не ичюн эшек киби къычырасынъ? — деп 
сорай ондан хан. 

— Мен сизни шенълендиреджек олам, — деп дже- 
вап бере Ахмет ахай. 

— Эшек киби къычырып шенълендирмек олур- 
мы? — дей ачувланып хан. 

Ахмет ахай да озь невбетинде лафтан артта къал- 
май: 

— Чюнки деведжесине къычырсам сиз даянып 
оламазсынъыз. 

Ахмет ахай экинджи куню бу эшек терисинден 
балабан бир давул ясай. 

— Энди мен сизге давул чаларым, — дей шакъа- 
джы,— эр бир ургъан чохмарым ичюн бирер дане 
ягълы чиберек берирсинъиз, яхшымы? 

Хан разы ола. Биринджи куню Ахмет ахай учь 
къазан чиберекке етеджек къадар давул чала, лякин 
бутюнини озю ашап битиралмай. Къалгъан чиберек- 
лерни ханнынъ копегине бере. 

Падиша Ахмет ахайгъа пек ачувлана ве онъа ба- 
гъырыкълай: 

— Эй сени, ит огълу ит! Не сен меним бутюн 
хазнамны чалып битиреджек оласынъмы? Я да 
меним копегим озюмни ашап битиргенини истейсинъ- 
ми? 

Ахмет ахай итаатлыкънен джевап бере: 

— Сизни анълап оламайым, укюмдар! Тири эшек- 
нинъ хычыргъаны сизге агъырлых эте. Олю эшекнинъ 
терисинден чыххан сес сизге агъырлых эте. Бутюн 
хазнамны чалып битиреджек, копекке ашатаджах деп 
хорхасыз — бу да сизге агъырлых эте. Джанынъыз 
раат олсун хан не хадар хазансам, эписини озюнъизге 

хайтарып беририм, хазиненъиз ерине хайтыр. Чибе- 
регинъизнен озюнъизни сыйланъыз, ал ашанъыз! 


ОДЖАКЪ ШАКЪАСЫ 


Бир кунь Багъчасарай ханы къурназлыкъта Ахмет 
ахайны енъеджек ола ве онъа мураджаат этип шойле 
дей: 

— Мен санъа бир вазифе беририм, эда этсенъ му- 
кяфат алырсынъ, беджерип оламасанъ, башынъны кес- 
тиририм, анълаштыкъмы? * 

— Айтмасы сизден, япмасы менден, анълаштых. 

Шундан сонъ падиша айта: 

— Меним Сарайымдан чыкъ ве къайтып меним 
яныма кель, лякин ёл бою кимсеге токъунма, ич бир 
шейге элинъни тийдирме. Эгер биревге токъунсанъ, 
ненен тийген олсанъ сени о шейден марум этерим. 

Ахмет ахай Сарайдан чыкъкъанынен хан ёлгъа юз 
къаравул къоя. Бутюн ёлларны кеселер, адам дегиль, 
атта пире биле кечип оламайджакъ. 

Я шакъаджы насыл этип ханнынъ янына, Сарай- 
гъа кирген? Мына насыл? Яваштан мердивенни таян- 
дырып, дамгъа чыкъа, баджадан эвге тюше ве па- 
дишанынъ огюнде пейда ола: 

— Корьдинъизми хан, хартлых сизнинъ сачлары- 
нъызны чалартхан, ахылынъызны тохаллаштыргъан. 
Манъа Озенбашлы Ахылданеге бойле вазифени чез- 
мек хыйындыр беллейсинъизми ёхса? — дей. 


ХАННЫ НАСЫЛ АЧУВЛАНДЫРМАЛЫ 


Бир кунь падиша Ахмет ахайгъа дей: 
— Эй, шакъаджы, къабаатлы бир шейлер япса! 
Ойле бир шейлер яп ки, меним джаным пек агъыр- 

сын. Сени сёгип башласам къоркъма, ойле бир джевап 
къайтар, мен даа бетер ачувланайым. Бойлеликнен, 
сен меним ачувыма, азабыма алышып башларсынъ ве 
мени къоркъмайып кульдирирсинъ. 

— Яхшы,— дей шакъаджы ве шу дакъкъасы укюм. 
дарнынъ козю огюнден гъайып ола. О басамакълар- 
нынъ тюбюне сакълана ве бу ерден ханнынъ кечкени- 
ни беклей. 

Хан келип басамакълардан гъаремге котерильмеге 
башлай. Шу вакъыт Ахмет ахай басамакълар- 
нынъ тюбюнден атылып чыкъа ве ханны къучакъ 
лай. 

— Бу япкъанынъ да недир? — деп къычырыкъ- 
лай падиша. 

— Багъышланъыз мени, хан, мен сизни ханым 
келе белледим. 

Падиша шакъаджыгъа багъыраджакъ олгъанда 
Ахмет ахай ашагъыда хан джуббесининъ этегинден 
тутып оны мыхнен басамакъкъа мыхлай. 

— Анда басамакълар астында напасынъ я? — деп 
сорай падиша, даа бетер ачувланып. 

— Багъышланъыз, ханым. Мен беллесем сиз юха- 
рыгъа кейфнен котерилирсинъиз, онынъ ичюн де сиз- 
ни яхшы пекитмек истейим. Мени бираз бекленъиз, 
шимди келирим... 

Ахмет ахай чапып азбаргъа чыкъа, тюпсиз бир 
чапчахны башына кечирип, хан тургъан басамакълар 
янына келе. Бакъса, хан джуббесини тарткъычлап, 
басамакълардан юкъары котериле. Ахмет ахай хан- 
нынъ артындан чапып кете. Укюмдар артына айла- 
нып бакъа ве ачувнен сорай: 

— Я сен къайда кетесинъ, иблиснинъ бала- 
сы?! 

— Хан азретлери, мен бу чапчахны сизнинъ гъаре- 
минъизге алып кетем,— деп джевап къайтара Ахмет 
ахай. 

— Не ичюн? О чапчакъны башыма ураджаммы 
мен? 

— Бельки сиз озюнъизге садых олмагъан харыла- 
рынъызны джезаламах истерсинъиз. Бу чапчах ичине 
отуртып, тышындан да хятранлап, денъизге ташлар- 
сынъыз. Меним бу ишим сизге файдалыдыр. 

— Я о сенинъ чапчагъынъ тюпсиз де? 

— Эгер тюбю олса, сизнинъ хадынларынъыз 
онынъ ичине насыл сыгъаджах? Чюнки оларнынъ би: 
риси сизге садых дегиль. 

— Не дединъ, бир даа айтчы эшитейим! 

— Тек харыларынъызны дегиль, сизнинъ ачувё- 
нъызны да чапчахха толдурып денъизге атмах керек. 
Меним чапчагъымда оларнынъ эписине ер тапылыр. 
Әнди не ичюн кульмейсинъиз, падишам, коресинъиз- 
ми дегенинъиз киби мен сизинъ ачувынъызны хозгъа- 
ладым. Эм о хадар алыштым ки, энди сизни ачувлат- 
масам, джаным раат олмай. Атта керек олгъанда оны 
сахламагъа ер де азырладым. 

Падиша бакъа-коре чапчакъны Ахмет ахай ялы- 
наякъларынен итеп-итеп тёшельген махат устюнде ты: 
гъырта. Падиша шакъылдап куле ве шакъаджыны 
гъарем басамагъындан къувып тюшюре. 


ЭКИ ЯВЛЫКЪ ТОПРАКЪ 


Хан Ахмет ахайгъа пек ачувлана ве: 

— Бугуньден сонъ меним топрагъыма аякъ бас- 
ма! — деп оны айдап йибере. 

Я Ахмет ахай не япкъан? 

Акъяргъа барып, эки явлыкъ беяз киречли топ- 
ракъ къазып ала. Топракъ толу бу явлыкъларны ча- 
рыкъларынынъ астындан кечирип, сарып багълай ве 
Сарай огюнде, ханнынъ сельбилери арасында юре. 

Хан Сарайнынъ софасындан Ахмет ахайны коре 
ве онъа багъыра: 

— Эй, пезевенк, мен санъа бу ерде юрме деген 
эдим де! Къайда джеллят? Бу итаатсызнынъ огъурсыз 
башыны кесип атсын! 

Ахмет ахай хангъа шойле джевап бере: 

— Хан азретлери, меним аяхларым сизинъ топра- 
гъынъызгъа басып юрмекни ахылына биле кетир- 
мейлер. Оларгъа бунынъ кереги де ёх. 

— О не дегенинъ? — деп багъырыкълай океленген 
хан.— Сен утанмайып, меним озь козюмнен корип 
тургъан шейни ред этеджек оласынъмы? Я да мени 
сокъурлангъан беллейсинъми? 

— Сохурланмагъан олсанъыз яхшы бахынъыз, 
меним чарыхларымнынъ тюбюндеки Ахъярдан алын- 
гъан топрахтыр. 

Хан Ахмет ахайнынъ чарыкълары беяз киречли 
топракъ толу явлыкъларнен багълангъаныны корьген 
сонъ, ойле ошланып кульген ки, аз къалгъан сыкъыл- 
магъа. 


АХМЕТ АХАЙ ХАННЫ ТЫРАШ ЭТЕ 


Бир кунь падиша Ахмет ахайгъа дей: 

— Бугунь сен меним сакъалымны тыраш этеджек- 
синъ. Лякин бир шартым бар: еринъден къыбырда- 
санъ я да мени къыбырдатсанъ, биль ки, сенинъ ичюн 
куньдюз кунеш, гедже ай сёнер. Анъладынъмы? Ба- 
шынъны кестиририм! 

Ахмет ахай падишаны тыраш этмеге башлай. Бир 
янагъыны тыраш этип битире, лякин экинджи яна- 
гъыны тыраш этмек ичюн я озю бир тарафкъа кечмек 
керек, я да ханны озюне таба бурмакъ керек. 

Заваллы Ахмет ахай не япсын? Ойле этсе де, бой- 
ле этсе де, озюнинъ башы кесиледжек. Чокъ тюшюн- 
меге вакъыты да ёкъ. Айландырып, падишанынъ бе- 

тине бир шамар яндыра! Хан шу дакъкъасы Ахмет 
ахай тарафкъа айланып: 

— Бу япкъанынъ да недир?!— деп багъыра. 

Ахмет ахай къабаатлы адам киби падишагъа ба- 
къа ве шойле дей: 

— Авучымнынъ ичине сахалынъыз пек батты, ля- 
кин мен озюмни бахтлы саям, падиша! Сизнинъ пек 
эйи тыраш этильген бир янагъынъызнынъ кунештен 
парылдап тургъан ышыгъындан козьлерим хамаша. 
Лякин экинджи янагъынъыз не ичюн бильмем, ай 
киби солгъун нур сача. 

— Не, сен бу янагъымнынъ да кунеш киби янгъа- 
ныны истейсинъми? — деп багъырыкълай хан ве огюн- 
ден пешкирни котерип ата да чыкъып кете. 


АКЪЫЛСЫЗ КИМ? 


Къабаатлы олгъаны ичюн Ахмет ахайгъа хан шой- 
ле дей: 

— Сен ярамаз, асылмагъа ляйыкъ адамсынъ, ля- 
кин меним хазинем ичюн бир де-бир файдалы иш яп- 
макъ къолунъдан кельсе, багъышларым, сени астыр- 
мам. 

— Мен комюрни алтынгъа чевирмекни билем, — 
дей къабаатлы Ахмет ахай. Бу сизнинъ хазиненъизге 
файдалымы? Файдалы олса, манъа сув толу бир са- 
вутнен комюр беринъиз. Биринджи кересинде сизнинъ 
бутюн сарайынъызнынъ хыймети хадар алтын япа- 
рым. 

Укюмдарнынъ эмиринен ханнынъ хызметчилери 
Ахмет ахайнынъ айткъан шейлерини кетирелер. 

— Шимди мен тылсым этип, комюрни сувгъа таш- 
лайджам,— дей Ахмет ахай. — О фышхырыр, хайнар, 
сонъ алтынгъа чевирилир. Лякин кучюк бир шартым 
бар: бу савутны тутып тургъан адам ахылдан эксик 

олмасын. Эгер ахмах олса, онынъ озю де комюрге ай- 
ланыр. 

Хан бетини экшитип, хазинеджисине савутны ту- 
тып турмакъны ишмар эте. Озюнинъ акъыллы олгъа. 
нына шубеленген хазинеджи шу саат хангъа: 

— Мен беллесем бу ишни сизнинъ одабашынъыз 
кереги киби япар, — деп къуртула. 

Одабаш да чырайыны сытып, бу ишни везирлерден 
бири даа яхшы япаджагъыны айтып четке чекиле. 
Ханнынъ янында тургъан везирни къоркъу баса. 
Онынъ аякълары ве къоллары къалтырамагъа башлай. 
Эки эли ерге тиеджек дереджеде эгилип, укюмдаргъа 
буюк сайгъы ве итирамнен дей: 

— О-о! Хан азретлери! Шу мубарек топракъ ярат- 
къан шейлернинъ темизден темизини, къудретлиден- 
къудретлисини насыл этип бу ляйыкъсыз къоларым- 
нен тутмагъа джесарет этейим. Маденлернинъ пади- 
шасы — алтынгъа ялынъыз сизнинъ мукъаддес къо- 
лунъыз токъуна билир! 

Ахмет ахай бакъа-коре лаф узайджакъ. 

— О-о-о, меним ферасетли султаным! Бу насыл 
ола я? Олар эписи хачалар, савутны тутып турмахны 
ред этелер. Ишни бойле, яры ёлда халдырмах ол- 
маз. Лячаре савутны озюнъиз тутып тураджахсынъыз. 

«Савутны тутып турмакъ бир шей дегиль, амма я 
барып да Ахмет ахайнынъ айткъаны догъру олып чы- 
къса? Ёкъ, ёкъ!!! Аслы оладжакъ шей дегиль! Мен 
даа яшамакъ истейим!» — бу тюшюнджелернен хан- 
ны да къоркъу баса. Не япаджагъыны бильмей. Ахыр- 
сонъу: 

— Мен сенинъ къабаатынъны багъышладым, джо- 
юл козюм огюнден, — дей Ахмет ахайгъа. 

Бойлеликнен, хазинеджи, одабаш, везир ве атта 
ханнынъ озю де, акъылдан эксик олгъанларыны гиз- 
леп оламайлар. 

ВЕЗИРНИНЪ МУВАФАКЪИЕТИ 


Хан ольген сонъ онынъ ерине огълу падиша ола. 
О везирини янына чагъырып, мерум бабасынынъ эйке- 
лини япмакъны буюра. Везир сабыкъ падишанынъ 
тыпкъы озюне бенъзеген эйкель япа. Эйкельни хан- 
нынъ багъчасына ерлештирелер. 

Хан озь везирлерини, меслеатчыларыны, хазна- 
джыларыны, къадыларыны, моллаларыны ве къара- 
вулларыны чагъырып: 

— Эр биринъиз тюшюн де бакъынъыз. Мына бу 
къаршынъызда тургъан таш эйкель меним раметли 
бабама ошаймы, ёкъмы? — деп сорай. 

Топлангъанларнынъ эписи эйкельни дикъкъатнен 
козьден кечирип, бир агъыздан: 

— Тамам озюне ошай. Раметли бабанъызнынъ 
къыяфетини энди бир кимсе унутмаз, — дейлер. 

Ялынъыз Ахмет ахай янъы падишанынъ суалине 
джевап бермей. О бир четке чекилип, эйкельге ба- 
къып тура. 

— Я сен, шакъаджы. не дейсинъ? Бу таш эйкель 
меним бабама ошамаймы ёкъса? — деп сорай хан. 

Ахмет ахай ич бир сёз айтмайып, эйкельнинъ яны- 
на бара ве пармакънен онынъ башына черте. Буны 
корип, яш падиша ачувлана: 

— Сен, ярамаз, не ичюн меним бабамнынъ таш 
колеткесини урасынъ? — деп багъыра. 

— Мен сенинъ бабанънынъ колеткесинен кер- 
чектен бабанъны къыяс этип бахам — дей Ахмет 
ахай. 

— Сонъ насыл, бири-бирлерине ошайлармы? 

— Әбет, — дей Ахмет ахай, — пармахнен черткен- 
де эшитильген сес — бошлух сесидир. Бу эйкельден 
чыххан сес тамам раметли бабанъызнынъ башындан 
чыххан сеске ошай. Шу себептен мен везирнинъ иши 
яхшы олып чыххан деп саям. 

НАСЫЛ ЭТЕЙИМ ДЕ, БИР САНИЕДЕ... 


Бир кунь падиша деллял къычырта: 

— Эй джемаат, къулакъ асынъ! Сонъундан эшит- 
медик деменъиз! Падиша азретлерининъ авалесинен 
онынъ сёзлерини сизге беян этем: «Әгер ким де мени 
севсе, манъа озь бахшышыны кетирсин. Бахшышын- 
дан мени ким не къадар урьмет эткенини анъларым!» 
деп къычыра. 

Пайтахтнынъ эаилиси — ханны севген де, севмеген 
де, сарайгъа алтын чанакълар, къыйметли ташлар, 
чешит ильван, боюнджакъ ве дигер шейлер кетирелер. 
Ялынъыз Ахмет ахай ич бир шей кетирмей. О насыл 
бахшыш алып барайым экен, деп чокъ тюшюне. Ахыр- 
сонъу ханнынъ багъчасына бара, эки буюк туруп къа- 
зып ала ве сарайгъа къайта. Сарайгъа киреджекте 
негедир сюрюнип йыкъыла ве къолундаки туруплар 
къайдадыр тыгъырып кетелер. Ахмет ахай оларны 
къыдырып-къыдырып тапалмай. Кене ханнынъ багъ- 
часына барып, эки хыяр алып келе. Оларны ханнынъ 
огюндеки къыйметли бахшышлар олгъан столнынъ 
устюне къоя. Падиша бу масхаралыкъны корип ачув- 
лана: 

— А-а! Мына сен мени насыл севе экенсинъ! Ал 
да озюнъ тыкъын, — деп багъыра ве хыярнынъ бирини 
алып, Ахмет ахайнынъ агъызына тыкъа. Ахмет ахай 
исе зорнен хыярны чайнап ашагъан сонъ, кульмеге 
башлай: 

— Не ичюн кулесинъ, баштакъ? — деп сорай па- 
диша. 

— О-о! Хан азретлери, — дей Ахмет ахай, — меним 
сизге олгъан урьметим, эльбетте, бу эки хыярдан 
буюкчедир. Мен сизге эки буюк туруп кетире эдим, 
лякин сюрюнип йыхылдым ве оларны джойдым. 
Шимди кульгенимнинъ себеби шу ки, эгер мен о ту- 
рупларны джоймайып сизге кетирген олсам, шимди 

насыл ашар эдим, эки туруп меним агъызыма сыгъар 
эдими, деп севингенимден кулем. 

— Ой, къартананънынъ тишлерини къурт аша- 
сын!— деп къычыра хан ве девам эте.— Сен мени 
мыскъыллайджакъ олдынъ э!? Лякин бу кересинде 
сени багъышламам. Сени олюмге укюм этем! Насыл 
ольмек истегенинъни озюнъ сайла: атешке якъсын- 
лармы, сувгъа батырсынлармы, авада салландырып 
ольдюрсинлерми? Тез ол. джевап бер! 

Ахмет ахай, насыл олюм яхшы экен, деп тюошюн- 
меге башлай, лякин онынъ олюм сайламасы чокъкъа 
сюре. Хан даа зияде ачувлана. 

— Сенинъ омюринъ битти, сонъки истегенинъни 
айт, насыл риджанъ бар? — деп сорай. 

— ӘЙ, султан, эгер сиз меним шимди оледжегиме 
эмин олсанъыз, бу хайгъылы-кедерли олюмим алдын: 
дан меним бир хуванчлы истегимни ерине кетирме: 
нъизни риджа этем. 

— Насыл истегинъ бар, айт! 

— Сиз башта меним бир ошлу суалиме джевап бе- 
ринъиз. 

— Насыл суальге? 

— Сиз бу дюньяда оледжексизми, ёхса, ольмейин 
о бир дюньягъа кетеджексизми? 

— Мен бу дюньяда эмен тереги дегилим. Эльбет 
те, бир кунь ола мен де олерим,— деп джевап бере 
падиша. 

— Сиз оледжекте сизге ким олюмни сайлайджа 
гъыны билесизми? Бильмесенъиз, ишитинъ мен сизге 
бир икяе айтайым: 

— Бир кунь кийик айванларнынъ падишасы озь 
деллялынен джемаатха ярын той япаджагъыны, эр бир 
айван бу эйиликке бирер бахшыш кетирмесини 
хабер эте. Эгер ким де бахшыш кетирмесе о олюмге 
макюм оладжагъыны бильдире. Экинджи куню эр 
бир айван озь падишасы арслангъа бахшыш кетире. 

Узунхулах эшек исе саба тура, не де япмах керек 
олса, оны япа, озюнде олгъан бутюн ахмахлыхны ту- 
яхларына топлай. «Падишагъа бир туягъымдаки ах- 
махлыхны бахшыш этсем де етер, чюнки бойле шей- 
лер онынъ озюнде де чох», деп ёлгъа чыкъа. Лякин 
даа эрте олгъанындан ашыхмай, вахыт кечирмек ичюн 
бираз доланмах истей. Юре-юре бир денъиз корьфези- 
не расткеле. Сычрап кечмек мумкюн дегиль, ялдап 
кечмек мумкюн дегиль, учып кечмек мумкюн дегиль. 
Не япмалы? Айланып кечейим десе, падишасына бар- 
магъа кечке халаджах. Кеч барса, оны олюм беклей. 
Әгер сиз, урьметли падишам, онынъ еринде олгъан 
олсанъыз, не япар эдинъиз? — деп сорай Ахмет ахай. 

Хан баягъы вакъыт тюшюнген сонъ: 

— Онынъ еринде мен олгъан олсам да, не яп: 
макъны бильмез эдим,— деп джевап бере. 

— Ана, корьдинъизми, ойле олгъанда бир хач са- 
ние ичинде меним олюмимни истейсинъиз? Озюнъиз, 
урьметли падишам, анавы эшекке ошап, кучюк бир 
ёл хыйынлыгъына биле ахылынъыз етмеди, я мен 
яшамагъа олгъан шу улу севги денъизинден насыл эте- 
йим де, бир саниеде атлап кечейим, — дей Ахмет ахай. 


Олюмден башкъа 
эр шейнинъ чареси тапыла 


АХМЕТ АХАЙ АКЪКЪЫНДА МАСАЛЛАР 


ЭР ШЕЙНИНЪ БИР КЪАРАРЫ БАР 


Ахмет ахай пек къартайгъан. Онынъ къадыны Ай- 
шешерфе де юзюндеки бурюшиклерни энди халкътан 
гизлеп оламай экен. Эм пек фукъарелешелер. Шунынъ 
ичюн Ахмет ахай эр кунь дагъгъа бара, индже чу- 
букълар кесип, сипиртки япа ве оларны дженюп ялы- 
гъа, ялта базарына алып барып сата экен. Лякин он- 
дан да бир шей чыкъарып оламай. 

Ахмет ахайнынъ къадыны эр вакъыт башында ма- 
рамасы, мор феси, устюнде мавы тюс антери ве йипиш- 
ли къушагъынен юре экен. О оджакъ башында оту- 
рып, озюнинъ факъыр къартына джезвенен къара къа- 
Бе пиширмекни пек севе экен. 

Ахмет ахай не къадар тырышса да, эпсибир онынъ 
тапкъаны тойып ашамагъа етмей. Хусусан, байрам 
куньлери пек тюшюнджеге дала. Чюнки о бутюн ва- 
риети эсаплангъан бирден-бир къойыны соймагъа ич 
де козю къыймай. Эртесине исе къурбан байрамы. Эгер 
беяз къашкъалы шу къозучыгъыны соймаса, моллагъа 
терини къайдан алып береджек? Не чаре? Шойле де 
япа. Къозуны соя, терисини моллагъа ёллай, этинден 
къазангъа ташлай... 

Бир къач куньден сонъ Ахмет ахайнынъ эвинде 
ашамагъа кене бир шей къалмай. О тюшюнджеге дала 
ве озь-озюне дей: «Адамлар шеэрге баралар, одыр- 
будыр саталар, кереклерини алалар. Я мен не ичюн 
бармайым? Мен де барсам бир шейлер сатын алырым. 


216 


Лякин меселе шунда ки, бир шейлер сатын алмах ичюн 
бир де-бир шейлер сатмах керек. Я менде устюмдеки 
чул-чубур урбамдан гъайры не бар? Бош холнен ба- 
заргъа барылырмы? Я не ичюн бош холнен? Меним 
гурь оськен узун сахалым бар. Не ичюн оны сатмах 
мумкюн олмасын?» 

Ахмет ахай шойле дей де, сакъалыны кесип ала 
ве шеэр базарына барып тюше. Базар ичинде юре- 
юре, онынъ къолундаки сакъалгъа асыл бир кимсе 
айланып бакъмай. Ахыр-сонъу узун сакъаллы бир 
къартнынъ янына бара да, къолундакини онъа кось- 
терип: - 

— Сатын алмайсынъмы? — деп сорай. 

— Сен шаштынъмы шу? Сенинъ сакъалынъ кимге 
керек?! 

— Бу сахалнынъ йигирми капиклик хыймети де 
ёхмы? 

— Эльбетте ёкъ, — деп джевап бере къарт. 

— Он капик де бермезлер деп беллейсинъми? 

— Эльбетте бермезлер. 

— Айса сен озюнъ не ичюн бу узун сахалны та- 
шып юресинъ? Бир капиклик хыймети омаса, не ичюн 
кесип атмайсынъ?!— деп, Ахмет ахай онынъ сакъа- 
лына япыша. Къарт сакъалынынъ агъырысындан ба. 
гъырыкълай. 

— А-а! — дей Ахмет ахай, — демек, онынъ хыйме- 
ти бар экен де! Не ичюн онъа ахча бермезлер, дей- 
синъ! Алдаттынъмы мени! Я менимкини сатын ал, я 
да озюнъкини манъа кесип бер! 

Бичаре къарт насыл дубарагъа огърагъаныны, не 
япаджагъыны бильмей, ахыр-сонъу кулип йибере ве 
Ахмет ахайнынъ къолундаки сакъалны алмайып, 
онъа йигирми капик бере. Бу акъчагъа Ахмет ахай 
отьмек ала ве эвине, Озенбашкъа догъру ёл ала. Ля- 
кин о энди кеч къалгъан. Әвине барып чыкъмайджа- 
гъыны дуя. Шу арада козюне таныш олмагъан бир 

къоба илише. Барып онъа кире, зияде болдургъанын- 
дан башыны ерге къойгъанынен юкълап къала. Саба 
эрте уяна ве сув ичеджеги келе. Динъленип бакъса, 
чокъракъ сувунынъ шырылтысы эшитиле. Якъын- 
джа барып, сувны коре, эгилип бир къач ютум 
иче.. 

Айшешерфе къартий Ахмет ахайны беклей-беклей, 
о кельмей. Къасевет этип башлай. Геджесинен раат- 
сызланып чыкъа. «Не олгъан экен, ёхса ёлуны ша- 
шырдымы?» деп тюшюне. Сонъ акъайыны къыдырып 
кете. Дагъгъа бара. Тереклер сыкъ, къаранлыкъ. Не 
япаджагъыны бильмей, агълап башлай. Бакъса къар: 
шысындан дюльбер бир яш келе. О секирип-секирип 
ойнай ве куле. Къартий оны токътатып: 

— Сен ёлда меним ахайымны корьмединъми? — 
деп сорай... 

Таныш олмагъан бу йигит Айшешерфенинъ ады- 
ны айтып джевап бере: 

— Сен не, Айшешерфе, мени — озь ахайынъны 
танымадынъмы ёхса?! Сен сорагъан о харт мен, — Ах- 
мет ахай дегильми? — дей. 

Айшешерфе инанмай. Бу яшнынъ устюндеки ур- 
баны дикъкъатнен козьден кечирип, озь акъайынынъ 
урбасы олгъаныны таныгъан сонъ, бирден къоркъып 
абдырай: 

— Сен динсиз, залым, меним хартымны ольдюрип, 
онынъ урбаларыны алып кийдинъми, ярамаз?! Энди 
мен бир озюм не япаджам? 

— Абдырама, хадын, Ахмет ахай, меним. Мен се 
нинъ ахайынъ олам. Мен бир муджизеге расткелип 
бир даа яшардым, сонъ не олгъан, ярамаймы? Насыл 
олгъаныны мен айтайым, сен ишит. Мен шеэрден хай- 
та эдим, кеч халдым. Дагъда бир хоба ичинде ятып 
юхладым. Турып бахсам бир чохрах суву шырылдай. 
Онынъ сувундан ичтим ве мына озюнъ корьгенинъ 
киби, яшардым халдым,— дей Ахмет ахай. 

Къартий бир даа яхшы этип бакъкъан сонъ, озь 
акъайыны таный: 

— Сен энди яшсынъ, мени бырахырсынъ, мен не 
япайым, — деп кене агъламагъа башлай. 

— Агълама, джаным, агълама, — дей Ахмет ахай, 
мен санъа айтып анълатырым о чохрахнынъ хайда 
олгъаныны, сен де барып ичер ве яш хызгъа чевири- 
лип халырсынъ. 

Чокъракънынъ не ерде олгъаныны эшиткен Ай- 
шешерфе абул-къубул къобагъа догъру чапып кете. 
Барып салкъын сувлу чокъракнъы тапа ве сув ичмеге 
башлай. Пек чокъ ичкенинден, чокъракъ башында 
ятып юкълап къала. 

Бу якъта яш Ахмет ахай исе беклей-беклей, къа- 
дыны кельмей. Бир саат, эки саат кече, Айшешерфе- 
ден хабер-тебер олмай. Бутюн гедже беклеп чыкъа, 
лякин о кене корюнмей. Ахыр-сонъу оны къыдырып 
кете. Чокъракъ башына етер-етмез бир яш баланынъ 
агълагъан сесини эшите. Къобагъа кирип бакъса, не 
корьсин, чокъракъ башында озь къадынынынъ урба- 
лары, оларнынъ устюнде исе алты айлыкъ бир къыз- 
чыкъ агълап ята. Къызчыкъны дикъкъатнен бакъ- 
къан сонъ, Ахмет ахай озь къадыныны таный. 

— Ачкозьленгенсинъ э?! Азачых даа ичкен ол- 
санъ, умумен ёх олып кетеджек эдин де, Айшешер- 
фечигим!— дей Ахмет ахай. — Әр шейнинъ бир хара- 
ры-сынъыры олгъаныны унуттынъмы? 


АХМЕТ АХАЙНЫНЪ О БИР ДЮНЬЯГЪА СЕЯАТЫ 


Куньлернинъ биринде Ахмет ахай балтасыны 
алып, атына мине ве дагъгъа одун кесмеге кете. Ал- 
чакъча бир терекке чыкъа, къалынджа бир пытакъкъа 
ерлеше ве озю отургъан пытакънынъ къалын тарафы- 

ны кесмеге башлай. Шу вакъыт ёлдан кечип кетеят- 
къан бир ёлджу онъа дей: 

— Эй, анадан къыйыш догъгъан, сен не япасынъ 
шу? Ойле кессенъ озюнъ де пытакънен берабер ерге 
йыкъылырсынъ! 

— Балтам кескин олмаса, оны хайрамах меним 
ишимдир,— дей Ахмет ахай оны анъламамазлыкъкъа 
алып. Лякин арадан бир къач дакъкъа кечер-кечмез 
буюк бир тасырды къопа. Ахмет ахай кескен пыта- 
гъынен берабер ерге авдарылып тюше. Бойле онъайт- 
сыз алларгъа тюшеберип, энди чокътан алышып къал- 
гъан Ахмет ахай, ич бир шей олмагъан киби еринден 
турып, атына мине ве ёлджунынъ пешине тюше. Онъа 
еткен сонъ: 

— Эй, киши, сен меним йыхыладжагъымны биль- 
динъ, энди не вахыт оледжегимни де айтып кетсе, 
кунь эвельден базы бир азырлыхлар корер эдим. 

Елджу джевап бере: 

— Атынъа кереги къадар одун юкле, сонъ озюнъ 
де одун устюне чыкъып отур. Атынъ биринджи кере 
сюрюнгенде, джанынъ еринден кочер, экинджи кере 
сюрюнгенде, вуджудынъдан чыкъмагъа башлар, учюн- 
джи кере сюрюнгенде, джанынъ чыкъар ве олерсинъ. 

— Сагъ ол, оладжах шейни кунь эвельден биль- 
ген яхшыдыр, — деп, Ахмет ахай артына къайта ве 
кескен пытагъыны догърап атына юклей, озю де устю- 
не минип, догъру эвине къайта. Он беш-йигирми адым 
юрер-юрмез аты биринджи кере сюрюне. Ахмет ахай 
еринде къыбырданып ала, бираз даа кеткен сонъ, аты 
экинджи кере сюрюне. Ахмет ахайнынъ козюне Азра- 
иль корюнген киби ола. Ат учюнджи кере сюрюнген- 
де исе, Ахмет ахай эсини джойып, атындан йыкъыла. 

Къадыны беклей-беклей, Ахмет ахай дагъдан 
къайтмай. Бутюн гедже раатсызланып чыкъа. Әкин- 
джи куню онынъ балалары дагъгъа одунгъа баралар 
ве бабаларыны ёлнынъ ортасында олю яткъаныны ко- 


220 


релер. Аман чапып келип, койге хабер этелер. Озен- 
башлылар дагъгъа барып, Ахмет ахайны алып келе- 
лер. 

Апайы Ахмет ахайнынъ башы уджуна келип, адж- 
джы-аджджы агълай ве сачларыны юлкъа. 

— Не ичюн бу хадар яныхлап агълайсынъ? Оль- 
ди, бу дюньянынъ хасеветинден хуртулды гъарип, — 
дейлер онъа. 

«Мевта»ны ювалар, сюртелер ве табуткъа къойып 
мезарлыкъкъа алып кетелер. Мезарлыкъкъа кириле- 
джек ердеки озенден табутны насыл этип кечирмек- 
нинъ чаресини тапалмайлар. 

— Ой, заваллы Ахмет ахай — дейлер олар.— Эгер 
сенинъ козьлеринъ ачых олсайды, бизге бир ёл косьте- 
рир эдинъ. 

Койдешлерининъ айткъан сёзлеринден хошлан- 
гъан, юреги йымшагъан Ахмет ахай табутта яткъан 
еринден башыны котерип: 

— Мен тири олгъанда анавы ташха, сонъ о бири- 
не басып кече эдим. Сиз де шай кечинъиз, лякин сахт 
олунъыз, мени, ольген адамны пек раатсызлама- 
нъыз, — дей. 

Табутны котерип кетеяткъанлар олюден бу сёз- 
лерни эшитип, анда-мында, тыр-мыр олып къачып ке- 
телер. 

Ахмет ахай еринден тура, табутны омузына къой- 
ып, мезарлыкъкъа алып кече. Молла ерине озюне озю 
дженазе намазы окъуй, озюни чаршафкъа сара, озюне 
къазып азырланылгъан къабирге кире ве устюне топ- 
ракъ чеке. Лякин нефес алмакъ ичюн бир тешик къал- 
дырмагъа да унутмай. 

— Бахайым о бир дюньяда яшайыш насыл экен, — 
дей Ахмет ахай озь-озюне. 

Бойлеликнен, Ахмет ахай мезарлыкъта яшап баш- 
лай. Геджелери къабирден къабирге атлап юре, кунь- 
дюзлери озюнинъкинде ята. Озюни бир тамам ольген 

деп сая. Бир кунь гедже Ахмет ахай яткъан мезар- 
лыкъ янындаки ёлдан девелер керваны кече. Ахмет 
ахай «Мункернекирлер менден сорав япмагъа келе- 
лер», деп къоркъа ве къычырып йибере. Девелер 
къоркъкъанларындан дёрт бир тарафкъа къачып ке: 
телер. Керван башчылары мезарлыкътан чыр-чыплакъ 
бир адам тапалар. 

— Сен кимсинъ? — деп сорайлар ондан. 

— Мен олюм. Темиз аванен бираз нефес алайым 
деп, ер устюне чыкътым. Я сиз озюнъиз кимсиз, — деп 
сорай Ахмет ахай. 

— Ким олгъанымызны мына шимди корерсинъ, — 
дейлер керван башлары ве Ахмет ахайны тепмелемеге 
башлайлар. Ахмет ахай исе: 

— Мен тылсымлым, шимди эпинъизни ташкъа че- 
виририм,— деп багъыра. 

Керван башлары артларына-оглерине бакъмадан 
зувалар. Шундан сонъ Ахмет ахай Озенбашкъа къай- 
та ве озь эвининъ къапусыны къакъа. Эвден апайы- 
нынъ сеси эшитиле: 

— Ким 0? 

— Бу меним, Ахмет, сенинъ ахайынъ! 

— Хайдан келесинъ? 

— О бир дюньядан. 

Къадыны оны эвге къоймай, чюнки о бир дюнья- 
дан тирилип кельген адамгъа инанмай. Бираз бекле- 
ген сонъ, Ахмет ахай айта: 

— Сенинъ ахайынъ о бир дюнъягъа алып кетмек 
ичюн сенден урбаларыны сорай. 

Апайы онынъ сорагъан шейлерини кетирип бере. 
Ахмет ахай кийине: 

— Мен энди сени терк этем. Эбедий кетем. Эгер 
барып да сенден де ахылсыз хадынгъа расткельсем, 
сонъ хайтырым,— дей. 

Шойле дей ве кете. Чокъ юре. Сыджакъ куньлер- 
нинъ биринде белли Коккозь сарайына етип келе. Ча- 

дырван янында мырзанынъ къызыны коре ве «Мына 
шимди манъа, сачы узун хызнынъ ахылы хысха ола, 
я лафнынъ не хадар догъру олып-олмагъаныны 
сынап бахмах вахты кельди», деп тюшюне. Бир ма- 
къара йип тапып, чадырван янына бара ве оны сув 
устюнде дагъытып башлай. 

— Сен къайдан кельдинъ? — деп сорай мырза: 
нынъ къызы. 

— О бир дюньядан кельдим. Пек чох ёл юрдим, 
ёлдан бир махара йип таптым. Оны сара-сара тап мын- 
да келип чыхтым. 

— Насыл этип о бир дюньягъа бардынъ? 

— Озенбаш коюнден бир ишнен баргъан эдим. 

Къыз бу сёзни эшитип, чапып кете. Анасынынъ 
янына барып шойле дей: 

— Чадырван янында о бир дюньядан кельген бир 
адам тура. Бельки о бизим Адиль мырзаны корьген- 
дир. 

Анасы о адамны чагъыртмакъ ичюн адам ёллай. 
Олар барып, Ахмет ахайны кетирелер. 

— Сен о бир дюньяда олгъансынъ. Анда бизим 
Адиль мырзаны корьмединъми? Ольгенден берли он. 
дан бир тюрлю хабер-тебер кельмеди. 

— Әбет, корьдим, — дей Ахмет ахай, — о дженнет- 
ке тюшти. Джинлерге аш пишире. Лякин олар джеэн- 
немделер. Сизинъ мырза исе озю дженнетте ола ту- 
рып, насыл этип джеэннемге аш алып бараджах? Хыс: 
хасы, Адиль мырзаны джеэннемге йибермейлер. 

— Вай, вай, вай, не ичюн оны джеэннемге йибер: 
мейлер, не яманлыкъ япкъан экен бу дюньяда?! 

— Айса, мен айтайым, сиз динъленъиз, — дей Ах- 
мет ахай.— Сизинъ Адиль мырзанъыз бир адамнен 
дженнетте ашых ойнады. Янында бир капиги халма- 
ды. Джеэннемге кирмек ичюн исе алты юз алтын ке- 
рек. Пек замет чеке, заваллы. Чюнки ондан пара тё- 
лемесини талап этелер. Әгер тёлемесе, башыны кесип 

атаджах олалар. Адиль мырза бир куньге мулет бо- 
рады. «Пара кетирмек ичюн бабама адам ёлларым», 
деп хуртулды. 

— Сен тезден о бир дюньягъа къайтаджакъсынъ- 
мы? — деп сорай мырзанынъ апайы. 

— Пек тез. Мына шимди, холумдаки махараны са: 
рып битиргенимнен, хайтаджам. 

— Мына бу торбачыкъны ал. Мында алты юз йи- 
гирми алтын бар. Алты юзюни бизим Адиль мырза- 
гъа бер, йигирмиси озюнъе. Ёлда ашамакъ ичюн мына 
бу чибереклерни де янынъа ал. 

Ахмет ахай алтынларны ве чибереклерни алып, 
ашыкъкъанындан чадырван янында чарыкъларыны да 
унутып кете. Бираз кечкен сонъ, мырза авдан къайта. 

— Эй, мырза, сен билесинъми шимди биз кимни 
расткетирдик? О бир дюньядан кельген адамны. О би- 
зим Адиль мырзаны биле экен. О гъарипчигимиз 
дженнетте къыйнала экен, — дей къадыны онъа. 

— Сонъ не олгъан, онынъ дженнетке тюшеджеги- 
не шубе эте эдинъми? Пек яхшы экен даа! 

— О адамнен бизим Адиль мырзагъа алтын берип 
ёлладым. Бу алтынларны андакилерге къаптырып, би: 
зим мырза дженнеттен джеэннемге кечеджек экен. 

— Сен не деп тасырдайсынъ шу? Дженнет деге- 
ни — эр шей бар, раатлыкъ, кейф-сефа... джеэннем 
дегенлери исе — къатран къазанлары. Сен оны бахыт- 
сыз япаджакъ оласынъмы?! 

Мырза онынъ апайыны алдаткъанларыны анъ- 
лай. Тезден атына минип, къуш киби учып кете. 

Ахмет ахай исе эвине къайтаяткъанда, бир терек 
тюбюнде тазбаш чобангъа расткеле. 

— Селям алейкум, дагълар харталы!— дей. 

— Алейкум селям, хошкельдинъ. Хайсы тараф- 
лардан келесинъ? 

— Багъчасарайдан. 

— Анда не хаберлер бар? 

— Бугунь делляллар шойле бир хабер илян этти- 
лер: бутюн тазларны асмах аххында ханнынъ фер- 
маны чыххан. Ана бах, санъа бенъзеген тазларны тут- 
хан атлылардан бири мында келеята. Ат туягъынынъ 
сеслерини ишитесинъми? 

Чобан къоркъа. 

— Не япмалы? — деп сорай. 

— Дирек устюне чых да сахлан. 

Тазбаш чобан терекке чыкъып сакълана. Ахмет 
ахай исе терекнинъ тюбюне багъдаш къурып отура. 
Коккозь мырзасы ат чаптырып келе: 

— Меним азбарымда олгъан сен дегильсинъми? 

— Ех, мен дегилим. 

— Айса ким? 

— Тёпеге бахсанъ корерсинъ, — дей Ахмет ахай 
терекке ишмар этип. 

Мырза терекнинъ тёпесиндеки адамны коре ве: 

— Къаны, тюш мында, ёкъса атып тюшюририм! 

Таз чобаннынъ отю патлай, эп юкъары чыкъа. Эм 
чыкъа, эм де: «Мен таз дегилим», деп багъыра. 

Коккозь мырзасы Ахмет ахайгъа дей: 

— Сен меним атымны тутып тур, мен шимди те- 
рекке озюм чыкъып, онъа бир акъыл къояйым. 

Шойле дей де, чызмаларыны чыкъарып, терекке 
тырмаша. Бир-эки пытакъ юкъары чыкъкъан сонъ 
токътай. Артыкъ чыкъмагъа къоркъа. Таз чобан исе 
терекнинъ энъ уджуна чыкъкъан, аля даа: «Мен таз 
дегилим, мен таз дегилим», деп багъыра. 

Ахмет ахай исе мырзанынъ шейлерини алып, ат- 
къа мине, «тапсанъ ал», деп, Озенбашкъа кете. Кок- 
козь мырзасы исе зорнен теректен тюше ве алдангъа- 
ныны анълагъан сонъ, джаяв эвине къайта. Апайы 
онъа: 

— Сонъ, онынъ артындан етип олдынъмы? 

— Еттим. 

— Озю къайда? 

— Кельген ерине озгъардым. 

— Я атынъ къаны? 

— Бизим огълумыз о бир дюньяда джаяв юрме- 
син деп, атымны да берип йибердим. 

— Я чызмаларынъ къайда? 

— Меним киби зенгин бир адамнынъ баласы о 
бир дюньяда ялынаякъ юрсе, корьгенлер не айтыр. 
Чызмаларны да берип йибердим. 

— Окъ-яйынъ да корюнмей? 

— Барып да о бир дюньяда тарсыкъса, авгъа ба- 
раджагъы кельсе, огълумыз авуны ненен атаджакъ. 
Ат, чызма, алтын берген сонъ, гонълю окюнмесин 
деп, окъ-яйны да багъышладым. 


къоркъакъ — юз 


Батыр бир олер, 


ЭЛЬМАЗ ХАНЫМ ВЕ ДЕВ 


Ахмет ахай дагъда юргенде, бир сарайгъа растке- 
ле. Сарайнынъ къапусы огюнде къоркъунчлы дев бек- 
чилик япа экен. Бекчи дев Ахмет ахайны тутып, дев- 
лернинъ падишасына алып бара. Бир козьлю хан-дев 
бу шакъаджы адамнен таныша ве онъа бойле бир ке- 
дерли масал айта: 

— Бир къач кунь эвельси бир койден девлер па- 
дишасы ичюн, Әльмаз ханым деген дюльбер ве яш 
бир къызны хырсызлап кетирдилер. Әнди мен, дев- 
лернинъ къоркъунчлы падишасы бу къызгъа эвлене- 
джек олам. Сен тамам меним тоюма расткельдинъ, 
пек яхшы олды. Мени, келинни ве мусафирлерни 
шенълендирирсинъ. 

Бу вакъианы икяе эткен сонъ, къоркъунчлы дев- 
лернинъ падишасы, деръал агъасыны чагъыртып: 

— Бу адамны хырсызлап кетирильген къызнынъ 
янына алып барынъыз, мен баргъандже къызны ойле 
шенълендирсин ки, янакъларында кунеш ве ай нуру 
парылдасын. Онынъ унерини бир корейик, — дей. 

Къоркъунчлы къаравул дев, Ахмет ахайны, Эльмаз 
ханымнынъ одасына алып бара. Ахмет ахай бакъса, 
зейтюн козьлю, къалем, къашлы, йипек сачлы, юзю 
он дёрт куньлик ай киби дюльбер бир къыз 
отура. 

— Гузель хыз, насыл олып бу ерлере тюштинъ? — 
деп сорай Ахмет ахай. Эльмаз ханым джевап бере: 

— Бабамнынъ яхшы бахчасы вар эди. Бир гунь 
ялынъыз озюм шу бахчая вардым. Апансыздан орта- 
лыгъы булут басты. Мен хачмая башладым. Булут фур- 
туна олып гельди де, къартал киби панджаларынен 
хапхач алып, мени бу ерге кетирди. Энди алым не 
олур бильмейим. Дев эр кунь мында келип «мени 
кимсе ольдюрамаз», деп махтана. 

Ахмет ахай: 

— О бешарет дев келип озюни махтап башласа, 
сен бир шейлер этип, онынъ кучю неде олгъанынынъ 
себебини анъла. Сонъ биз онъа ахыл хоярмыз,— 
дей. 

Ахмет ахай даа одадан чыкъып етиштирмезден, 
махлюкънынъ аякъ сеслери эшитиле. Чокъ кечмей, 
дев-пельван келип, къызнынъ янына отура, эр вакъыт- 
такиси киби озюни макътап башлай: 

— Мени кимсе не сойып ве не де ольдюрип 
олур. Мен эбедий ольмез, акъыллы девим, сени 
севем. 

— Сизинъ бойле олманъызгъа себеп недир, айт- 
санъыз, сонъ герчектен де мени севгенинъизге ина- 
нырым,— дей Эльмаз ханым. 

— Сен манъа агъыр суаль бересинъ, Әльмаз ха- 
ным. Лякин мен сени севгенимден, буны санъа анъ- 
латырым: мени ким ольдюреджек олса, башта бир 
джанымны тапмакъ керек. Лякин онынъ къайда эке- 
нини кимсе бильмей... 

— Эгер мени севсенъ, айт, джанынъ ханда? 

Къоркъунчлы дев ачувлана, козьлерини къан баса. 
Къыз агълап башлай. 

Дев бакъа-коре къыз козьяшыны тёкип агълай. 
Текаран йымшай. Къолларыны Эльмаз ханымнынъ 
омузларына къойып, муляйим сеснен дей: 

— Агълама, гузель къыз, агълама. Мен санъа эпи- 
сини сёйлерим, тек тойда агълама. Я бизим тойда 
шейтанлардан гъайры, шакъаджы бир адам даа ола- 

джакъ. О бизни Озенбаш лятифелеринен шенъленди- 
реджек. Юз данесини айтырым, деди. О вакъытта агъ- 
ламакъ олмай, анъладынъмы, Эльмаз ханым? Эгер 
тойда агъласанъ, бизим бутюн омюримиз агъламакъ- 
нен кечер. 

— Әгер сен манъа мына шимди, джанынъ олюм- 
ден насыл гизленип юргенини айтсанъ, агъламам, 
шенъ-шерамет куле-куле юрерим. 

Дев-падиша икяе этип башлай. Эльмаз ханым анъ- 
лай ки, джанаварнынъ джаны бир кичкене шишеде, 
о шишечик челепте, челеп тенеке савутта, тенеке са- 
вут кене бир шише ичинде, шише демир сандыкъта, 
демир сандыкъ да Къара денъиз астында экен. Сан- 
дыкъны тапып оны парламакъ, сонъ шишени къыр- 
макъ, тенеке савутны ачмакъ, челепни къырмакъ, 
ичинден шишечикни тапмакъ, онынъ ичинде де бир 
чибин бар экен, оны тутмакъ ве ольдюрмек керек, 
шундан сонъ дюньядан яманлыкъ ве гъарезлик ёкъ 
оладжакъ экен. 

..Къоркъунчлы девлернинъ падишасы, къадыны 
оладжакъ къыз — Эльмаз ханымнен савлыкълашып, 
учь куньге бир якъкъа кете. 

Дев-падиша кете. Эльмаз ханым бекчи девге озен- 
башлы шакъаджыны кетирмекни эмир эте. Невбетчи 
дев Ахмет ахайны кетире. 

Демир сандыкъны парлап, шишечикни чыкъара- 
лар, шишечикни къырып, тенеке савутны алалар, те- 
неке савуттан челепни алалар. Челепни къырып, ши- 
шечикни алалар. Шишечикни де къырып, ичиндеки 
кичкене чибинни туталар. О чибинни эки таш арасын- 
да эзип ольдюрелер ве ташларны да денъизге ташлай- 
лар. 

Арадан учь кунь учь гедже кече, лякин дев кель- 
мей. 

Бойлеликнен, Ахмет ахай Әльмаз ханымны кене 
озь коюне къавуштыра. 

АТ, СОФРА ВЕ ЧЁКЮЧ 


Эвель заманларда юксек бир дагъ-къаледе, адам 
кечип оламагъан къаялар арасында, дюльбер бир къа- 
дын-аждерха ер астындан Ахмет ахайгъа шойле 
дей: 

— Бу къая ичинде буюк бир ольмиш-шеэр, шеэрде 
исе эки бинъ къоба бар. Әр бир къоба алтын ве дже- 
ваирлернен толу. Мында менден башкъа кимсе яша- 
май. Сени, Ахмет ахай, бу шеэрге кирмеге теклиф 
этем, буюр! 

Ахмет ахай разы ола. Къоджаман бир къая болю- 
нип, эки тарафкъа сюрюле. Ахмет ахай ичери кире. 
Бакъса, дюльбер къадын-аждерха тура. Онынъ еди ба- 
шы ве еди агъызы бар экен. Еди агъызынен еди тиль 
де сёйлене. Ахмет ахай баягъы вакъыт анда мусафир 
олгъан сонъ, къадын-аждерха онъа бир кучюк алтын 
атчыкъ багъышлап, эвине къайтара. Бу атчыкъкъа 
«тайчыгъым» десенъ, о шу саат оюнджакъ шекилин- 
деки атчыкъкъа чевириле, ерге къойсанъ алтын тюсте 
акъикъий джанлы аткъа айлана экен. Бу тылсымлы 
атны Ахмет ахай ерге къоя, о джанлы аткъа чеви- 
рильген сонъ устюне минип, Озенбашкъа къайта. Озь 
эвининъ янына кельгенде, ерге тюше ве «тайчыгъым», 
дей. Оюнджакъкъа айлангъан атны къолуна алып, 
джебине къоя ве эвине кире. 

Ахмет ахайнынъ аткъа минип кельгенини, атнынъ, 
шу саат козьден гъайып олгъаныны, корьген хасис 
молла бу муджизеге шашып къала. Къомшусынынъ 
эвине кирип: 

— Ахмет ахай, меним эвиме мусафирлер кельди- 
лер. Атынъны бираз вахытха берип турса, оларны 
миндирип хувандырайым,— дей. 

Ахмет ахай азбаргъа чыкъып оюнджакъ атыны 
ерге къоя. О буюк аткъа айлангъан сонъ моллагъа бе- 
ре. Моллагъа да кереги бу эди. О бир даа тылсымлы 

оюнджакъны дегиль де, онынъ ерине башкъа адий 
бир атны Ахмет ахайгъа кетирип бере. Ахмет ахай 
онъа «тайчыгъым» десе де, оюнджакъ аткъа чевириль- 
мей. Меселени анълай. Заваллы бутюн ёл бою агълай- 
агълай дагъ-къалеге бара ве дюльбер аждерханы ча- 
гъыра. О чыкъып, Ахмет ахайны сайгъы ве урьмет- 
нен къабул эте. Онынъ алдангъаныны анълап, шойле 
дей: 

Агълама, агълама, санъа берген о бахшышым 
дюньяда бир дане дегильдир. Башкъасы да бар. Урь- 
метли Ахмет ахай, мына санъа бир софра, ал да исте- 
ген вакъытынъда тойгъандже ашайбер. 

Еди акъыллы башы олгъан аджайип къадын Ах- 
мет ахайнынъ къолуна джепке сыгъаджакъ къадар 
бир софрачыкъ туттыра. 

— Оны ерге къойсанъ, буюклешип устюнде ягъ, 
къатыкъ, къаймакъ, джевиз, сарымсакъ киби къыркъ 
бир чешит аш пейда олур. Отурыр да ашарсынъ! 
Къыркъ биринджи емекни алып ашагъанынънен, соф- 
ра кене джыйылып, кучюджик бир оюнджакъкъа 
чевирилир. 

Ахмет ахай бундан гъает мемнюн олып, къувана: 
къувана эвине къайта. Къайта амма, эвине баргъан: 
дже сабыры чыдамай, пек ач ола. Фурун янындан 
кечкенде, ач къурсакъкъа сыджакъ отьмек къокъусы 
пек лезетли келе. Тюкян янына чекилип, джебинден 
софраны чыкъара да, ерге къоя. О буюклешип, устюн- 
де джанынъ истеген емеклер пейда ола. Ахмет ахай 
отурып ашамагъа башлай. Фукъарелерден бирер-би: 
рер къыркъ адам келип, софра башына отура. Эр кес 
омюринде бир кере инсан акъылы ашап тоя. 

Ана санъа софра! — дейлер олар, 

Бу софрадан да молланынъ хабери ола. О гедже- 
синен юкъламайып чыкъа, насыл этейим де шу соф- 
раны Ахмет ахайдан алдатып алайым, деп тюшюне, 
Ахмет ахайгъа барып: 

— Шу софранъны ич олмаса бир саатке бер даа, 
ишим биткенинен хайтарып беририм ве омюрлик сен- 
ден разы олурым,— дей. 

Гъарип Ахмет ахай не десин? Олгъан шейни ёкъ 
демеге тили бармай. Софраны Озенбаш молласына бе- 
ре. Молла исе онынъ ерине адий бир софра къайтара. 
Ахмет ахай софраны къолуна ала, о кучюклешмей, 
ерге къоя, устюнде бир шей пейда олмай. 

— Ах сени, хиянет молла, тохта сени! — дей де, 
кене дагъ-къалеге бара, дюльбер къадын, сачлары еди 
чешит таралгъан эди башыны къая ичинден чыкъа- 
рып, юрекни тельчелейиджи он дёрт козюнен бакъа 
ве сорай: 

— Не ичюн агълайсынъ, Ахмет ахай? 

— Софраны да менден тутып алдылар. Шу себеп- 
тен агълайым,— дей Ахмет ахай. 

— Таптынъ шей агъламагъа, вазгеч! О да дюньяда 
бир дане дегиль эди. Мен санъа ойнагъан буюк бир 
чёкюч багъышларым. О санъа алтын атны, софрань 
къайтарып алмагъа ярдым этер, — дей ер асты дюнь- 
ясынынъ аждерхасы. 

Ахмет ахай ондан бу къыйметли бахшышны алып, 
Озенбашкъа къайта. Онынъ дагъ-къалеге кеткенини 
дуйгъан айнеджи молла Ахмет ахайны энди чокътаг 
беклей. Бакъса, Ахмет ахай келе, къолунда буюк бир 
чёкюч бар. 

— Эй, Ахмет ахай, о хадар буюк чёкючнен хайда 
насыл мых хахаджанъ? — деп сорай. 

— О озю биле насыл мыхны хахаджагъыны. Бу 
адий чёкюч дегиль, тылсымлы сою. Эгер ойна десем, 
насыл авагъа олса-олсун, ойнап башлар. 

— Демесе, асыл оладжах шей дегиль? 

— Инанмасанъ, озюнъ айт да бах. 

— Ханы тылсымлы чёкюч, тюш ортагъа ойначы, 
мен де сейир этейим! — деп эмир эте молла. Эмир эте 
амма, шу саат эки авучынен башына япыша, чюнки 

молланынъ башында чёкюч чобан авасына ойле ой- 
нап башлай ки, корьмелисинъ. 

— Хутар мени бундан!!! Ялварам, Ахмет ахай! — 
деп багъыра о. 

Ахмет ахай исе ашыкъмай: 

— Тылсымлы софранен атны хайтарып бер, сонъ 
бахармыз, — дей. 

Молла котек ашай-ашай эвине кире, оюнджакъ ат- 
чыкънен софраны алып чыкъа ве Ахмет ахайгъа 
къайтарып бере. 

Ахмет ахай тылсымлы атчыкънен софраны алгъан 
сонъ, бир даа дагъ-къалеге бара. Дюльбер ве акъыл- 
лы къадын-аждерха онъа бир къарпызнен бир терех 
багъышлай. Ахмет ахай озюне аджайип бир бостан 
ве багъча мейдангъа кетире. Онынъ бостанында ол- 
гъан эр бир къарпызда бутюн мейваларнынъ лезети 
ола, эви янында оськен терегининъ эр бир пытагъы, 
эр бир япрагъы ойле бир назик ве хош нагъме чыкъа- 
ра ки, койнинъ бутюн джемааты оны динълеп тоял- 
майлар. Ахмет ахай кельгенлерден къарпыз къыз- 
гъанмай. Шу вакъытта еди башлы дюльбер къадын 
бинъ копчекли файтоннен Озенбашкъа келе. Бинъ коп- 
чекнинъ айлангъаны давул-зурнанынъ чалгъаныны, 
файтонда отургъан дюльбер исе он беш куньлик айны 
анъдыра. 

— Эй урьметли джемаат! — дей дюльбер файтон- 
дан тюшмейип, — мен Ахмет ахайгъа япкъаным киби 
сизге де яхшы яшайыш, зенгинлик бермеге кельдим, 
Гедже-куньдюз аллагъа дуа эткенлер сарымсакътан 
башкъа не ашалылар? Аджджы такъдир Ахмет ахаи: 
гъа да ич бир шей бермеди, Янъгъыз мен, еди башлы 
дюльбер къыяфетиндеки тылсымлы дагъ аждерхасы 
онынъ яшайышыны бир тамам денъиштирдим. 

Тылсымлы дюльбер аждерха джемааткъа бир буюк 
ат, буюк софра ве буюктен-бу1ск бир чеклоч бере, озю 
думан къопарып козьден гъайып ола. 


284 


Софра энъ лезетли емеклернен бир кереден беш юз 
адамны тойдура. Демир ат кечильмез дагълардан ёл 
ача. Чёкюч исе Озенбаш джемаатыны душмандан 
къорчалав киби месулиетли ве шерефли вазифени эда 
эте. Койде токълукъ, шенълик ве оюн башлана, Адам- 
лар бири-биринен агъа-къардаш киби дост-муаббет 
олып, софрадаки бутюн ашларны берабер болюштирип 
ашайлар. 


АХМЕТ АХАЙ ВЕ ЕДИ БАШЛЫ ДЕВ 


Бир кунь Ахмет ахай сычандан къоркъа. Бунынъ 
ичюн апайы онъа дарыла: 

— Лякин мен чибинден хорхмайым,— дей Ахмет 
ахай, — коресинъми, мына бу эт устюнде олар хач 
данелер? Бах, мен шимди оларны тар-мар этерим. 

Бойле дей де, этнинъ устюндеки чибинлерге бир 
шамар ура ве саймагъа башлай... къыркъ данеси оль- 
ген. 

— Хырх джанлыны джансыз эттим, корьдинъми? 
Сычанны айтмайых, лякин шейтанны корьсем биле 
хорхмам. 

Азмы кече, чокъмы кече, Ахмет ахай иш къыды- 
рып кете. Ярым кунь кете, бир кунь кете, дагъгъа 
чыкъа. Булутлар артындаки юксекликке котериле ве 
ем-ешиль отлакъкъа барып ете. Бакъса, бир къош 
тура. Огюнде учь чобан — бири агълай, экинджиси 
куле, учюнджиси ойнай. 

— Не агълайсынъ, тувгъаным? — деп сорай Ахмет 
ахай, агълагъан чобандан. 

— Шимди эчки аякълы, ат къуйрукълы еди баш- 
лы дев келеджек. О меннен курешеджек. Енъиледже- 
гим белли. Сонъ мени де, эвельки дёрт аркъадашым 

киби ашайджакъ. Шунынъ ичюн агълайым, — дей чо- 
бан. 

— Я сен не ичюн кулесинъ? — деп сорай Ахмет 
ахай шенъ чобандан. 

— Кульмейип не япайым? Ярын дев келип, ме- 
ним этлеримни, суеклеримни ашайджакъ. Бунъа ярын 
агълап етиштиририм, бугунь кулип къалайым. 

Ойнап тургъан учюнджи чобан исе шойле джевап 
бере: 

— Дев мени ярын дегиль, тап о бириси куню 
ашайджакъ. Манъа бугунь ве ярын раатсызланмагъа 
не бар? 

— Сен мында не ичюн кельдинъ? — дей агълап 
тургъан чобан Ахмет ахайгъа.— Еди башлы дев сени 
де ашар, эм аначыгъынъа сагъ ол биле айтмаз. 

— Ёх, мени ашайджах олып тюшюнсе, тишлери 
хырылыр, — дей Ахмет ахай. — Мен бир холумнен се- 
киз аяхлы, сары башлы, ханатлы хырх джанаварны 
ольдюрдим. Мен ер курресини бойнузында котерип 
тургъан Буюк бугъанынъ огълу, худретли Аюв пель: 
ваным. Мен сизлерни хуртармах истейим, архадаш- 
лар. 

Ахмет ахай къойларнынъ сюрюсинден къарт бир 
къойны тутып соя, терисин сыдыра, башы ве аягъы- 
ны кесип ала. Къойнынъ башыны ерге, юнлю аякъла- 
рыны башкъа бир ерге коме, терисине исе къатыкъ 
толдурып, учюнджи бир ерге коме. 

Бу ишни япып битирдим дегенде, еди башлы дев 
пейда ола. О козьяш тёкип тургъан чобангъа атыла 
ве энди тишлерини онынъ беденине санчаджакъта, 
еди башлы девнинъ къаршысына Ахмет ахай чыкъа 
ве къакъылдап куле. 

— А-а, — дей дев еди агъызынен бирден, — кене 
бир адам кельдими? Яхшы! Демек, бугунь бирден 
эки агъызнен ашайджам. 

Ахмет ахай ондан къоркъмай. 

— Мен бир холумнен, санъа бенъзеген хырх девни 
о бир дюньягъа ёлладым,— дей.— Меннен курешкен- 
дже, эвинъе бар да юхла. 

— Я сен кимсинъ? — деп сорай дев. 

— Мен мешур Аюв батырым! Меним бабам — Бу- 
юк бугъа, ерни озюнинъ бойнузынен котерип тура! 

— А-а, мешур Аюв батырым, десе! Селям алей- 
кум. Къана, кельчи бир кучь сынашайыкъ. Корейим- 
чи сени не ичюн макътай экенлер. 

— Яхшы,— дей озенбашлы Ахмет ахай, — лякин 
сынавны неден башлайых? Хана, кель, бир тепкенде, 
ким ернинъ хатыгъыны чыхарыр экен? 

Дев озюнинъ балабан туякъларынен ерни тепе. 
Ерде буюк бир чукъур пейда ола, лякин къатыкъ 
чыкъмай. 

— Ахмет ахай бир тепкенде, ер тюбюнден къа. 
тыкъ атылып чыкъа ве девнинъ еди юзюне де сачрай. 
Дев еди башыны да силькип, ачувлы он дёрт козю- 
нен Ахмет ахайгъа бакъа. О исе дев узеринден гъа- 
лебе къазангъан киби къакъылдап куле. 

— Насыл, кучюмизни кене бир кере сынап баха- 
йыхмы? — дей бизим батыр. — Еди халпах кийген худ: 
ретли дев, сен ерни бир тепкенде, ондан бир шейлер- 
нинъ аяхларыны чыхарып олурсынъмы? 

Дев туякъларынен ерге ойле бир ура ки, ерде эки 
буюк чукъур пейда ола. Кокке тоз-думан котериле, 
лякин ерден бир шей атылып чыкъмай. «Аюв батыр» 
ерге бир тепме ура, ер тюбюнден къойнынъ дёрт ая- 
гъы атылып чыкъа. 

Учюнджи кересинде Ахмет ахай дей: 

— Урьметли дев, сенинъ туякъларынъ бар, ерге 
бир тепме урып, андан бир баш чыхарчы бахайым. 

Дев ерни аягъынен тепмелей, къолунен ура. Ер 
сарсый, тепрене, лякин бир тюрлю баш-маш чыкъмай. 
Шундан сонъ Ахмет ахай аягъынен ерни тепе, ерден 
къойнынъ башы атылып чыкъа. 

— Насыл, дев дженаплары. бу башкъа бенъзейми? 

Еди башлы енъильгенинден утана, Аюв батырны 
эвине мусафирликке чагъыра. Ахмет ахай разы ола. 
Девнен берабер къаранлыкъ ормандан кечип кетелер. 

— Сен хайда яшайсынъ? — деп сорай Ахмет ахай 
девден. 

— Сандыкъ дагъында яшайым. 

— О-о,— дей озенбашлы,— пек юксекте яшай 
экенсинъ, мен о хадар ерге джаяв бармам. Эгер мени 
омузынъа миндирип алып кетсенъ, барырым. 

— Яхшы, мин, — дей дев. 

— Башта бир эгиль, сонъ минейим. Эм салланма- 
йып, яхшы-яхшы алып кет. Бах, йыхтырма, — дей 
Ахмет ахай еди башлы махлюкъкъа. 

Махлюкъ эгилип, тизлери устюне чёке. Ахмет ахай 
девнинъ ерге тийип тургъан мыйыгъындан тутып, 
онынъ сыртына мине ве омузына отура. 

Ахмет ахайны омузына миндирген дев, арадан бир 
дакъкъа кечер-кечмез энди Сандыкъ дагъынынъ энъ 
юкъарысында, ёнулмагъан пек буюк ташлардан япыл- 
гъан сарайгъа барып чыкъа. 

Махлюкъ сарайнынъ огюне кельгенде, Ахмет ахай- 
ны сыртындан тюшюрип: 

— Сен бу ерде беклеп тур, мен шимди топларымны 
алып чыкъайым. Бакъайыкъ, кимнинъ аткъан къур- 
шуны кечер, — деп эвине кирип кете. Тез артына къай- 
тып, сарайдан эки дане буюк окъ, яй алып чыкъа. 

— Къана, ерни саллагъан Бугъанынъ огълу, Аюв 
батыр, башладыкъ! Башта мен атайым, сен бакъ! — 
дей ве къоджаман окъны аткъанынен, о булутларны 
делип кече ве гурюльти-шаматанен Ялпах дагъына 
барып тюше, 

Невбет Ахмет ахайгъа келе. О бираз шашмалай, 
лякин деръал башына эсини топлап: авучына тюкюре, 
яйны козьден кечире ве сонъ: 

) дей, — атхан сонъ яйны да, охны да бе- 

рабер фырландырыр ёлларым. Яй тёпеде халыр, ох- 
лар хайтып кене Сандых дагъына тюшер. Бельким, 
келип башынъа урулыр, сарайынъны да парчалар, деп 
хорхам,— дей. 

— Бойле къыйметли яйны джоймакъ олурмы! Яй 
да окъ да турсын еринде, атма! — дей дев ве озю ча- 
пып сарайгъа кирип кете. 

Сарайда онынъ акъыллы анасы бар экен. Огълу 
кирип анасынен акъыл таныша. 

— Мен пек джесюр ве кучьлю бир адамны раст- 
кетирдим. Биз берабер кучь сынашамыз ве о мейи 
енъе. Мен одан энди къоркъуп башладым. Шимди 
къапумызнынъ огюнде тура. Мына-мына ичери кире- 
джек. Ондан насыл этип къуртулсам экен, аначы- 
гъым? — дей дев. 

Къартий огълуна айта: 

— Сенинъ бабанъ, он дёрт башлы девден бир де: 
мир скемле къалгъан эди. Онынъ агъырлыгъы олгъа- 
ны-оладжагъы эки юз элли пуддыр. Оны сенинъ ба: 
банъ къолайлыкънен котере эди. Сен о кельген адам- 
гъа шуны котермекни теклиф эт. Котералмаймы, йип 
богъазына, демек, эджели еткен. 

Еди башлы дев Ахмет ахайны раметли бабасы- 
нынъ одасына алып кире ве скемлени сарайдан алып 
чыкъып, дагънынъ устюне къоймасыны риджа эте. 

Ахмет ахай скемлеге бакъа да, кулип шойле дей: 

— Не керек оны дагънынъ устюне хоймах? Тот- 
лангъан, эски демир парчасы экен, яхшысы мен оны 
бутюнлей котерип атайым. Лякин хайда? Айгъа ата- 
йыммы, кунешкеми? 

— Токъта,— дей дев, — атмайып тур. Мен шимди 
келирим. 

Ойле дей де, кене анасына чапа: 

— Бу кичкене адам скемлени къайда атайым, ку- 
нешкеми, ёкъса айгъамы? — деп сорай. Оны атса, мен 
ненинъ устюнде отураджам? 

Девнинъ анасы еди башлы огълуна дей: 

— Риджа эт, котерип атмасын. Айгъа атса да, 
кунешке атса да ярамай. Къайсына атса да о сёнер. 
Эр ер къаранлыкъ ичинде къалыр. 

Еди башлы ахмакъ дев Ахмет ахайнынъ янына 
къайтып чыкъа: 

— Эй, Аюв! Бизде тек бир дане кунешнен, бир 
дане ай бар, ай бизим гедже чырагъымыздыр, кунеш 
исе исиндириджи оджагъымыздыр, тийме оларгъа, — 
дей дев. 

— Барсын ойле олсун, — дей Ахмет ахай. 

Дев зияфет япып, мусафирни сыйлайджакъ ола. 
Балабан къазанда къавурма, пек буюк джезбеде къа- 
ве пишире. 

Ахмет ахай ашамагъа башлай. Бир кесек эт ашай, 
бир мешребе де къаве иче. 

— Ёл юрип болдургъаным, гъалиба, чох ашай- 
джагъым кельмей, — дей Ахмет ахай. — Олса, сувукъ 
сув ичер эдим. 

— Мына санъа къопкъа,— дей дев, — къуюдан 
толдур да ал, озюнъ де ичерсинъ, манъа да кетирир- 
синъ. 

Девнинъ къопкъа дегени, къыркъ къопкъа сув 
сыгъаджакъ бир чапчакъ экен. Ахмет ахай оны ко- 
рьгенинен шашмалай, лякин кене де девге дуйдур- 
май: 

— Бу савутчыкънен чекишип юреджемми, яхшы. 
сы хуюнынъ озюни мында кетирерим хоярым даа, — 
дей Ахмет ахай ве къолуна пычагъыны алып, къую- 
нынъ чевре-четини къазгъаламагъа башлай. 

Буны корьген девнинъ отю патлай. 

— Тийме, тийме, риджа этем, ойле де бутюн кою- 
мизде ялынъыз бир дане къую бар. Оны да сен тёк- 
сенъ, сонъ мен не ичеджем,— деп ялвара дев ве кене 
эвлерине кирип, бу вакъианы анасына айта. 

— Анай, о пек дешетли бир адам экен. Къуюмыз- 

ны къазып аладжакъ ве бутюн дев-коюни сувсуз къал- 
дыраджакъ ола. 

Девнинъ анасы еди башлы ахмакъ огълуна дей: 

— Огълум, санъа акъыл огрете-огрете, озюмде бир 
шей къалмады. Корюле ки, санъа еди баш азлыкъ 
эте, озюнъ бир чаре тюшюнип тапалмайсынъ. Сенинъ 
бабанъ он дёрт башынен тюшюне ве ич бир вакъыт 
менимнен танышмай эди. 

— Я не япайым, аначыгъым? Бойле чаресиз догъ- 
гъаным, иште. Кене еди башны къайдан алайым? Сен 
манъа бу Бугъанынъ огълундан насыл къуртулмакъ- 
ны огрет, — дей. 

— Сорагъан шейини бер де, йибер, — дей анасы. 

Дев Ахмет ахайнынъ янына келип: 

— Аюв достум, эвинъни, балаларынъны сагъын- 
мадынъмы? — деп сорай. 

— Эбет, сагъындым, Лякин мен бош холнен ич 
бир вахыт эвге хайтмадым. Шимди де хайтмам. 

— Нечюн? 

— Бош холнен барсам, харым хапудан кирсетмез. 

— Менде эскиден къалма зенгин дев байлыгъы 
бар. Истесенъ, андаки алтынлардан санъа бир чувал 
берейим. 

— Сенинъ бир чувал алтынынъны напайым мен? 
— дей Ахмет ахай. 

— Айса эки чувал алтын беририм. 

Ахмет ахай сесини чыкъармай. «О къадар алтын- 
ны котерип олурыммы, ёкъмы», деп тюшюне озь ба- 
шына. 

Девнинъ акъылына, Ахмет ахай азсына, гъалиба, 
деген фикир келе. 

— Учь чувал беририм,— дей. 

— Яхшы, барсын учь олсун, — дей Ахмет ахай. 

Девнинъ къулагъына «учь» деген киби эшитиле. 

— Яхшы учарым, сени учь чувал алтынынънен 
эвинъедже алып барырым, — дей. 

— Сен тек шуны яхшы биль ки, мен, бойнузында 
ерини котерип тургъан Бугъа огълу, сенинъ киби 
дюньянынъ бир четинде, къаранлых дагъда дегиль де, 
Бойка янындаки Озенбаш коюнде яшайым, о ерде 
адамлар мени Ахмет ахай дейлер. 

— Яхшы, — дей дев Ахмет ахайгъа.— Сени сырты- 
ма миндирип, Ялпакъ къая, къаранлыкъ дагъ, мас- 
мавы Седам къая ве аджайип Бойкадан кечирип, 
Озенбашкъа алып барыр эм де къапунънынъ огюнде 
тюшюририм. 

Еди башлы дев сыртына учь чувал алтын, алтын- 
ларнынъ устюне де Ахмет ахайны миндирип, дагълар- 
дерелер устюнден учып кете. 

лда дев шаша: 

— Сен о къадар къуветлисинъ де, нечюн пек ен- 
гильсинъ, сенинъ агъырлыгъынъ къайда? — деп со- 
рай. 

— Мен агъырлыгъымны озь устюмде, авада ту- 
там, санъа агъыр олмасын, дейим, урьметли дев,— 
дей онынъ омузында отургъан Ахмет ахай. 

— Къана, бар къуветинънен меним устюме бас, 
бакъайым, — дей дев. 

Ахмет ахай джебинден бир биз чыкъарып, бар 
къуветинен девге санчмагъа башлай. 

— Чек, чек агъырлыгъынъны авагъа, белимни 
сындыраджакъ,— деп къычыра еди башлы дев. 

Еди башлы ахмакъ учь чувал алтыннен Ахмет 
ахайны сыртына миндирип, Озенбашкъа келе. Ахмет 
ахай Озенбаштаки чешме башында токътамагъа эмир 
бере ве девнинъ сыртындан тюшип: 

— Эфендим, сен азачых бу ерде беклеп тур. Мен 
эвге барып, балаларымны багълайым. Олар, мен эми- 
ним ки, сени корьгенлеринен бегенир ве пиширип де 
отурмазлар, чийлей ашар ташларлар, — дей. 

Дев чешме башында къала. Ахмет ахай исе эвине 
барып, озюнинъ учь огълуны чурюк йиплернен бири- 

ни оджакъ янына, экинджисини сипирткиге, учюнджи- 
сини исе машагъа багълай. 

— Мен пек бешарет бир джанаварнен мында кель- 
генде, сизлер эпинъиз, «ашайджам, ашайджам, ашай- 
джам», деп багъырыхланъыз. Апай, сен де азырлан. 
Мен онынънен берабер эвге кирип, сенден «не ашай- 
джамыз» деп сорасам, сен «мына бу кетирген девинъ- 
ни ашасах етмейими» дерсинъ, анъладынъызмы, — деп 
тембилей оларгъа. 

Ахмет ахай девнинъ янына бара ве учь чувал 
алтынны онынъ сыртына юклеп, озь эвине алып 
келе. 

— Хана, дев эфенди, буюрынъ, — дей Ахмет ахай. 

Дев эгилип, дёрт аякълап эвге кире ве учь чувал 
алтынны къойып: 

— Сандыкъ къая тёпесинден кетирильген бу къый- 
метли бахшышны мен сизлерге эдие этем, — дей. 

— Хадын, не ашайджамыз? — деп сорай Ахмет 
ахай. 

— Мына бу семиз, буюк, татлы шейни ашасах 
етмейми? — деп джеваплана апайы. 

— Девни ашайых, девни ашайых, баба! Бешке бо- 
лип бер, тез-тез ашайых!— деп къычыршалар бала- 
лаз. 
Ахмет ахай пычакъ ве къайракъташны алып, пы- 
чагъыны къайрамагъа башлай. Балалар атылып баш- 
лагъанларынен йиплер узюле, девнинъ устюне од- 
жакътаки куль, сипиртки, маша ягъылып башлай. 

Лев къоркъкъанындан, эвден сыптырылып чыкъа 
ве табана къувет, къачып кете. 

Ёлда онъа бир тильки расткеле: 

— Кимден къачасынъыз о къадар? — деп сорай. 

— Ахмет ахай лагъаплы Аюв батыргъа саташ- 
къан эдим. Зорнен джанымны къуртардым. Онъа ер 
тюбюнде сакълап юрген алтынымдан учь чувал бер- 
дим. Чокътан берли сакълап юре эдим, энди гъайып 

эттим. Лякин аллагъа шукюр, аз къалды озюмни де 
ашайджакъ эди. 

Тильки дей: 

— Вай, байгъуш, бакъса кимден къоркъкъан! Я 
о озюнинъ азбарында яшагъан сычандан биле къоркъа 
да! Сен исе, о къадар балабан, о къадар джесюр, о 
къадар къуветли олып, ондан къоркъкъансынъ! Айып- 
лар олсун, масхара. Юр, къайтып барайыкъ. Сенинъ 
алтынларынъны къайтарып алырмыз. 

Дев разы ола. Тилькинен берабер Ахмет ахайнынъ 
эвине догъру келелер. Оларны корьген Ахмет ахай: 
— А-а! Кель, кель, джанчыгъым, мына энди сен 
меним холума тюштинъ!— деп къычыра. 

Еди башлы дев Ахмет ахайнынъ къоркъмагъаны- 
ны, аксине, оларны корип севингенини абайсырап, 
ачувлана. Тилькининъ къуйругъындан тутып, юкъа- 
ры котере де: 

— Ах сени, айнеджи, не ичюн мени алдаттынъ? 
Хиянет!— деп, оны ерге ура. Озю исе дагъгъа тараф 
ойле бир къача ки, корьмелисинъ, туякъларындан 
атеш чыкъа. 

— Догъру ананъа бар да, ондан ахыл огрен, тиль- 
киден дегиль де, ананъдан, ишиттинъми! — деп, Ах- 
мет ахай онынъ артындан багъыра. Сонъ барып, тиль- 
кини ерден къазып чыкъара. Онынъ терисини сыды- 
рып; къадынына дюльбер бир джуббе тиктире. 


ТЕРТИП ЭТКЕНЛЕРДЕН 


Мухтерем окъуйыджы, бу джыйынтыкъны азырларненмиз 
эльбетте, Ахмет ахай лятифелерининъ эписини кирсетип олама- 
дыкъ, чюнки юз йылларнен халкъ агъыз яратыджылыгъында 
яшап кельген бу акъыллы ве азырджевап адамнынъ лятифеле- 
рини бир, я да эки китапкъа сыгъдырмакънынь имкяны ёкъ- 
тыр. 

Дженктен эвель Ахмет ахай лятифелерини Мирер Москвада 
рус тилинде чыкъарды. 1972 сенеси исе Москвадаки Шаркъ 
эдебиятынынъ баш редакциясы дюньяда белли къурназлар акъ- 
къында «Проделки хитрецов» адлы китап чыкъарды. Ахмет 
ахай лятифелерининъ бир къысымы бу китаптан ер алдылар. 
Лякин Ахмет ахай лятифелери озь ана тилимизде китаи ола- 
ракъ аля даа чыкъарылмагъан эди. 

Биз Ахмет ахай лятифелерини топлагъанда юкъарыда къайд 
этильген китаплардан, «Ленин байрагъы» газетасындан файда- 
ландыкъ, эксериетини исе халкъ агъызындан язып алдыкъ. 
Базыларыны, земане окъуйыджысына анълайышлы олмасы ичюн, 
къыскъарттыкъ ве бираз тузеттик. 

